
ΣΥΝΟΔΟΣ Δ΄
ΣΥΝΕΔΡΙΑΣΗ ΚΘ΄
Παρασκευή 13 Νοεμβρίου 2026
Αθήνα, σήμερα στις 13 Νοεμβρίου 2026, ημέρα Παρασκευή και ώρα 9.04΄   συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. ΠΑΡΙ ΚΟΥΚΟΥΛΟΠΟΥΛΟ. 
ΠΡΟΕΔΡΕΥΩΝ (Πάρις Κουκουλόπουλος): Κυρίες και κύριοι συνάδελφοι, αρχίζει η συνεδρίαση. 
Κυρίες και κύριοι συνάδελφοι, εισερχόμεθα στη συμπληρωματική ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Συνέχιση της συζήτησης και ψήφιση επί της αρχής, των άρθρων και του συνόλου του  σχεδίου νόμου του Υπουργείου Εθνικής Οικονομίας και Οικονομικών: «Ενίσχυση του διαθέσιμου εισοδήματος, της αποταμίευσης και των επενδύσεων, φορολογικές, μισθολογικές, συνταξιοδοτικές διατάξεις και λοιπές διατάξεις κοινωνικής πολιτικής».
Να σας ενημερώσω ότι η ονομαστική ψηφοφορία που θα γίνει μετά από αίτημα Βουλευτών της Νέας Δημοκρατίας θα γίνει γύρω στις 13.00΄.
Τον λόγο έχει ο Βουλευτής Κιλκίς του ΠΑΣΟΚ, ο κ. Πέτρος Παππάς. 
ΠΕΤΡΟΣ ΠΑΠΠΑΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, συζητούμε σήμερα ένα νομοσχέδιο με τον τίτλο του οποίου δεν μπορεί να διαφωνήσει κανείς. Υπόσχεται την ενίσχυση του διαθέσιμου εισοδήματος, της αποταμίευσης, των επενδύσεων. Ποιος δεν θέλει να αυξηθεί το εισόδημα των πολιτών; Ποιος δεν θέλει να στηριχθεί η ελληνική κοινωνία; Ποιος δεν θέλει τα παιδιά μας να έχουν ένα καλύτερο μέλλον; Τα κρίσιμα ερωτήματα τα οποία τίθενται, όμως, είναι ποιοι ωφελούνται, πόσο ωφελούνται και κυρίως, ποιοι μένουν πίσω. Αυτά είναι τα ερωτήματα στα οποία πρέπει να απαντήσει η Κυβέρνηση. 
Για εμάς στο ΠΑΣΟΚ, η ανάπτυξη δεν είναι απλά η αύξηση κάποιων οικονομικών δεικτών. Η ανάπτυξη έχει αξία όταν μετατρέπεται σε καλύτερη ζωή για τους πολλούς, όταν ο εργαζόμενος ζει με αξιοπρέπεια από το μισθό του, όταν ο συνταξιούχος δεν καλείται να επιλέξει ανάμεσα στο φαρμακείο ή στο σουπερμάρκετ και όταν μια οικογένεια μπορεί να μεγαλώσει τα παιδιά της με ασφάλεια. Αυτή είναι η δική μας αντίληψη για την οικονομία. 
Κυρίες και κύριοι συνάδελφοι, αν θέλουμε να μιλήσουμε για πραγματική οικονομία, πρέπει να μιλήσουμε για την οικονομία που συζητούν οι πολίτες στις αγορές, στους δρόμους, στα σουπερμάρκετ, όπου δεν μιλούν για την αύξηση των οικονομικών δεικτών, αλλά συζητάνε αν μπορούν να βγάλουν τον μήνα. Και δυστυχώς, ο λογαριασμός είναι δύσκολος για τους περισσότερους, γιατί το ενοίκιο απορροφά ένα πολύ μεγάλο μέρος του εισοδήματος. Οι τιμές στο σουπερμάρκετ δεν πέφτουν και οι λογαριασμοί της ενέργειας επιμένουν να είναι πολύ ψηλά και ακόμα ψηλότερα για φέτος το χειμώνα. Το ζητούμενο είναι να πάψει η ακρίβεια να παίρνει πίσω αυτά τα οποία δίνει η Κυβέρνηση, όσα είναι αυτά. 
Θέλω να αναφερθώ σε τρία θέματα, τα οποία θίγονται στο παρόν νομοσχέδιο και τα οποία θεωρώ ότι χρήζουν τροποποίησης. Το ένα είναι τα αναπηρικά επιδόματα. Αυτό το κάνω και ως υπεύθυνος του Τομέα Αναπηρίας του ΠΑΣΟΚ για τα άτομα με αναπηρία και τις ευάλωτες κοινωνικές ομάδες. Δίνετε κάποια αύξηση στα αναπηρικά επιδόματα και τη συνδέετε με την αύξηση των συντάξεων. Εμείς θεωρούμε στο ΠΑΣΟΚ ότι η αύξηση αυτή δεν πρέπει να συνδεθεί με τις συντάξεις, αλλά με την αύξηση του κατώτατου μισθού. Ο κατώτατος μισθός για το 2026 αυξήθηκε 4,55%, ενώ οι συντάξεις αυξήθηκαν 2,7%. Είναι άνθρωποι τα άτομα με αναπηρία, τα οποία έχουν μεγάλες ανάγκες και για τις μετακινήσεις τους και για τα φάρμακά τους και για τις θεραπείες τους. Είναι πολύ σημαντικό η αύξηση η οποία θα δοθεί να είναι μεγαλύτερη και να συνδεθεί, όπως προτείναμε στην τροπολογία του ΠΑΣΟΚ, με την αύξηση του κατώτατου μισθού. 
Θέλω να σταθώ και σε ένα άλλο σημείο, το οποίο χρήζει βελτίωσης. Έχουν μείνει πολλοί άνθρωποι έξω από αυτή την αύξηση των επιδομάτων. Μιλώ συγκεκριμένα για εργαζομένους του δημοσίου, για εργαζομένους των δήμων, άλλων δημόσιων φορέων με παραπληγία, τετραπληγία. Πρέπει σαφώς να συμπεριληφθούν ρητά στον μηχανισμό αυτό της αναπροσαρμογής και να μην μείνουν εκτός. 
Και ένα τρίτο, το οποίο πρέπει να θεραπευθεί, είναι μια αδικία η οποία ξεκίνησε από το 2023. Τότε, είχε δοθεί μια αύξηση 8%, κύριε Υπουργέ, στα αναπηρικά επιδόματα, αλλά κάποιοι μείνανε εκτός. Ήταν εργαζόμενοι του δημοσίου, της αυτοδιοίκησης, έμμεσα ασφαλισμένα μέλη των οικογενειών. Για να το πω με ένα απλό παράδειγμα, δύο άνθρωποι οι οποίοι έπαιρναν αναπηρική σύνταξη 800 ευρώ, κάποιοι πήραν την αύξηση του 8% και πήγαν στα 864 ευρώ, κάποιοι μείνανε στα 800 ευρώ. Οπότε η αναπροσαρμογή που θα κάνετε τώρα θα είναι άδικη, ήδη, από την αρχή γι’ αυτούς που δεν τους συμπεριλάβετε. Σας καλούμε, κύριε Υπουργέ, να τους συμπεριλάβετε και αυτούς και να διορθώσετε μία μεγάλη αδικία για μια πολύ ευαίσθητη ομάδα συνανθρώπων μας, για τα άτομα με αναπηρία, τα οποία σε καμία περίπτωση, δεν πρέπει να αδικούνται και να μένουν εκτός. 
Περνώ σε ένα δεύτερο θέμα, σε αυτό του επιδόματος, το οποίο δίνετε στους συνταξιούχους, το οποίο αυξάνεται από 300 ευρώ σε 400 ευρώ. Για εμάς στο ΠΑΣΟΚ, η κατεύθυνση πρέπει να είναι διαφορετική. Πρέπει να δοθεί 13η σύνταξη σταδιακά σε δύο δόσεις και πρέπει να επιστρέψει και το ΕΚΑΣ για τους χαμηλοσυνταξιούχους. Αυτή είναι η δική μας πρόταση. Από εκεί και πέρα, όμως, ακόμα και σε αυτή την αύξηση που δίνετε, αυτά τα 400 ευρώ, δυστυχώς αποκλείετε μεγάλες ομάδες ανθρώπων από αυτά, άτομα τα οποία παίρνουν αναπηρικές συντάξεις, άτομα, τα οποία παίρνουν το ορφανικό επίδομα, άτομα τα οποία έχουν βγει σε πρόωρη συνταξιοδότηση, χήρες, οι οποίες, για παράδειγμα, δεν έχουν συμπληρώσει το 60ο έτος, αλλά είναι το μόνο εισόδημά τους. Γιατί να αποκλείσετε αυτούς τους ανθρώπους από το επίδομα των 400 ευρώ; Είναι οι πιο ευάλωτοι συμπολίτες μας. Είναι οι συμπολίτες μας εκείνοι οι οποίοι το έχουνε μεγαλύτερη ανάγκη. Σας καλούμε -και καταθέσαμε και σχετική πρόταση ως ΠΑΣΟΚ- να το δώσετε αυτό το επίδομα των 400 ευρώ, που είναι λίγο, που δεν είναι η κατεύθυνση η οποία πρέπει να έχει η οικονομική πολιτική της χώρας, σε όλους τους ανθρώπους, σε όλους αυτούς τους ευάλωτους, τους οποίους σας αναφέρω. 
Και περνώ και σε ένα τρίτο θέμα, στο κοινωνικό αυτό ταμείο, το ταμείο αυτό, το οποίο αφορά τα παιδιά, τα οποία θα πάρουν, όταν ενηλικιωθούν, ένα συγκεκριμένο ποσό. Είναι τα 1200 ευρώ τα οποία βάζει το κράτος και τα 1200 ευρώ, τα οποία βάζει για κάθε παιδί η οικογένεια. 
Το ερώτημα, το οποίο θέλω να σας απευθύνω, κύριε Υπουργέ, κυρίες και κύριοι συνάδελφοι, είναι το εξής: Τι συμβαίνει με τις οικογένειες εκείνες, οι οποίες δεν έχουνε να δώσουνε αυτά τα 1200 ευρώ; Τι συμβαίνει με τις οικογένειες εκείνες, που δεν τους περισσεύει ούτε ένα ευρώ στο τέλος του μήνα για να βάλουν; Και είναι πολύ συγκεκριμένες οι κατηγορίες ανθρώπων. Είναι οικογένειες οι οποίες έχουν, για παράδειγμα, άτομα με αναπηρία. Ξέρω ότι τα κόστη της αναπηρίας είναι τεράστια. Οι άνθρωποι αυτοί δεν μπορούν να βρουν αυτό το έξτρα εισόδημα να δώσουν για τα παιδιά τους, για το μέλλον. Το ίδιο συμβαίνει με τις μονογονεϊκές οικογένειες ή με οικογένειες με πολύ χαμηλά εισοδήματα. 
Εμείς σας καλούμε, όλους αυτούς τους ανθρώπους, που έχουν μεγάλη δυσκολία στο να βάλουνε 1200 ευρώ -ή όποιο ποσό- για τα παιδιά τους, το κράτος να συμβάλλει αυτό το ποσό, ούτως ώστε όλα τα παιδιά, όλα τα Ελληνόπουλα να ξεκινούν από την ίδια αφετηρία, ειδικά τα παιδιά αυτά που έχουν τη μεγαλύτερη ανάγκη όταν ενηλικιωθούν, να βρουν ένα ποσό. 
Και εκφράζουμε και μια άλλη επιφύλαξη. Το ποσό αυτό το βάζετε σε ένα επενδυτικό ταμείο. Είναι επενδυτικό το κεφάλαιο αυτό. Τα επενδύτρια κεφάλαια, όλοι ξέρουμε, έχουν επισφάλεια. Ένα τόσο κρίσιμο μέτρο, το οποίο αφορά το μέλλον των παιδιών μας, δεν μπορεί να είναι ένα επενδυτικό κεφάλαιο. Πρέπει να υπάρχει μία κρατική εγγύηση. Πρέπει το ποσό αυτό να είναι διασφαλισμένο. 
Άρα, σας καλούμε, πρώτον, να συμπεριλάβετε όλα αυτά τα ευάλωτα παιδιά, τα οποία δεν μπορούν να τα στηρίξουν οι γονείς τους, αν έχουνε γονείς, και οι οικογένειές τους και δεύτερον, να σκεφτείτε ξανά κατά πόσο αυτό το κεφάλαιο πρέπει να είναι επενδυτικό.
Κυρίες και κύριοι συνάδελφοι, για να ολοκληρώσω, εμείς στο ΠΑΣΟΚ έχουμε μία τελείως διαφορετική αντίληψη σε σχέση με το τι συνιστά ένα κοινωνικό νομοσχέδιο. Δεν είναι απλά επιδόματα. Εμείς μιλάμε για μία συνολική πολιτική, η οποία δεν θα ενισχύει για πάντα τις ανισότητες, αλλά θα προσπαθήσει να τις θεραπεύσει. Και ένα νομοσχέδιο είναι πετυχημένο, όχι όταν αφήνει ένα σημαντικό κομμάτι της κοινωνίας πίσω, αλλά όταν τους συμπεριλαμβάνει όλους. Και σε αυτή την κατεύθυνση κινούνται οι τροπολογίες τις οποίες καταθέσαμε και σας καλούμε πραγματικά, να τις υιοθετήσετε, γιατί αφορούν τους ευάλωτους συμπολίτες μας.
Κυρίες και κύριοι συνάδελφοι, το ΠΑΣΟΚ δεσμεύεται, όταν αναλάβει την εντολή από τον ελληνικό λαό, να κυβερνήσει τον τόπο, να φέρει ξανά τους πολλούς στο προσκήνιο. Και ξέρω ότι φαντάζει δύσκολο για πολλούς αυτό αυτή τη στιγμή, αλλά είναι μία δέσμευση -και εγώ εκφράζω τη βεβαιότητά μου από αυτό εδώ το Βήμα- ότι σε λίγους μήνες ο ελληνικός λαός θα αναθέσει στο ΠΑΣΟΚ αυτή την εντολή. 
Σας ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Παππά. 
Τον λόγο έχει ο Βουλευτής Καβάλας της Νέας Δημοκρατίας, ο κ. Μακάριος Λαζαρίδης. 

ΜΑΚΑΡΙΟΣ ΛΑΖΑΡΙΔΗΣ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, μία κυβέρνηση έχει δύο διαφορετικές επιλογές για να ασκήσει οικονομική πολιτική. Η μία είναι να μοιράζει υποσχέσεις και να μεταθέτει το κόστος τους στο μέλλον. Η δεύτερη είναι να δημιουργεί πραγματικό πλούτο, να διασφαλίζει τη δημοσιονομική ισορροπία και να επιστρέφει σταδιακά το μέρισμα της ανάπτυξης στην κοινωνία. 
Η Κυβέρνηση της Νέας Δημοκρατίας τα τελευταία επτάμισι χρόνια έχει επιλέξει το δεύτερο δρόμο, ένα δρόμο που δεν υπόσχεται εύκολες λύσεις, αλλά στηρίζεται σε συγκεκριμένες παρεμβάσεις, σε μετρήσιμα αποτελέσματα και σε σταθερό προσανατολισμό, έναν προσανατολισμό προς την ενίσχυση του διαθέσιμου εισοδήματος των πολιτών. 
Αυτό ακριβώς αποτυπώνει και το συγκεκριμένο νομοσχέδιο που συζητούμε σήμερα. Είναι η συνέχεια μιας οικονομικής πολιτικής που από το 2019 έως την άνοιξη του 2027 θα μετράει ενενήντα δύο μειώσεις φόρων και ασφαλιστικών εισφορών και αυτός είναι ένας αριθμός που αξίζει να συζητήσουμε ως αποτύπωμα μιας συγκεκριμένης πολιτικής επιλογής να μένουν περισσότερα χρήματα στην τσέπη των πολιτών σε μια πολύ δύσκολη αναμφίβολα συγκυρία που βιώνουμε. Γιατί η οικονομική ανάπτυξη δεν έχει πραγματικό νόημα εάν δεν φτάνει στην κοινωνία, εάν δεν αποτυπώνεται στο πορτοφόλι του εργαζόμενου, στη δυνατότητα μιας οικογένειας να ανταποκριθεί στις υποχρεώσεις της, στην προοπτική ενός νέου ανθρώπου να σχεδιάσει το μέλλον του. 
Γνωρίζουμε ότι η ακρίβεια με φόντο τους δύο εξελισσόμενους πολέμους και τις αλλεπάλληλες παγκόσμιες κρίσεις, εξακολουθεί να πιέζει τα νοικοκυριά. Αντιλαμβανόμαστε τις δυσκολίες και αναγνωρίζουμε ότι χρειάζονται περισσότερες παρεμβάσεις για την ενίσχυση του εισοδήματος. Αυτό ακριβώς επιχειρούμε με το συγκεκριμένο νομοθέτημα. 
Ανάμεσα στα άλλα μειώνουμε τη φορολογική επιβάρυνση για τρίτεκνες οικογένειες και επαγγελματίες αγρότες, περιορίζουμε την προκαταβολή φόρου για φυσικά πρόσωπα με επιχειρηματική δραστηριότητα και προχωρούμε στη σταδιακή κατάργηση του τέλους επιτηδεύματος για τα νομικά πρόσωπα. Παράλληλα, ενισχύουμε τους συνταξιούχους και τις ευάλωτες ομάδες, αυξάνοντας την ετήσια οικονομική ενίσχυση στα 400 από 300 ευρώ και βεβαίως με αυτόν τον τρόπο διευρύνουμε τους δικαιούχους. Θεσπίζουμε επίδομα Χριστουγέννων 500 ευρώ για τους δημοσίους υπαλλήλους, αυξάνουμε το επίδομα γέννησης και ενισχύουμε γενικότερα τη στήριξη της ελληνικής οικογένειας. 
Ιδιαίτερη σημασία έχει και η απαλλαγή από τον ΕΝΦΙΑ για κύριες κατοικίες σε μικρούς οικισμούς. Γιατί, κυρίες και κύριοι συνάδελφοι, η στήριξη της περιφέρειας χρειάζεται συγκεκριμένα οικονομικά κίνητρα, ώστε να μπορούν να παραμείνουν ζωντανά τα χωριά και οι μικρές τοπικές κοινωνίες. Και επειδή γνωρίζω ότι την Αντιπολίτευση και αυτό το μέτρο δεν την ενθουσιάζει, θα σας πω τι σημαίνει αυτή η μείωση για την εκλογική μου περιφέρεια, την Καβάλα. 
Με τη νέα ρύθμιση, κύριε Υπουργέ, εκατόν σαράντα έξι από τους συνολικά εκατόν πενήντα τέσσερις οικισμούς της περιοχής εντάσσονται από 1η Ιανουαρίου 2027 στο μέτρο της πλήρους απαλλαγής από τον φόρο για την κύρια κατοικία. Ξέρετε τι σημαίνει αυτό; Μιλάμε για μία κάλυψη σχεδόν 95% των οικισμών. Με απλά λόγια, εννιάμιση στα δέκα νοικοκυριά δεν θα πληρώνουν πλέον ΕΝΦΙΑ για το σπίτι στο οποίο κατοικούν. 
Πρόκειται για μία ουσιαστική φορολογική ελάφρυνση, που στηρίζει έμπρακτα τους ανθρώπους που επιλέγουν να ζουν, που επιλέγουν να δημιουργούν στον τόπο τους και αφήνει περισσότερο διαθέσιμο εισόδημα στις οικογένειες. Για την Καβάλα και για τη Θάσο, όπως και για την υπόλοιπη προφανώς Ελλάδα, είναι ένα μετρήσιμο όφελος για την τοπική κοινωνία. 
Θα σταθώ, επίσης, στον Ατομικό Επενδυτικό Λογαριασμό Ανηλίκων. Για κάθε ευρώ που αποταμιεύει η οικογένεια, το κράτος έρχεται και προσθέτει ένα ακόμα, μέχρι 1.200 ευρώ το χρόνο. Εδώ έχουμε μια διαφορετική προσέγγιση στην κοινωνική πολιτική. Πέρα από τη σημερινή ενίσχυση που παρέχεται, ερχόμαστε και δημιουργούμε ένα σημαντικό κεφάλαιο για το αύριο. Δίνουμε δηλαδή σε κάθε παιδί τη δυνατότητα να αποκτήσει μία καλύτερη οικονομική αφετηρία στην ενήλικη ζωή του. 
Κυρίες και κύριοι συνάδελφοι, όλα αυτά όμως έχουν μία απαραίτητη προϋπόθεση, τη δημοσιονομική σταθερότητα. Και εδώ βρίσκεται μία ουσιαστική πολιτική διαφορά. Η Κυβέρνηση δεν επιλέγει να μοιράζει χρήματα που δεν υπάρχουν, ούτε να μετατρέπει την προεκλογική περίοδο σε διαγωνισμό υποσχέσεων. Είναι εγκληματικό να υποθηκεύσουμε το μέλλον της χώρας για να γίνουμε πρόσκαιρα ευχάριστοι στο παρόν. Η Ελλάδα γνωρίζει πολύ καλά πού οδηγούν οι πολιτικές που στηρίζονται σε ανεξέλεγκτες παροχές και δημοσιονομικές υπερβολές. Πλήρωσε ακριβά. Οι Έλληνες πολίτες πλήρωσαν ακριβά την απώλεια της οικονομικής μας αξιοπιστίας. 
Σήμερα έχουμε διαφορετικά δεδομένα. Η ανάπτυξη, η αύξηση της απασχόλησης, οι επενδύσεις και η αντιμετώπιση της φοροδιαφυγής δημιουργούν δημοσιονομικό χώρο, τον οποίο έχουμε τη δυνατότητα να επιστρέφουμε στην κοινωνία με υπευθυνότητα. Αυτός είναι ο δρόμος που ακολουθούμε και θα επιμείνουμε να πορευόμαστε σε αυτόν. 
Θέλω στο σημείο αυτό να συγχαρώ τον Υπουργό Εθνικής Οικονομίας και Οικονομικών, τον Κυριάκο Πιερρακάκη, έναν πραγματικά μεταρρυθμιστή πολιτικό και ασφαλώς όλο το οικονομικό επιτελείο -βλέπω εδώ τον κ. Μαρκόπουλο- για την υπεύθυνη πολιτική που εφαρμόζουν και την επεξεργασία και προώθηση ενός τόσο ευρέος πλαισίου παρεμβάσεων. Η πρόκληση που έχουν να αντιμετωπίσουν είναι να συνδυάζουν τη δημοσιονομική συνέπεια με την αναπτυξιακή προοπτική της χώρας και βεβαίως την κοινωνική αποτελεσματικότητα. Το συγκεκριμένο νομοσχέδιο επιχειρεί να υπηρετήσει ακριβώς αυτή τη σύνθετη αποστολή. 
Κυρίες και κύριοι συνάδελφοι, καθώς πλησιάζουμε προς τις επόμενες εθνικές εκλογές, οι πολίτες θα κληθούν να αξιολογήσουν προγράμματα, θα κληθούν να αξιολογήσουν προτάσεις και βεβαίως πολιτικές διαδρομές. Το πραγματικό ερώτημα είναι όχι ποιος μπορεί να υποσχεθεί περισσότερα, αλλά ποιος μπορεί να εγγυηθεί ότι, όσα υπόσχεται, μπορούν να εφαρμοστούν. Η κοινωνία έχει κουραστεί από τα μεγάλα λόγια και τις ακάλυπτες επιταγές. Χρειάζεται σχέδιο, χρειάζεται αποτέλεσμα και ασφάλεια για την επόμενη μέρα. 
Η δική μας πρόταση είναι μια οικονομία που αναπτύσσεται, μια οικονομία που δημιουργεί θέσεις εργασίας, μια οικονομία που μειώνει τους φόρους και ενισχύει έτσι σταθερά το εισόδημα των πολιτών, χωρίς όμως να διακινδυνεύει όσα έχει κατακτήσει η χώρα μας. 
Ασφαλώς, κύριε Υπουργέ, δεν ισχυριζόμαστε ότι λύσαμε όλα τα προβλήματα. Ο πληθωρισμός, το στεγαστικό, οι δημογραφικές προκλήσεις παραμένουν μπροστά μας. Έχουμε όμως μια συγκεκριμένη κατεύθυνση και ένα σχέδιο για την αντιμετώπισή τους. Γιατί πρόοδος είναι να δημιουργούνται σήμερα οι προϋποθέσεις για μια καλύτερη ζωή αύριο. Αυτή είναι η επιλογή της Νέας Δημοκρατίας και αυτή την επιλογή υπηρετεί το νομοσχέδιο, που το μεσημέρι θα ψηφίσουμε, με την ευχή να το ψηφίσουν όσο το δυνατόν περισσότερα κόμματα. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μακάριο Λαζαρίδη. 
Συνεχίζουμε με τον Βουλευτή Αιτωλοακαρνανίας της Νέας Δημοκρατίας, τον κ. Παπαθανάση Αθανάσιο. 
ΑΘΑΝΑΣΙΟΣ ΠΑΠΑΘΑΝΑΣΗΣ: Κύριε Πρόεδρε, κύριε Υπουργέ, κυρίες και κύριοι συνάδελφοι, η οικονομική πρόοδος αποκτά αξία όταν ο πολίτης μπορεί να ζει καλύτερα από τη δουλειά του, όταν πληρώνει τις υποχρεώσεις του και βελτιώνει την ποιότητα ζωής της οικογένειάς του, όταν μπορεί να προγραμματίζει και να στηρίζει τα παιδιά του, όταν αντιμετωπίζει ένα απρόοπτο χωρίς να ανατρέπεται ολόκληρη η ζωή του. Με αυτό το κριτήριο κρίνεται και το σημερινό νομοσχέδιο, με το πραγματικό όφελος για τον εργαζόμενο, τον συνταξιούχο, τον αγρότη, τον επαγγελματία. 
Η ακρίβεια εξακολουθεί να πιέζει τα νοικοκυριά. Το ενοίκιο, οι λογαριασμοί, το κόστος της καθημερινότητας απορροφούν μεγάλο μέρος του εισοδήματος. Ο πολίτης έχει κάθε δικαίωμα να απαιτεί περισσότερα και η δική μας υποχρέωση είναι να μετατρέπουμε αυτή την απαίτηση σε μέτρα που εφαρμόζονται και σε ελαφρύνσεις που αντέχουν στο χρόνο. 
Αυτήν την ευθύνη αναλαμβάνει η Κυβέρνηση του Κυριάκου Μητσοτάκη με το νομοσχέδιο του Υπουργείου Εθνικής Οικονομίας και Οικονομικών. Η στήριξη του εισοδήματος, η αποταμίευση και οι επενδύσεις υπηρετούν έναν κοινό στόχο: Να έχει ο πολίτης μεγαλύτερη οικονομική ασφάλεια και περισσότερες δυνατότητες να προχωρήσει. 
Κυρίες και κύριοι συνάδελφοι, ως Βουλευτής Αιτωλοακαρνανίας θέλω να ξεκινήσω από τους ανθρώπους της παραγωγής. Για τους κατά κύριο επάγγελμα αγρότες που πληρούν τις νόμιμες προϋποθέσεις μηδενίζεται ο φορολογικός συντελεστής στο τμήμα εισοδήματος στις 20.000 ευρώ ήδη για το φορολογικό έτος 2026 στις δηλώσεις του 2027. Για τον παραγωγό αυτό σημαίνει ότι το μεγαλύτερο μέρος του αποτελέσματος της δουλειάς του παραμένει στη διάθεσή του. Μπορεί να καλύψει ανάγκες της εκμετάλλευσής του, να προμηθευτεί εφόδια, να στηρίξει το σπίτι του και την οικογένειά του. 
Στην Αιτωλοακαρνανία η αγροτική παραγωγή συνδέεται με την επιβίωση ολόκληρων τοπικών κοινωνιών. Το εισόδημα του παραγωγού κινεί το κατάστημα, το συνεργείο, την τοπική αγορά, γι’ αυτό και η ενίσχυσή του έχει πολλαπλάσιο κοινωνικό αποτέλεσμα. Για να παραμείνει ένας νέος στον τόπο του πρέπει να μπορεί να κερδίζει αξιοπρεπώς στον τόπο του. Την ίδια λογική υπηρετούν οι παρεμβάσεις για τη μικρή επιχειρηματικότητα. Προβλέπεται απαλλαγή από συγκεκριμένες προσαυξήσεις του ελάχιστου τεκμαρτού εισοδήματος για τους επαγγελματίες που πληρούν σωρευτικά τα κριτήρια φορολογικής και εργασιακής συμμόρφωσης. Διευρύνεται η μείωση κατά 50% του ελάχιστου εισοδήματος στους προβλεπόμενους μικρούς οικισμούς έως δύο χιλιάδες κατοίκους. Καταργείται από το φορολογικό έτος 2026 το τέλος επιτηδεύματος για τις εταιρικές έδρες και τα υποκαταστήματα εκτός Αττικής, όπως είναι στην Αιτωλοακαρνανία. Ο επαγγελματίας που τηρεί τις υποχρεώσεις του δικαιούται να βλέπει τη συνέπειά του να αναγνωρίζεται και η μικρή επιχείρηση της περιφέρειας χρειάζεται χώρο για να κρατήσει τις θέσεις εργασίας της και να επενδύσει. 
Παράλληλα, οι επιταχυνόμενες αποσβέσεις για νέο μηχανολογικό εξοπλισμό από το 2027 δίνουν κίνητρο για παραγωγικές επενδύσεις. Η δυνατότητα μιας επιχείρησης να εκσυγχρονίζεται συνδέεται με την παραγωγικότητά της και τελικά με τις θέσεις και τις αμοιβές που μπορεί να προσφέρει. 
Θέλω να σταθώ και στη διεύρυνση της απαλλαγής από τον ΕΝΦΙΑ για κύριες κατοικήσεις σε οικισμούς έως δύο χιλιάδες κατοίκους από το 2027 με τις προβλεπόμενες προϋποθέσεις. Ωφελούμενοι είναι οι κάτοικοι σε δωδεκάμισι χιλιάδες οικισμούς στη χώρα, πεντακόσιοι εβδομήντα πέντε οικισμοί στην Αιτωλοακαρνανία, ογδόντα χιλιάδες κάτοικοι μόνο στον νομό μου οι ωφελούμενοι. Το σπίτι στο χωριό, η μικρή επιχείρηση, η αγροτική εκμετάλλευση συνδέονται μεταξύ τους. Αν θέλουμε ζωντανά χωριά στο Ξηρόμερο, στο Βάλτο στην Τριχωνίδα, στην Ναυπακτία, οφείλουμε να κάνουμε οικονομικά βιώσιμη τη μόνιμη κατοίκιση. 
Κυρίες και κύριοι συνάδελφοι, η οικογένεια βρίσκεται στον πυρήνα αυτής της πολιτικής. Από το φορολογικό έτος 2027 ο συντελεστής για το τμήμα εισοδήματος στις 20.000 ευρώ μηδενίζεται και για τους φορολογούμενους με τρία εξαρτώμενα τέκνα. Το επίδομα γέννησης για το τέταρτο εξαρτώμενο παιδί αυξάνεται στα 4.500 ευρώ με επιπλέον 1.000 ευρώ για κάθε επόμενο για γεννήσεις από την 1η Ιανουαρίου του 2026. Η απόφαση να μεγαλώσει μια οικογένεια συνοδεύεται από ευθύνη και σημαντικές ανάγκες. Η πολιτεία οφείλει να συμμετέχει έμπρακτα στη κάλυψή τους. Οι γονείς χρειάζονται σταθερότητα για να μπορούν να σχεδιάζουν τη ζωή τους. Σε αυτή την κατεύθυνση εντάσσεται και ο ατομικός επενδυτικός λογαριασμός ανηλίκων, ο «Κουμπαράς», ο οποίος προβλέπει κρατική συμμετοχή ίση με τις επιλέξιμες ιδιωτικές εισφορές έως 1.200 ευρώ το χρόνο, με αίτηση πριν το παιδί συμπληρώσει τα δύο έτη. Δημιουργούμε έτσι τη δυνατότητα να συγκεντρώνεται σταδιακά ένα κεφάλαιο για την ενηλικίωση και η εφαρμογή του μέτρου πρέπει να εξασφαλίζει σαφή ενημέρωση, διαφάνεια στις χρεώσεις και ουσιαστική προστασία του παιδιού. Το συμφέρον του νέου ανθρώπου πρέπει να καθοδηγεί κάθε σχετική απόφαση. 
Αντίστοιχα, η στήριξη των μεγαλύτερων συμπολιτών μας γίνεται πιο ουσιαστική. Η ετήσια ενίσχυση αυξάνεται στα 400 ευρώ καθαρά από φέτος τον Νοέμβριο και διευρύνεται στους συνταξιούχους άνω των εξήντα πέντε ετών, ενώ καλύπτει και τις προβλεπόμενες κατηγορίες δικαιούχων αναπηρικών παροχών και συντάξεων χηρείας και ανασφάλιστων υπερηλίκων. Συνολικά ωφελούμενοι είναι δύο εκατομμύρια διακόσες χιλιάδες συμπολίτες μας από αυτό το πολύ ευεργετικό μέτρο. 
Από την 1η Ιανουαρίου 2027 θεσπίζεται ετήσια αναπροσαρμογή των αναπηρικών παροχών που ορίζεται στο νομοσχέδιο με τον συντελεστή αύξησης των συντάξεων. Η προστασία των ανθρώπων που αντιμετωπίζουν αυξημένες ανάγκες απαιτεί συνέχεια και προβλεψιμότητα. Για τους εργαζόμενους του ιδιωτικού τομέα από τον Απρίλιο του 2027 μειώνονται κατά μισή ποσοστιαία μονάδα οι ασφαλιστικές εισφορές που τους βαρύνουν. Για τους δικαιούχους δημοσίους υπαλλήλους και λειτουργούς θεσπίζεται ετήσιο επίδομα Χριστουγέννων 500 ευρώ μεικτά με πρώτη καταβολή τον Δεκέμβριο του 2027. Εδώ, ακριβώς, βρίσκεται η ουσία της πολιτικής μας: Να αυξάνεται το εισόδημα που έχει ο πολίτης τη διάθεσή του με συγκεκριμένες παρεμβάσεις και σαφές χρονοδιάγραμμα. 
Απευθύνομαι, λοιπόν, σε όλες τις πτέρυγες της Βουλής και στην Αντιπολίτευση και σας καλώ να τοποθετηθείτε συγκεκριμένα: Στη φορολογική ελάφρυνση του αγρότη, στη στήριξη της τρίτεκνης οικογένειας, στην αναγνώριση του συνεπούς επαγγελματία, στην ενίσχυση του συνταξιούχου. Γι’ αυτό και βάλαμε σήμερα ονομαστική ψηφοφορία, προκειμένου κανείς να μην μπορεί να κρυφτεί σε αυτή την Αίθουσα. 
Κάθε πρόταση για μεγαλύτερη στήριξη αξίζει να εξετάζεται, να συνοδεύεται όμως, από την υποχρέωση να αποδεικνύεται από το πως θα χρηματοδοτηθεί και πως θα διατηρηθεί. Αυτή είναι η ευθύνη όσων ζητούν την εμπιστοσύνη των πολιτών. Η απαίτηση για περισσότερα δεν δικαιολογεί την απόρριψη μιας πραγματικής ελάφρυνσης. Κανένας πολίτης δεν ωφελείται όταν μια κοινοβουλευτική συζήτηση εξαντλείται στη γενική καταγγελία. Ωφελείται όταν η Βουλή διορθώνει αδικίες, μειώνει βάρη και δίνει λύσεις που μπορούν να εφαρμοστούν. 
Σε εμάς αναλογεί μια εξίσου σαφής υποχρέωση: Να παρακολουθούμε την εφαρμογή όσων ψηφίζουμε, να αντιμετωπίζουμε τις δυσκολίες που προκύπτουν, να συνεχίσουμε τη μάχη για την αγοραστική δύναμη, για περισσότερες κατοικίες και για καλύτερες δημόσιες υπηρεσίες. 
Κυρίες και κύριοι συνάδελφοι, η δημοσιονομική υπευθυνότητα προστατεύει τη διάρκεια της κοινωνικής πολιτικής. Μια οικογένεια πρέπει να μπορεί να υπολογίζει τη στήριξη που της παρέχεται. Ένας επαγγελματίας πρέπει να γνωρίζει τους κανόνες με τους οποίους θα σχεδιάσει το μέλλον του την επόμενη χρονιά. Αυτή την ασφάλεια οφείλουμε να ενισχύουμε με οικονομία που παράγει περισσότερα και με δίκαιη συμμετοχή των πολιτών στο αποτέλεσμα της ανάπτυξης. Ο κόπος του πολίτη πρέπει να του επιτρέπει να προχωράει στη ζωή του. Αυτό είναι το μέτρο της δικής μας ευθύνης. Με αυτή την ευθύνη απέναντι στους πολίτες μου στη Αιτωλοακαρνανία, αλλά και σε κάθε Ελληνίδα και κάθε Έλληνα υπερψηφίζω αυτό το ευεργετικό νομοσχέδιο. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Παπαθανάση.
 Καλείται στο Βήμα ο Κοινοβουλευτικός Εκπρόσωπος της Κοινοβουλευτικής Ομάδας Δημοκρατικό Πατριωτικό Κίνημα – ΝΙΚΗ, ο κ. Σπυρίδων Τσιρώνης. 
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι όσους περισσότερους ακούω να μιλούν από την Πλειοψηφία τόσο περισσότερο θεωρώ ότι βρίσκονται πραγματικά σε άλλη χώρα. 
Συζητάμε σήμερα ένα νομοσχέδιο, το οποίο υπόσχεται ενίσχυση του διαθέσιμου εισοδήματος, αποταμίευση και επενδύσεις. Όμως, υπάρχει ένα ερώτημα στο οποίο η Κυβέρνηση οφείλει να απαντήσει: Ποιο διαθέσιμο εισόδημα, ποια αποταμίευση και για ποια κοινωνία ακριβώς μιλάτε; Για την κοινωνία που εμφανίζεται στους κυβερνητικούς πίνακες ή για την κοινωνία που βρίσκεται καθημερινά μπροστά στο ταμείο του σούπερ μάρκετ; Για την Ελλάδα των δημοσιονομικών πλεονασμάτων ή για την Ελλάδα των οικογενειών που μετρούν χρήματα μέχρι τις 19 του μήνα; 
Η πολιτική ερώτηση παραμένει απολύτως συγκεκριμένη: Πώς μεταφράζεται η οικονομική ανάπτυξη σε πραγματική βελτίωση της ζωής των πολιτών και όχι απλά να βγουν τα νούμερα και να δεινοπαθούν οι πολίτες; 
Διότι η φτώχεια δεν αντιμετωπίζεται με επικοινωνιακά μέτρα. Η ακρίβεια δεν περιορίζεται σε πανηγυρισμούς και ο πληθωρισμός δεν εξαφανίζεται επειδή ένα Υπουργείο παρουσιάζει ένα αισιόδοξο διάγραμμα. Και αυτό το γνωρίζει καλύτερα από όλους ο συνταξιούχος, ο χαμηλόμισθος, ο πολύτεκνος, ο αγρότης και ο μικρός επαγγελματίας. 
Η Κυβέρνηση οφείλει λοιπόν, να μας παρουσιάσει όχι μόνο τις ονομαστικές αυξήσεις εισοδημάτων, αλλά και την πραγματική μεταβολή της αγοραστικής δύναμης: Πόσο αυξήθηκε ο μισθός; Πόσο αυξήθηκε το κόστος διατροφής; Πόσο αυξήθηκε το ενοίκιο; Πόσο αυξήθηκαν οι δαπάνες ενέργειας και τελικά πόσα χρήματα μένουν; Αυτή είναι η ουσία της οικονομικής πολιτικής, όχι τι γράφει το εκκαθαριστικό, αλλά τι μπορεί να αγοράσει ο πολίτης με το εισόδημά του. Η κοινωνική πολιτική χρειάζεται μετρήσιμα αποτελέσματα. Δεν αρκεί να ανακοινώνεται ότι διατίθενται χρήματα. Πρέπει να αποδεικνύεται ότι φτάνουν στους ανθρώπους που τα έχουν πραγματική ανάγκη. 
Και αντίστοιχα, υπάρχει το ζήτημα της πραγματικής αποτελεσματικότητας των προβλεπόμενων παρεμβάσεων, δηλαδή αν το μέγεθος της ελάφρυνσης ανταποκρίνεται στο μέγεθος του προβλήματος. Και αυτό δεν είναι ζήτημα κομματικής αντιπαράθεσης, είναι ζήτημα αποτελεσματικότητας της νομοθεσίας. Τα μέτρα σας είναι ξεπερασμένα πριν καν φτάσουν στην τσέπη του Έλληνα και όλο αυτό από την ακρίβεια. 
Χρειάζεται -και το έχουμε πει πολλές φορές- συστηματική διερεύνηση και αποτελεσματικός έλεγχος της αγοράς. Διότι δεν μπορεί να συζητούμε σοβαρά για την ακρίβεια, χωρίς να εξετάζουμε ολόκληρη την αλυσίδα παραγωγής, μεταποίησης και διανομής. Όμως, δεν το κάνατε ως οφείλατε, γιατί η ακρίβεια απλά «ταΐζει» τον προϋπολογισμό για να έρχεστε και να μας παρουσιάζετε διαγράμματα και αριθμούς, συνεχίζοντας όμως τη φτωχοποίηση του μέσου Έλληνα. 
Κυρίες και κύριοι συνάδελφοι, υπάρχει και ένα ακόμα ζήτημα που θέτετε, την αποταμίευση. Αντιμετωπίζουμε αρνητικό ποσοστό αποταμίευσης των ελληνικών νοικοκυριών. Αν ένα νοικοκυριό αναγκάζεται να χρησιμοποιεί τις προηγούμενες οικονομίες του για να καλύψει τρέχουσες ανάγκες, τότε η δυνατότητά του να αντιμετωπίσει μια έκτακτη δαπάνη περιορίζεται. Αυτό σημαίνει μεγαλύτερη οικονομική ανασφάλεια. Σημαίνει ότι μια απρόβλεπτη ιατρική δαπάνη, μια βλάβη στο αυτοκίνητο ή ένας υψηλότερος λογαριασμός ενέργειας μπορεί να ανατρέψει ολόκληρο τον οικογενειακό προγραμματισμό. 
Η Κυβέρνηση προτείνει μεταξύ άλλων εργαλεία ενίσχυσης της αποταμίευσης για τις επόμενες γενιές, αλλά κάθε τέτοιο εργαλείο πρέπει να αξιολογείται και ως προς την κοινωνική του προσβασιμότητα. Μπορούν να συμμετέχουν ουσιαστικά οι οικογένειες με τα χαμηλότερα εισοδήματα; Πώς διασφαλίζεται ότι τα δημόσια κίνητρα δεν ωφελούν δυσανάλογα εκείνους που ήδη διαθέτουν μεγαλύτερη αποταμιευτική δυνατότητα; Ποια πρόβλεψη υπάρχει για τις οικογένειες που δεν μπορούν να αποταμιεύσουν ούτε ένα ευρώ; Η κοινωνική πολιτική πρέπει να περιορίζει τις ανισότητες, όχι να τις αναπαράγει και να τις πολλαπλασιάζει. 
Η Κυβέρνηση επικαλείται τα δημοσιονομικά περιθώρια και τους ευρωπαϊκούς κανόνες. Θεμιτό και αναγκαίο να υπάρχει δημοσιονομική υπευθυνότητα, όμως αυτή δεν εξαντλείται στη συγκράτηση των δαπανών. Περιλαμβάνει και την αξιολόγηση των κοινωνικών αποτελεσμάτων. Ένας προϋπολογισμός μπορεί να εμφανίζει θετικούς δείκτες και ταυτόχρονα να υπάρχουν σημαντικά προβλήματα οικονομικής ευαλωτότητας. Αυτοί οι δύο δείκτες δεν είναι ασύμβατοι, μπορούν να συνυπάρχουν. 
Γι’ αυτό χρειάζεται μια ολοκληρωμένη αποτίμηση. Ποιο μέρος των πρόσθετων φορολογικών εσόδων προέρχεται από την πραγματική ανάπτυξη, πιο από τη διεύρυνση της φορολογικής βάσης και πιο, απλά, από την αύξηση των ονομαστικών τιμών, από την ακρίβεια; Ποια είναι η επίπτωση των έμμεσων φόρων στα χαμηλότερα εισοδηματικά κλιμάκια; Πόσο αποτελεσματικές είναι οι παρεμβάσεις κατά της ενεργειακής φτώχειας και πώς διαμορφώνεται η οικονομική επιβάρυνση των οικογενειών με παιδιά; Δεν αρκεί να παραθέτουμε τα συνολικά φορολογικά έσοδα. Χρειάζεται να εξετάζουμε και την κατανομή του φορολογικού βάρους, αλλά αυτό το κρύβετε επιμελώς. Η αίσθηση όμως της άδειας τσέπης στους πολίτες δεν μπορεί να κρυφτεί. 
Κυρίες και κύριοι συνάδελφοι, η συζήτηση για τη φτώχεια απαιτεί, επίσης, ακρίβεια στους ορισμούς. Άλλο είναι ο κίνδυνος εισοδηματικής φτώχειας, άλλο η σοβαρή υλική και κοινωνική στέρηση. Άλλο είναι η υποκειμενική αδυναμία ενός νοικοκυριού να ανταποκριθεί στις υποχρεώσεις του και άλλο ο σύνθετος ευρωπαϊκός δείκτης κινδύνου φτώχειας ή κοινωνικού αποκλεισμού. Δεν πρέπει να συγχέουμε αυτούς τους δείκτες. Πρέπει όμως να τους εξετάζουμε συνδυαστικά, διότι περιγράφουν διαφορετικές πλευρές της ίδιας κοινωνικής πραγματικότητας.
Αν η Κυβέρνηση θεωρεί ότι οι πολιτικές της αποδίδουν, ας παρουσιάσει συγκρίσιμα στοιχεία ανά έτος, ανά εισοδηματική κατηγορία, ανά περιφέρεια και ανά νοικοκυριό. Ή αυτά δεν συμφέρουν, προφανώς, το κυβερνητικό αφήγημα; Ας παρουσιάσει την εξέλιξη της παιδικής φτώχειας. Ας παρουσιάσει την οικονομική κατάσταση των μονογονεϊκών, αλλά και των πολύτεκνων οικογενειών. Ας παρουσιάσει την επιβάρυνση από τη στέγαση. Ας παρουσιάσει την εξέλιξη των πραγματικών διαθέσιμων εισοδημάτων. Και ας εξηγήσει ποιες συγκεκριμένες διατάξεις του νομοσχεδίου που ψηφίζουμε σήμερα αναμένεται να βελτιώσουν αυτούς τους δείκτες και σε ποιον χρονικό ορίζοντα. Αυτή είναι η λογοδοσία που χρειάζεται η Βουλή και αυτή έπρεπε να είναι η συζήτηση σήμερα. 
Η οικονομία δεν είναι μόνο το ΑΕΠ. Είναι και η δυνατότητα μιας οικογένειας να καλύπτει τις ανάγκες της. Δεν είναι μόνο το πρωτογενές πλεόνασμα. Είναι και η δυνατότητα ενός συνταξιούχου να ζει με αξιοπρέπεια. Δεν είναι μόνο τα φορολογικά έσοδα. Είναι και η δυνατότητα ενός νέου ανθρώπου να μπορεί να δημιουργήσει νοικοκυριό και οικογένεια. Και όσο και αν μας δείχνετε διαγράμματα που συμφέρουν την Κυβέρνηση, σε όλα αυτά έχετε αποτύχει παταγωδώς. 
Ευχαριστώ πολύ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Τσιρώνη.
Καλείται στο Βήμα ο Βουλευτής Ιωαννίνων με το Κομμουνιστικό Κόμμα Ελλάδας, ο κ. Έξαρχος Νικόλαος Πάκος. 
ΝΙΚΟΛΑΟΣ (ΠΑΚΟΣ) ΕΞΑΡΧΟΣ: Ευχαριστώ, κύριε Πρόεδρε. 
Μέσα στην αναταραχή που χαρακτηρίζει τις χώρες της Ευρώπης η Ελλάδα νομοθετεί, λέει η εισηγήτρια της Νέας Δημοκρατίας, για να ενισχύσει την οικονομία της και να βοηθήσει τους πολίτες να ανταποκριθούν όσο το δυνατόν περισσότερο στην ακρίβεια και τις προκλήσεις της εποχής. Δεν μας είπε, βέβαια, ποιες είναι αυτές οι προκλήσεις που, περίπου, τις εμφανίζετε σαν φυσικό φαινόμενο και επιβάλλουν στις βασικές ανάγκες του λαού να υπάρχει αυτό το «όσο το δυνατόν».
«Όσο το δυνατόν» μισθοί και συντάξεις, «όσο το δυνατόν» να έχουνε στέγη, «όσο το δυνατόν» να καλύπτονται οι λαϊκές ανάγκες για υγεία, παιδεία, κοινωνική πρόνοια, «όσο το δυνατόν» δηλαδή για τους πολλούς να βγαίνει ο μήνας. Και όλα αυτά τα «όσο το δυνατόν» στην εποχή της τεχνητής νοημοσύνης, στην εποχή που η επιστήμη, η τεχνολογία, η παραγωγικότητα, έχει φτάσει σε πρωτοφανή επίπεδα. 
Το δικό σας λοιπόν «όσο το δυνατόν» καθορίζεται από το τι περισσεύει από τις ανάγκες σας στην πολεμική οικονομία και βιομηχανία, από το τι περισσεύει από τα πακέτα στήριξης στους ομίλους, τα διάφορα ταμεία ανάκαμψης, τα θαλασσοδάνεια, την φοροασυλία, τα προνόμια δηλαδή που απολαμβάνουν για να στηριχτούν τα κέρδη και ανταγωνιστικότητά τους. Τη στρατηγική του κεφαλαίου που υπηρετείτε όλοι σας, Νέα Δημοκρατία, ΠΑΣΟΚ, κόμμα Τσίπρα, τα υπόλοιπα συστημικά κόμματα, που με μαθηματική ακρίβεια οδηγεί στα αδιέξοδα του καπιταλιστικού ιμπεριαλιστικού συστήματος, βυθίζοντας τους λαούς και τον ελληνικό λαό στη φτώχεια, την ανασφάλεια και τη βαρβαρότητα των πολέμων.
Την ίδια στιγμή για τις ανάγκες του λαού βαφτίζετε αυτά τα ψίχουλα που φέρατε να νομοθετήσετε «άλμα στην ευημερία», που είναι φυσικά τόσο όσο να μην αμφισβητείται η δημοσιονομική σταθερότητα και οδηγηθεί η οικονομία της χώρας στα βράχια. 100 ευρώ παραπάνω λοιπόν οι συνταξιούχοι τον χρόνο που θα πρέπει να θεωρούν περασμένη ξεχασμένη τη δέκατη τρίτη και δέκατη τέταρτη σύνταξη. Τι και αν ο πληθωρισμός τον Οκτώβριο είναι 5,7%; Δεν υπάρχει δημοσιονομικός χώρος. Αντί για δέκατο τρίτο και δέκατο τέταρτο μισθό στο Δημόσιο, 500 ευρώ και αυτά από του χρόνου, επίδομα, για να αποφύγει πάλι η χώρα τις περιπέτειες. 
Για τους αγρότες κάτω από την πίεση των μπλόκων και τους αγώνες τους πάτε το αφορολόγητο στα 20.000 ευρώ στους κατά κύριο επάγγελμα, που όμως πέραν των άλλων δεν λύνει φυσικά το πρόβλημα για το τεράστιο κόστος παραγωγής, τις εξευτελιστικές τιμές στα προϊόντα, τις ζωονόσους που ξεκληρίζουν βιοπαλαιστές αγροτοκτηνοτρόφους ούτε φυσικά επιστρέφει τα εκατοντάδες εκατομμύρια κλεμμένα από τον ΟΠΕΚΕΠΕ. 
Στους δε εργαζόμενους και εδώ πάλι σταθερότητα. Ο κατώτερος μισθός καθορίζεται από το κράτος με βάση βέβαια πάλι τις αντοχές της οικονομίας και την ανταγωνιστικότητα των επιχειρήσεων, δηλαδή τα κέρδη τους. Θα ξεπεράσει τα 950 ευρώ, λέει ο Πρωθυπουργός, ο κατώτερος μισθός τον επόμενο χρόνο, το 2027. Κάνουν σχέδια οι εργαζόμενοι πού θα τα ξοδέψουν όλα αυτά τα λεφτά. 
Φυσικά, την ίδια στιγμή δεν υπάρχει ταβάνι στην αισχρή φοροληστεία του λαού και στα πλεονάσματα που το πρώτο εννεάμηνο του 2026 έφτασαν τα 7,589 δισ. Οι τράπεζες, οι τοκογλύφοι δηλαδή, σταθερά τα τελευταία χρόνια έχουν πάνω από 4 δισεκατομμύρια καθαρά κέρδη χωρίς ένα ευρώ φόρο. Δώσατε πέρυσι μερικές δεκάδες εκατομμύρια για κάποια πασαλείμματα με το Πρόγραμμα «Μαριέττα Γιαννάκου» σε κάποια σχολεία. Μάλιστα, μαλώνατε και με το ΠΑΣΟΚ για την πατρότητα του εγχειρήματός, αυτής της μεγάλης ιδέας. Εμφανίσατε ως ευεργέτες στα παιδιά αυτούς που αρπάζουν τα σπίτια των πατεράδων τους. 
Βάζει ο λαός -όποιοι βάζουν- πετρέλαιο θέρμανσης με καπέλο 40% έως 50% σε σχέση με πέρυσι και την ίδια στιγμή δύο διυλιστήρια μόνο το πρώτο εξάμηνο έχουν κέρδη πάνω από ένα δισεκατομμύριο ευρώ. Οι εισηγμένες εταιρείες στο χρηματιστήριο το πρώτο εξάμηνο έχουν κέρδη 7,6 δισ. Και έχετε το θράσος να μιλάτε για αντοχές της οικονομίας, για κοστολογημένα προγράμματα, να πετάτε εδώ κάποιες προεκλογικές ρουκέτες δήθεν με κάποιες παροχές, κάποια φιλολαϊκά μέτρα και τα ρέστα. Δεν είναι κοστολογημένο το πρόγραμμα αυτό, λέει ο ένας. Κοστίζει τόσο, λέει ο άλλος και διάφορα τέτοια φαιδρά. Μάλιστα προστρέχετε και στις διάφορες οικονομικές επιτροπές της Βουλής κ.λπ. για να κοστολογήσουν αυτό το κανονικό θέατρο. 
Τα κέρδη όμως και τα υπερκέρδη του κεφαλαίου πότε θα τα κοστολογήσετε, πότε θα τα φορολογήσετε; Φυσικά, ποτέ γιατί αυτά για σας είναι τα άγια των αγίων, δεν τα αγγίζετε. Για ποιες αντοχές ποιας οικονομίας μιλάτε; Δεν είναι ίδια η οικονομία του κεφαλαίου με την οικονομία και τον προϋπολογισμό των εργατικών λαϊκών οικογενειών, που δεν μπορούν να βγάλουν τον μήνα, που τον καταδικάζετε όλοι σας, όλα τα κόμματα που ορκίζεστε στον καπιταλισμό, να δουλεύει αυτά επτά στα επτά, να κάνει δύο και τρεις δουλειές για να τα βγάλει πέρα, που του τσακίσατε μισθούς και συντάξεις, που του επιβάλλατε δεκατριάωρα, κλέψατε τριετίες, τον φορολεηλατείτε, τον φορτώνετε όλο και περισσότερες δαπάνες για την υγεία, για τις σπουδές των παιδιών τους, μέχρι τα σπίτια τους βγάζετε στο σφυρί! 
Και έχετε τα μούτρα να απαιτείτε να σας πουν και ευχαριστώ για τα ψίχουλα που βαφτίζετε μέρισμα ευημερίας. Να σας πουν ευχαριστώ οι εργάτριες και οι εργάτες στον «Νιτσιάκο» και στην «Πίνδο» και στις άλλες βιομηχανίες που πάνε αχάραγα για το μεροκάματο και δουλεύουν σε συνθήκες μεσαίωνα, οι συμβασιούχοι που τους ξεζουμίζουν το καλοκαίρι εταιρείες εμφιάλωσης νερού και τους ξεκουράζουν τον χειμώνα για να είναι πάλι έτοιμοι για τα τετράβαρδα.
Εδώ θα πρέπει υποχρεωτικά να ανοίξω μια παρένθεση, γιατί προχθές ο κ. Τσίπρας ήταν στα Γιάννενα, στη βιομηχανική περιοχή. Ανακάλυψε το εξής, λέει, ότι εδώ δεν υπάρχει εθνική στρατηγική για τη στήριξη της βιομηχανίας και τη στήριξη της μεταποίησης και φυσικά δεν μπορούν, λέει, να χαράξουν με ασφάλεια το μέλλον τους. Είδε τα προβλήματα των βιομηχάνων, αυτών δηλαδή που όλοι τους, όλοι κυριολεκτικά, έχουν πάρει εκατομμύρια ευρώ ζεστό χρήμα τα τελευταία χρόνια για να γιγαντωθούν. Αλλά ταυτόχρονα δεν είδε τους εκατοντάδες μετανάστες, κυρίως Ασιάτες, εργάτες που δουλεύουν σε αυτές τις βιομηχανίες με τον κατώτερο μισθό, που ξέρουν μόνο τι ώρα πιάνουν δουλειά, όχι πότε θα τελειώσουν, που ζουν σε ακατάλληλες συνθήκες ακόμη και τριάντα εργαζόμενοι μαζί σε ένα σπίτι και από πάνω τους κρατάνε και κεφαλιάτικα. Είναι πάμφθηνο εργατικό δυναμικό χωρίς δικαιώματα με κρατική σφραγίδα μετακλητοί. Πόση λοιπόν περισσότερη ασφάλεια για τα κέρδη τους θέλει ο κ. Τσίπρας, που φυσικά εδώ δίνει διαπιστευτήρια; Κλείνω την παρένθεση και προχωράμε. 
Θέλετε λοιπόν να σας πούνε ευχαριστώ οι οικοδόμοι, που μετράνε κάθε μέρα νεκρούς και σακατεμένους από τα χαΐρια της πολιτικής σας, που τους κλέβουν τα ένσημα, που δουλεύουν δωδεκάωρα ακόμα και Κυριακές, για να πιάσουν τους στόχους και τις προθεσμίες τα αφεντικά σας. Και από πάνω η κυρία Κεραμέως δεν υπογράφει τη σύμβαση, δεν δίνει τα υπέρ αγνώστων ένσημα. Πάλι εδώ έχουμε δημοσιονομική σταθερότητα. 
Αυτή είναι λοιπόν η ταξική πολιτική σας. Τα δικαιώματα και τις λαϊκές ανάγκες τις μετράει σαν κόστος. Τα κέρδη και τα προνόμια του κεφαλαίου είναι ανάπτυξη. Δεν υπάρχουν κόφτες, δεν υπάρχουν οροφές. Όπως δεν υπάρχουν φυσικά οροφές και στις πολεμικές δαπάνες, 3 δισ. για την Ασπίδα, 4 δισ. προίκα στον Ρούμπιο, 7 δισ. τον χρόνο για το ΝΑΤΟ, 27 δισ. το πολεμικό πακέτο της Ευρωπαϊκής Ένωσης. Εκεί θυσιάζετε όλες τις ανάγκες του λαού, στον πόλεμο και στην προετοιμασία. Όσα περισσότερα βάλετε, σε όσο μεγαλύτερους κινδύνους μπλέκετε τη χώρα και τον ελληνικό λαό, τόσο περισσότερα κέρδη προσδοκάτε για την ελληνική αστική τάξη από τη μοιρασιά της λείας και τα βαφτίζετε και εθνικούς στόχους και πατριωτισμό. 
Τι είδους πατριωτισμός είναι αυτός, ποιας πατρίδας, όταν ο λαός πληρώνει τις συνέπειες με την τεράστια ακρίβεια, τη φτώχεια την ενεργειακή, που τον φτάνετε στα όρια να μην μπορεί να ζήσει; Αυτός ο πατριωτισμός είναι πατριωτισμός της δικής σας πατρίδας, της πατρίδας του κεφαλαίου, που το υπηρετείτε όλοι σας, όλα τα αστικά κόμματα. Αυτόν τον εθνικό στόχο των κερδών των λίγων όμως δεν τον υπηρετούν οι εργαζόμενοι, η νεολαία, τα πλατιά λαϊκά στρώματα. 
Δώστε λεφτά λοιπόν για μισθούς, υγεία, παιδεία, στέγη και όχι για τα πολεμικά σφαγεία. Αυτό απαίτησαν και απαιτούν οι δεκάδες χιλιάδες στη ΔΕΘ, στα μεγάλα πανεκπαιδευτικά συλλαλητήρια, στην πρωτόγνωρη απεργία των λιμενεργατών, στους χώρους δουλειάς, εκεί που αναπτύσσονται αγώνες. Αυτά τα αιτήματα είναι που ενώνουν εργατικά κέντρα, ομοσπονδίες, συνδικάτα, σε ιδιωτικό και δημόσιο τομέα, στην προετοιμασία για την επιτυχία της μεγάλης πανελλαδικής απεργίας στις 25 του Νοέμβρη. Είναι αιτήματα που συγκρούονται με τη στρατηγική του κεφαλαίου που υπηρετείτε όλοι σας, που συγκρούονται με τους θλιβερούς, με τους ξεπεσμένους εργατοπατέρες του ΠΑΣΟΚ, της Νέας Δημοκρατίας, του ΣΥΡΙΖΑ, του Τσίπρα, που στην πλειοψηφία τους στη ΓΣΕΕ δεν ψήφισαν καν την απεργία. 
Αυτοί λοιπόν οι αγώνες ανοίγουν τον δρόμο για τη συνολική ανατροπή αυτής της βάρβαρης πολιτικής και φωτίζουν τη μοναδική προοπτική για τους ανθρώπους του μόχθου, προοπτική που στο κόμμα μας δίνουμε όλες μας τις δυνάμεις. 
ΠΡΟΕΔΡΕΥΩΝ (Πάρις Κουκουλόπουλος): Τώρα καλείται στο Βήμα ο Υφυπουργός Οικονομικών Γιώργος Μαρκόπουλος για την αγόρευσή του. 
Κύριε Υφυπουργέ, έχετε τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε. 
Αγαπητοί συνάδελφοι, είδα μια προσπάθεια από χθες με τις εισηγήσεις των κομμάτων της Αντιπολίτευσης να διαγραφεί ή, για να πούμε πιο σωστά, να ξαναγραφτεί η πολιτική και η οικονομική ιστορία. Άκουσα κυρίαρχα από το κόμμα του ΠΑΣΟΚ για τα καρτέλ και για την αισχροκέρδεια. Το άκουσα και από την Αριστερά. Από το ΠΑΣΟΚ άκουσα για την ακρίβεια. 
Αγαπητοί συνάδελφοι από το ΠΑΣΟΚ, δεν είστε κάποιο προϊόν παρθενογένεσης ούτε το κόμμα ξεκίνησε την πορεία του το 2021, που κέρδισε τις εκλογές ο κ. Ανδρουλάκης. Είστε ένα κόμμα με μακρά ιστορία και με πεπραγμένα, ιστορικά πεπραγμένα. Δεν μπορεί να τα λέει το κόμμα, επί των ημερών του οποίου όταν έγινε η μετάβαση προς το ευρώ η τυρόπιτα, που κόστιζε την τότε εποχή 180 δραχμές, ξαφνικά πήγε στο ένα ευρώ, στις 340 δραχμές, και ποτέ δεν άσκησε μια αυτοκριτική, δεν έγινε μια συζήτηση, ένα κόμμα επί των ημερών του οποίου με τη μετάβαση και πάλι στο ευρώ ο καφές, ο οποίος τότε έκανε 800 δραχμές, ξαφνικά πήγε στα 3 ευρώ. Παρακαλώ, λίγη συστολή, γιατί όταν μιλάμε θυμάμαι ότι τα καρτέλ είχατε βαφτίσει επί των ημερών σας εθνικούς πρωταθλητές. Και έκαναν και πολιτική και εκτός Ελλάδος τα καρτέλ. Η έννοια καρτέλ στην Ελλάδα, να είμαστε συγκεκριμένοι, στα χρόνια διακυβέρνησης του ΠΑΣΟΚ ωρίμασε. 
Θυμάμαι ήμουν νεαρός δημοσιογράφος στις αρχές της δεκαετίας του 1990 προς τα μέσα της δεκαετίας και τότε άρχισε να ακούγεται η λέξη «καρτέλ» στην Ελλάδα. Μέχρι τότε καρτέλ διαβάζαμε για εκεί στην Μπογκοτά, στην Κολομβία. Το καρτέλ ως έννοια ξεκίνησε στα μέσα της δεκαετίας του 1990 επί της δικής σας διακυβέρνησης. Μην ξεχάσουμε τώρα και την οικονομική ιστορία και το τι έχει συμβεί σε αυτόν τον τόπο. 
Και προφανώς κάποιοι λόγοι υπήρξαν και φυλλορροήσατε πολιτικά όλα αυτά τα χρόνια. Γιατί ερχόσαστε εδώ και λέτε ότι οι προτάσεις σας είναι οι τέλειες, οι καλύτερες, ότι όλα θα τα κάνετε καλά. Ναι, αλλά για κάποιον λόγο φτάσατε πολιτικά σε αυτά τα μεγέθη. Μην ξεχνάμε, επίσης, ότι και στην πιο πρόσφατη ιστορία σας ήρθατε και κυβερνήσατε με συνθήματα «λεφτά υπάρχουν», ενώ όλοι γνωρίζαμε ότι είχαν υπάρξει προβλήματα οικονομικά. Ήσασταν ένα κόμμα που δεν διάβασε τη διεθνή κρίση που προερχόταν από τα subprimes, τα δάνεια, στις Ηνωμένες Πολιτείες και ο αρχηγός σας, αμέριμνος, γύρναγε τον πλανήτη και μίλαγε για τη Δανία του Νότου, ενώ έπρεπε να λάβει μέτρα τα οποία θα ήταν πολύ λιγότερα από τα αναγκαία και από αυτά τα οποία εξελίχθηκαν στην πορεία. Αυτά για την τάξη των πραγμάτων. 
Δεν θα ακυρώσω και δεν είναι στόχος μου να ακυρώσω και τα όποια καλά είχαν ιστορικά υπάρξει στην πορεία σας. Όμως τώρα σας βλέπουμε σε μια άλλη πολιτική. Τώρα πάλι ρίχνετε γέφυρες στον ΣΥΡΙΖΑ. Χειροκροτήσατε τα διπλανά σας έδρανα. Προφανώς γιατί κάτι υπάρχει στο μυαλό σας. Δεν ήταν τυχαίο το χειροκρότημά σας στον κ. Πολάκη. Δεν έχω καμία εμμονή, επειδή το αναφέρω πολλές μέρες, όμως πρέπει λίγο και ο κόσμος να ενημερωθεί. 
Δεν ξέρω τι ετοιμάζετε με τον ΣΥΡΙΖΑ, δεν ξέρω τι θέλετε, ενδεχομένως μπορεί και ο ίδιος ο ΣΥΡΙΖΑ να μην το ξέρει. Αλλά δεν ήταν τυχαία η δήλωση την οποία προσπάθησε να ανασκευάσει ο κ. Ανδρουλάκης πριν από λίγες μέρες, στις 13 Ιανουαρίου του 2025, στον ΣΚΑΙ. Είχε πει τότε για κυβέρνηση με κορμό το ΠΑΣΟΚ και τα κόμματα της κεντροαριστεράς. Ποια είναι τα κόμματα της κεντροαριστεράς; Μήπως θα μας φέρετε τον κ. Πολάκη bypass υπουργό; Να εξηγηθούμε, γιατί δεν νομίζω ότι κανένας στη χώρα πιστεύει σοβαρά το αφήγημα περί αυτοδύναμου ΠΑΣΟΚ ή για νίκης του ΠΑΣΟΚ με μία ψήφο. Και αν το πιστεύει, εγώ σας χαρίζω έναν, δύο, τρεις μήνες, μετά τον Φεβρουάριο στις μετρήσεις που θα υπάρχουν θα πρέπει να τοποθετηθείτε και επί του πεδίου. Αν είστε δεύτεροι ή τρίτοι με δεκαοχτώ, δεκαεννιά, δεκαπέντε, δεκαεπτά μονάδες διαφορά από τη Νέα δημοκρατία, δεν θα μπορείτε να ισχυριζόσαστε αυτά που ισχυρίζεστε.
Τα ίδια για τον κ. Τσίπρα, μην ξεχνιόμαστε, αυτός που εισήγαγε τριάντα φόρους δεν δικαιούται να ασκεί κριτική σε αυτόν που μείωσε ενενήντα έναν. Ακούω μάλιστα από τον φίλο μου τον Νίκο τον Παππά για εξεταστική για το ιδιωτικό χρέος. Εσείς ως ΣΥΡΙΖΑ, θα σας το αναγνωρίζω, έχετε ανοίξει ένα νέο κεφάλαιο, ένα μετατσιπρικό κεφάλαιο και βλέπω και δείγματα αυτοκριτικής. Ο κ. Τσίπρας, όμως, έχει σκελετούς στην ντουλάπα του. Αναφέρομαι στην οικονομική διακυβέρνησή του. Έχει σκελετούς στην ντουλάπα του. Είναι ίσως και λίγο δελεαστική η πρόταση περί εξεταστικής για το ιδιωτικό χρέος. Να δούμε, δηλαδή, και πόσα κόκκινα δάνεια δημιουργήθηκαν στις επιχειρήσεις τις μικρομεσαίες, στα ελληνικά νοικοκυριά, με το κλείσιμο των τραπεζών και ποιους εξυπηρέτησαν οι τράπεζες. Αυτό είναι μια προσωπική άποψη όμως. Θα τα δούμε στην ώρα τους. 
Αγαπητοί συνάδελφοι κυρίως από την Αντιπολίτευση του ΠΑΣΟΚ και την Αριστερά, έχετε τάξει τα πάντα στους πάντες. Ό,τι ακούγεται όμορφο το έχετε τάξει. Μείωση ΦΠΑ στα τρόφιμα, μείωση ΦΠΑ στα καταναλωτικά ήδη, δέκατη τρίτη σύνταξη, δέκατο τρίτο μισθό στους δημόσιους υπάλληλους, έχετε τάξει μείωση φόρου στα καύσιμα, όλα καλά και όλα ωραία. 
Και εμείς, ποιος δεν θέλει μείωση του ΦΠΑ; Ποιος δεν θέλει μείωση στο καύσιμα; Ποιος δεν θέλει δέκατη τρίτη σύνταξη; Να σας πω και κάτι; Γιατί να πάρουμε από εσάς δέκατη τρίτη σύνταξη στους συνταξιούχους και δέκατο τρίτο μισθό στους δημόσιους υπάλληλους και να μην πάμε στην κυρία Κωνσταντοπούλου που έχει πει και για δέκατη τέταρτη; Να πω και εγώ δέκατη Πέμπτη; Τσάμπα είναι τα λόγια, όχι οι πολιτικές πράξεις.
Εδώ, λοιπόν, λέτε ό,τι θέλετε, ό,τι ακούγεται ωραίο στον ελληνικό λαό. Τα έχουμε ακούσει όλα. Αυτό, όμως, είναι το «λεφτά υπάρχουν 2», το sequel. Βλέπω ότι έχετε ξεχάσει τον Ευάγγελο Βενιζέλο, που υπήρξε ένας πιο μετρημένος πολιτικός στα οικονομικά, και πάθατε «Γιώργο Παπανδρέου 2» και αν το «λεφτά υπάρχουν 1» κόστισε στη χώρα, το «λεφτά υπάρχουν 2» θα είναι ένα χειρότερο θρίλερ μέσα σε μια διεθνή καταιγίδα.
Αγαπητές και αγαπητοί συνάδελφοι, εμείς εδώ στεκόμαστε με σύνεση, με αλήθεια και με πρόγραμμα, με πεπραγμένα: 1,44 δισεκατομμύρια ευρώ έχουν πέσει για την ενεργειακή κρίση στο μεγαλύτερο πακέτο για την ενέργεια που υπήρξε αυτή τη στιγμή στην Ευρώπη, 1,1 δισεκατομμύρια ευρώ αυτόν εδώ τον μήνα θα πάρουν οι συνταξιούχοι μας με ένα αυξημένο επίδομα για να μπορέσουν να αντιμετωπίσουν σε ένα βαθμό την κρίση. Το ίδιο θα υπάρξει και με το ένα ενοίκιο.
Εμείς δεν θα βαφτίσουμε δέκατη τρίτη σύνταξη, όπως ο κ. Τσίπρας έκανε για να κοροϊδέψει τους πολίτες μια επιδοματική πολιτική σε θετική κατεύθυνση, ούτε θα πούμε για τα 500 ευρώ στους δημόσιους υπαλλήλους ότι δίνουμε δέκατο τρίτο μισθό.
ΧΡΗΣΤΟΣ ΓΙΑΝΝΟΥΛΗΣ: Το ψηφίσατε.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Μην υπερασπίζεστε, κύριε Γιαννούλη, τον κ. Τσίπρα. Στα πάνελ απέναντι θα βρεθείτε.
ΧΡΗΣΤΟΣ ΓΙΑΝΝΟΥΛΗΣ: Το 2019 το ψηφίσατε. Μια επισήμανση κάνω.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ούτε θα βαφτίσουμε δέκατο τρίτο μισθό στους δημόσιους υπάλληλους μια σημαντική βοήθεια των 500 ευρώ. Όμως, είμαστε εδώ για να τα δώσουμε. 
Εμείς εξάλλου στις αρχές του χρόνου -εμείς- εξαλείφουμε την προσωπική διαφορά -δεν θα πω του κ. Κατρούγκαλου, θα πω του κ. Τσίπρα-, που σε κάθε καφενείο, σε κάθε ΚΑΠΗ, ο πολίτης έλεγε τι θα γίνει με αυτήν την προσωπική διαφορά. Εμείς, λοιπόν, λέμε ότι εμείς την εξαλείφουμε, γιατί τα καταφέρνουμε. 
Εμείς μειώνουμε και μειώσαμε ενενήντα ένα φόρους και εισφορές. Εμείς μηδενίζουμε με αυτό το νομοσχέδιο όλους τους φόρους -μηδέν φόρος- στους αγρότες και στους τρίτεκνους με εισόδημα 20.000 ευρώ. 
Εμείς μειώσαμε με αυτό το νομοσχέδιο, στο οποίο περιμένουμε να δούμε την τελική σας ψήφο, τον ΕΝΦΙΑ σε οικισμούς και συνεχίζουμε μια πολιτική, γιατί εμείς μπορεί να μην είπαμε ότι θα τον μειώσουμε με ένα άρθρο και έναν νόμο, αλλά τον ΕΝΦΙΑ εμείς ξεκινήσαμε και τον μειώνουμε. 
Εμείς φέρνουμε ένα θετικό νομοσχέδιο. Δείχνουμε τον μεταμνημονιακό δρόμο, δρόμο ασφαλή, δρόμο σαφή, δρόμο σωστό:
Με κατάργηση του τέλους επιτηδεύματος στην περιφέρεια και τη Θεσσαλονίκη μας. Θα ακολουθήσει του χρόνου με 50% μείωση του τέλους επιτηδεύματος στην Αττική και θα ολοκληρωθεί, θα εξαφανιστεί το τέλος επιτηδεύματος το 2028.
Με μείωση της προκαταβολής φόρου. Ναι, ξηλώνουμε τα μνημόνια, τις μνημονιακές επιβαρύνσεις που την τότε εποχή ήταν αναγκαίες. Πλέον μπορούμε να το κάνουμε με μέθοδο, με τρόπο και δείχνουμε τον δρόμο. Ξεκινάμε γιατί μπορούμε.
Με βελτιώσεις στα ταξί και την τεκμαρτή φορολόγησή τους. Θα έρθουν και άλλες ρυθμίσεις ευεργετικές για τα ταξί. Είμαστε σε πλήρη συνεννόηση και διάλογο με την ομοσπονδία των ταξί, η οποία έχει μια θετική ατζέντα και προσπαθούμε να δώσουμε ανάσες σε έναν κλάδο τον οποίο τον θεωρούμε σημαντικό για την καθημερινότητα. 
Με τιμαριθμοποίηση στα αναπηρικά επιδόματα, προϊόν του διαλόγου. Κάναμε διάλογο. Προσωπικά συνάντησα εκατόν τρεις συνδέσμους, συλλόγους, επαγγελματικούς, συνταξιοδοτικούς, είδαμε κόσμο. Ναι, ο διάλογος γίνεται πραγματικότητα. 
Είπα για το επίδομα των 500 ευρώ σε ό,τι αφορά τους δημόσιους υπάλληλους.
Με κουμπαρά Πιερακάκη. Μην αντιπολιτεύεστε τον κουμπαρά και σας το λέω καλοπροαίρετα. Δείχνει ένα δρόμο αποταμίευσης. Δεν αντιπολιτεύεστε την κυβέρνηση Κυριάκου Μητσοτάκη με την αντιπολίτευση στον κουμπαρά, αντιπολιτεύεστε την ελληνική οικογένεια. Και μην ακούω -είναι λάθος αυτό το οποίο λέτε- ότι αυτό είναι για τους έχοντες και κατέχοντες. Είναι ένα μέτρο που θα επιστρέψει όσα λεφτά μπορεί κάποια οικογένεια να βάλει από το υστέρημά της, ναι, από το κράτος. Είναι ένα σωστό, είναι ένα δίκαιο μέτρο, το οποίο φέρνει ξανά αυτό το οποίο την ελληνική οικογένεια την πήγε μπροστά, την αποταμίευση. 
Την ίδια στείρα κακή κριτική για τον εξωδικαστικό ακούγαμε. Στρέφατε τον κόσμο κατά του εξωδικαστικού. Αυτή τη στιγμή έχουν υπάρξει εβδομήντα χιλιάδες ενεργές ρυθμίσεις, ρύθμιση 21 δισεκατομμυρίων ευρώ. Αναλογιστείτε ότι δεν αντιπολιτεύεστε μια κυβέρνηση, αντιπολιτεύεστε τα μέτρα. Δείχνετε λάθος δρόμο στους πολίτες που μπορούν να ανακουφιστούν. 
Επιβραβεύουμε τη συνέπεια στους ελεύθερους επαγγελματίες. Απαλείφουμε τα μέτρα της τεκμαρτής φορολόγησης και όσο πηγαίνουμε καλύτερα, όσο έχουμε τα ψηφιακά εργαλεία, θα προχωρήσουμε κι άλλο. 
Με αυτό το νομοσχέδιο, αγαπητές και αγαπητοί συνάδελφοι, επιβεβαιώνεται η θετική πορεία της χώρας. Είμαστε ένα από τα ελάχιστα κράτη-μέλη της Ευρωπαϊκής Ένωσης που μπορούμε και κάνουμε παροχές. Αυτή η Κυβέρνηση δεν πήρε από τον Έλληνα, δίνει στον Έλληνα. Ναι, υπάρχει ένα διεθνές φαινόμενο, η ακρίβεια. Όλες οι χώρες κλυδωνίζονται. Πέστε μου εσείς, επειδή ακούω παραδείγματα. Η Ισπανία, λέει, έχει εξαιρετική πολιτική για τη στεγαστική κρίση, αλλά έπεσε η κυβέρνηση των σοσιαλιστών. Τι καταπληκτικά μέτρα παίρνει η Ιταλία με τον ειδικό φόρο στα καύσιμα λέτε. Τώρα αναγκάζεται να ξαναπάρει γιατί δεν πέτυχε η πολιτική της, να πάρει και άλλα μέτρα και είναι και σε καθεστώς εποπτείας. 
Ας είμαστε προσεκτικοί. Ας είμαστε παραγωγικοί. Ας δίνουμε ιδέες. Εμείς φέρνουμε, λοιπόν, μέτρα ανακούφισης. 
Η ισοπέδωση, αγαπητές και αγαπητοί συνάδελφοι, δεν αποτελεί πολιτική πρόταση, δεν αποτελεί πολιτική λύση. Το να φέρουμε τα πάντα όλα στον δημόσιο διάλογο δεν αποτελεί σοβαρή πρόταση.
Προσέξτε, αγαπητές φίλες και φίλοι -και κλείνω-, γιατί το «πάντα όλα», δηλαδή τα πάντα όλα να τα δώσουμε, μπορεί να φέρει το «πάρτα όλα» για τους φορολογούμενους και τους υπόλοιπους. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Η Κοινοβουλευτική Εκπρόσωπος της Πλεύσης Ελευθερίας, η κ. Γεωργία Τζώρτζια Κεφαλά, έχει τον λόγο.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε. 
Κύριε Μαρκόπουλε, σίγουρα υπάρχει τρόπος να δοθούν όχι μόνο αυτά που δώσατε, που τα δώσατε μετά από κοινωνική κατακραυγή φυσικά, αλλά υπάρχει τρόπος να δοθούν και πολύ-πολύ περισσότερα και υπάρχει ο δημοσιονομικός χώρος και υπάρχει το χρήμα που βλέπουν και οι πολίτες ότι ρέει άφθονα, αλλά δεν πάει στις σωστές κατευθύνσεις και στους σωστούς ανθρώπους. Εάν παταχθεί η διαφθορά και σταματήσουν οι διάφοροι κύριοι Κουρκουδίνες και οι διάφορες Σεμερτζίδες να κλέβουν, τότε τα πράγματα θα είναι πολύ καλύτερα για τους πολίτες, αλλά δεν θα είναι καλά για τη Νέα Δημοκρατία, γιατί σε συζητήσεις ακόμα και οι δικοί σας Βουλευτές κατ’ ιδίαν παραδέχονται ότι αν σταματήσει αυτό το πελατειακό σύστημα, η Νέα Δημοκρατία θα πάρει 3%. Ξέρετε ότι από εκεί τροφοδοτείται και ότι έτσι συντηρείται ο τρόπος και ο χρόνος της δικής σας εξουσίας. Οπότε μη λέτε ότι δεν υπάρχει τρόπος, υπάρχει.
Σε μια περίοδο, λοιπόν, που στην Αττάλεια της Τουρκίας αυτή τη στιγμή γίνεται η COP 31, η Σύνοδος για το Κλίμα δηλαδή, και ταυτόχρονα βρίσκονται στην ίδια πόλη, στο ίδιο συνέδριο, ο Ερντογάν, ο Πρόεδρος της Κυπριακής Δημοκρατίας, ο κ. Χριστοδουλίδης, ο κ. Παπασταύρου. Εκεί να πάμε να δούμε τι ακριβώς πρεσβεύετε, τι ακριβώς θα πείτε σε αυτή τη σύνοδο, γιατί η ελληνική διπλωματία επιχειρεί να εμφανιστεί ως πρωταγωνιστής στην πράσινη μετάβαση με αυτές τις συνθήκες, κάτω από αυτές τις διαπραγματεύσεις που συμβαίνουν. 
Και φυσικά καταλαβαίνουμε ότι μιλάμε για εθνικά θέματα και δεν μιλάμε καθόλου στον αέρα και με ελαφρά τη καρδία, αλλά τα πράγματα είναι εξαιρετικά ανησυχητικά και δεν ξέρουμε σε τι χέρια ακριβώς είναι η διαχείριση αυτών των κρίσιμων θεμάτων. Υπάρχουν γνώστες οι οποίοι ανησυχούν έντονα και λένε ότι το Υπουργείο είναι υποστελεχωμένο.
Συμφωνείτε σε αυτό, κύριε Μαρκόπουλε; Συμφωνείτε ότι ακόμα και οι άνθρωποι που υπάρχουν εκεί και εκφράζουν δημόσια γνώμη πολλές φορές δεν γνωρίζουν το Δίκαιο της θάλασσας, όπως η κ. Παπαδόπουλου, η οποία αναφέρθηκε στο τουρκολιβυκό και είπε ότι «δεν μιλάμε και για μια μικρή βραχονησίδα ή ένα μικρό νησί, μιλάμε για την Κρήτη». Αυτό τι σημαίνει; Σημαίνει ότι το Καστελόριζο, ας πούμε, δεν  δικαιούται θαλάσσιες ζώνες επειδή είναι μικρό νησί;
Χωρίς να θέλω να υποκριθώ την ειδήμονα στα θέματα της εξωτερικής πολιτικής, νομίζω ότι ο κοινός νους μπορεί να καταλάβει τις αστοχίες της Κυβέρνησης και απλώς προσπαθούμε να χτυπήσουμε το καμπανάκι ότι τα πράγματα είναι δύσκολα. 
Στο εσωτερικό ο πολίτης λυγίζει από τον πληθωρισμό και την ενεργειακή φτώχεια και το Υπουργείο στην Αττάλεια μιλάει για πράσινους στόχους. Ο ετήσιος πληθωρισμός ξέρουμε ότι έχει πάει στο 5,7%, με συνεχείς αυξήσεις που έχουν ανακοινωθεί. Ακόμα και σήμερα ξέρουμε ότι υπάρχουν προσπάθειες και πιέσεις προς τη ΡΑΑΕΥ να ανέβει ξανά το ρεύμα και η τιμή του φυσικού αερίου. Ήδη έχει ανεβεί 18% το ρεύμα και 80% μέχρι τώρα είναι οι αυξήσεις στο φυσικό αέριο, και έχουμε κι άλλο. Έχουμε, λοιπόν, έναν πληθωρισμό στο 5,7%, ο οποίος τροφοδοτείται από αυτές τις αυξήσεις και δεν ξέρουμε πού μπορεί να φτάσει. 
Παρ’ όλο που εσείς πανηγυρίζετε για τα πρωτογενή πλεονάσματα και την αύξηση της ονομαστικής οικονομικής δραστηριότητας, πρόκειται για μια ανάπτυξη που στηρίζεται κατά κύριο λόγο στην ιδιωτική κατανάλωση υπό καθεστώς ακρίβειας και στην αθρόα εισροή εμμέσων φόρων στα δημόσια ταμεία. Όταν η οικονομία κινείται σε περιβάλλον αυξημένων τιμών, ο ΦΠΑ λειτουργεί ως ένας αυτόματος, αόρατος μηχανισμός αφαίμαξης. Η Κυβέρνηση αρνείται να προσαρμόσει τις φορολογικές κλίμακες και τα αφορολόγητα όρια στον πραγματικό τιμάριθμο. Ο πολίτης δηλαδή βλέπει ονομαστικά τον μισθό του να αυξάνεται ελάχιστα, αλλά αυτός ο ονομαστικός μισθός τον σπρώχνει σε υψηλότερο φορολογικό κλιμάκιο, την ώρα που η πραγματική αγοραστική του δύναμη έχει μειωθεί.
Υπάρχει, λοιπόν, η πρόκληση της ανάπτυξης. Γιατί αναρωτιόμαστε πού πηγαίνουν οι πόροι. Μας εγκαλείτε συχνά ότι ασκούμε κριτική χωρίς να βλέπουμε τη μεγάλη εικόνα. Όμως, ποια είναι η μεγάλη εικόνα της ελληνικής οικονομίας σήμερα; Πραγματικά αξίζει να αναρωτηθούμε γιατί η χώρα συνεχίζει να καταναλώνει εισαγόμενα προϊόντα χωρίς να παράγει εγχώρια προστιθέμενη αξία. Οι πόροι που εισρέουν στην πατρίδα μας από τα ευρωπαϊκά ταμεία και τα διαρθρωτικά προγράμματα διοχετεύονται επιλεκτικά σε λίγους και ισχυρούς επιχειρηματικούς ομίλους και φυσικά δεν διαχέονται οριζόντια στην οικονομία. 
Υπάρχουν πάρα πολλοί τρόποι που θα μπορούσαμε να πάρουμε μια ανάσα. Εσείς επιλέξατε αυτά τα μέτρα και θέλω να πω ότι πρέπει να ξέρετε πως αν το χρησιμοποιείτε σαν προεκλογική καμπάνια είναι ατυχής, γιατί όποιος και να βγει δεν υπάρχει περίπτωση να πάρει πίσω αυτά τα μέτρα, απλώς θα προσφέρει περισσότερα. Οπότε είναι δώρον άδωρον όλη αυτή σας η προσπάθεια. Ίσως το μόνο που μπορείτε να κάνετε είναι να προσφέρετε την ψευδαίσθηση ότι νοιάζεστε για τους ανθρώπους, που η μπότα της εξουσίας σας τους έχει λιώσει κυριολεκτικά, και προσπαθείτε να δώσετε κάτι. 
Φυσικά υπάρχουν καλά μέτρα και ο «Κουμπαράς» δεν είναι κάτι άσχημο, αλλά εξακολουθούμε να πιστεύουμε ότι είναι για ανθρώπους που μπορούν να βάλουν κάτι. Γιατί ο άνθρωπος των 1.300 ευρώ δεν μπορεί να βάλει σταγόνα, όχι από το υστέρημά του, γιατί το υστέρημα πια δεν υπάρχει. Υπάρχει για να τροφοδοτεί το σούπερ μάρκετ. 
Ευχαριστώ πάρα πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Κεφαλά.
Έχει ζητήσει τον λόγο και παραχώρησε τη θέση του, γιατί έχει επιτροπή, ο Κοινοβουλευτικός Εκπρόσωπος του ΣΥΡΙΖΑ κ. Γιαννούλης, για μια ολιγόλεπτη παρέμβαση. 
Ορίστε, έχετε τον λόγο. 
ΧΡΗΣΤΟΣ ΓΙΑΝΝΟΥΛΗΣ: Για ένα λεπτό, κύριε Πρόεδρε, ούτε καν τα τρία λεπτά δεν θα χρειαστώ. 
Κύριε Μαρκόπουλε, σας έχω νέα. Πριν από λίγο η Διάσκεψη των Προέδρων αποφάσισε την Τετάρτη 18 Νοεμβρίου να τεθεί σε ψηφοφορία η πρόταση για τη σύσταση εξεταστικής επιτροπής για το ιδιωτικό χρέος. Και επειδή σας είδα, παρά τη μοναξιά του τερματοφύλακα πριν το γκολ, να πω ότι μου κάνει εντύπωση -ανοίγω μια παρένθεση- για ένα τόσο σημαντικό νομοσχέδιο της Κυβέρνησης να ξημερώνει η δεύτερη μέρα της συζήτησης με εσάς μόνο, όπως ήταν και ο κ. Πετραλιάς χθες μέχρι τη 1 η ώρα, και ούτε ένας Βουλευτής της Πλειοψηφίας να μην έχει την ευαισθησία για τους τύπους, για την εικόνα, εν πάση περιπτώσει, που τόσο παλεύετε, να είναι παρών στην Αίθουσα. Εν πάση περιπτώσει, το ξεπερνώ. Την Τετάρτη 18 Νοεμβρίου, πεδίο δόξης λαμπρό -αυτό που και εσείς υπαινιχτήκατε στην ομιλία σας- να γίνει μία σε βάθος διερεύνηση τι, πώς και από ποιους έχει γίνει η διαχείριση του ιδιωτικού χρέους και ποιοι είναι οι μεγάλοι ωφελημένοι από την επταετή και πλέον διακυβέρνηση της χώρας από τη Νέα Δημοκρατία. Γιατί, ξέρετε, είναι πολύς ο χρόνος για να υπάρχουν ετεροβαρείς συγκρίσεις με το 2015 - 2019. 
Και επειδή επικαλείστε και πολλά παραδείγματα από άλλες κυβερνήσεις, σας έχω και ένα ακόμη νέο. Η πρωθυπουργός της Ιταλίας πριν λίγες ώρες ανακοίνωσε την φορολόγηση κοντά στα 3,7 δισεκατομμύρια ευρώ των κερδών των ιταλικών τραπεζών. Δεν ξέρω γιατί σε άλλες χώρες όπως η Αυστρία ή η Ιταλία αυτό μπορεί να γίνει, αλλά εδώ το ιερό τοτέμ είναι μην τυχόν και επηρεάσουμε τα κέρδη των τραπεζών. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή) 
Και κάτι τελευταίο. Έχω μια ειλικρινή απορία, γιατί συμφωνώ απόλυτα μαζί σας ότι μπορεί οι προθέσεις σας να είναι οι καλύτερες δυνατές. Μπορώ να ξεφύγω λίγο και από την επικαιρότητα που έχει σχέση με τη φαυλότητα. Είστε οικογενειάρχης, έχετε δύο πανέμορφα, πανέξυπνα παιδιά, κι είμαι σίγουρος ότι δεν πήγε ποτέ το μυαλό σας να πάτε «bypass» για να ευνοηθούν λόγω της ιδιότητας και της θέσης ευθύνης που έχετε. Να τα αφήσω όλα αυτά στην άκρη. Υπάρχει ένα ερώτημα που μας το θέτουν οι πολίτες και μπορεί να απαντηθεί τώρα, πριν φτάσουμε στην ολοκλήρωση της διαδικασίας. Τα 500 ευρώ που πρόκειται να δώσετε στους δημοσίους υπαλλήλους τα θεσμοθετείτε, τα νομοθετείτε δεκατρείς μήνες νωρίτερα. Τι σας εμποδίζει, εφόσον θα τα εγγράψετε στον προϋπολογισμό, να τα δώσετε τον Γενάρη του 2027; Τι σας εμποδίζει; Να σας πω εγώ. Η επιμονή σας ο προϋπολογισμός και ο δημοσιονομικός χώρος να είναι εργαλείο - «ακορντεόν» για τις επικοινωνιακές και κομματικές σας ανάγκες. 
Και κάτι ακόμη. Πείτε μου ποιος λέει την αλήθεια, ο κ. Μητσοτάκης ή ο κ. Πιερρακάκης; Ο κ. Πιερρακάκης είπε χθες, απευθυνόμενος με εύσημα και επαίνους προς τον κ. Πετραλιά, ότι έχει επωμιστεί τη συνεχή προσπάθεια διεύρυνσης του δημοσιονομικού χώρου. Μα, δεν ήταν μπετόν; Δεν ήταν άβατο τα 2,2 δισεκατομμύρια του Σεπτεμβρίου του 2026; Δεν υπάρχει μνήμη Λωτοφάγων, δεν υπάρχει μνήμη χρυσόψαρου. Δεν είμαστε Λωτοφάγοι με μνήμη χρυσόψαρου. Τον Σεπτέμβριο του 2026 τα 2,2 δισ. ήταν το όριο της δημοσιονομικής ευθύνης, της πατριωτικής ευθύνης απέναντι στον κίνδυνο εκτροχιασμού και μόλις χθες μαθαίνουμε από τον κ. Πιερρακάκη ότι αυτό δεν είναι ακριβές. Να μην πω τον όρο ψέμα, γιατί πρόκειται για ένα πολιτικό ψέμα. Μου θυμίζετε ένα τραγούδι λαϊκό του Γιώργου Μαργαρίτη. Εσείς με την αλήθεια έχετε την εξής σχέση: «Πεθαίνω για σένα και ας είσαι απάτη». Αυτή είναι η σχέση σας με την αλήθεια.
Ποιος λέει την αλήθεια; Ο κ. Μητσοτάκης; Ο κ. Πιερρακάκης; Διευρύνεται ο δημοσιονομικός χώρος. Είναι τόσο αδιαπέραστο το να αναζητήσουμε ευρωπαϊκές συνέργειες; Πείτε επιτέλους μια φορά την αλήθεια και ας πέσει στον γιαλό. 
ΠΡΟΕΔΡΕΥΩΝ (Πάρις Κουκουλόπουλος): Ο κύριος Υπουργός έχει τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): «Είδα τα μάτια σου κλαμένα» νομίζω δεν είναι ένα από τα τραγούδια που ο Μαργαρίτης έχει πει;
ΧΡΗΣΤΟΣ ΓΙΑΝΝΟΥΛΗΣ: Έχει πει πολλά. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Μιας και ξεκινήσατε, λοιπόν, με τη «Μαργαριτιάδα», να θυμηθούμε έναν πολύ καλό λαϊκό τραγουδιστή. Είδα τα μάτια σας κλαμένα. 
ΧΡΗΣΤΟΣ ΓΙΑΝΝΟΥΛΗΣ: Κλαμένα δεν είναι πάντως.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Και το λέω αυτό για την πρόταση την οποία έχετε κάνει -το είπα πριν, έλειπε ο Νίκος ο Παππάς, στην πρόταση που έχει εκφράσει ο Νίκος ο Παππάς- για τη δημιουργία εξεταστικής επιτροπής σε ό,τι αφορά το ιδιωτικό χρέος. Θα τα δούμε. Η πλειοψηφία θα τοποθετηθεί. Απλά μιλάω για τα κλαμένα μάτια γιατί η πρόταση αυτή έχει και τη μορφή ενός ξεκαθαρίσματος εντός της Αριστεράς. Εγώ πριν σας έδωσα, κύριε Γιαννούλη, ότι προχωράει μια προσπάθεια καθαρή αποτσιπροποίησης του ΣΥΡΙΖΑ. 
Θα ήταν βέβαια χρήσιμο -γιατί ο φορέας ιστορικά παραμένει- να συζητήσουμε και για τα πόσα δάνεια κοκκίνισαν λόγω του κλεισίματος των τραπεζών και ποιοι εξυπηρετήθηκαν -και το αφήνω εδώ- από το ότι έκλεισαν οι τράπεζες. Και αναφέρομαι και σε αυτούς που η Αριστερά με ευκολία αναφέρει ως ολιγάρχες, γιατί έγινε παιχνίδι με το κλείσιμο των τραπεζών, μια και μιλάμε για τις τράπεζες και μου είπατε για την κ. Μελόνι. 
Θα επαναλάβω αυτό που είπα στην τοποθέτησή μου. Σας λέω, είστε σε μία άλλη φάση και θέλω να το διαχωρίσω, όμως ο κ. Τσίπρας με το κλείσιμο των τραπεζών και με την οικονομική του διακυβέρνηση έχει «σκελετούς στην ντουλάπα του», πολλούς σκελετούς στην ντουλάπα του! Να το γνωρίζει. 
ΧΡΗΣΤΟΣ ΓΙΑΝΝΟΥΛΗΣ: Όλα στο φως!
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Χαίρομαι που λέτε «όλα στο φως» και σας είπα ότι και πολιτικά σας αναγνωρίζω ότι είστε σε μία νέα φάση, μεταβατική. Όμως, αυτά τα μάτια που κλαίνε, κλαίνε λίγο αργά. Μπορεί εσωτερικά να είχαν εκφραστεί αυτά τα ζητήματα, στις κλειστές κυβερνητικές σας πόρτες. Όμως εδώ μιλάμε επί του πρακτέου, του κυβερνητικού πρακτέου της περιόδου ΣΥΡΙΖΑ. Γι’ αυτό μιλάω για μάτια που κλαίνε. 
Τώρα, κοιτάξτε να δείτε, μη μας λέτε εμάς για φορολόγηση. Όταν ήσασταν κυβέρνηση ποιο καρτέλ αναδείχθηκε από την πλευρά σας; Ποιον φόρο βάλατε στα διυλιστήρια; Πέστε μου όχι ένα -σας το χαρίζω- μισό καρτέλ, το οποίο χτύπησε η κυβέρνηση Τσίπρα. Και πάλι βάζω τον Τσίπρα γιατί πρέπει να βάζουμε τον κ. Τσίπρα σε αυτή την περίοδο. Πέστε μου όχι ένα -σας το χαρίζω- μισό καρτέλ το οποίο χτυπήθηκε στην περίοδο διακυβέρνησής σας και σε μια περίοδο που -θα αναγνωρίσω- ήταν πολύ δυσκολότερη κυβερνητικά από τη δική μας περίοδο, σε μια περίοδο που διψούσε ο Έλληνας για δικαιοσύνη, που είχατε μια νέα διακυβέρνηση, πρώτη φορά Αριστερά. Πρώτη φορά Αριστερά! Πέστε μου μισό καρτέλ που χτυπήθηκε. Πέστε μου πόσα λεφτά μπήκαν στα δημόσια ταμεία από την πάταξη των καρτέλ. 
ΧΡΗΣΤΟΣ ΓΙΑΝΝΟΥΛΗΣ: Είχαμε αυτή την ακρίβεια;
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Εμείς, κοιτάξτε να δείτε, λειτουργούμε και προσπαθούμε για το καλύτερο δυνατό. Δίνουμε 2,2 δισεκατομμύρια ευρώ, χωρίς να θέλουμε να διαταράξουμε τις ευρωπαϊκές ισορροπίες. Εμάς δεν θα μας δείτε να λέμε και να κάνουμε πράγματα περισσότερα από αυτά που μπορούμε με μία έκταση μέτρων και στα επόμενα χρόνια. 
Γιατί, κοιτάξτε, με τον Μητσοτάκη μπορεί κάποιος να διαφωνεί πολιτικά, μπορεί κάποιος να διαφωνεί ιδεολογικά, μπορεί να μην του αρέσει το ύφος του, όμως κανένας δεν μπορεί να πει ότι ο Μητσοτάκης αυτά τα οποία λέει δεν τα κάνει. 
ΧΡΗΣΤΟΣ ΓΙΑΝΝΟΥΛΗΣ: Αυτό φοβόμαστε!
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Γι’ αυτό, λοιπόν, εμείς με το παρόν νομοσχέδιο, ναι, έχουμε τη δυνατότητα και δεσμευόμαστε για πολιτικές με έκταση και στο επόμενο κοντινό διάστημα, γιατί ο κόσμος ξέρει πως ό,τι λέει ο Μητσοτάκης το εννοεί. 
ΠΡΟΕΔΡΕΥΩΝ (Πάρις Κουκουλόπουλος): Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τέσσερις συνοδοί εκπαιδευτικοί από το Γενικό Λύκειο Καλλίπολης. 
Η Βουλή σάς καλωσορίζει και σας εύχεται «καλή πρόοδο»!
(Χειροκροτήματα από όλες τις πτέρυγες της Βουλής)
Επανερχόμαστε στον κατάλογο των ομιλητών. Θα ακολουθήσουν οι συνάδελφοι κ. Αυλωνίτης και κ. Αναγνωστοπούλου γιατί στις 10.30΄ αναμένεται η ομιλία του Γενικού Γραμματέα του Κομμουνιστικού Κόμματος της Ελλάδας. 
Ο κ. Αλέξανδρος-Χρήστος Αυλωνίτης, Βουλευτής Κέρκυρας με το ΠΑΣΟΚ, έχει τον λόγο. 
ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ: Ευχαριστώ, κύριε Πρόεδρε. Έχω δύο ονόματα, το ένα του αγαπημένου μου παππού. 
Φυσικά, κύριε Μαρκόπουλε, πρέπει να καταλάβετε κάποτε ότι είστε κυβέρνηση. Από εδώ η Κυβέρνηση, από εκεί η Αντιπολίτευση. Γιατί μέτρησα, αν δεν κάνω λάθος, τα έξι με εφτά ένατα της ομιλίας σας ήταν κριτική αντιπολιτευτική προς την πλευρά αυτή, την αριστερή. Γιατί; Είστε Κυβέρνηση, δικαιολογήστε τις προτάσεις σας, πείστε μας, να πείσετε τον ελληνικό λαό να σας ψηφίσει, που δεν το βλέπω μεταξύ μας. 
Χρησιμοποιήσατε μια μπαγιάτικη πολιτική, δηλαδή πριν από δέκα χρόνια, πριν από οκτώ χρόνια, ασχοληθήκατε δηλαδή με το ΠΑΣΟΚ, που πριν πόσα χρόνια είναι; Πέντε και οκτώ, δεκατρία, πριν από δεκατρία χρόνια. Ξέρετε πώς ήμασταν πριν από δεκατρία χρόνια; Εσείς είχατε μαλλιά και εγώ αρχίζω και μου πέφτουνε! 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Το δέχομαι!
ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ: Γελάω, ξέρετε γιατί; Γιατί κάποια στιγμή, ας πούμε, πρέπει να δούμε τι γίνεται το έτος 2026 και το έτος 2027. Δεν έχουμε χρόνο όμως, για να μπω λίγο στο θέμα. Εκείνο που έχω παρατηρήσει είναι ότι δεν υπάρχει θέση, δεν υπάρχει πρόταση, δεν υπάρχει εφαρμοσμένη πολιτική από την πλευρά σας που να μην την στολίσετε με επικοινωνιακά τεχνάσματα, αλλά μέσα της είναι το ψέμα και η προπαγάνδα. 
Θα σας πω ένα παράδειγμα. Θυμάστε, κύριε Μαρκόπουλε, που λέγαμε ότι θα πρέπει να μπει στην ατζέντα η σύνταξη η δέκατη τρίτη; Τότε, τον Ιούλιο, είχατε πει ότι δεν μας παίρνει η δημοσιονομική μας δέσμευση, διότι θα οδηγηθούμε σε δημοσιονομικό εκτροχιασμό, άντε το 1 δισεκατομμύριο έχουμε προς διάθεση. Τον Ιούλιο! Τον Αύγουστο όμως δεν είχε τέτοιες δεσμεύσεις. 
Τα έλεγε χθες και ο Πρόεδρος του κόμματος, ο κ. Ανδρουλάκης. Ειλικρινά τώρα σε ποιους μιλάτε; Δεν έχω καταλάβει. Σε ανίδεους, σε ανόητους; Ποιους θέλετε να πείσετε με τα συνεχή ψέματα; «Δεν μπορούμε να δώσουμε τη δέκατη τρίτη σύνταξη, διότι δεν μας το επιτρέπει ο δημοσιονομικός χώρος», αν θυμάμαι καλά την έκφραση. Και τον Αύγουστο, για να χωρέσουν τα μέτρα Μητσοτάκη στη Διεθνή Έκθεση Θεσσαλονίκης, υπερδιπλασιάστηκε. Δεν είναι αστείο; 
Ειλικρινά εγώ δεν μπορώ να καταλάβω πώς δέχεται ο καθένας από εσάς να στολίζει την επιχειρηματολογία του με ψέματα. Και θα σας θυμίσω και μερικούς αριθμούς, για να δείτε τι ακριβώς συμβαίνει για τον ελληνικό λαό, ο πληθωρισμός -το είπαν και άλλοι συνάδελφοι- από 3,8 τον Αύγουστο αυξήθηκε τον Σεπτέμβρη σε 5% και τον Οκτώβριο σε 5,7. Έχουμε Νοέμβρη τώρα, θα το μετρήσουμε, πού θα πάει; Οι αιτήσεις στις αυξήσεις σε ανελαστικές δαπάνες για μια οικογένεια κυμάνθηκαν από το 15% έως και 80%, δηλαδή το ενοίκιο, η θέρμανση, το ρεύμα, μετακινήσεις και τα λοιπά. Ο μέσος ετήσιος μισθός στην Ελλάδα είναι λιγότερος από τον μισό ευρωπαϊκό μέσο όρο. Είναι λιγότερος από τον μισό ευρωπαϊκό μέσο όρο και έχουμε πολύ μεγάλο ποσοστό φτώχειας στην Ελλάδα. 
Σε αυτά, στα υπόλοιπα δύο ένατα της ομιλίας σας, μπορείτε να μας πείτε αυτό το κομμάτι του ελληνικού λαού γιατί φτωχαίνει και δεν μπορεί να ζήσει; Πέστε μια κουβέντα γι’ αυτούς. Πέστε μια κουβέντα, «θα κάνουμε ό,τι μπορούμε». Τα 13 δισεκατομμύρια πέστε μου από το υπερπλεόνασμα πού τα βρήκατε; 
Και προσέξτε, για να δείξετε ας πούμε εικόνα Ευρωπαίου ηγέτη -ο Μητσοτάκης ίσως μέσα στο μυαλό του είναι να περάσει να πάει στην Ευρώπη- δίνετε 13 δισεκατομμύρια για εξόφληση μακροπρόθεσμων δανείων που είχαμε λάβει. Δεν κρατάτε από εκεί ένα δισεκατομμύριο; Ποιος θα σας πει τίποτα; Δύο δισεκατομμύρια, για να μην υπάρχει αυτό το μεγάλο ποσοστό που κινδυνεύει να φτάσει στο όριο της φτώχειας και ακόμα πιο κάτω; Σας το απαγορεύουν και αυτό; Γιατί δεν πιέζετε, εν πάση περιπτώσει, να μπορείτε να διαθέσετε έστω και ένα κομμάτι;
Επειδή δεν έχω χρόνο, θα πρέπει να μιλήσω για το θέμα και πάλι των συνταξιούχων. Τι θα μείνει πίσω στους εργαζόμενους, στους συνταξιούχους, στους νεότερους ανθρώπους; Αυτός είναι ο λογαριασμός των σημερινών πολιτικών της Νέας Δημοκρατίας. Πώς είναι δυνατόν, ενώ η Κυβέρνηση της Νέας Δημοκρατίας είχε στη διάθεσή της περίπου 80 δισεκατομμύρια ευρώ από το ΕΣΠΑ και ΚΑΠ και, αν θυμάμαι καλά, να προσθέσω και το Ταμείο Ανάκαμψης, η Ελλάδα από τη δέκατη θέση με τις μεγαλύτερες ανισότητες μεταξύ των κρατών μελών το 2019 να έχει ανέβει σήμερα στην τέταρτη θέση; 
Τι συμβαίνει; Πού πήγαν αυτά τα 80 δισεκατομμύρια; Ποιος τα πήρε; Μια ομάδα ανθρώπων είναι αυτοί, οι οποίοι εκμεταλλεύτηκαν όλα αυτά τα κονδύλια τεραστίων διαστάσεων. Και προσέξτε, θα σταματήσει κάποτε αυτή η ιστορία. Η Γερμανία θα συνεχίζει να τροφοδοτεί τα ταμεία της Ευρωπαϊκής Ένωσης και η Γαλλία; Αμ δε! Τώρα είμαστε στην Ευρώπη και πολεμοχαρείς. 
Ακούστηκε στην επιτροπή μας που συζητήσαμε αυτό το νομοσχέδιο, ότι στη Βουλή δεν αρκεί να ανεβάζεις τους τόνους, πρέπει να κατεβάζεις και τους αριθμούς στο τραπέζι. Αυτό είναι θέμα για συζήτηση. 
Αν προλάβω, θα κατεβάσω μερικούς αριθμούς σε αυτό το μεγάλο τραπέζι της Ελληνικής Βουλής. Ο πρώτος αριθμός είναι το μηδέν. Και θα εξηγήσω γιατί το αναφέρω αυτό. Διαβάσαμε ότι με τον νέο λογαριασμό μπορεί ένα παιδί στα 18 του να βρεθεί με 77.000 ευρώ. Αυτό μπορεί να γίνει αν οι γονείς του καταθέτουν κάθε χρόνο το ανώτατο όριο και αν οι αγορές αποδίδουν 5% τον χρόνο. Τότε το Δημόσιο θα του δώσει σχεδόν 25.000 ευρώ. Το παιδί, όμως, μιας οικογένειας που δεν μπορεί να αποταμιεύει, θα πάρει ένα μεγάλο μηδέν. 
Ποια οικογένεια -και ειδικά αυτό το κομμάτι της στο οποίο αναφέρθηκα προηγούμενα- που κινδυνεύει από φτώχεια μπορεί να αποταμιεύει για το παιδί του; Τι πρόνοια έχετε γι’ αυτές τις οικογένειες; Η απάντηση της Πλειοψηφίας στις ανησυχίες μας ήταν ότι για κάθε χρόνο που καταβάλλεται το κράτος προσθέτει έναν. Στον λογαριασμό μπορούν να μπαίνουν έως 10.000 ευρώ τον χρόνο από οποιονδήποτε χωρίς φόρο δωρεάς και με αφορολόγητες αποδόσεις. Αυτό δεν είναι κουμπαράς για κάθε παιδί, αλλά κουμπαράς για όποιο παιδί έχει ήδη. 
Θυμίζω ότι η Κοινοβουλευτική Ομάδα του Κινήματος Αλλαγής με πρωτοβουλία τις αείμνηστης Φώφης Γεννηματά -αυτό είναι κάτι που το θυμάμαι σαν να ήταν τώρα- κατέθεσε πρόταση νόμου που προέβλεπε εθνικό αποταμιευτικό λογαριασμό για το παιδί. Εκεί, για το τρίτο παιδί και τα επόμενα των οικογενειών με χαμηλό εισόδημα, για τα ορφανά και τα παιδιά με αναπηρία την εισφορά της οικογένειας την αναλάμβανε το κράτος. Ωστόσο, εσείς με τον τρόπο αυτό θέλετε ουσιαστικά αυτές οι καταθέσεις να πάνε στο τραπεζικό σύστημα. Μα, δεν είναι λογική συνέπεια αυτά τα χρήματα που θα βάζει η κάθε οικογένεια να χρησιμοποιούνται από το τραπεζικό σύστημα, το οποίο σημειωτέον δεν το πειράζετε και πολύ πολύ, έτσι; Προς Θεού! Μιλάω για τράπεζες, καρτέλ, ενέργεια. Τι άλλο μας έμεινε; Εκεί δεν κάνουμε τίποτα μην τα θίξουμε. Και τα έσοδα εκεί, κύριε Μαρκόπουλε;
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Εμείς τα φορολογήσαμε. 
ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ: Πού τα φορολογήσατε; Μυστικές συμφωνίες υπάρχουν «Μην κάνεις τίποτα, Μητσοτάκη και εμείς θα βοηθήσουμε». Μόνο μυστικές συμφωνίες υπάρχουν! Δεν μπορείτε να πάρετε, δηλαδή, 1 δισεκατομμύριο, 3 δισεκατομμύρια φορολογώντας τα υπερκέρδη; Ποιον δουλεύετε τώρα; Μας συγχωρείτε, αλλά ποιον δουλεύετε; 
Ξέρετε τι λέγεται στην αγορά; Αυτό που είπα προηγούμενα, ότι υπάρχουν μυστικές συμφωνίες μεταξύ της Κυβέρνησής σας και των μεγάλων καρτέλ και των funds. Ήταν νομοσχέδιο αυτό την προηγούμενη εβδομάδα με τα funds; 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Το ψηφίσατε!
ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ: Ε, λογικό είναι, λοιπόν, αγαπητέ Χρήστο Γιαννούλη, να κινηθεί η διαδικασία δημιουργίας εξεταστικής επιτροπής για να δούμε τι ακριβώς συμβαίνει στην Ελλάδα και τι γίνεται με το ιδιωτικό χρέος. Το ιδιωτικό χρέος μεγάλωσε, κοκκίνισε κατά 1.700.000.000. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Αυλωνίτη. 
Καλείται τώρα στο Σήμα η ανεξάρτητη Βουλευτής Αχαΐας κ. Αθανασία (Σία) Αναγνωστοπούλου. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Ευχαριστώ, κύριε Πρόεδρε. 
Πριν ξεκινήσω, θα ήθελα να καλημερίσω τους μαθητές, τις μαθήτριες και τους εκπαιδευτικούς που μας παρακολουθούν από τα θεωρεία. 
Κύριε Υφυπουργέ, στην ομιλία σας μας είπατε ούτε λίγο ούτε πολύ αυτό που ξέρουμε εδώ και εφτά χρόνια, ότι αυτά είναι τα όρια του ουρανού της κοινωνίας, αυτά που θέτει ο κ. Μητσοτάκης, αυτή είναι η κλίμακα της αισιοδοξίας της αν θέλει. Αν δεν θέλει, δεν υπάρχει τίποτα άλλο. Όμως, αυτά τα όρια ξεπερνιούνται πάρα πολύ εύκολα, όταν αφορά θηριώδεις εξοπλισμούς, όταν αφορά ασυλία τραπεζών, ενεργειακών ομίλων, ομίλων τροφίμων κ.λπ.. Εκεί ξεπερνιούνται τα όρια. Ξέρετε πώς λέγεται αυτό; Βαθιά ταξική πολιτική.
Ξέρετε τι είναι ακόμα πιο χυδαίο τον πολύ τελευταίο καιρό; Όταν η κοινωνία διεκδικεί κάτι, αρχίζει κατευθείαν μία ομοβροντία σχετικά με το ότι αυτό σημαίνει μίζερους ανθρώπους. Όσον αφορά αυτή την ομοβροντία για μίζερους ανθρώπους, κάτι που έχει ανακαλυφθεί τώρα, έχει βγει στην επιφάνεια, στον δημόσιο χώρο και διανοούμενοι -με ή χωρίς εισαγωγικά- σιγοντάρουν αυτό το αφήγημα που αφορά το ότι μιλάμε για μίζερους ανθρώπους. Δεν σκεφτήκατε ποτέ -και αυτό είναι η ταξική πολιτική- ότι οι άνθρωποι δεν είναι μίζεροι, αλλά μίζερες είναι οι συνθήκες που τους έχετε ετοιμάσει; Διότι όταν ένα σπίτι είναι παγωμένο, μιλάμε για μίζερη συνθήκη. Όταν ο άνθρωπος δεν μπορεί να ψωνίσει αυτά που θέλει, μιλάμε για μίζερη συνθήκη. Όταν ένας γονιός δεν μπορεί να πάει το παιδί του κανονικά στο σχολείο και μετά να το γράψει στο Πανεπιστήμιο, μιλάμε για μίζερη συνθήκη. 
Ξέρετε τι κάνει η κοινωνία με ταξική συνείδηση σ’ αυτές τις περιπτώσεις; Διεκδικεί τη δική της αισιοδοξία. Δεν είναι μίζεροι οι άνθρωποι, όταν διεκδικούν τη δική τους αισιοδοξία. Αυτό είναι οι κοινωνίες, κύριε Μαρκόπουλε. Όμως, αυτό είναι κάτι που σας τρομάζει. Και σας τρομάζει τόσο πολύ και έρχεστε εδώ και μας μιλάτε για 500 ευρώ μικτά από τους χρόνου για τους δημόσιους υπαλλήλους. Μα, είναι δυνατόν; Και αυτός ο άνθρωπος θα λέγεται μίζερος και δεν θα είναι κοροϊδευτική μιζέρια αυτό που του ετοιμάζετε; Λέτε στους γονείς να αποταμιεύσουν για τα παιδιά τους, ότι θα βάζει και το κράτος και όταν το παιδί θα μεγαλώσει, θα βρει έναν κουμπαρά, γιατί η ελληνική οικογένεια έζησε από τις αποταμιεύεις. Υπάρχουν πάρα πολλές οικογένειες και σήμερα που όχι μόνο δεν μπορούν να αποταμιεύσουν, αλλά με το ζόρι, με φρίκη αντιμετωπίζουν το γεγονός να σπάσει το δόντι ενός παιδιού και να πρέπει να πάει στον οδοντίατρο, να έχει μία άλλη αβαρία στο αυτοκίνητό του, στο σπίτι του, οτιδήποτε, για να μην πω τα στοιχειώδη, το πώς θα θερμάνει το σπίτι, πώς θα πληρώσει το ενοίκιο κ.λπ.. 
Κύριε Μαρκόπουλε, υπάρχει ένα γεγονός που αφορά ότι τον Οκτώβριο είχαμε πληθωρισμό 5,7%. Πείτε μου πόσες αυξήσεις έγιναν για να καλυφθεί αυτός ο πληθωρισμός ακόμα και με αυτά που πάτε να δώσετε τώρα;
Μιζέρια, κύριε Υφυπουργέ, είναι να βλέπεις τον κ. Τσαβδαρίδη να μπορεί να βάζει το παιδί του όπου θέλει, επειδή είναι Υφυπουργός, όπως και το να βλέπεις τον κάθε Μπεκίρη στη δική μου εκλογική περιφέρεια στην Αχαΐα με ένα ολόκληρο πελατειακό σύστημα. Αυτά τα έβγαλε ο δημοσιογράφος Δημήτρης Τερζής στο in.gr και δεν είδα να κουνιέται φύλλο. Μιλάμε για ολόκληρο πελατειακό σύστημα. 
Ξέρετε πόσοι νέοι δικηγόροι υπάρχουν στην Πάτρα, κύριε Μαρκόπουλε, που είναι αισιόδοξοι άνθρωποι, είναι επιστήμονες με προσόντα κ.λπ. και δεν βρίσκουν πουθενά δουλειά, για να μπορέσουν να δουν λίγο διαφορετικά τη ζωή τους, γιατί υπάρχει ο «φύλαρχος» κ. Μπεκίρης ο οποίος μοιράζει τις δουλειές, και τις νομικές, στους δικούς του ανθρώπους, στην 6η ΥΠΕ, στο Νοσοκομείο του Ρίου, στο Νοσοκομείο του Αγίου Ανδρέα, στο ΕΑΠ; Για καθίστε λίγο! Θα μιλήσετε εσείς για μιζέρια; 
Εδώ, λοιπόν, υπάρχει ένα τεράστιο πρόβλημα με αυτή την Κυβέρνηση που δεν αφορά το να τσακωθούμε για το αν θα δώσετε τόσα ή άλλα τόσα, αλλά αφορά το ότι έχετε βαθύ ταξικό προσανατολισμό και μία χώρα την οποία δένετε με όλα τα φιλοπόλεμα συμφέροντα με θηριώδη εξοπλιστικά. Ρωτήσατε πού θα βρεθούν τα λεφτά. Πώς βρέθηκαν 4 δισεκατομμύρια για τον Ρούμπιο; Έλεος, δηλαδή! Πώς βρέθηκαν 4,5 δισεκατομμύρια στους Ισραηλινούς για την «Ασπίδα του Αχιλλέα»; Πώς βρέθηκαν τα λεφτά για τις Belharra τη μία πίσω από την άλλη; Πώς βρέθηκαν τα 800 δισεκατομμύρια που βγάζει έτσι η Ευρωπαϊκή Ένωση, τα οποία είναι λεφτά των Ευρωπαίων, των ευρωπαϊκών λαών, για το ReArm Europe; Ένα ολόκληρο κεφάλαιο, ευρωπαϊκό και παγκόσμιο, κατευθύνεται πια στον πόλεμο και στα εξοπλιστικά απ’ όπου βγάζει τεράστιο κέρδος. Και όλοι εμείς πρέπει να τα αποδεχτούμε και να μη λέμε και τίποτα, γιατί είναι μιζέρια. 

Επειδή μεθαύριο είναι το Πολυτεχνείο -και ίσως να μην έχουμε ευκαιρία μέχρι την Τρίτη να βρεθούμε σ’ αυτή τη Βουλή- oι άνθρωποι του Πολυτεχνείου, το λέω για να το ακούει και ο Πρύτανης του Πολυτεχνείου, ο οποίος ως ιδιοκτήτης του «μικρού» σήμερα αποφάσισε τι είναι το Πολυτεχνείο, ότι πρέπει να γίνει μία γραφειοκρατική διαδικασία, να πέσει, γιατί πειράζει τη Δεξιά και την άκρα Δεξιά το Πολυτεχνείο. Πειράζει πάρα πολύ. Και ξέρετε γιατί; Γιατί το Πολυτεχνείο, όπως και οι μεγάλες διαδηλώσεις στη Γαλλία, στην Αλβανία, στη Σερβία, παντού, ήτανε το ξέσπασμα της κοινωνίας. Διεκδικούμε το δικό μας ουρανό, εμείς τη δικιά μας αισιοδοξία και δεν την αφήνουμε σε κανέναν μίζερο να μας την κάνει όπως θέλει, να μας την βάζει σε κάγκελα. 
Λοιπόν, αυτοί οι άνθρωποι του Πολυτεχνείου είναι εδώ. Είναι εδώ και είναι δυναμικά παρόντες. Όλοι αυτοί, πολλοί από αυτούς, κάποιοι δυστυχώς έχουν φύγει. Είναι εδώ. Οι γενιές από πίσω τους είναι εδώ. Κανένας Πρύτανης Πολυτεχνείου δεν θα κλείσει την πύλη του Πολυτεχνίου. Αν δεν ξέρει τι συμβολικό κεφάλαιο κουβαλάει εκεί που είναι Πρύτανης, καλό είναι να το αναλογιστεί. Και όσο και να προσπαθήσετε, με όσα μέσα, με όσους Υπουργούς σας περιφέρονται να μιλάνε για μιζέριες, με όσους διανοούμενους και πνευματικούς ηγέτες μιλάνε για μιζέρια, η κοινωνία αντιδράει. Η κοινωνία αντιδρά, γιατί έχει τη δική της αισιοδοξία, αλλά τη δική της, όπως η ίδια την ορίζει. 
Ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Αναγνωστοπούλου.
Καλείται στο Βήμα ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας και Πρόεδρος της Κοινοβουλευτικής Ομάδας, κ. Δημήτρης Κουτσούμπας. 
ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας): Κυρίες και κύριοι, οι εξελίξεις των τελευταίων ημερών σχετικά με τις έρευνες για το καλώδιο σας έχουν εκθέσει για μια ακόμη φορά και εσάς και την αξιοπιστία σας και τις ισχυρές συμμαχίες σας και τα επιχειρήματά σας και μαζί με εσάς έχουν εκθέσει και τα άλλα κόμματα από τη σοσιαλδημοκρατία μέχρι την ακροδεξιά. Τις ίδιες δεσμεύσεις υπηρετείτε ως υποστηρικτές των στόχων της άρχουσας τάξης και των συμμάχων της στο ΝΑΤΟ και την Ευρωπαϊκή Ένωση. 
Τι βλέπουμε, λοιπόν, μπροστά στα μάτια μας; Το γαλλικό κράτος να γράφει στα παλιά του τα παπούτσια το Διεθνές Δίκαιο και να στέλνει επίσημη γραπτή ενημέρωση στην Τουρκία για έρευνες σε περιοχή ελληνικής υφαλοκρηπίδας. Ελλάς, Γαλλία, συμμαχία. Να θυμίσουμε ότι πρόκειται για τη χώρα στις εταιρείες της οποίας έχετε ακουμπήσει δισεκατομμύρια του ελληνικού λαού, με τις ψήφους όλων σας, για να αγοράζετε φρεγάτες και Rafales. Βέβαια, στην αρχή πουλάτε φούμαρα ότι όλα αυτά είναι για αμυντική θωράκιση και μετά τα στέλνετε εκτός συνόρων σε αποστολές πολέμων που τους ξαναπληρώνει ο ελληνικός λαός μέσω της ενεργειακής ακρίβειας. Και την ίδια στιγμή που η Γαλλία πουλάει στην Ελλάδα τα Rafales, πουλάει και στην Τουρκία τους πυραύλους που τα καταρρίπτουν. Αλλά και η γαλλική εταιρεία που συμμετέχει στο GSI και την παρουσιάζατε ξεδιάντροπα ως εγγυητή των κυριαρχικών μας δικαιωμάτων, την ίδια ώρα έχει σημαντικές επενδύσεις δισεκατομμυρίων ευρώ στην Τουρκία. Business as usual, έτσι λέγεται αυτό στη γλώσσα, την οποία βεβαίως καταλαβαίνετε. 
Και όλα αυτά που λέτε, ότι η ενημέρωση που έγινε είναι για μια τυπική διαδικασία που έχει να κάνει με την ασφάλεια της ναυσιπλοΐας και δεν παράγει κανένα αποτέλεσμα, είναι άλλα λόγια να αγαπιόμαστε. Το πιο ευγενικό που μπορώ να πω. Γιατί όλα τα ζητήματα ενημέρωσης και ασφάλειας της ναυσιπλοΐας καλύπτονται από την ελληνική Navtex και τίποτε άλλο δεν χρειαζόταν. Και εννοείται ότι η Τουρκία αξιοποιεί ήδη αυτό το έγγραφο και θα το επικαλείται, από εδώ και πέρα, ως απόδειξη ότι αναγνωρίζεται η δικαιοδοσία της στην περιοχή. Γι' αυτό και το απαίτησε, άλλωστε. 
Το ερώτημα είναι: Eσείς, γιατί το δεχτήκατε; Η απάντηση, όμως, είναι κι εδώ προφανής. Το είπε άλλωστε ο ίδιος ο Πρωθυπουργός, χωρίς περιστροφές: «Πρέπει», λέει, «να βρεθεί μια φόρμουλα, ώστε τέτοια έργα διασυνδεσιμότητας να υλοποιούνται, μένοντας έξω από τις αντιπαραθέσεις, για τα κυριαρχικά δικαιώματα». Στην ουσία, εννοείτε τα κυριαρχικά δικαιώματα του λαού και της χώρας να μείνουν στην απ’ έξω, για να προχωρήσουν απλά οι μπίζνες του κεφαλαίου. Γιατί περί αυτού πρόκειται. 
Και όσα βλέπουμε αυτές τις μέρες είναι, όπως φαίνεται, το εργαστήριο για να διαμορφωθεί ένα σταθερό μοτίβο, τέτοιο, από εδώ και μπρος. Ταιριάζει και με τις προτροπές των άλλων ισχυρών συμμάχων σας, των Αμερικανών. Όποτε τους ρωτάνε για τις απαράδεκτες τουρκικές διεκδικήσεις, σας λένε «βρείτε τα» και γι’ αυτό τους λέτε και «ευχαριστώ» και από πάνω. 
Αυτό, όμως, δεν είναι τίποτα άλλο από συνδιαχείριση, από συνεκμετάλλευση στην πράξη. Και μετά πολύ ωραία και πολύ φυσιολογικά θα πείτε στον ελληνικό λαό - εσείς ή όποια κυβέρνηση είναι τότε, πιθανά και κάποια κυβέρνηση συνεργασίας ή ειδικού σκοπού- ότι αφού έχουμε βρει τον τρόπο να προχωράνε οι δουλειές, ας υπογράψουμε και έναν συμβιβασμό, έστω και επώδυνο, για τα ελληνικά κυριαρχικά δικαιώματα, να ξεμπερδεύουμε. Τι ψυχή έχει; 
Μόνο που, δυστυχώς για όλους, ούτε ένας τέτοιος συμβιβασμός θα αποτρέψει την επόμενη ένταση, την επόμενη σύγκρουση. Ίσα-ίσα, θα την κάνει ακόμα πιο σφοδρή, πιο ανεξέλεγκτη, γιατί θα έχει συσσωρευτεί περισσότερη καύσιμη ύλη, θα είναι μεγαλύτερο το διακύβευμα, θα έχουν μαζευτεί ακόμα περισσότερα αρπακτικά στην περιοχή μας, που θα έχουν μυριστεί κέρδος. 
Διότι, εδώ δεν μιλάμε για συμφωνίες, για συνεκμετάλλευση ανάμεσα σε λαούς, για τα συμφέροντα των λαών. Εδώ μιλάμε για παζάρια, για τσακωμούς ανάμεσα σε καπιταλιστές-ληστές. Και αυτούς ποτέ δεν είναι να τους εμπιστεύεσαι, ούτε πιάνονται φίλοι. Και βέβαια, τα καλώδια, οι αγωγοί, οι εξορύξεις είναι έργα και σχεδιασμοί, που αντικειμενικά εντάσσονται στον ενεργειακό πόλεμο, που διεξάγεται, έναν πόλεμο, στον οποίο είστε σημαιοφόροι στο πλευρό των Ηνωμένων Πολιτειών, της Ευρωπαϊκής Ένωσης, του Ισραήλ, με στόχο την αναβάθμιση μιας εγχώριας ελίτ κερδοσκόπων - εκμεταλλευτών. 
Αφήστε τα μελοδραματικά για την ενεργειακή απομόνωση της Κύπρου, στην οποία άλλωστε με ευθύνη των συμμάχων σας  παραμένει η πενηνταδυάχρονη κατοχή. Το καλώδιο δεν είναι Ελλάδα - Κύπρος, όπως έχετε δώσει μάλιστα προφανώς και οδηγία να αναφέρεται παντού, από τα κάθε λογής παπαγαλάκια-προπαγανδιστές σας. Είναι Ισραήλ – Κύπρος – Ελλάδα -Ευρωπαϊκή Ένωση και βαθαίνει, ακόμα περισσότερο, την ενεργειακή εξάρτηση της χώρας. 
Είναι ενταγμένο στην πολιτική της πράσινης μετάβασης, τα γνωστά «πράσινα άλογα» ή «πράσσειν άλογα» της Ευρωπαϊκής Ένωσης, που έχει θάψει το φθηνό εγχώριο λιγνίτη με το έκτρωμα του εμπορίου ρύπων. Είναι μέρος της στρατηγικής των ΗΠΑ για ενεργειακή διαφοροποίηση και προώθηση του δικού τους LNG που στοχεύει το ρώσικο φυσικό αέριο. Πράγματα, δηλαδή, που τα πληρώνει ήδη πανάκριβα ο ελληνικός λαός. 
Ναι, υπάρχουν βέβαια και κάποιοι Έλληνες που κερδίζουν χοντρά από όλα αυτά. Είναι η πατρίδα του κεφαλαίου, που υπηρετείτε και γι’ αυτό πότε προβάλλετε ισχύ στην Ερυθρά Θάλασσα και πότε παζαρεύετε, ξεδιάντροπα, κυριαρχικά δικαιώματα του λαού. 
Γι’ αυτό και όλοι σας, Νέα Δημοκρατία, ΠΑΣΟΚ, το κόμμα Τσίπρα, οι δήθεν υπερπατριώτες, άλλοι πολιτικάντηδες χαρακτηρίζετε τον κάθετο διάδρομο και το καλώδιο εθνική υπόθεση και δεν αρθρώνεται λέξη κριτικής στην ουσία, πέρα από ερωτήματα για τους χειρισμούς.

Εμείς ξεκαθαρίσαμε σε όλους τους τόνους -και επαναλαμβάνουμε- ότι είμαστε αντίθετοι σε τέτοιους σχεδιασμούς, σε τέτοιου είδους έργα και θεωρούμε ότι οι εξελίξεις κάνουν σαφές το γιατί. Γιατί, εκτός των άλλων, η άλλη όψη των ενεργειακών projects του κεφαλαίου είναι η ενεργειακή φτώχεια του λαού που γίνεται.
 Ξέρετε πολύ καλά, κύριοι της Κυβέρνησης, ότι η κατάσταση έχει επιδεινωθεί ήδη πάρα πολύ, ακόμα και σε σχέση με τις αρχές Σεπτεμβρίου που ανακοίνωνε ο Πρωθυπουργός στη ΔΕΘ με τυμπανοκρουσίες τα κοστολογημένα του προγράμματα, όπως έκαναν και άλλα κόμματα που συμφωνούν με την Κυβέρνηση στην πολιτική των υπερπλεονασμάτων, της πολεμικής οικονομίας και προετοιμασίας, της με κάθε τρόπο ενίσχυσης της κερδοφορίας του κεφαλαίου.
Κοντά στο 6% έφτασε ο πληθωρισμός τον Οκτώβριο και εδώ μέσα ζητάτε να σας πει ο λαός και ευχαριστώ. Θέλετε να σας χειροκροτήσουμε για κάποια ψίχουλα που επιστρέφετε από την περσινή φοροληστεία και τα οποία έχουν εξανεμιστεί πριν καν δοθούν. Και εντωμεταξύ, με τον Προϋπολογισμό που φέρνετε, σχεδιάζετε να απογειώσετε τη φοροληστεία για του χρόνου σχεδόν στα 80 δισεκατομμύρια ευρώ. Το συντριπτικά μεγαλύτερο μέρος των οποίων το πληρώνουν τα λαϊκά στρώματα, ενώ το μεγάλο κεφάλαιο φοροδιαφεύγει διαχρονικά -για να χρησιμοποιήσω και μια αγαπημένη σας λέξη των ημερών- όμως το κάνει, κυρίως, νόμιμα αυτό, με βάση τους νόμους, δηλαδή, που έχετε ψηφίσει.
 Ταυτόχρονα, προσπαθείτε με ύπουλο τρόπο να πείσετε τον λαό μας να ξεχάσει τα δικαιώματα που όλες οι κυβερνήσεις των τελευταίων ετών του έχετε κλέψει και να βολευτεί με κάποια επιδόματα και πασαλείμματα. 
Οι εργαζόμενοι, την ίδια στιγμή, καλούνται να ξεχάσουν συλλογικές συμβάσεις εργασίας, το κατοχυρωμένο οκτάωρο, τον 13ο και 14ο μισθό στο Δημόσιο, να συμβιβαστούν με τους αλγόριθμους υπολογισμού του κατώτατου μισθού με βάση την ανταγωνιστικότητα των μεγάλων ομίλων, τα δεκατριάωρα και με ένα κουτσουρεμένο επίδομα στο τέλος του 2027 για τους δημόσιους υπαλλήλους.
Οι αυτοαπασχολούμενοι επαγγελματίες, βιοτέχνες, έμποροι, καλούνται να ξεχάσουν το αφορολόγητο των 12.000 ευρώ και να πανηγυρίσουν για μια μείωση στα τεκμήρια που τους φορτώσατε πριν δύο χρόνια και τους έχουν γονατίσει μαζί με την ψηφιακή γραφειοκρατία και τα χρέη που έχουν σε τράπεζες, σε δημόσιο κλπ.
 Οι συνταξιούχοι καλούνται να ξεχάσουν τη 13η, 14η σύνταξη και όσα τους κλέψατε από τις συντάξεις τους και να πουν και «ευχαριστώ» για το επίδομα των 400 ευρώ τον χρόνο κατά τα πρότυπα της αλήστου μνήμης πρακτικής της Κυβέρνησης, τότε, Τσίπρα. Οι βιοπαλαιστές αγρότες καλούνται να θεωρήσουν δεδομένο το τεράστιο κόστος παραγωγής και τη ληστεία του μόχθου τους από τους εμποροβιομήχανους και να δεχτούν την απάτη του κ. Μητσοτάκη που τάζει αφορολόγητο σε άδειες τσέπες.
 Υπάρχουν βέβαια και οι πραγματικοί κερδισμένοι, όπως οι τράπεζες, οι οποίες θα επωφεληθούν τα μέγιστα και από τον περιβόητο Κουμπαρά των παιδιών, καθώς θα μπορούν για χρόνια να λυμαίνονται τα χρήματα που θα ματώνουν οι οικογένειές τους για να τοποθετούν σε κλειστούς λογαριασμούς μαζί με επιπλέον κρατικό χρήμα. Μη νομίζετε ότι ο ελληνικός λαός δεν τα βλέπει αυτά. 
Μπορεί να υπάρχει η κυβερνητική προπαγάνδα. Μπορεί να υπάρχουν καμιά δεκαριά κόμματα που προσπαθούν να τον πείσουν να περιμένει το μεγάλωμα της οικονομικής, της καπιταλιστικής πίτας για να επωφεληθεί και αυτός και να εγγυώνται στο κεφάλαιο την κοινωνική ειρήνη, μπορεί να υπάρχει η εργοδοτική τρομοκρατία σε χώρους δουλειάς και τα καλέσματα να μπουν τα κεφάλια μέσα τώρα που παίζονται οι εθνικές υποθέσεις του κεφαλαίου, αλλά υπάρχει και η αντικειμενική πραγματικότητα, τα αδιέξοδα της καθημερινής ζωής, ο μήνας που δεν βγαίνει, οι ανάγκες που δεν καλύπτονται, η επιθυμία να ζήσουν τα παιδιά μας όπως τους αξίζει τον 21ο αιώνα και όχι χειρότερα από εμάς. 
Και από αυτά δεν ξεφεύγετε. Έχουν ήδη εκφραστεί αγωνιστικά με μεγάλες κινητοποιήσεις, όπως το τεράστιο συλλαλητήριο των Σωματείων στη Διεθνή Έκθεση Θεσσαλονίκης, η ιστορική διεθνής απεργία των λιμενεργατών σε εκατόν δέκα τρία λιμάνια του κόσμου, οι διαδηλώσεις μαθητών, φοιτητών, εκπαιδευτικών, γονιών. Και  θα εκφραστούν ακόμα πιο μαζικά στην αντιμπεριαλιστική πορεία του Πολυτεχνείου για την επέτειο αυτού του μεγάλου ξεσηκωμού. Θα εκφραστούν ακόμα πιο μαζικά, επίσης, στη Γενική Πανεργατική Απεργία της 25ης Νοεμβρίου, μέρα που πρέπει να νεκρώσουν τα πάντα και να ακουστεί δυνατά το «καμία θυσία για τα κέρδη και τους πολέμους τους», όπως εκφράζεται και η λαϊκή οργή στις τεράστιες απεργίες και διαδηλώσεις στη Γαλλία, την Ισπανία, την Ιταλία, την Πορτογαλία, απέναντι σε κάθε απόχρωσης κυβερνήσεις: Από τον κεντρώο Μακρόν ως τον σοσιαλδημοκράτη Σάντσεθ και την ακροδεξιά Μελόνι. 
Και από εκεί που λέγατε, κύριοι της Κυβέρνησης, «να γίνουμε Ευρώπη», αλλάξατε το τροπάρι και τώρα λέτε «να μη γίνουμε Ευρώπη», ενώ κάποιοι άλλοι που αντιπολιτεύονται με τη σημαία της κανονικότητας της Ευρωπαϊκής Ένωσης τώρα κάνουν και τους διαδηλωτές ντεκόρ για τα βιντεάκια τους, βλέπετε. 
Αλλά δεν μας λένε γιατί οι λαοί διαδηλώνουν παντού ενάντια σε αυτήν την κανονικότητα. Γιατί παντού τα ίδια τραβάνε οι λαοί. Σε πανίσχυρες καπιταλιστικές χώρες που αδυνατούν να επιλύσουν ακόμα και το θέμα της στέγασης για τον λαό, αφού το επιλύουν για τους επενδυτές. Σε μια Ευρωπαϊκή Ένωση που τους καλεί να μην χαλάνε πολύ ρεύμα για να συνεχίσουν αυτοί τις κυρώσεις και τον πόλεμό τους με τη Ρωσία και να κρύβουν κάτω από τα κρεβάτια τους κιτ επιβίωσης εβδομήντα δύο ωρών. Εβδομήντα δύο να είναι οι ώρες τους, βέβαια, τούς λέμε εμείς.
Αυτήν τη σάπια Ευρωπαϊκή Ένωση, αυτές τις διεφθαρμένες κυβερνήσεις οι λαοί μπορούν και πρέπει να τους στείλουν στον αγύριστο, να τραβήξουν τον δικό τους δρόμο, με βάση τις δικές τους πραγματικές ανάγκες. Και για να το πετύχουν αυτό, πρέπει να αξιοποιούν κάθε ευκαιρία, κάθε μάχη, κάθε μέρα για να τις αδυνατίζουν και να δυναμώνουν το πραγματικό αντίπαλο δέος που, ευτυχώς, στην Ελλάδα υπάρχει: Είναι το λαϊκό κίνημα, είναι το Κομμουνιστικό Κόμμα Ελλάδας. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον Γενικό Γραμματέα της Κεντρικής Επιτροπής του ΚΚΕ κ. Κουτσούμπα. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και 3 συνοδοί εκπαιδευτικοί από το Γενικό Λύκειο Βέλου Κορινθίας.  
Η Βουλή σάς καλωσορίζει και σας εύχεται καλή πρόοδο. 
(Χειροκροτήματα από όλες τις πτέρυγες της Βουλής)
Κυρίες και κύριοι συνάδελφοι, έχουν μείνει τέσσερις ομιλητές, η κ. Αυγερινοπούλου, ο κ. Κοτρωνιάς, ο κ. Βιλιάρδος και ο κ. Καρασμάνης. Θα τους δοθεί κατά σειρά ο λόγος. Στη συνέχεια, έχει ζητήσει μετά το πέρας των ομιλητών του καταλόγου, στο κλείσιμο δηλαδή, να πάρει τον λόγο για την βασική του αγόρευση ο Κοινοβουλευτικός Εκπρόσωπος του ΣΥΡΙΖΑ κ. Γιαννούλης και μία τρίλεπτη παρέμβαση έχει ζητήσει ο Κοινοβουλευτικός Εκπρόσωπος της Νέας Δημοκρατίας, ο κ. Σιμόπουλος, που αυτήν τη στιγμή είναι στη Διάσκεψη Προέδρων. Και μια τρίλεπτη παρέμβαση έχει ζητήσει και ο κ. Γερουλάνος από το ΠΑΣΟΚ - Κίνημα Αλλαγής. 
Καλείται στο Βήμα η Βουλευτής Ηλείας με τη Νέα Δημοκρατία κ. Διονυσία-Θεοδώρα Αυγερινοπούλου. 
Κυρία Αυγερινοπούλου, έχετε τον λόγο. 
ΔΙΟΝΥΣΙΑ-ΘΕΟΔΩΡΑ ΑΥΓΕΡΙΝΟΠΟΥΛΟΥ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, σύμφωνα με επίσημα στοιχεία, τα εισοδήματα των Ελλήνων για το 2025 ήταν κατά 9,9% περισσότερα απ’ ό,τι το 2024. Και το σημερινό νομοσχέδιο στοχεύει σε ακριβώς αυτό: Να ενισχύσει τα εισοδήματα των Ελλήνων πολιτών ακόμα περισσότερο. Να ενδυναμώσει την ελληνική οικογένεια, αλλά και κάθε πολίτη, ώστε να απολαμβάνει την ποιότητα ζωής που του αξίζει και να χαράσσει το δικό του μέλλον και το μέλλον της οικογενείας του ανεμπόδιστος. 
Το νομοσχέδιο αντανακλά τόσο τη θετική οικονομική προοπτική της χώρας, η οποία δείχνει πλέον, με τη συστηματική δουλειά της Κυβέρνησης, να έχει παγιωθεί, αλλά και τη θετική οικονομική προοπτική των αστικών κέντρων, αλλά και της περιφέρειας, καθώς προωθεί πολιτικές κοινωνικής συνοχής και ισότητας. Νομοθετεί τις εξαγγελίες του Πρωθυπουργού στην Έκθεση Θεσσαλονίκης και υλοποιεί τμήμα του κυβερνητικού προγράμματος της Νέας Δημοκρατίας, με στόχο τη στήριξη του κάθε πολίτη. 
Κάθε εργαζόμενος θα δει τις αμοιβές του να αυξάνονται κατά 3,9% το 2027. Κάθε ελεύθερος επαγγελματίας θα ωφεληθεί από σημαντικές μειώσεις φόρων, από τη μείωση ασφαλιστικών εισφορών κατά 0,5%, από τη σταδιακή μείωση της προκαταβολής φόρου από το 55% στο 50% για τις επιχειρήσεις σε όλη την επικράτεια. Κάθε επιχειρηματίας στην ελληνική περιφέρεια θα ωφεληθεί από την κατάργηση του τέλους επιτηδεύματος. Οι κατ’ επάγγελμα αγρότες θα ωφεληθούν από τον μηδενικό φορολογικό συντελεστή για εισοδήματα ως 20.000 ευρώ. Πρόκειται για μία ρύθμιση που αναγνωρίζει τα αυξημένα κόστη παραγωγής και αποτελεί και έμπρακτη εγγύηση για την επισιτιστική ασφάλεια της πατρίδας μας.
Κάθε επιχείρηση θα τύχει ευνοϊκότερων φορολογικών αποσβέσεων σε μηχανολογικό εξοπλισμό, εφόσον το χρειάζεται. Οι συνεπείς φορολογούμενοι θα τύχουν προσαυξήσεων του ελαχίστου εισοδήματος. Οι εκμεταλλευτές ταξί θα δουν δικαιότερη ρύθμιση του καθαρού τους εισοδήματος. Για τις ατομικές επιχειρήσεις σε μικρούς οικισμούς ως δύο χιλιάδες κατοίκους ή και δύο χιλιάδες διακόσιους κατοίκους στη Δυτική Μακεδονία, επεκτείνεται η μείωση κατά 50% του ελάχιστου καθαρού εισοδήματος. Επιπρόσθετα, θεσπίζεται απαλλαγή από τον ΕΝΦΙΑ για τις κύριες κατοικίες και τους μικρούς οικισμούς σε αυτές τις περιοχές. Οι συνταξιούχοι, τα άτομα με αναπηρία και οι ανασφάλιστοι υπερήλικες θα λαμβάνουν πλέον μόνιμα 400 ευρώ καθαρά, ως ετήσια οικονομική ενίσχυση, ενώ τα αναπηρικά επιδόματα πλέον τιμαριθμοποιούνται. Ενώ για πολλά χρόνια μέχρι σήμερα πολλά αναπηρικά επιδόματα παρέμεναν παγωμένα, πλέον η τιμαριθμοποίηση εξασφαλίζει ότι οι παροχές θα ακολουθούν την αύξηση του κόστους ζωής, ώστε να μην χάνουν την αγοραστική τους δύναμη. 
Για τους εργαζομένους, αυξάνουμε στα 6.000 ευρώ το ετήσιο αφορολόγητο των φιλοδωρημάτων. Για τους δημοσίους υπαλλήλους,  θεσπίζουμε ετήσιο επίδομα εορτών 500 ευρώ και μειώνουμε τις ασφαλιστικές εισφορές κατά μισή ποσοστιαία μονάδα υπέρ ανεργίας με πλήρη κάλυψη της ΔΥΠΑ από τον προϋπολογισμό. Για τις μονογονεϊκές οικογένειες, διορθώνουμε μια χρόνια αδικία, καθώς οι συντάξεις λόγου θανάτου που λαμβάνουν τα ορφανά παιδιά δεν θα συνυπολογίζονται πλέον στο εισοδηματικό κριτήριο των 3.000 ευρώ για τον χαρακτηρισμό τους ως εξαρτωμένων μελών. 
Ανταποκρινόμαστε, παράλληλα, στο διαχρονικό αίτημα των τρίτεκνων οικογενειών, επεκτείνοντας τον μηδενικό φορολογικό συντελεστή για εισοδήματα ως και 20.000 ευρώ και εξισώνοντάς τις με τις πολύτεκνες κατ’ αυτό. Για την ενίσχυση της οικογένειας και την ουσιαστική αντιμετώπιση του δημογραφικού, αυξάνουμε επιπλέον το επίδομα γέννησης στα 4.500 ευρώ για το 4ο παιδί και άνω, ενώ εισάγουμε, για πρώτη φορά στην Ελλάδα, τον καινοτόμο θεσμό του Ατομικού Επενδυτικού Λογαριασμού Ανηλίκων, τον Κουμπαρά, για το μέλλον των παιδιών μας, σύμφωνα με τον οποίο για κάθε παιδί κάτω των δύο ετών το κράτος θα καταθέτει τόσα όσα καταθέτουν και οι γονείς υπέρ αυτού και έως τα 1.200 ευρώ ετησίως. 
Κάθε γυναίκα και κάθε νέο κορίτσι θα ωφεληθούν άμεσα, καθώς μειώνεται ο ΦΠΑ από το 24% στο 13% στα προϊόντα της γυναικείας υγιεινής, αλλά και στις πάνες ακράτειες ενηλίκων ως μέτρο ουσιαστικής κοινωνικής ισότητας και προστασίας της υγείας τους. 
Παράλληλα, στον πυλώνα της οικονομίας και της αγοράς παρατείνονται ως το 2027 τα κίνητρα για τις ηλεκτρονικές πληρωμές. Επιπλέον, στην αγορά ακινήτων παρατείνεται η αναστολή φόρου υπεραξίας ως το 2027, παρατείνεται η αναστολή ΦΠΑ στα νεόδμητα και η φορολογική έκπτωση για δαπάνες ενεργειακής αναβάθμισης, ενώ θεσπίζεται συντελεστής φόρου μεταβίβασης 15% για αγορά κατοικίας από κατοίκους εκτός Ευρωπαϊκής Ένωσης. 
Τέλος, καλύπτεται μέσω επιταγής έως 3.000 ευρώ το κόστος εγκατάστασης των συστημάτων εισροών-εκροών για τους πρατηριούχους καυσίμων. 
Κυρίες και κύριοι, αυτά είναι μερικά μόνο από τα οικονομικά μέτρα τα οποία λαμβάνει η Κυβέρνηση για τους πολίτες. Ο αγώνας για την αποκλιμάκωση της ακρίβειας και τη συγκράτηση του ενεργειακού κόστους συνεχίζεται άκαμπτος. Σε αυτήν την κατεύθυνση τείνει το πλαίσιο του συνολικού πακέτου παρεμβάσεων ύψους 2,2 δισεκατομμυρίων ευρώ, στο οποίο εντάσσονται και τα 400 εκατομμύρια ευρώ αποκλειστικά για τον περιορισμό των λογαριασμών ενέργειας μέσω της αξιοποίησης της Ευρωπαϊκής Ρήτρας Διαφυγής, καθώς και οι επιδοτήσεις στα καύσιμα κίνησης και θέρμανσης, ενώ ο Πρωθυπουργός μας δίνει συνεχείς μάχες σε ευρωπαϊκό και διεθνές επίπεδο για να προστατεύσει τους πολίτες από την ακρίβεια.
Σε αυτήν τη μάχη είμαστε συντεταγμένοι όλοι μαζί, με στόχο την προσιτή ενέργεια για τους πολίτες, με στόχο την οικονομική ενδυνάμωση της πατρίδας μας, με στόχο την οικονομική ενδυνάμωση καθενός πολίτη ξεχωριστά. 
Γι’ αυτόν τον λόγο ψηφίζουμε το παρόν νομοσχέδιο. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Αυγερινοπούλου.
Καλείται στο Βήμα ο Βουλευτής Φθιώτιδας με τη Νέα Δημοκρατία, ο κ. Γεώργιος Κοτρωνιάς. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα μία μαθήτριες και μαθητές και τέσσερις συνοδοί εκπαιδευτικοί από το Γενικό Λύκειο Καλλίπολης, το Β΄ Τμήμα. 
Η Βουλή σάς καλωσορίζει και σας εύχεται καλή πρόοδο. 
(Χειροκροτήματα από όλες τις πτέρυγες της Βουλής)
Κύριε συνάδελφε, ο λόγος σε εσάς.
ΓΕΩΡΓΙΟΣ ΚΟΤΡΩΝΙΑΣ: Κύριε Πρόεδρε, κύριε Υφυπουργέ, κυρίες και κύριοι συνάδελφοι, η αξία μιας νομοθέτησης οικονομικών μέτρων μιας οικονομικής πολιτικής, προφανώς, δεν κρίνεται από τους τίτλους των νομοσχεδίων, ούτε από το πόσο εντυπωσιακά ακούγονται οι αριθμοί. Κρίνεται από το αν τελικά ο πολίτης, ο εργαζόμενος, βλέπει μεγαλύτερο διαθέσιμο εισόδημα στο τέλος του μήνα, αν ο επαγγελματίας μπορεί να επενδύσει χωρίς να αισθάνεται ότι τιμωρείται επειδή επιχειρεί, αν ο συνταξιούχος έχει μεγαλύτερη ασφάλεια και αν μια οικογένεια μπορεί να σχεδιάσει το μέλλον των παιδιών της με περισσότερη σιγουριά. 
Αυτό είναι το ουσιαστικό ερώτημα και πιστεύω ότι σε αυτό απαντάει το παρόν νομοσχέδιο. Και η απάντηση δεν βρίσκεται σε ένα μεμονωμένο μέτρο. Βρίσκεται στη συνολική κατεύθυνση. Λιγότερα φορολογικά βάρη, περισσότερα κίνητρα για εργασία και επενδύσεις, στοχευμένη στήριξη εκεί όπου οι ανάγκες είναι μεγαλύτερες και μια νέα αντίληψη για την αποταμίευση και το μέλλον των παιδιών. 
Το πακέτο της Διεθνούς Έκθεσης Θεσσαλονίκης ύψους 2,2 δισεκατομμυρίων ευρώ δεν απευθύνεται σε μια μόνο κοινωνική ομάδα. Αφορά εργαζόμενους, αγρότες, επαγγελματίες, επιχειρήσεις, συνταξιούχους, άτομα με αναπηρία, οικογένειες και κατοίκους της περιφέρειας. Αυτή ακριβώς είναι η πολιτική του σημασία. Δεν αντιμετωπίζει την οικονομία ως ένα άθροισμα αριθμών, αλλά ως την καθημερινότητα ανθρώπων με διαφορετικές ανάγκες. 
Η φορολογική πολιτική πρέπει να επιβραβεύει την προσπάθεια και τη συνέπεια. Με τον μηδενικό συντελεστή στα δύο πρώτα εισοδηματικά κλιμάκια έως τις 20.000 ευρώ για φορολογούμενους με τρία εξαρτώμενα τέκνα από το φορολογικό έτος 2027, αναγνωρίζουμε έμπρακτα ότι οι οικογένειες με περισσότερα παιδιά έχουν αυξημένες υποχρεώσεις. 
Αντίστοιχα, από το φορολογικό έτος 2026 προβλέπεται μηδενικός συντελεστής στα δύο πρώτα κλιμάκια του αγροτικού εισοδήματος για τους κατ’ επάγγελμα αγρότες, εφόσον τουλάχιστον το 50% του εισοδήματός σας προέρχεται από αγροτική δραστηριότητα. Δεν πρόκειται για μια αφηρημένη φορολογική διευκόλυνση. Είναι ένα μήνυμα προς τον άνθρωπο που καλλιεργεί τη γη, που παράγει, που αντιμετωπίζει το κόστος ενέργειας, των εφοδίων και της μεταφοράς. Εκεί, λοιπόν, η πολιτεία πρέπει να στηρίζει την παραγωγή και να αφήνει μεγαλύτερο μέρος του εισοδήματος σε εκείνον που εργάζεται. 
Στο ίδιο πνεύμα κινούνται οι ρυθμίσεις για τους ελεύθερους επαγγελματίες και τις μικρές επιχειρήσεις. Η μείωση της προκαταβολής φόρου από το 55% στο 50%, οι εξαιρέσεις από προσαυξήσεις του ελάχιστου εισοδήματος για όσους πληρώνουν σωρευτικά αυστηρές προϋποθέσεις φορολογικής και εργατικής συνέπειας, καθώς και η αναλογική αντιμετώπιση των εκμεταλλευτών ταξί με βάση το ποσοστό ιδιοκτησίας τους, διορθώνουν πλευρές του πλαισίου που χρειάζονται μεγαλύτερη αναλογικότητα.
Παράλληλα, για ατομικές επιχειρήσεις σε μικρούς οικισμούς, διευρύνεται η μείωση κατά 50% του ελάχιστο ποσού καθαρού εισοδήματος με όριο πληθυσμού δύο χιλιάδες κάτοικοι και δύο χιλιάδες διακόσιοι στη δυτική Μακεδονία. Διότι η οικονομική δραστηριότητα σε ένα μικρό χωριό δεν έχει πάντοτε τις ίδιες δυνατότητες και τα ίδια μεγέθη με εκείνη ενός μεγάλου αστικού κέντρου. Η φορολογική πολιτική οφείλει να λαμβάνει υπόψη αυτή την πραγματικότητα.
Σημαντικό είναι και το μήνυμα προς τις επιχειρήσεις που επενδύουν. Η ταχύτερη απόσβεση μηχανολογικού εξοπλισμού σε έξι αντί για δέκα χρόνια δίνει ισχυρότερο κίνητρο για ανανέωση του παραγωγικού εξοπλισμού. Η σταδιακή κατάργηση του τέλους επιτηδεύματος για τα νομικά πρόσωπα με πλήρη κατάργηση το 2028 μειώνει ένα σταθερό βάρος στην επιχειρηματική δραστηριότητα. Και η παράταση των κινήτρων για ηλεκτρονικές συναλλαγές ενισχύει τη διαφάνεια και τη φορολογική συμμόρφωση. 
Ας είμαστε σαφείς, μια υγιής οικονομία χρειάζεται επιχειρήσεις που επενδύουν, δημιουργούν θέσεις εργασίας και μπορούν να σχεδιάζουν με ορίζοντα χρόνου. Δεν χρειάζεται ούτε την ασφυκτική επιβάρυνση της παραγωγικής δραστηριότητας ούτε την ανοχή στη φοροδιαφυγή. Χρειάζονται κανόνες, συνέπεια και κίνητρα. Αυτή είναι η ισορροπία που επιδιώκουμε. 
Το παρόν νομοσχέδιο συνδέει την εργασία με το καθαρό εισόδημα. Από την 1η Απριλίου του 2027, προβλέπεται νέα μείωση των κρατήσεων υπέρ της ανεργίας, η οποία θα προέλθει εξ ολοκλήρου από τις εισφορές που παρακρατούνται από τον εργαζόμενο. Με άλλα λόγια, το όφελος περνά στον μισθωτό. Είναι μια παρέμβαση που ενισχύει το διαθέσιμο εισόδημα, χωρίς να μεταφέρει το βάρος στον εργαζόμενο. 
Η ειδική αναφορά αξίζει να γίνει για τα φιλοδωρήματα. Το αφορολόγητο όριο αυξάνεται από τα 300 ευρώ τον μήνα στα 6.000 ευρώ ανά φορολογικό έτος. Η ρύθμιση καλύπτει και τα φιλοδωρήματα μέσω ψηφιακών πλατφορμών. Η διάκριση είναι ουσιαστική. Αφορά τα πραγματικά φιλοδωρήματα και όχι σταθερές αποδοχές που αποτελούν μέρος μισθού ή συμβατικής αμοιβής. Έτσι, στηρίζεται ένα πρόσθετο έσοδο εργαζομένων, χωρίς να δημιουργείται παράθυρο για τεχνητή μετατροπή μισθών σε φιλοδωρήματα. 
Η κοινωνική πολιτική, κυρίες και κύριοι συνάδελφοι, κρίνεται από το αν φτάνει σε εκείνους που τη χρειάζονται. Η ετήσια οικονομική ενίσχυση αυξάνεται από τα 300 ευρώ στα 400 ευρώ και διευρύνεται η περίμετρος των δικαιούχων με τις προβλεπόμενες διαφοροποιήσεις προς το ηλικιακό κριτήριο για συνταξιούχους του eΕΦΚΑ και για τα άτομα με αναπηρία. Δεν είναι απλώς μια αύξηση ενός ποσού. Είναι αναγνώριση ότι η ακρίβεια και οι καθημερινές ανάγκες πιέζουν ιδιαίτερα ανθρώπους που έχουν περιορισμένες δυνατότητες να αυξήσουν το εισόδημά τους μόνοι τους. 
Θεσπίζεται επίδομα εορτών Χριστουγέννων ύψους 500 ευρώ για τους δικαιούχους, τους δημοσίους υπαλλήλους που ορίζονται στο νομοσχέδιο, με πρώτη εφαρμογή το 2027 και καταβολή κατά κανόνα στις 16 Δεκεμβρίου. Είναι μια συγκεκριμένη παρέμβαση που αναγνωρίζει τη συμβολή των εργαζομένων στη δημόσια διοίκηση και στις δημόσιες υπηρεσίες. 
Εξίσου ουσιαστική είναι η πρόβλεψη για την ετήσια αναπροσαρμογή  συγκεκριμένων αναπηρικών επιδομάτων από την 1η Ιανουαρίου του 2027. Περίπου διακόσιοι δεκατρείς χιλιάδες συμπολίτες μας θα ενταχθούν σε έναν μηχανισμό αναπροσαρμόγησης, που συνδέεται πλέον με τον μέσο όρο πληθωρισμού και ανάπτυξης, με ανώτατο όριο τον πληθωρισμό. Το εκτιμώμενο μέσο όφελος για το 2027 είναι περίπου 220 εκατομμύρια ανά δικαιούχο. Η σημασία αυτής της ρύθμισης είναι ότι η στήριξη αποκτά πιο σταθερό προβλέψιμο χαρακτήρα, αντί να εξαρτάται αποκλειστικά από αποσπασματικές αποφάσεις.
Κυρίες και κύριοι συνάδελφοι, δεν ισχυρίζεται κανείς ότι ένα επίδομα το οποίο δίνουμε για την αύξηση του επιδόματος γέννησης θα μπορέσει να λύσει το δημογραφικό. Δεν αρεσκόμαστε στην ωραιοποίηση καταστάσεων. Όμως, η πολιτεία οφείλει να δημιουργεί ένα πλέγμα παρεμβάσεων που να μειώνει το οικονομικό βάρος της οικογένειας και να κάνει την απόφαση για την απόκτηση παιδιών λιγότερο δύσκολη. Το συγκεκριμένο μέτρο αποτελεί ένα μέρος αυτής της προσπάθειας, όπως και η επέκταση της απαλλαγής από τον ΕΝΦΙΑ για κύριες κατοικίες σε μικρούς οικισμούς, όπως το στεγαστικό, η παράταση της φορολογικής απαλλαγής για εισοδήματα από επιλέξιμες μακροχρόνιες μισθώσεις. 
Κυρίες και κύριοι, δεν παρουσιάζουμε αυτά τα μέτρα ως μαγική λύση για το στεγαστικό, τα εντάσσουμε, όμως, σε μια πολιτική που επιδιώκει να αυξήσει την προσφορά κατοικιών και να στηρίξει την αναβάθμισή τους. 
Θέλω να σταθώ ιδιαίτερα σε μια παρέμβαση που κοιτάζει πέρα από τον επόμενο μήνα, τον επόμενο προϋπολογισμό, τον ατομικό επενδυτικό λογαριασμό των ανηλίκων. Για πρώτη φορά, θεσπίζεται ένα οργανωμένο πλαίσιο μακροχρόνιας αποταμίευσης για τα παιδιά, στα οποία το κράτος προσθέτει 1 ευρώ για κάθε ευρώ ιδιωτικής συνεισφοράς. Η φιλοσοφία είναι απλή, αλλά σημαντική, να αποκτήσει κάθε παιδί μια οικονομική αφετηρία στην ενηλικίωσή του. Τα χρήματα αυτά επενδύονται σε εποπτευόμενα προϊόντα με απαγόρευση κρυπτονομισμάτων και μόχλευσης και σύνθετων προϊόντων. Ο λογαριασμός είναι η περιουσία του ίδιου παιδιού και δεν είναι ένα ακόμη επίδομα. Είναι ένας θεσμός που επιδιώκει να καλλιεργήσει αποταμιευτική συνείδηση, χρηματοοικονομική παιδεία και μακροχρόνιο σχεδιασμό. Δίνει στην οικογένεια ένα εργαλείο και στο παιδί μια δυνατότητα για το αύριο.
(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ.  ΑΘΑΝΑΣΙΟΣ ΜΠΟΥΡΑΣ)
Το νομοσχέδιο δεν ισχυρίζεται ότι εξαφανίζει όλες τις δυσκολίες. Κάνει, όμως, συγκεκριμένα βήματα. Μειώνει επιβαρύνσεις, ενισχύει εργαζομένους και ευάλωτους, στηρίζει οικογένειες και περιφέρεια, δίνει κίνητρα στις επιχειρήσεις και δημιουργεί ένα νέο θεσμό αποταμίευσης για τα παιδιά. Αυτό είναι το ζήτημα της πολιτικής, όχι να περιγράφουμε απλώς τα προβλήματα, αλλά να μετατρέπουμε τις δυνατότητες της οικονομίας σε απτό όφελος για την κοινωνία. Αυτός είναι και ο στόχος μας, η αναντίρρητη και διαπιστωμένη πρόοδος της ελληνικής οικονομίας από όλους τους διεθνείς παράγοντες και αρμόδιους να έχει τελικά αντίκρισμα στην τσέπη του Έλληνα πολίτη. 
Με αυτή τη λογική, με αίσθημα ευθύνης και με την πίστη ότι η πρόοδος πρέπει να αφορά όσο το δυνατό περισσότερους πολίτες, στηρίζω το παρόν νομοσχέδιο. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας):  Κι εμείς ευχαριστούμε τον κ. Κοτρωνιά. 
Τον λόγο έχει, για μια τρίλεπτη και τελευταία παρέμβαση…
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Είναι τρία συν δύο. 
ΠΡΟΕΔΡΕΥΩΝ (Αθανάσιος Μπούρας): Είναι η τελευταία παρέμβαση που έχετε. Είναι τρία συν ένα. Τα τρία λεπτά είναι αυτά που αναγράφει το χρονόμετρο και το επιπλέον είναι ένα. 
Τον λόγο έχει ο κ. Σιμόπουλος, για την τελευταία για σήμερα παρέμβαση ως Κοινοβουλευτικός Εκπρόσωπος. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε. 
Κατ’ αρχάς, θα μιλήσω πολιτικά. Η Αντιπολίτευση το κάνει κατά κανόνα -και το έκανε και στις δύο συνεδριάσεις μας- να δημιουργεί πολιτικά, πάντα, ένα ψευδοπεριβάλλον. Δεν μιλάω με όρους ψυχιατρικής, προφανώς. Μας έλεγαν πριν δύο μήνες ότι οι Έλληνες θα κρυώσουν. Το έλεγαν γιατί τότε ο Πρωθυπουργός είχε πει ότι η τιμή του πετρελαίου θέρμανσης θα ήταν κάτω το 1.75. Θεώρησαν ότι θα ήταν ένα 1.75. Ξέρετε πόσο είναι σήμερα το πετρέλαιο θέρμανσης; Είναι στο 1.30. Δεν λέω ότι δεν υπάρχουν συμπολίτες μας έξω που έχουν πρόβλημα, αλλά οι Έλληνες κατά κανόνα δεν κρυώνουν. 
Μας είπαν, επίσης, ότι οι Έλληνες χάνουν τα σπίτια τους. Ξέρετε, το 2012, η ιδιοκατοίκηση στην Ελλάδα ήταν 76%. Στα τέλη του 2025 ήταν 70%. Υπάρχουν Έλληνες που χάνουν τα σπίτια τους, αλλά είναι μία μερίδα μικρή στην οποία πρέπει να σκύψουμε με ενδιαφέρον. Όμως, δεν είναι γενικό ότι οι Έλληνες χάνουν το σπίτι τους. 
Μας είπαν ότι οι πλειστηριασμοί πλέον έχουν αυξηθεί εκθετικά. Δεν μας λένε, όμως, ότι και οι πλειστηριασμοί που γίνονται τα τελευταία χρόνια ξεκίνησαν πριν το 2019. Διότι ένας πλειστηριασμός θέλει πάρα πολλά χρονιά μέχρι να φτάσει στο τέλος. 
Μας μιλάνε για το άρθρο 23, τα funds, και θεωρούν ότι το μεγάλο πρόβλημα είναι αυτό. Όμως, δεν λένε ότι η Κυβέρνηση, τα τελευταία χρόνια, έχει πάρει πολύ σημαντικά μέτρα, ώστε να αυστηροποιήσει το πλαίσιο. Ο εξωδικαστικός συμβιβασμός πηγαίνει πάρα πολύ καλά και υπάρχουν πολλοί Έλληνες που δεν χάνουν τα σπίτια ή την περιουσία τους. Έχουμε τη ρύθμιση που αφορά την απόφαση του Συμβουλίου της Επικρατείας για τον νόμο Κατσέλη. Έχουμε τη ρύθμιση που αφορά τα δάνεια με ελβετικό φράγκο, μία ρύθμιση στην οποία πάνω από 60% όσων έχουν πρόβλημα έχουν μπει. 
Μας λένε, επίσης, ότι μετά από τις δύο πρώτες βδομάδες -και αυτό είναι ψευδοπεριβάλλον- οι Έλληνες γενικά έχουν τεράστιο πρόβλημα να αγοράσουν τα βασικά είδη. Ναι, υπάρχουν κάποιοι συμπολίτες μας που έχουν αυτό το πρόβλημα και γι’ αυτό η Κυβέρνηση, έστω και με επιδόματα, σκύβει πάνω σ’ αυτούς. Όμως, τι λέει η ΕΛΣΤΑΤ; Η ΕΛΣΤΑΤ λέει ότι έχουν 2% πτώση τζίρου τα σουπερμάρκετ την τελευταία βδομάδα. 
Κι έρχομαι τώρα σε μία πρόταση, κύριε Υπουργέ, η οποία αφορά κυρίως το Υπουργείο Ανάπτυξης. Πρέπει να υπάρχει ασφαλιστική κάλυψη είτε με εγγυητική είτε με ασφαλιστήριο συμβόλαιο για τις μεγάλες επιχειρήσεις της εστίασης, σε πρώτη φάση, στην Αθήνα και στην Αττική. 

Αυτό μπορεί να γίνει με βάση τα τετραγωνικά. Θα σταματήσει μια και καλή το πρόβλημα το οποίο υπάρχει με τους μπροστινούς. Ασφαλιστήριο, λοιπόν, συμβόλαιο ή ασφαλιστική κάλυψη για τους διαχειριστές. Αυτό το λέω με αφορμή το πρόβλημα που είχαμε στη Θεσσαλονίκη και την εξάρθρωση της συγκεκριμένης οργάνωσης. Είναι κάτι που το έχω φέρει και στο παρελθόν. Είναι η ώρα να το δείτε. Και τέλος, δεν εννοώ ότι σε ένα χωριό θα ζητάμε από τον καφετζή ασφαλιστική κάλυψη ή σε μια ταβέρνα στη δυτική Θεσσαλονίκη. ΄
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε και εμείς τον κ. Σιμόπουλο. 
Να καλέσω τώρα στο Βήμα τον συνάδελφο Βουλευτή και Αντιπρόεδρο της Βουλής από την Ελληνική Λύση, τον Βασίλη τον Βιλιάρδο. 
Κύριε Βιλιάρδο, έχετε τον λόγο. 
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Ευχαριστώ πολύ, κύριε Πρόεδρε. 
Άκουσα προηγουμένως τον συνάδελφο να λέει ότι πρόκειται για ένα ψευδοπεριβάλλον, όταν η ιδιοκατοίκηση έχει πέσει από το 75% στο 69%, γεγονός που σημαίνει ότι οι διακόσιες εξήντα χιλιάδες Έλληνες έχουν χάσει τα σπίτια τους. Είναι μικρή μερίδα διακόσιες εξήντα χιλιάδες Έλληνες; Όσον αφορά δε τα ληξιπρόθεσμα χρέη προς το δημόσιο, από 111 δισ. το 2016 έχουν φτάσει στα 165 δισ. Ψευδεπίγραφη εικόνα; 
Τώρα θα ξεκινήσουμε από την παραδοξότητα της απόδοσης του τίτλου του ευεργέτη στις τέσσερις συστημικές τράπεζες της 14ης Δεκεμβρίου, καθώς επίσης της αναγόρευσης των διοικητών τους σε επίτιμους διδάκτορες του Πανεπιστημίου. Αν είναι δυνατόν να προβαίνει η Κυβέρνηση σε τέτοιες ενέργειες, να θεωρεί δηλαδή ως ευεργέτες τους ευεργετημένους από τους Έλληνες πολίτες, αυτούς που όχι μόνο δεν εκτίμησαν τη διάσωσή τους με πολλές δεκάδες δισ. των φορολογουμένων, αλλά τους επιβαρύνουν επιπλέον με υπέρογκους τόκους και προμήθειες, κυριολεκτικά θησαυρίζοντας εις βάρος τους! 
Το σημερινό νομοσχέδιο τώρα, αυτό που περιλαμβάνει δήθεν τα μέτρα της ΔΕΘ, περιορίζεται σε μόλις πενήντα σελίδες, επειδή, όπως ωμά ομολόγησε ο κ. Πετραλιάς, η Κυβέρνηση δεν ήθελε να θολώσει το μήνυμα. Παρά το ότι παρουσιάστηκε τώρα ως χαρμόσυνο νέο, λίγο πριν από τα Χριστούγεννα, επειδή δήθεν εμπεριέχει παροχές, δεν είδαμε κάτι σημαντικό. Οι παροχές αυτές είναι αποσπασματικές και τραγικά ανεπαρκείς. Μεταφορικά σαν κάποιος να πεινάει και να τον κερνάνε ορεκτικά. 
Η Κυβέρνηση διαφημίζει για παράδειγμα μία δήθεν μείωση φόρου 18.000.000 για τις σερβιέτες, την ίδια ακριβώς ώρα που η ακρίβεια και ο ΦΠΑ κλέβουν αναλογικά το εισόδημα της ελληνικής κοινωνίας. Αυτό που ασκείτε είναι μικροοικονομία και όχι μακροοικονομία, πολιτικολογία και εξυπηρετήσεις στα όρια της ρουσφετολογίας, αντί να δοθεί ένα πραγματικό αναπτυξιακό όραμα στη χώρα. 
Όσον αφορά το ύψος των εξαγγελθέντων μέτρων, επικρατεί ένα πρωτοφανές κομφούζιο. Διαφορετικά νούμερα ακούγονται από παντού. Η δημιουργική λογιστική δίνει και παίρνει ως προς τον χρονισμό τους και στο τέλος μένει μόνο η απόλυτη ασάφεια, ενώ ένα ανάλογο κομφούζιο επικρατεί με τον ρυθμό αύξησης των δαπανών, κομφούζιο, επειδή δεν αναφέρεται η βάση υπολογισμού του, ούτε πώς υπολογίζεται όταν ήδη υπερκαλύπτονται οι δικλείδες ασφαλείας του δημοσιονομικού πλαισίου της Ευρωπαϊκής Ένωσης για έλλειμμα και μείωση χρέους, η οποία συμπαρασύρει το πλεόνασμα που αυξομειώνεται ως ποσοστό του ΑΕΠ, επίσης απροσδιόριστα με τα νούμερα πρόσθετων δαπανών, όπως τα σημερινά. 
Ειδικότερα, στα Μέσα Μαζικής Ενημέρωσης εμφανίστηκαν μέτρα ύψους 2,2 δισ., ενώ πριν από τη ΔΕΘ προαναγγέλλονταν φοροαπαλλαγές 1,6 δισ. που δεν έγιναν ποτέ, εκτός εάν αυτές είναι η απαλλαγή της υπεραξίας πώλησης ακινήτων του παρόντος που δεν έχουν κοστολογηθεί, καθώς το Γραφείο Προϋπολογισμού του Κράτους στη Βουλή αναφέρει ότι ο διαθέσιμος δημοσιονομικός χώρος είναι 1,25 δισ., ενώ στη ΔΕΘ εξαγγέλθηκαν μέτρα 2,2 δισ. Όπως επισημαίνει δε στην έκθεσή του, η διαφορά αυτή καλύπτεται από το ότι κάποια μέτρα έχουν ήδη δρομολογηθεί, δήθεν με ειδική μεταχείριση, μέσω της δημοσιονομικής ευελιξίας για την ενεργειακή ασφάλεια. 
Όμως όταν αθροίζουμε τους αριθμούς του Γενικού Λογιστηρίου βλέπουμε 660 εκατομμύρια το 2026 και 1,47 δισ. το 2027, δηλαδή τα 2,2 δισ. συνολικά, χωρίς να συμπεριλαμβάνονται κάποια άλλα κοστολογημένα κονδύλια ή το πρόσθετο Πρόγραμμα Δημοσίων Επενδύσεων του 2027. Θυμίζει πραγματικά παράσταση ελληνικής κωμωδίας, εάν όχι τραγωδίας, με αριθμούς που πετάγονται κυριολεκτικά στον αέρα. 
Εμείς πιστεύουμε ακράδαντα ότι η Κυβέρνηση σε συνεργασία με την Ευρωπαϊκή Ένωση υπερπροϋπολογίζει τις δαπάνες υπό κατανομή, ενώ υποπροϋπολογίζει τα φορολογικά έσοδα. Για παράδειγμα, στον Προϋπολογισμό του 2027 δεν προβλέπεται καμία αύξηση εσόδων από τον ΦΠΑ, ενώ ταυτόχρονα κατατίθεται πρόσθετο Πρόγραμμα Δημοσίων Επενδύσεων, τη στιγμή που το ήδη υπάρχον παραμένει ανεκτέλεστο. Το αποτέλεσμα είναι να μένει στα ταμεία, όπως το 2023, ως υστέρηση δαπανών, δηλαδή ως ένα τεράστιο κρυφό υπερπλεόνασμα. 
Τα νούμερα πάντως μιλούν από μόνα τους. Για το 2025 το πρωτογενές πλεόνασμα εκτινάχτηκε σε 9,15 δισ. ή στο 3,7% του ΑΕΠ, ενώ τώρα, στον Προϋπολογισμό του 2027 το βλέπουμε να φτάνει στα 12,129 δισ. ή στο 4,9% του ΑΕΠ, συνυπολογίζοντας βέβαια και την παραχώρηση της Εγνατίας. Το 2024 το πλεόνασμα από μία αρχική πρόβλεψη 4,99 δισ., έκλεισε τελικά στα 11,14 δισ. Πρόκειται για αποκλίσεις της τάξης του 32% το 2026, του 103% το 2025 και του 123% το 2024. Είναι το υψηλότερο πλεόνασμα σε ολόκληρη την Ευρωπαϊκή Ένωση. Αν βλέπει κανείς το ποσοστό των αποκλίσεων, καταλαβαίνει ότι τα νούμερα είναι άλλα αντί άλλων. 
Πού καταλήγουν τώρα αυτά τα χρήματα που επιβαρύνουν διπλά τον ιδιωτικό τομέα, αφού η Ελλάδα έχει έλλειμμα τρεχουσών συναλλαγών; Αντί να επιστρέφουν στην πραγματική οικονομία για να στηρίξουν την αγοραστική δύναμη των πολιτών, διοχετεύονται ανεύθυνα σε προπληρωμές χρεών προς τους δανειστές και μάλιστα σε περιβάλλον αυξανόμενου πληθωρισμού και επιτοκίων, κάτι που είναι καταστροφικό για τη χώρα, αλλά εξαιρετικά φυσικά ωφέλιμο για τους πιστωτές. 
Συνεχίζοντας με ορισμένα από τα βασικά μέτρα του νομοσχεδίου, έχω να πω τα εξής. Πρώτον, ακίνητα και κερδοσκοπία. Η Κυβέρνηση συνεχίζει να επιδοτεί τον πιο παρασιτικό τομέα της οικονομίας, δηλαδή την αγορά ακινήτων, τη στιγμή που η κοινωνία στενάζει κάτω από το βάρος μιας πρωτοφανούς στεγαστικής κρίσης. Δίνεται απαλλαγή στην υπεραξία μεταβίβασης ακινήτων χωρίς καν να κοστολογείται, τη στιγμή που η αγορά έχει εκτοξευθεί στα 23 δισ. και τα ακίνητα χρησιμοποιούνται για ξέπλυμα μαύρου χρήματος, κάτι που γνωρίζουμε όλοι. Αντί να στηριχθεί η αγροτική παραγωγή, η βιομηχανία και η έρευνα, χρησιμοποιείται ο δημοσιονομικός χώρος για τη μείωση των φόρων του μεγάλου κεφαλαίου. 
Δεύτερον, φορολόγηση διανομής κερδών. Στο άρθρο 10 η διανομή κερδών φορολογείται με συντελεστή 5%, όσο ακριβώς τα μερίσματα, γεγονός που αποτελεί μία εξ ορισμού νόμιμη οδό φοροαποφυγής. Είναι προσχηματική η αύξηση στο 15% για όσους παίρνουν άνω των 60.000 και σκανδαλώδες να απολαμβάνουν κάποιοι τέτοιες διευκολύνσεις, την ώρα που ο απλός μισθωτός φορολογείται αγρίως από την πρώτη μέρα και από την πρώτη παρακράτηση. 
Τρίτον, κουμπαράς παιδιών. Πρόκειται για ένα μέτρο που φαινομενικά μοιάζει αθώο, αλλά στην πραγματικότητα παραπέμπει στα σχέδια της Ευρωπαϊκής Ένωσης για την ένωση αποταμιεύσεων και επενδύσεων -δεν τα γνωρίζουμε- καθώς επίσης για την τιτλοποίηση των καταθέσεων. Θα έρθει στο μέλλον. Πρόκειται για επιδότηση της αποταμίευσης εκείνων που ούτως ή άλλως έχουν την οικονομική άνεση να αποταμιεύουν, ενώ οι ευάλωτες οικογένειες, που αγωνίζονται να βγάλουν τον μήνα και να καλύψουν τις βασικές τους ανάγκες, αποκλείονται πρακτικά από το μέτρο, αφού δεν έχουν περίσσευμα 100 ευρώ τον μήνα. 
Το δημογραφικό δεν λύνεται με επενδυτικά προϊόντα και χρηματιστηριακά εργαλεία μακροπρόθεσμου ορίζοντα, ενώ αντί για λογαριασμούς επενδύσεων σε ETF και αμοιβαία κεφάλαια που θα αποδώσουν σε δεκαοκτώ χρόνια, οι νέοι γονείς χρειάζονται άμεσα μέτρα στήριξης σήμερα. Για παράδειγμα, δωρεάν βρεφονηπιακούς σταθμούς για όλους, πάταξη της ακρίβειας στα βασικά αγαθά και βρεφικά είδη, μείωση του ΦΠΑ στα τρόφιμα και πραγματικές αυξήσεις στους μισθούς, έτσι ώστε να μπορούν οι οικογένειες να ζήσουν αξιοπρεπώς στο παρόν και όχι στο μέλλον. 
Συνοψίζοντας, το μέτρο είναι ένα επικοινωνιακό πυροτέχνημα, καθώς επίσης δώρο στις τράπεζες και στους διαχειριστές κεφαλαίων, το οποίο αφήνει στο περιθώριο τις πτωχότερες και μεσαίες οικογένειες που έχουν πραγματικά ανάγκη στήριξης σήμερα και όχι σε δεκαοχτώ χρόνια. 
Τα μέτρα είναι λίγα, ανεπαρκή και βαθύτατα προσχηματικά, ενώ δεν αξίζει στην ελληνική κοινωνία μια τέτοια μεταχείριση. Οι Έλληνες ληστεύονται από τον συνδυασμό του πληθωρισμού και του υψηλού ΦΠΑ, ενώ στα καρτέλ και στους λίγους προνομιούχους προσφέρονται φοροαπαλλαγές, μερίσματα χαμηλής φορολογίας, καθώς επίσης ξεπούλημα της δημόσιας και ιδιωτικής περιουσίας. Η Ελλάδα δεν χρειάζεται άλλα ημίμετρα και επικοινωνιακά πυροτεχνήματα, αλλά ένα σοβαρό εθνικό παραγωγικό σχέδιο που θα βάλει στο επίκεντρο τον άνθρωπο.
Ευχαριστώ. 


ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Βιλιάρδο. 
Να καλέσω τον τελευταίο από το μακρύ κατάλογο των συναδέλφων της διήμερης συζήτησης για το σχέδιο νόμου, τον Βουλευτή της Νέας Δημοκρατίας, τον συνάδελφο κ. Γιώργο Καρασμάνη. Αμέσως μετά, τον λόγο θα πάρει ο Κοινοβουλευτικός Εκπρόσωπος του ΣΥΡΙΖΑ-Προοδευτική Συμμαχία, ο κ. Χρήστος Γιαννούλης. 
Κύριε Καρασμάνη, έχετε τον λόγο.
ΓΕΩΡΓΙΟΣ ΚΑΡΑΣΜΑΝΗΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα έχει ένα ξεκάθαρο κοινωνικό και αναπτυξιακό πρόσημο. Αποτελεί την έμπρακτη υλοποίηση των εξαγγελιών του Πρωθυπουργού στη Διεθνή Έκθεση Θεσσαλονίκης για τη στήριξη των νοικοκυριών και των ευάλωτων συμπολιτών μας. Πρόκειται για στοχευμένες παρεμβάσεις, ύψους 2,2 δισεκατομμυρίων ευρώ, απολύτως εναρμονισμένες με τις δημοσιονομικές δυνατότητες της χώρας, αποτέλεσμα μιας οικονομίας που αναπτύσσεται σταθερά παρά το ασταθές διεθνές περιβάλλον. 
Ποιος μπορεί, λοιπόν, να αμφισβητήσει τον κοινωνικό χαρακτήρα αυτών των μέτρων: Τη μηδενική φορολόγηση για εισοδήματα έως 20.000 ευρώ των κατά κύριο επάγγελμα αγροτών που δίνει ουσιαστική ανάσα στον πολύπαθο πρωτογενή τομέα; Την ίδια φορολογική ελάφρυνση για τους τριτέκνους και την αύξηση του επιδόματος γέννησης στους πολύτεκνους; 
Υπογραμμίζω, εδώ, ότι πέντε δικές μου τροπολογίες υπέρ των τρίτεκνων και πολύτεκνων οικογενειών, όπως οι μεταγραφές των φοιτητών, οι συνυπηρετήσεις κ.λπ., έγιναν αποδεκτές από την Κυβέρνησή μας, ανακουφίζοντας τον οικογενειακό προϋπολογισμό. Εδώ θέλω να επισημάνω ότι αποστολή και έργο του Βουλευτή είναι να νομοθετεί, να καταθέτει προτάσεις, τροπολογίες και να αγωνίζεται για την υπερψήφισή τους. 
Ποιος, λοιπόν, μπορεί να αμφισβητήσει τη χορήγηση του επιδόματος Χριστουγέννων 500 ευρώ στους δημοσίους υπαλλήλους και την αύξηση της ετήσιας ενίσχυσης των συνταξιούχων από τα 300 στα 400 ευρώ; Και βεβαίως, τον αποταμιευτικό λογαριασμό για τα παιδιά, όπου για κάθε ευρώ των γονέων το κράτος προσθέτει άλλο ένα, έως 1.200ευρώ τον χρόνο. Δεν στηρίζουμε απλώς την οικογένεια στο σήμερα, αλλά χτίζουμε, δημιουργούμε ένα ουσιαστικό εφόδιο για τα πρώτα βήματα των παιδιών μας όταν ενηλικιωθούν. 
Κυρίες και κύριοι συνάδελφοι, ευχαριστώ θερμά την ηγεσία του Υπουργείου Οικονομικών, τον Υπουργό Κυριάκο Πιερρακάκη, τον Υφυπουργό Δημήτρη Μαρκόπουλο, τον Θάνο Πετραλιά, για το έργο που επιτελούν και φυσικά, για το πνεύμα δικαιοσύνης που επέδειξαν, αποδεχόμενοι τροπολογία μας στην Επιτροπή. 
Εδώ να αναφέρω ότι η προσπάθεια αυτή ξεκίνησε το 2024, όταν ύστερα από πρότασή μου, σε συνεργασία με τον τότε Υφυπουργό Χρίστο Δήμα και την έγκριση του τότε Υπουργού του Κωστή Χατζηδάκη, θεσπίστηκε η μείωση κατά 50% του τεκμαρτού εισοδήματος για τους επαγγελματίες σε οικισμούς έως χίλιους πεντακόσιους κατοίκους. 
Το 2025 πάνω σ’ αυτήν τη στέρεη βάση που δημιουργήσαμε, ακολούθησαν νέες βελτιώσεις. Εντάχθηκαν η Νέα Βύσσα και οι Πρόμαχοι, ενώ αποκαταστάθηκε η αδικία για εκατόν εβδομήντα έξι οικισμούς -όπως η Παραλίμνη του νομού μου- που είχαν εξαιρεθεί λόγω του διοικητικού τους χαρακτηρισμού. 
Παράλληλα το ευνοϊκό καθεστώς επεκτάθηκε και στα σχολικά κυλικεία και στις μεγάλες πόλεις, ενώ θεσπίστηκε η μείωση του ΕΝΦΙΑ κατά 50% για την κύρια κατοικία το 2026 και η πλήρης απαλλαγή το 2027. 
Σήμερα το Υπουργείο αυξάνει το όριο από τους χίλιους πεντακόσιους στους δύο χιλιάδες κατοίκους, εντάσσοντας τις κοινότητες Καρυώτισσας, Γαλατάδων και Νέου Μυλοτόπου του νομού μου και με την αποδοχή της τροπολογίας μας για επέκταση στους δύο χιλιάδες διακόσιους κατοίκους στις παραμεθόριες χερσαίες περιφερειακές ενότητες που εφάπτονται των χερσαίων συνόρων. Έτσι, λοιπόν, εντάσσεται πλέον και η ιστορική κοινότητα της Πέλλας με δύο χιλιάδες πενήντα κατοίκους, μαζί με τέσσερις ακόμη παραμεθόριες κοινότητες. 
Εδώ, θέλω να ευχαριστήσω τον συνάδελφο Θεόφιλο Λεονταρίδη, με τον οποίον είχαμε μια άριστη συνεργασία για τη σύνταξη αυτής της τροπολογίας, όπως επίσης και τους συναδέλφους, τον Γιώργο Αμυρά και τον Βασίλη Γιόγιακα που στήριξαν αυτή την τροπολογία. Πάνω απ’ όλα όμως, θέλω να ευχαριστήσω την Ηγεσία του Υπουργείου που στέλνει ηχηρό μήνυμα στήριξης στην Περιφέρεια. Χάρη σε αυτήν τη διεύρυνση, από το 2024, η συντριπτική πλειονότητα των κοινοτήτων της Πέλλας, απαλλάσσεται από τον ΕΝΦΙΑ στην κύρια κατοικία και έχει μείωση 50% στο τεκμαρτό εισόδημα.
 Αγαπητέ φίλε Υφυπουργέ, Θάνο Πετραλιά, εσύ που διαχειρίζεσαι με συνέπεια τα δημόσια οικονομικά τα τελευταία χρόνια, γνωρίζεις πολύ καλά το πρόβλημα με την ΚΥΑ για τις αποζημιώσεις του προανθικού σταδίου. Είχε εξαγγελθεί -παρουσία του Πρωθυπουργού και της Κοινοβουλευτικής Ομάδας- πρόγραμμα ογδόντα εκατομμυρίων ευρώ. Όμως, οι περιορισμοί της απόφασης, το ποσό των 50 εκατομμυρίων το μειώνουν ακόμα πιο χαμηλά. Τα χρήματα αυτά έχουν προϋπολογιστεί για τους αγρότες και δεν πρέπει να χαθεί ούτε ένα ευρώ. Αφού προχωρήσει άμεσα η πληρωμή των δικαιούχων, οφείλουμε να διορθώσουμε τις αδικίες συμπληρωματικά, ακόμα και μέσω του προγράμματος ήσσονος σημασίας de minimis. 
Κλείνοντας, αναφέρομαι στο ενδεχόμενο κατάργησης ή υποβάθμισης της ΔΟΥ Γιαννιτσών. Η Πέλλα διαθέτει δύο μεγάλα αστικά και οικονομικά κέντρα, τα Γιαννιτσά και την Έδεσσα. Όλες οι κυβερνήσεις μέχρι σήμερα σεβάστηκαν αυτές τις γεωγραφικές και κοινωνικές ιδιαιτερότητες, διατηρώντας τις υπηρεσίες. Τις ίδιες ιδιαιτερότητες αναγνώρισε και η δική μας Κυβέρνηση στον Δικαστικό Χάρτη, με ειδική μέριμνα για την Πέλλα, τον Έβρο, τα Δωδεκάνησα. Η ψηφιοποίηση του κράτους δεν πρέπει να οδηγεί στην απομάκρυνση κρίσιμων υπηρεσιών από την περιφέρεια. Είμαι βέβαιος ότι η πολιτική ηγεσία θα επανεξετάσει τον σχεδιασμό διασφαλίζοντας τη λειτουργία της ΔΟΥ Γιαννιτσών. 
Αγαπητέ φίλε, Υφυπουργέ Δημήτρη Μαρκόπουλε, αυτό ανήκει στη δική σου αρμοδιότητα και είμαι βέβαιος ότι το αίτημα των φορέων θα εισακουστεί. 
Κυρίες και κύριοι συνάδελφοι, στην πολιτική η συνέπεια κρίνεται από το αποτέλεσμα και όχι από τις υποσχέσεις. Σήμερα αποδεικνύουμε ότι όταν η οικονομία πηγαίνει μπροστά, το μέρισμα της ανάπτυξης επιστρέφει δίκαια σε κάθε σπίτι, σε κάθε αγρότη, σε κάθε γωνιά της ελληνικής περιφέρειας. Τίποτα από αυτά όμως, δεν είναι αυτονόητο. Όλα στηρίζονται σε μια αδιαπραγμάτευτη προϋπόθεση, την πολιτική σταθερότητα. Σε έναν κόσμο γεμάτο αβεβαιότητα, η σταθερότητα είναι η δύναμη που κρατά τη χώρα όρθια και την κοινωνία ασφαλή. Αυτή την κατάσταση οφείλουμε να τη διαφυλάξουμε ως κόρη οφθαλμού. 
Ασφαλώς υπερψηφίζω με απόλυτη πεποίθηση το νομοσχέδιο. 
Σας ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο, τον κύριο Καρασμάνη. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής δεκαοχτώ μαθήτριες και μαθητές και δύο συνοδοί εκπαιδευτικοί από το 4ο Γυμνάσιο Χαλανδρίου. 
Η Βουλή σάς καλωσορίζει. Σας ευχόμαστε καλή πρόοδο.
(Χειροκροτήματα από όλες τις πτέρυγες της Βουλής)
Και να καλέσω τώρα στο Βήμα τον Κοινοβουλευτικό Εκπρόσωπο του ΣΥΡΙΖΑ-Προοδευτική Συμμαχία, τον συνάδελφο Χρήστο Γιαννούλη. 
Κύριε Γιαννούλη, έχετε τον λόγο. 
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε. 
Από το Χαλάνδρι δεν είναι κανένας υποψήφιος συνάδελφος. 
ΠΡΟΕΔΡΕΥΩΝ (Αθανάσιος Μπούρας): Όχι, το κοίταξα. 
ΧΡΗΣΤΟΣ ΓΙΑΝΝΟΥΛΗΣ: Σας περίμενα με αγωνία. 
ΠΡΟΕΔΡΕΥΩΝ (Αθανάσιος Μπούρας): Γι’ αυτό και κοιτούσα να δω.
ΧΡΗΣΤΟΣ ΓΙΑΝΝΟΥΛΗΣ: Ποιοι είναι, έτσι; 
ΠΡΟΕΔΡΕΥΩΝ (Αθανάσιος Μπούρας):  Και επειδή σας ξέρω απ’ έξω τώρα, που πολιτεύεται ο καθένας, είδα ότι δεν υπήρχε. Γι’ αυτό ανέλαβα μόνος μου το καλωσόρισμα. 
Λοιπόν, κύριε Γιαννούλη, έχετε τον λόγο. 
ΧΡΗΣΤΟΣ ΓΙΑΝΝΟΥΛΗΣ: Ευχαριστώ, πολύ κύριε Πρόεδρε. 
Θα προσπαθήσω να είμαι σύντομος γιατί επικρέμεται και η απειλή του κ. Πιερρακάκη. Με τη μορφή απειλής έθεσε την ονομαστική ψηφοφορία σε άρθρα του νομοσχεδίου, θεωρώντας ότι κάποιος θα τρομάξει να πει δημόσια ή να αποτυπώσει σε μια ονομαστική ψηφοφορία αυτό που πραγματικά νιώθει σήμερα για τη χώρα. 
Κατεβαίνοντας από το Βήμα ο κ. Καρασμάνης ανέφερε χαρακτηριστικά πως στην πολιτική κρινόμαστε από το αποτέλεσμα και όχι από τις υποσχέσεις και ότι κώδικας για να ανοίξει αυτή η συζήτηση είναι η εμπιστοσύνη. Πώς γίνεται όμως ακριβώς αυτό που είπε ο αγαπητός συνάδελφος να αναιρείται από την πολιτική πρακτική της Κυβέρνησης; 
Ας πιάσουμε δύο μεγάλες εικόνες. Έθεσα και νωρίτερα το ερώτημα σε σχέση με το όριο του δημοσιονομικού κόφτη, σε σχέση με το όριο της δημοσιονομικής δυνατότητας που έχει αυτή η χώρα να επιστρέψει στους πολίτες χρήματα που έρχονται από υπερβολικά μεγάλη φορολόγηση μέσω του ΦΠΑ, του Ειδικού Φόρου Κατανάλωσης και των έμμεσων φόρων. 
Έχουμε έναν Πρωθυπουργό που τον Σεπτέμβρη του 2026 λέει ότι αυτός ο χώρος είναι 2,2 δισεκατομμύρια. Είχε προηγηθεί δέσμευση ότι πριν λίγους μήνες ήταν ένα δισεκατομμύριο, στις αρχές του καλοκαιριού. Μαζί με τη θερμοκρασία ανέβηκε και ο δημοσιονομικός χώρος, ακολουθούσε το θερμόμετρο, μάλλον το πολιτικό, που διαμόρφωναν δημοσκοπήσεις και πολιτικές εκτιμήσεις για την τύχη της Κυβέρνησης, και φτάσαμε στα 2,2 δισεκατομμύρια στην ΔΕΘ. 
Από εκεί και πέρα έρχεται μία αποκάλυψη χθες από τον κ. Πιερρακάκη -ατύχημα, δεν μπορούσε να το κρύψει, δεν μπορούσε να το κρατήσει άλλο μέσα του, ανάγκη να εξωτερικεύσει αυτό που τον έτρωγε τόσους μήνες από την κριτική που άκουγε από την Αντιπολίτευση, την οποία απαξίωνε ως λαϊκιστική, αλλά ακολουθούσε στο τέλος, όταν έβρισκε τα ζόρια, τις προτάσεις αποσπασματικά που έπαιρνε από δω και από ‘κει, από τον ΣΥΡΙΖΑ, από το ΠΑΣΟΚ, από άλλα κόμματα;- ο οποίος έρχεται και μας λέει, αποδίδοντας εύσημα στον κ. Πετραλιά, ότι συνεχώς διευρύνουμε αυτόν τον δημοσιονομικό χώρο, υπάρχει πεδίο στην Ευρωπαϊκή Ένωση, στην Ευρωπαϊκή Επιτροπή, να πολλαπλασιαστούν τα συγκεκριμένα έσοδα και να επιστρέψουν στους πολίτες. 
Κάποιος από τις δύο πλευρές εντός της ίδιας παρατάξεως -καλά, δεν παίρνω και όρκο για το εντός της ίδιας παρατάξεως- Πιερρακάκης και Μητσοτάκης, εντός της ίδιας Κυβέρνησης εν πάση περιπτώσει, έχουνε διαφορετική εκτίμηση ή ένας από τους δύο μας λέει ψέματα. Δεν μπορεί να συμβαίνουν και τα δύο. Δεν μπορεί όταν βγαίνουν οι δημοσκοπήσεις και δίνουν 23% στη Νέα Δημοκρατία να βρίσκεται ακόμα ένα δισεκατομμύριο, δεν γίνεται. Δεν έχει λογική και δεν έχει λογική με τις υποτιθέμενες αξιακές δεσμεύσεις και ηθικές δεσμεύσεις που παρουσιάζετε ως μπούσουλα της πολιτικής σας. 
Μάλλον σας κατατρέχει ακόμη ίσως η πιο δηλητηριώδης έκφραση που ακούστηκε στην ελληνική κεντρική πολιτική σκηνή πριν πολλά χρόνια από τον Γιώργο Βουλγαράκη, ότι «ό, τι είναι νόμιμο είναι και ηθικό». Ε, δεν ισχύει αυτό πάντα, αγαπητοί συνάδελφοι. Το ηθικό είναι ηθικό. Πρέπει να είναι και νόμιμο, αλλά η ηθική είναι μια άλλη διάσταση ανάγνωσης της πολιτικής. Αυτή είναι η πρώτη και μεγάλη εικόνα. Πείτε μας ποιος είναι ο δημοσιονομικός χώρος που εσείς πιστεύετε ότι υπάρχει.
Γιατί εμείς έχουμε αποδείξει ότι υπάρχει και ευρωπαϊκή πρόνοια και εθνική πρόνοια μέσα από συντεταγμένες προγραμματικές θέσεις παρατάξεων που την ευθύνη την έχουν πολύ ψηλά στην αξιακή τους φαρέτρα, ότι υπάρχει τρόπος τουλάχιστον 5 δισεκατομμύρια να επιστρέψουν στους πολίτες, για να κλείσει η δεύτερη μεγάλη εικόνα, που είναι η εισοδηματική κατάσταση, τα εισοδήματα των Ελλήνων, σε σχέση με πληθωρισμό και κόστος ζωής και επιβίωσης σε αυτήν τη χώρα. 
Κοιτάξτε να δείτε, δεν μπορεί να κλείνετε τα μάτια στο αδιαμφισβήτητο γεγονός ότι το 30% των ελληνικών νοικοκυριών όταν κάνουν τον οικογενειακό τους προϋπολογισμό στο τέλος το πρόσημο είναι αρνητικό. Το «δεν βγαίνουν» δεν σημαίνει απλά είναι ίσα βάρκα, ίσα γιαλό. Είναι και «μέσα» τα νοικοκυριά. Χρειάζεται να δανειστούν ή να φάνε από τα έτοιμα για να επιβιώσουν, όχι για να ζήσουν. Αυτό αφορά το 30% των ελληνικών νοικοκυριών. 
Είναι οι ίδιοι οι άνθρωποι από τους οποίους στερείτε τη δυνατότητα, παίρνοντας συγκεκριμένα μέτρα, μέτρα που θα έχουν και προοπτική, και βιωσιμότητα, και σε βάθος χρόνου, άμεσα εφαρμόσιμα και με χρονική διάρκεια σε τρεις άξονες. Θέτω ως πρώτο τη διαχείριση του ιδιωτικού χρέους και τη λύση αυτής της γάγγραινας, του καρκινώματος, που κατατρέχει τους Έλληνες πολίτες από τη χρεοκοπία του 2009 και μετά και από την απληστία του υπερδανεισμού, που ενίσχυσε τους τραπεζίτες. Έτσι απαντώ και στον κ. Μαρκόπουλο τι είναι να ψάξουμε για το ιδιωτικό χρέος. Μέχρι το 2009, θα ξαναθυμίσω, υπήρχε η απληστία και η ικανοποίηση της βουλιμίας των τραπεζιτών για τον υπερδανεισμό των Ελλήνων, τον υπερδανεισμό χωρίς καμία εξέταση της πιστοληπτικής ικανότητας ενός εκάστου δανειολήπτη και φτάσαμε σε αυτήν την έκρηξη μαμούθ. 
Και τι λέμε τώρα; Με τα μπινελίκια Σταϊκούρα στις τράπεζες, με το «θα βάλουμε τα δυο πόδια σε ένα παπούτσι σε διαχειριστές δανείων» δουλειά δεν γίνεται. Θέλετε να βρεθεί μία λύση βιώσιμη στον χρόνο και στο αποτέλεσμα για το πορτοφόλι του Έλληνα και της χώρας; Είναι η πρόταση που σχετίζει τον ΕΦΚΑ σαν επενδυτικό πλέον φορέα σε συνεργασία με την Αναπτυξιακή Τράπεζα, έτσι ώστε να υπάρχει ένα νοικοκύρεμα και μία λογική προσομοίωση της ανάγκης, της υποχρέωσης και της επιθυμίας θα έλεγα, πολλών από τους δανειολήπτες να ρυθμίσουν τα δάνειά τους. 
Δεν είναι μπαταχτσήδες αυτοί οι άνθρωποι. Δεν είναι αυτοί για τους οποίους εσείς εν κρύπτω πολλές φορές ρυθμίσατε δάνεια. Έγιναν και εδώ, στη Βουλή. Θυμάμαι στους πρώτους μήνες της θητείας μου το 2019 έκπληκτοι είχαμε δει μία εξαιρετικά χαριστική ρύθμιση δανείων 90 εκατομμυρίων στην Τράπεζα Πειραιώς που αφορούσε δύο συγκεκριμένους επιχειρηματίες. Έγιναν αυτά σε αυτήν την Αίθουσα. Αυτή είναι λοιπόν η δεύτερη μεγάλη εικόνα. 
Συνοδεύεται και από μία πολιτική πρόκληση, κύριοι συνάδελφοι. Κύριε Σιμόπουλε, ο Υφυπουργός Οικονομικών, ο κ. Μαρκόπουλος, ήταν λίγο ήξεις αφήξεις. Αναφέρθηκε στη σύσταση εξεταστικής επιτροπής για το ιδιωτικό χρέος, πρόταση του ΣΥΡΙΖΑ-Προοδευτική Συμμαχία. Επαναλαμβάνω ότι ορίστηκε σήμερα από τη Διάσκεψη των Προέδρων στις 18 Νοεμβρίου να συζητηθεί. Είναι μια καλή ευκαιρία, εάν θέλετε να υπερψηφίσετε τη σύσταση της εξεταστικής επιτροπής, μια καλή ευκαιρία, έχοντας στο πίσω μέρος και στο μπροστά μέρος της συνείδησής μας και αυτό που συμβαίνει με το εγγυοδοτικό πρόγραμμα «Ηρακλής», μία ακόμη οικονομική και διαχειριστική γάγγραινα, η οποία αποδίδει κέρδη μόνο στους διαχειριστές των δανείων, ερχόμαστε λοιπόν με την πρόταση της εξεταστικής επιτροπής και λέμε «ελάτε να καταδυθούμε στον χρόνο που πρέπει και όχι να κλείσουμε λογαριασμούς προ οκταετίας, να επαναφέρουμε δηλαδή τη δημόσια συζήτηση τι έγινε όταν χρεοκόπησε η χώρα και έπρεπε να προστατευθούν οι τράπεζες, και οι καταναλωτές, και οι πελάτες τους το 2015, ελάτε να μπούμε στα σύγχρονα και στα άμεσα προβλήματα που υπάρχουν με τη διαχείριση του ιδιωτικού χρέους και τον κίνδυνο να χάσουν οι άνθρωποι τα σπίτια τους, να χάσουν και τη δυνατότητα να ξανασταλθούν στα πόδια τους χωρίς να υπάρχει δεύτερη ευκαιρία, απλά για να γίνει το ντιλ των 36 δισεκατομμυρίων». 
Ποιο είναι το ντιλ των 36 δισεκατομμυρίων; Είναι ότι μέσω του «Ηρακλή», μέσω του χαμηλού κόστους, του ευτελούς κόστους, των 2 δισ. με το οποίο αγόρασαν δάνεια λογιστικής αξίας 50 και 60 δισεκατομμυρίων, να βγάλουν οι διαχειριστές περίπου 30 με 35 δισεκατομμύρια. Τα λέω σωστά σε σχέση με τους αριθμούς; 
Οι αριθμοί όμως, κύριοι Υπουργοί, συνοδεύουν ανθρώπους και χαρακτηρίζουν και τη ζωή των ανθρώπων. Θα ήταν πολύ καλό να μάθει ο Έλληνας πολίτης ποιοι είναι αυτοί που τον παίρνουνε τηλέφωνο στις 17.00΄ το απόγευμα συστηματικά στην ελληνική επαρχία και του κάνουν μαθήματα ηθικής και πιστωτικής συνέπειας. Φτάσαμε τώρα σε νέες μορφές χειραγώγησης, προπαγάνδας, σχεδόν αυταρχικής συμπεριφοράς, των ανεξέλεγκτων διαχειριστών δανείων, όπου λένε, «κύριε Σιμόπουλε, μπορεί να μην μπορείτε να πληρώσετε το δάνειο σας, γιατί έχετε χάσει το 50% της αγοραστικής σας δύναμης, αλλά η ηθική λέει ότι τα χρέη σας πρέπει να τα πληρώνετε». Μωρέ, τι μας λες; Εσάς περιμέναμε να ακούσουμε ότι πρέπει να πληρώνουμε τα χρέη μας! Δεν το ξέρουμε!
Αλλά, προφανώς, όσοι έχουν την ευθύνη αυτών των διαχειριστικών εταιρειών, οι οποίοι είναι μια χαρά συνομιλητές και συγχρωτίζονται με την Ελληνική Κυβέρνηση, στέλνουν άλλον στο σούπερ μάρκετ να ψωνίσει, σίγουρα δεν πηγαίνουν οι ίδιοι. Μάλλον κάποιος άλλος πηγαίνει. Γιατί, εάν έριχναν μια ματιά στα οικονομικά δεδομένα της πραγματικής ζωής και στον πληθωρισμό, αυτές τις χρηστομάθειες στους δανειολήπτες δεν θα τις έκαναν. 
Για να υποδυθώ λίγο τον Πιερρακάκη, θα ψηφίσετε τη σύσταση της εξεταστικής επιτροπής; 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Όλα ανοικτά είναι.
ΧΡΗΣΤΟΣ ΓΙΑΝΝΟΥΛΗΣ: Όλα ανοικτά είναι; Το «ναι» σας πέφτει βαρύ; 
Όχι, όλα είναι ανοικτά. Προσέξτε το ορθάνοικτα. Επειδή ήταν ορθάνοικτες οι πόρτες στη διαφθορά και τη φαυλότητα, γεννήθηκαν και οι Τσαβδαρίδηδες, κύριε Σιμόπουλε, απ’ αυτό το «όλα είναι ανοικτά». Δεν είναι όλα ανοικτά. Είναι συγκεκριμένα. Είναι άσπρο, μαύρο. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Δεν περίμενες να απαντήσω έτσι.
ΧΡΗΣΤΟΣ ΓΙΑΝΝΟΥΛΗΣ: Μια χαρά περίμενα να απαντήσετε. Εγώ περίμενα να απαντήσετε «ναι». Από εσάς είχα την απαίτηση να απαντήσετε «ναι». Το ήξεις αφήξεις είναι γνήσια νεοδημοκρατική τακτική. 
Λοιπόν, κλείνοντας, γιατί είπα ότι θα συμβάλλω στον χρόνο, γιατί έχουμε και την απειλή της ονομαστικής ψηφοφορίας, έκανα μία ερώτηση, κύριε Πετραλιά, στον συνάδελφό σας, τον κ. Μαρκόπουλο. Καταρχήν θέλω να σας συγχαρώ γιατί κάνετε όλα τα γερμανικά νούμερα αυτού του οικονομικού επιτελείου στη Βουλή. Πραγματικά, θέλω να σας συγχαρώ για αυτό. Ας αφήσουμε την πολιτική σας. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
Είναι ατιμωτική, προσβλητική, η εικόνα μιας άδειας Βουλής χθες η ώρα μία τα ξημερώματα με δώδεκα Βουλευτές της Κοινοβουλευτικής Ομάδας του ΣΥΡΙΖΑ, τρεις τέσσερις να είναι εδώ, και από τη Νέα Δημοκρατία κανένας, εσείς, η Αίθουσα, εμείς και οι ομιλητές. 
Θέλω λοιπόν να θέσω ένα ερώτημα που έθεσα στον κ. Μαρκόπουλο και δεν απάντησε. Ημίμετρα τα είπανε και οι εισηγητές μας, θα τα πει και ο Νίκος ο Παππάς στη συνέχεια και τα άλλα ακόμα. Μία ερώτηση έχω: Στον προϋπολογισμό θα εντάξετε την απόδοση του επιδόματος των 500 ευρώ στους δημοσίους υπαλλήλους για να το πάρουν τον Δεκέμβριο του 2027. Θα έχουν προηγηθεί οι εκλογές, θα έχετε χάσει, αλλά εν πάση περιπτώσει είναι μέσο πίεσης προς το εκλογικό σώμα και μόνο. 
Απλή ερώτηση: Γιατί αυτά τα χρήματα, που είναι αναγκαία για το σήμερα, όπως και όλα τα μέτρα είναι αναγκαία και πολύ περισσότερα που δεν παίρνετε για το σήμερα, δεν τα καταβάλλετε τον Γενάρη του 2027; Τι σας εμποδίζει; Τα έχετε προϋπολογίσει, τα εγγράφετε στον προϋπολογισμό, τα ψηφίζουμε επικουρικά στο συγκεκριμένο νομοσχέδιο -τα ψηφίζετε μάλλον. Και γιατί να το δώσετε τον Δεκέμβριο του 2027; Για απαντήστε μου, κύριε Σιμόπουλε, έχει λογική αυτό; Δεκατρείς μήνες μετά, λοταρία είναι; Αυτοί είναι οι διαγωνισμοί που κάνουν οι ενημερωτικές εκπομπές, που λέει «κάθε Παρασκευή κληρώνουμε και ένα αυτοκίνητο και πενήντα χιλιάδες μετρητά». Δεν είναι πολιτική αυτό. 
Εν πάση περιπτώσει, ελπίζω ότι θα ξανασυναντηθούμε 18 Νοεμβρίου να τα ξανασυζητήσουμε στο πλαίσιο της συζήτησης για την εξεταστική επιτροπή. Καλούμε και τους ανεξάρτητους Βουλευτές -είναι το νέο είδος πολιτικής ομαδοποίησης που υπάρχει με την ανοχή κάποιων και τις λάθος εκτιμήσεις κάποιων- καλούμε, λοιπόν, όλους σας να υπερψηφίσετε την πρόταση για την εξεταστική επιτροπή. Τα λέμε στις 18 Νοεμβρίου, να είστε καλά. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
[bookmark: _Hlk231888640]ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Κύριε Πρόεδρε, ζητώ τον λόγο.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Γιαννούλη. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι τρεις μαθήτριες και μαθητές και τέσσερις συνοδοί εκπαιδευτικοί από το 4ο Δημοτικό Σχολείο Αγίου Δημητρίου. 
Η Βουλή σάς καλωσορίζει.
(Χειροκροτήματα από όλες τις πτέρυγες της Βουλής)
Σας ευχόμαστε καλή πρόοδο. Σας καλωσορίζει ιδιαίτερα ο παριστάμενος Βουλευτής του ΣΥΡΙΖΑ, ο Νίκος Παππάς. Υπάρχει άλλος από τον Νότιο Τομέα, μην παρεξηγηθώ; Δεν υπάρχει. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και εγώ τους καλωσορίζω και ας μην είμαι από τον Νότιο Τομέα. Είμαι και η μόνη πολιτική Αρχηγός που είμαι εδώ.
ΠΡΟΕΔΡΕΥΩΝ (Αθανάσιος Μπούρας): Όλοι τους καλωσορίσαμε. Αυτό το ανέλαβα εγώ διά λογαριασμών όλων. 
Κύριε Υπουργέ, έχετε τον λόγο για τρίλεπτη παρέμβαση. 
ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε. 
Καταρχήν θέλω να δώσω και εγώ τα εύσημα στον κ. Γιαννούλη, και στον κ. Ξανθόπουλο, και στον κ. Καζαμία έχω να πω, γιατί και σε όλες τις συζητήσεις του προϋπολογισμού και στα νομοσχέδια είστε μέχρι αργά το βράδυ σταθεροί πυλώνες εδώ και πρέπει να το αναφέρω.
Επειδή γίνεται μια κριτική γιατί νομοθετούμε από τώρα το Επίδομα Χριστουγέννων για του χρόνου τον Δεκέμβριο κ.λπ., καταρχήν έχουμε συζήτηση για τον προϋπολογισμό σε λίγες μέρες, τον καταθέτουμε στις 20 του μήνα. Μέσα πρέπει να προβλέπονται όλες οι πιστώσεις για αυτά που πρέπει να δοθούν, γιατί αλλιώς θα χρειαστεί συμπληρωματικός προϋπολογισμός μες στο έτος. Πρώτο στοιχείο είναι αυτό.
Δεύτερον, είναι μια μόνιμη παρέμβαση. Δεν είναι ένα επίδομα έκτακτο, επίδομα Χριστουγέννων που δίνεται τα Χριστούγεννα. Το να το δώσουμε Φεβρουάριο και όχι τον Δεκέμβριο, μετά το επίδομα Χριστουγέννων τον Δεκέμβριο; Δηλαδή δεν χωράνε δύο επιδόματα μες στο ίδιο έτος δημοσιονομικά. Άρα δεν μπορεί να δώσεις και Φεβρουάριο και Δεκέμβριο, μία φορά τον χρόνο. 
Επίσης, ακριβώς αυτό να πω, ότι μέσα στο νομοσχέδιο έχουμε τριάντα παρεμβάσεις, τις μετρούσα, μειώσεις φόρων και ενισχύσεις στους πολίτες. Η παρέμβαση για τους τρίτεκνους είναι από 1.1.2027. Οι κατά κύριο επάγγελμα αγρότες θα το δούνε 15 Μαρτίου, που θα ανοίξουν οι δηλώσεις. Οι ελεύθεροι επαγγελματίες 15 Μαρτίου, που θα ανοίξουν οι δηλώσεις. Ασφαλιστικές εισφορές είναι τον Απρίλιο. Το Τέλος Επιτηδεύματος είναι μόλις ανοίξουν οι δηλώσεις. Μείωση του ΦΠΑ στα προϊόντα γυναικείας υγιεινής, που είναι το μόνο μέτρο που έχει προστεθεί από τη ΔΕΘ και μετά, τα 15 εκατομμύρια που λέτε ότι βρίσκουμε και άλλα λεφτά, 15 εκατομμύρια έχουν προστεθεί από τη ΔΕΘ. 400 ευρώ στους συνταξιούχους είναι από τώρα, τον Νοέμβριο. Τι να πω; ΕΝΦΙΑ είναι όταν ανοίξουν οι δηλώσεις του ΕΝΦΙΑ. Τα αναπηρικά επιδόματα που τιμαριθμοποιούνται από 1.1.2027. Είναι δύο μέτρα που είναι λίγο πιο πέρα. Είναι το Επίδομα Χριστουγέννων, που είναι μόνιμη παρέμβαση, όπως ίσχυε πάντα. Χριστούγεννα δίνεται. 
Και ακριβώς αυτό δείχνει και την πολιτική μας. Δηλαδή, δεν κάνουμε μόνο έκτακτα πράγματα. Ναι, αν το δίναμε πριν, θα μας κατηγορούσατε ότι το κάνουμε για προεκλογικούς λόγους. Δίνουμε αυτά που πρέπει να δοθούν στον χρόνο που πρέπει να δοθούν θεσμικά. Άρα, αυτά που είναι για πριν και αυτά που είναι για μετά, όπως πρέπει να δοθούν θεσμικά. Όλους θα μας βόλευε να το δώσουμε πριν τις εκλογές, αλλά δεν το κάνουμε. Ακριβώς δείχνει αυτόν τον σεβασμό, ότι πρέπει να κατανείμουμε τα πράγματα όπως πρέπει να δοθούν θεσμικά. 
Λοιπόν, να πω κάτι για τον δημοσιονομικό χώρο που αναφέρατε. Όταν ανακοινώσαμε τα μέτρα ΔΕΘ μοιράσαμε πενήντα τρεις σελίδες ενημερωτικό και στη σελίδα δεκαεννιά έχουμε ακριβώς πώς από το ένα δισ., που έχουμε πει τον Απρίλιο, έχουμε πάει στα 2,2. Να εξηγήσω, έχουμε, λοιπόν, Απρίλιο όταν καταθέσαμε την ετήσια έκθεση προόδου 1 δισ. Μέσα στην ετήσια έκθεση προόδου είχαμε προβλέψει καταρχήν 550 εκατομμύρια. Από τα 2,2 δισ. τα 550 είχαν ήδη προβλεφθεί. Είναι η μείωση μισής μονάδας των ασφαλιστικών εισφορών και η αύξηση του μισθού των δημοσίων υπαλλήλων με βάση την αύξηση του κατώτατου 40ευρου. Άρα 550 ήτανε 550 συν 1 δισ. Άλλα 400 είναι η ρήτρα διαφυγής που διαπραγματευτήκαμε και πετύχαμε. Και μου μένουνε άλλα 300 εκατομμύρια για να φτάσω στα 2,2, τα οποία είναι 199 εκατομμύρια επέκταση ψηφιακής κάρτας εργασίας, που γίνεται τώρα σε περισσότερους κλάδους, 59 εκατομμύρια διαπραγματευτήκαμε τη μείωση, που κάναμε μεταρρύθμιση ψηφιακής είσπραξης του φόρου χαρτοσήμων και βγήκαν τα αποτελέσματα της φορολογικής δήλωσης και αναφέρουμε ότι έχουμε 59 εκατομμύρια παραπάνω έσοδα, και τα τέλη ταξινόμησης για τα υβριδικά οχήματα 37 εκατομμύρια. Ακριβώς μαθηματικά βγαίνουν. 
Άρα δεν είναι ότι έχουμε μαγικό τρόπο και βρίσκουμε. Διαπραγματευόμαστε συνεχώς, προσπαθούμε. Ό, τι βλέπουμε ως έσοδο και μπορεί να μας αναγνωριστεί ως DRM το αναφέρουμε στην Κομισιόν και τους λέμε «αναγνωρίστε το». Αλλά είναι πολύ-πολύ συγκεκριμένα τα νούμερα και πώς βγήκαν. 
Ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κύριο Υπουργό.
Και τώρα να δώσω τον λόγο στον Κοινοβουλευτικό Εκπρόσωπο του ΠΑΣΟΚ-Κινήματος Αλλαγής για τη δεύτερη παρέμβασή του στο σύνολο, το διευκρινίζω για να μην έχει κανένας καμία αδικία. 
ΠΑΥΛΟΣ ΓΕΡΟΥΛΑΝΟΣ: Τρίτη παρέμβαση είναι.
ΠΡΟΕΔΡΕΥΩΝ (Αθανάσιος Μπούρας): Εγώ το ρωτώ πριν για να είμαι εντάξει. Είναι πιο ειλικρινής από εμένα.
ΠΑΥΛΟΣ ΓΕΡΟΥΛΑΝΟΣ: Θα μείνω σε αυτό που είπατε εσείς, κύριε Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και εγώ έχω άλλη μία.
ΠΡΟΕΔΡΕΥΩΝ (Αθανάσιος Μπούρας): Και εσείς έχετε μία πεντάλεπτη και μία τρίλεπτη. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εγώ θα μιλήσω μετά τον κ. Γερουλάνο.
ΠΡΟΕΔΡΕΥΩΝ (Αθανάσιος Μπούρας): Ναι, ναι, έχουμε συμφωνήσει.
Κύριε Γερουλάνε, έχετε τον λόγο για την παρέμβασή σας.
ΠΑΥΛΟΣ ΓΕΡΟΥΛΑΝΟΣ: Σας ευχαριστώ πάρα πολύ.
Κύριε Πρόεδρε, τέτοια νομοσχέδια σαν αυτό που αντιμετωπίσαμε αυτές τις μέρες είναι μια πολύ μεγάλη ευκαιρία για αναβάθμιση της συζήτησης στο Κοινοβούλιο, καθότι αφορά θέματα που αφορούν την κοινωνία, αλλά και την οικονομία και αυτό νομίζω μας έδωσε την ευκαιρία για μια γόνιμη συζήτηση. Για παράδειγμα, είναι τα επιδόματα λύση πραγματικά ή αποδεικνύουν ότι το αναπτυξιακό μοντέλο της Κυβέρνησης έχει αποτύχει πλήρως να μειώσει τις ανισότητες και τώρα δουλεύετε πυροσβεστικά ή τι, για παράδειγμα, άλλο θα μπορούσε να έχει κάνει η Κυβέρνηση; 
Εδώ ως ΠΑΣΟΚ φέραμε προτάσεις, πολλές προτάσεις, για τις μητέρες, τον επισιτισμό και τον τουρισμό, για την επιδότηση της ανεργίας, για την κατάργηση των ηλικιακών περιορισμών στους δικαιούχους οικονομικής ενίσχυσης, για το τέλος ταφής, για τα αναπηρικά επιδόματα. Όμως, και την προηγούμενη εβδομάδα φέραμε προτάσεις στο νομοσχέδιο, για παράδειγμα, για τα κόκκινα δάνεια, για την ενέργεια και τα τιμολόγια.
Ο λόγος που το κάνουμε αυτό είναι επειδή παίρνουμε πολύ σοβαρά αυτόν τον ρόλο μέσα στο Κοινοβούλιο και αυτές οι προτάσεις είναι προτάσεις στις οποίες μας απάντησε η Κυβέρνηση ότι δεν έχει τα λεφτά να τα κάνει αυτά τα πράγματα και εμείς ανταπαντήσαμε, βεβαίως, ότι αυτό οφείλεται στο λάθος παραγωγικό μοντέλο που υπηρετείτε, στις σπατάλες, στις απ’ ευθείας αναθέσεις και τελικά σε λάθος προτεραιότητες.
Ως εδώ όλα καλά. Όμως, μετά από αυτό ξεκινάει μια επίθεση του κ. Μαρκόπουλου για μια δική του ερμηνεία, πριν από δεκαπέντε χρόνια της ιστορίας, η οποία μου έκανε εντύπωση. 
Περάστε του το μήνυμα, αν θέλετε, κύριε Πετραλιά, ότι από προσωπική πείρα του λέω δεν έχει ιδέα τι βρήκα και τι άφησα στην ΕΡΤ, δεν έχει ιδέα τι βρήκα και τι άφησα στον ΕΟΤ, δεν έχει ιδέα τι βρήκα και τι άφησα στη Λυρική. Μη μας κάνει τώρα ο κ. Μαρκόπουλος μαθήματα δημοσιονομικής πειθαρχίας. Για το όνομα του Θεού! 
Ξεκίνησε, επίσης, και μια επίθεση από την Πλεύση της Ελευθερίας για κάτι το οποίο ποτέ το ΠΑΣΟΚ δεν ήταν να ψηφίσει. Τέθηκαν ερωτήματα πιεστικά και τα λοιπά, λες και η Νέα Δημοκρατία και η Πλεύση Ελευθερίας έχουν χάσει κάθε επιχείρημα πια κατά των προτάσεων του ΠΑΣΟΚ.
Το ερώτημα το δικό μου είναι το εξής: Γιατί; Αυτό είναι το επίπεδο του Κοινοβουλίου; Πρέπει δηλαδή να πάμε τη συζήτηση κάπου αλλού, στο παρελθόν, σε κάτι το οποίο δεν θα συμβεί ποτέ, για να αποκτήσουμε επιχειρήματα κατά του ΠΑΣΟΚ; Συγγνώμη, δεν θα κάνουμε όλοι μια προσπάθεια να αναβαθμιστεί η συζήτηση του Κοινοβουλίου; Πρέπει να το σέρνουμε κάθε φορά όσο πιο χαμηλά στον πάτο; Πρέπει όλα να τα κάνουμε για να υπηρετήσουμε την ανάγκη μας να βγούμε στο Tik Tok; Αυτό είναι; Θα μου πείτε τώρα τι λέω. Πώς μπορείς ανθρώπους που έμαθαν να τρέφονται από αυτή τη συμπεριφορά να τους κάνεις να μη μασήσουν την μπουκιά που έχουνε μάθει να μασάνε; Αυτό είναι το δυστυχές και λυπάμαι πολύ γι’ αυτό. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Γερουλάνο.
Όπως ήδη έχω προαναγγείλει, τον λόγο τώρα έχει για την παρέμβασή της των πέντε λεπτών η Πρόεδρος της Πλεύσης Ελευθερίας, η κ. Ζωή Κωνσταντοπούλου. 
Κυρία Πρόεδρε, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Φεύγει και ο κ. Γερουλάνος. Φεύγει όποιος δεν θέλει να ακούσει. 
Σας ευχαριστώ πάρα πολύ. Ακούστε: Είναι πραγματικά ντροπιαστικό για το ΠΑΣΟΚ να παριστάνετε την Αντιπολίτευση την ώρα που τα βρίσκετε με την Κυβέρνηση. 
Η πραγματικότητα είναι ότι πριν από λίγη ώρα στη Διάσκεψη των Προέδρων η Πλεύση Ελευθερίας απέτρεψε άλλη μια συμφωνημένη ανάθεση έργου, άλλη μια τοποθέτηση σε θεσούλα σε πρόσωπο που είχατε συμφωνήσει. Δεν λέγατε τίποτα, δεν το ανακοινώσατε και αν δεν σας ξεμπροστιάζαμε χθες, σήμερα θα είχατε διορίσει Πρόεδρο της Αρχής Προστασίας Δεδομένων Προσωπικού Χαρακτήρα, δηλαδή της Αρχής που ασχολείται και με τις παρακολουθήσεις και με τα email….
Κύριε Κουκουλόπουλε, τελειώσατε; Ωραία, γιατί ακούω όλη αυτή τη φασαρία.
Η αρχή, λοιπόν, που ασχολείται και με τις παρακολουθήσεις, που ήταν παρακολουθούμενος ο Πρόεδρός σας και φαίνεται ότι κάπου τον κρατάνε. Είναι σαφές πια. Σε εμένα είναι σαφές που τόσο τον υπερασπίστηκα, που τόσο μπήκα μπροστά, το γεγονός ότι τα βρίσκει, το γεγονός ότι καλύπτει υπόλογους και έρχεται και απέχει σε άρσεις ασυλίας του Αβραμόπουλου για το Qatar Gate, του Πλεύρη και του Θεοδωρικάκου για τα προσωπικά δεδομένα. Ότι παίζετε αυτόν τον ύποπτο ρόλο και τα συμφωνείτε στα παρασκήνια και στις κουΐντες δείχνει ότι προφανώς κάπου τον κρατάνε και κάπου σας κρατάνε όλους και κάθε λίγο και λιγάκι σας πετάνε κι ένα σκάνδαλο για να μη φωνάζετε και πάρα πολύ.
Η Πλεύση Ελευθερίας, επειδή ακριβώς δεν την κρατάει κανείς και δεν μπορεί κανένας να την εκβιάζει, γι’ αυτό ακριβώς είναι ενοχλητική. Φτάσαμε να ακούσουμε ότι σας κάναμε μπούλινγκ. Είναι μπούλινγκ η Αντιπολίτευση. 
ΠΑΝΑΓΙΩΤΗΣ ΔΟΥΔΩΝΗΣ: Είπα εγώ αυτόν τον όρο;
ΠΡΟΕΔΡΕΥΩΝ (Αθανάσιος Μπούρας): Μη διακόπτετε.
Μη διακόπτετε, κύριε Δουδωνή.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μη με διακόπτετε, κύριε Πρόεδρε, κι εσείς. 
Κύριε Πρόεδρε, σας παρακαλώ ή μηδενίστε μου τον χρόνο ή φροντίστε το παρακαλώ. Μία με τον Κουκουλόπουλο, μία με τον Δουδωνή. Δύο άνθρωποι είστε. Φέρτε. Υποτίθεται είστε Αξιωματική Αντιπολίτευση και πάλι δυο άτομα είστε. Όλοι οι υπόλοιποι εισπράττουν τον μισθό και δεν είναι εδώ. Αυτή είναι η κατάσταση.
ΠΑΝΑΓΙΩΤΗΣ ΔΟΥΔΩΝΗΣ: Θα ήθελα τον λόγο επί προσωπικού.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η Πλεύση Ελευθερίας για άλλη μια φορά απέτρεψε μια υπόγεια συμφωνία. Ήμουν εκείνη που σας ξεμπρόστιασε χθες και κάνατε την πάπια. Ο κ. Γερουλάνος, επειδή είναι σε δύσκολη θέση, γιατί τον ρωτούσα χτες και κοίταγε το κινητό του και μου έλεγε «κάντε τη δουλειά σας» και του είπα ότι εμείς δεν κάνουμε ούτε δουλειά μας ούτε δουλειές ούτε δουλίτσες, όπως κάνουν άλλοι, έφυγε τώρα. 
Σας ξεμπροστιάσαμε και αναγκαστήκατε να υπαναχωρήσετε από τον διορισμό του κ. Άλκη Δερβιτσιώτη, που φαίνεται είναι μια πάρα πολύ επιφανής προσωπικότητα: Καθηγητής, λέει, του Συνταγματικού Δικαίου, που ταυτόχρονα επιβλέπει και το διδακτορικό του κ. Λάζαρου Τσαβδαρίδη. 
Και νομίζω ότι πρέπει να ανοίξουμε τη συζήτηση για τα πτυχία και τα διδακτορικά όλων εδώ μέσα που εμφανίζονται πτυχιούχοι και διδάκτορες και δεν ξέρω και εγώ τι άλλο και όλων όσων εισπράττουν δημόσιο χρήμα. Ο άλλος ο Κουλκουδίνας 200.000 ευρώ ως ψαράς, ο Μητσοτάκης εισπράττει ως αγρότης, αυτός ο Δερβιτσιώτης που προτείνατε εισπράττει από το Υπουργείο του Χρυσοχοΐδη, από το Υπουργείο Προστασίας του Πολίτη για να πουλάει τα βιβλία του. Όλοι μια χαρά με δημόσιο χρήμα.
Η Πλεύση Ελευθερίας το απέτρεψε. Έχετε συμπράξει και στον κόφτη. Έχετε συμπράξει και στο να περιορίσετε την Αντιπολίτευση στις ενστάσεις αντισυνταγματικότητας που περιορίσατε το δικαίωμα με δική σας πρόταση.
ΠΑΝΑΓΙΩΤΗΣ ΔΟΥΔΩΝΗΣ: Γιατί προηγείται επί της ουσίας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είπατε να γίνεται μέχρι το τέλος των εισηγητών και όχι όλη μέρα, όπως ήταν επί δεκαετίες, βοηθώντας την Κυβέρνηση. Εσείς μόνο, το ΠΑΣΟΚ. Εσείς μόνο, το ΠΑΣΟΚ. 
Αυτή είναι η αντίληψή σας. Θέλετε αν συγκυβερνάτε με τη Νέα Δημοκρατία, αλλά δεν θα σας κάνει τη χάρη ο ελληνικός λαός, γιατί ούτε εσάς ούτε τη Νέα Δημοκρατία πρόκειται να νομιμοποιήσει στις εκλογές. Το έχει δει το έργο. Το έχουμε όλοι δει το έργο με τα μνημόνια. Όσοι θεωρήσαμε ότι μπορεί να είστε κάτι διαφορετικό, γιατί κάποιοι είστε νέα πρόσωπα, διαψευστήκαμε και καλύτερα που διαψευστήκαμε εγκαίρως να μην την πατήσουμε όπως με το άλλο νέο πρόσωπο τότε, τον Τσίπρα, που είναι φίλος του Μητσοτάκη, και έτσι έχουμε τη δυνατότητα να δείξουμε στον ελληνικό λαό ποιοι πράγματι είστε και τι πράγματι κάνετε εδώ μέσα.
Τώρα επειδή υπάρχει και ένας πωλητής νανογιλέκων, αυτός που είναι Υπουργός Υγείας, αυτός που έδεσε πισθάγκωνα εργαζόμενο γιατρό και έλεγε να τον συλλάβουν, αυτός που είναι αρνητής του Ολοκαυτώματος, αρνητής των νεκρών του Πολυτεχνείου, αυτός που μαζί με τον κοινοβουλευτικό σας εκπρόσωπο, τον κ. Χριστίδη, πήγαν σε αυτή τη μυστική σύσκεψη στην αθηναϊκή λέσχη του ισραηλινού σιονιστικού λόμπι, σύσκεψη γενοκτονίας δηλαδή. Αυτός, λοιπόν, έχει επιδοθεί από τότε που τον έχω καταγγείλει για το έγκλημα στη «Βιολάντα», το οποίο συγκάλυψε στεγνά με πέντε νεκρές -πέντε νεκρές!- εξαϋλωμένες εργάτριες στα τέλη Γενάρη του 2026, με πέντε νεκρές εργάτριες, βγήκε να δώσει διαπιστευτήρια στην επιχείρηση «Βιολάντα» ότι είναι καλή, ότι ελεγχόταν και λοιπά. Ω του θαύματος, ο συνάδελφός του, ο Παπαστεργίου είναι ο μηχανικός που υπογράφει τα σχέδια. Τίποτα δεν λέτε και γι’ αυτά.
Υπάρχει λοιπόν αυτός ο πωλητής νανογιλέκων, ο φασίστας, ο αρνητής των νεκρών του Πολυτεχνείου, που έρχεται η Επέτειος, που κάνει μία εκστρατεία παραπληροφόρησης, συκοφαντίας, εργαλειοποιώντας πρόθυμα φερέφωνα, όπως ένας γελοίος νεοδημοκράτης συνδικαλιστής που, αντί να αγωνίζεται για το ΕΚΑΒ, αγωνίζεται για τον υπουργό νανογιλέκων. 
Θα απαντήσω σε αυτά στην επόμενη τοποθέτησή μου. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε. 
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε, επαναλαμβάνω ότι έχω ζητήσει τον λόγο επί προσωπικού. 
ΠΡΟΕΔΡΕΥΩΝ (Αθανάσιος Μπούρας): Κύριε Δουδωνή, μισό λεπτό, γιατί εγώ θέλω να είμαι τυπικός. Έχω και το «ευαγγέλιο» εδώ και το «ευαγγέλιο» είναι ο Κανονισμός. 
Κύριε Δουδωνή, ζητάτε τον λόγο επί προσωπικού. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν μπορεί ο κ. Δουδωνής. 
ΠΡΟΕΔΡΕΥΩΝ (Αθανάσιος Μπούρας): Κατά το άρθρο 68, προσωπικό θέμα εγείρεται όταν υπάρχει υβριστική δήλωση εναντίον Βουλευτή, καθώς και η απόδοση σε ομιλητή διαφορετικής γνώμης. 
ΠΑΝΑΓΙΩΤΗΣ ΔΟΥΔΩΝΗΣ: Είπε ότι είμαστε «μπροστινοί», ότι είμαστε «πιασμένοι», ότι τα έχω βρει, προσωπικά αναφέρθηκε σε μένα. 
ΔΗΜΗΤΡΙΟΣ ΜΠΙΑΓΚΗΣ: «Πιασμένους» μάς είπε.
ΠΡΟΕΔΡΕΥΩΝ (Αθανάσιος Μπούρας): Όπως λέει το παρακάτω άρθρο, αυτό το αποφασίζει ο Πρόεδρος κι ο Πρόεδρος -εγώ παρακολουθώ- δεν διαπίστωσε κάτι. 
Αν όμως επιμείνει, όπως λέει, ο επιμένων, εσείς δηλαδή,…
ΠΑΝΑΓΙΩΤΗΣ ΔΟΥΔΩΝΗΣ: Ναι, επιμένω και ζητώ τον λόγο για ένα λεπτό. 
ΠΡΟΕΔΡΕΥΩΝ (Αθανάσιος Μπούρας):…σας δίνω μόνο ένα λεπτό, όχι για να απαντήσετε, αλλά για να μου πείτε τι εγώ δεν κατάλαβα σαν προσωπικό και τι νομίζετε ότι είναι το προσωπικό θέμα.
Έχετε ένα λεπτό. 
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε, η κυρία Κωνσταντοπούλου είπε πως εγώ ανέφερα ότι μου έκανε μπούλινγκ. Δεν το είπα αυτό, για έναν απλό λόγο, ότι δεν την φοβάμαι και δεν την φοβάται κανένας στο ΠΑΣΟΚ, στη Δημοκρατική Παράταξη. Για ποιον λόγο αντέδρασα; Γιατί η αντικοινοβουλευτική της πρακτική, το να φωνάζει, να επιτίθεται στους Βουλευτές της Αντιπολίτευσης, αυτή η πρακτική στάθηκε η αφορμή ούτως ώστε να διακοπεί η συνεδρίαση της 30ής Απριλίου και σήμερα, αντί να συνεχιστεί η διακοπείσα συνεδρίαση, τάχα να ξεκινήσει καινούργια, ενώ υπήρχε πλειοψηφία διαπιστωμένη στο πρόσωπο της κυρίας Συγγούνα. 
Άρα είναι προσωπικά υπεύθυνη -και γι’ αυτό την ψέγω- για το γεγονός ότι διακόπηκε η συνεδρίαση της 30ής Απριλίου και παραμένει η απόλυτη υποστηρίκτρια του κ. Μητσοτάκη, με την αντικοινοβουλευτική της συμπεριφορά, με αυτούς τους τρόπους τους οποίους επιδεικνύει εδώ πέρα. Συμπεριφέρεται με έναν τρόπο απολύτως υποστηρικτικό στην Κυβέρνηση και αυτό λέω, γι’ αυτό την ψέγω. 
Όσο για τα υπόλοιπα, για «πιασμένους», και όλα τα λοιπά τα οποία λέει η κ. Κωνσταντοπούλου, αυτή είναι η χειρότερη φιλοκυβερνητική προπαγάνδα. 
Ευχαριστώ, κύριε Πρόεδρε.
ΠΡΟΕΔΡΕΥΩΝ (Αθανάσιος Μπούρας): Άρα μετά από όλα αυτά -τελείωσε και το ένα λεπτό- δεν μπορώ να σας δώσω ξανά τον λόγο, γιατί δεν διαπιστώνεται προσωπικό θέμα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ζητώ κι εγώ τον λόγο επί προσωπικού, κύριε Πρόεδρε. 
ΠΡΟΕΔΡΕΥΩΝ (Αθανάσιος Μπούρας): Πάλι θα απαντήσω κατά τον ίδιο τρόπο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κι εγώ κατά τον ίδιο τρόπο.
ΠΡΟΕΔΡΕΥΩΝ (Αθανάσιος Μπούρας): Εν πάση περιπτώσει, απαντήστε και θα ανακοινώσω σε λίγο ένα σχολείο, γιατί ακόμα δεν μπήκαν τα παιδιά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Επιμένω να μου δώσετε τον λόγο.
ΠΡΟΕΔΡΕΥΩΝ (Αθανάσιος Μπούρας): Κυρία Πρόεδρε, κοιτάξτε, παρακολουθούσα και εσάς, παρακολούθησα και τον κ. Δουδωνή και επειδή έτυχε να είμαι και εγώ στη Διάσκεψη Προέδρων, όχι για όλο αλλά για μέρος της συζήτησης, απλά μεταφέρατε και οι δύο αυτά που διαμείφθηκαν στη Διάσκεψη Προέδρων. Αυτά δεν αποτελούν προσωπικό θέμα. Άρα, αν θέλετε το τρίλεπτο που δικαιούστε…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Επιμένω να μου δώσετε το λεπτό. 
ΠΡΟΕΔΡΕΥΩΝ (Αθανάσιος Μπούρας): Σας δίνω το λεπτό, για να μου εξηγήσετε τι εγώ δεν καταλαβαίνω σαν προσωπικό. 
Ορίστε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ, κύριε Πρόεδρε.
Γεια σας, παιδιά!
Έχετε δίκιο, κύριε Δουδωνή. Η Πλεύση Ελευθερίας είναι δεκανίκι της Κυβέρνησης! Αυτό δεν είπατε; Γι’ αυτό μας αγαπάει τόσο πολύ η Κυβέρνηση, γι’ αυτό μας επιτίθεται από το πρωί μέχρι το βράδυ, γι’ αυτό λυσσάξανε, βάλανε τον κόφτη, βάλανε και κόφτη στην αντισυνταγματικότητα, που την φέρατε εσείς και το ψηφίσατε, γι’ αυτό θέλουν να μη μεταδίδουν τις εξεταστικές επιτροπές και τους βοηθάτε, γι’ αυτό μου επιτίθενται εμένα από το πρωί μέχρι το βράδυ και από το βράδυ μέχρι το πρωί, γι’ αυτό έχουν στήσει τριάντα δύο ψευδοδιαδικασίες εναντίον μου, σε κάποιες από τις οποίες τους βοηθήσατε, γι’ αυτό, επειδή η Πλεύση Ελευθερίας είναι δεκανίκι! Αν είναι δυνατόν! Αν είναι δυνατόν! Είστε αστείοι. Δεν μπορείτε να κρυφτείτε. Συμπράττετε με την Κυβέρνηση, γιατί λιγουρεύεστε θεσούλες και ανταλλάγματα, και σε αυτό θα μας βρίσκετε πάντα απέναντι. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τρεις συνοδοί εκπαιδευτικοί από το Γενικό Λύκειο Καλλίπολης, το Γ΄ Τμήμα.
Σας καλωσορίζουμε στη Βουλή και σας ευχόμαστε καλή πρόοδο. 
(Χειροκροτήματα από όλες τις πτέρυγες της Βουλής)
Και τώρα, εφόσον δεν υπάρχει άλλη παρέμβαση, θα πάμε στη διαδικασία των δευτερολογιών των εισηγητών και ειδικών αγορητών. 
Καλώ για τη δευτερολογία του τον ειδικό αγορητή της «Νίκης» κ. Ανδρέα Βορύλλα. Υπενθυμίζω ότι οι δευτερολογίες είναι επτά λεπτά συν το μπόνους των δύο λεπτών, δηλαδή φθάνουμε στα εννέα. 
Ορίστε, έχετε τον λόγο. 
ΑΝΔΡΕΑΣ ΒΟΡΥΛΛΑΣ: Ευχαριστώ κύριε Πρόεδρε. 
Κύριοι Υπουργοί, κυρίες και κύριοι συνάδελφοι, θέλω στη δευτερολογία μου να θέσω ένα ερώτημα στους Υπουργούς μας και στην Κυβέρνηση. Όταν αποκαλύπτεται μια μεγάλη υπόθεση φοροδιαφυγής, πόσα από τα χρήματα που οφείλονται στο Δημόσιο εισπράττονται τελικά και σε πόσο χρόνο; Τα δημοσιεύματα για το φερόμενο κύκλωμα κέντρων διασκέδασης και εστίασης στη Θεσσαλονίκη, όπως και οι έρευνες που έχουν απασχολήσει τη δημοσιότητα γύρω από τη Pizza Fan και τους φούρνους «Χωριάτικο», επαναφέρουν αυτό το ερώτημα. 
Η δουλειά των ελεγκτικών και διωκτικών αρχών αξίζει αναγνώριση. Η ευθύνη της πολιτείας συνεχίζεται μετά τη δημοσιοποίηση μιας υπόθεσης, με τεκμηριωμένο καταλογισμό, έγκαιρη δικαστική κρίση και είσπραξη των οφειλών. Το πρώτο που χρειάζεται είναι να εξακριβώνεται γρήγορα ποιος έχει τον πραγματικό έλεγχο μιας επιχείρησης, ποιος δίνει εντολές, ποιος κινεί τους λογαριασμούς, ποιος εισπράττει το όφελος. Όταν υπάρχουν ενδείξεις ότι ο εμφανιζόμενος ως διαχειριστής ενεργεί για λογαριασμό άλλων ο έλεγχος πρέπει να ακολουθεί τις συναλλαγές και να φτάνει στους πραγματικούς ιδιοκτήτες και δικαιούχους. Η ΑΑΔΕ και οι αρμόδιες αρχές πρέπει να διασταυρώνουν εγκαίρως τα στοιχεία των εταιρικών μητρώων με τις φορολογικές δηλώσεις, τα τιμολόγια και τις τραπεζικές κινήσεις με τις νόμιμες εγγυήσεις. Έτσι τεκμηριώνεται ποιος ήταν το παρένθετο πρόσωπο και ποιος ασκούσε πραγματική διοίκηση. 
Το δεύτερο είναι η είσπραξη. Από τη στιγμή που διαπιστώνεται κίνδυνος να μεταβιβαστούν περιουσιακά στοιχεία ή να αδειάσουν λογαριασμοί, η διοίκηση οφείλει να εξετάζει αμέσως τα νόμιμα μέτρα διασφάλισης των απαιτήσεων του Δημοσίου και μόλις η οφειλή καταστεί εισπρακτέα να κινείται χωρίς καθυστέρηση η διαδικασία είσπραξης. Αν μεσολαβήσουν χρόνια, πιθανότατα στο τέλος να υπάρχει βεβαιωμένη οφειλή η οποία κάθε μήνα θα τοκίζεται, αλλά θα είναι ανεπίδεκτη εισπράξεως. 
Το τρίτο είναι η ταχύτητα της δικαιοσύνης. Οι μεγάλες πολιτικές υποθέσεις χρειάζονται πλήρεις φακέλους, επαρκή στελέχωση και έγκαιρο προσδιορισμό δικάσιμου. Οι διαδοχικές αναβολές έχουν κόστος. Δυσχεραίνουν την απόδειξη, παρατείνουν την αβεβαιότητα για τους εμπλεκόμενους και αυξάνουν τον κίνδυνο παραγραφής ή αδυναμίας είσπραξης, ανάλογα με την υπόθεση. 
Η ΑΑΔΕ ανακοίνωσε δύο χιλιάδες εταιρείες εστίασης και νυχτερινής διασκέδασης, χίλιους τριακόσιους «αχυράνθρωπους “μπροστινούς”» και χρέη άνω των 203 εκατομμυρίων ευρώ. 
Ας δούμε όμως τι σημαίνουν αυτοί οι αριθμοί. Από τα 203 εκατομμύρια τα 135 είναι ασφαλιστικές εισφορές και οι τυπικοί οφειλέτες είναι άνθρωποι χωρίς περιουσία, που δέχτηκαν να εμφανιστούν ως διαχειριστές έναντι μικρής αμοιβής. Τα ποσά αυτά, κύριε Υπουργέ, κατά το μεγαλύτερο μέρος δεν θα εισπραχθούν ποτέ. Θα καταλογιστούν, θα βεβαιωθούν, θα τοκίζονται κάθε μήνα και θα προστεθούν στα ληξιπρόθεσμα. 
Με αυτή την πρακτική το Δημόσιο αποκτά τίτλους και όχι έσοδα. Δυσθεώρητοι καταλογισμοί που μένουν στα χαρτιά και δεν αποτελούν πάταξη της φοροδιαφυγής. Αποτέλεσμα υπάρχει μόνον όταν ο έλεγχος φτάνει εγκαίρως στον υποκρυπτόμενο πραγματικό δικαιούχο και τα μέτρα διασφάλισης λαμβάνονται πριν αδειάσουν οι λογαριασμοί. 
Οφείλουμε να ρωτήσουμε και γιατί φτάσαμε εδώ. Δεν δικαιολογούμε κανέναν. Όποιος κρύβεται πίσω από έναν άπορο ή έναν άρρωστο άνθρωπο, για να μην πληρώσει, έχει ευθύνη και πρέπει να λογοδοτεί. Όταν όμως το φαινόμενο αφορά δύο χιλιάδες επιχειρήσεις σε έναν μόνο κλάδο, η πολιτεία οφείλει να κοιτάξει και τον εαυτό της.
ΦΠΑ, φόρος εισοδήματος, ασφαλιστικές εισφορές, προκαταβολή φόρου, τεκμαρτό εισόδημα, ενοίκια και ενέργεια: Για πολλές επιχειρήσεις εστίασης ο λογαριασμός δεν βγαίνει.
Έτσι το ίδιο το κράτος εξωθεί επιχειρηματίες να λειτουργούν με μπροστινούς και ο συνεπής που τα πληρώνει όλα, δεν αντέχει τον ανταγωνισμό και κλείνει. 
Η πρότασή μας έχει δύο σκέλη: Το πρώτο είναι μέτρα αποτροπής μέσα στο ίδιο το φορολογικό σύστημα, χαμηλότερος συντελεστής ΦΠΑ στη εστίαση, μικρότερη επιβάρυνση στην εργασία, απλούστεροι κανόνες, να συμφέρει τον επιχειρηματία να είναι νόμιμος. Το δεύτερο σκέλος είναι η αυστηρότητα. Αφού το κράτος δώσει ένα πλαίσιο που αντέχεται, όποιος εξακολουθεί να στήνει εταιρείες «μαϊμού» με παρένθετα πρόσωπα, να αντιμετωπίζει αυστηρότερο ποινικό πλαίσιο χωρίς εκπτώσεις, πρώτα λογικοί φόροι και ύστερα αυστηρές ποινές. 
Υπάρχει και το ζήτημα της είσπραξης. Ο ποινικός νόμος πρέπει να δίνει κίνητρο πληρωμής. Ζητούμε να προβλεφθεί ρητά ότι η πλήρης εξόφληση της οφειλής έως ένα ορισμένο στάδιο της ποινικής διαδικασίας εξαλείφει το αξιόποινο. Το Δημόσιο δεν ωφελείται από μία καταδίκη με αναστολή και ένα χρέος που δεν θα πληρωθεί ποτέ. Ωφελείται όταν τα χρήματα μπαίνουν στο ταμείο. Όποιος πληρώνει, να κλείνει την υπόθεσή του. Όποιος δεν πληρώνει, να κρίνεται με όλη την αυστηρότητα του νόμου. 
Και ένα τελευταίο ερώτημα, κύριε Υπουργέ. Πολύ σωστή η επιχείρηση στα κέντρα. Πού κατέληγαν όμως τα χρήματα; Είναι κοινό μυστικό ότι οι αμοιβές των γνωστών καλλιτεχνών φτάνουν για μια βραδιά σε ποσά που ο μέσος εργαζόμενος δεν βλέπει σε έναν χρόνο. Βλέπουμε όλοι τον τρόπο που ζουν, τον τρόπο που διασκεδάζουν, τα ταξίδια τους, τα ακίνητά τους, τα αυτοκίνητά τους. Συμφωνούν όμως τα εισοδήματά τους με όλα αυτά που δηλώνονται; 
Ο έλεγχος δεν μπορεί να σταματάει στον ιδιοκτήτη του μαγαζιού. Πρέπει να φτάνει σε όσους εισπράττουν στο τέλος της αλυσίδας με τους ίδιους κανόνες και με τις ίδιες εγγυήσεις. 
Κύριε Υπουργέ, θα μπορούσε να εξεταστεί η θεσμοθέτηση μιας ειδικής διαδικασίας ποινικής διαμεσολάβησης για τα φορολογικά εγκλήματα, κατά το πρότυπο των μηχανισμών ποινικής διαπραγμάτευσης που λειτουργούν στο αμερικανικό δίκαιο; Δεν μπορεί μια υπόθεση φοροδιαφυγής να εκκρεμεί επί χρόνια στα ποινικά δικαστήρια, το Δημόσιο να μην εισπράττει ούτε ένα ευρώ και στο τέλος να έχουμε, ενδεχομένως, μια καταδικαστική απόφαση χωρίς κανένα ουσιαστικό δημοσιονομικό αποτέλεσμα. Θα μπορούσε ο εισαγγελέας, η φορολογική διοίκηση και ο κατηγορούμενος υπό δικαστικό έλεγχο να μπορούν να καταλήγουν σε δεσμευτική συμφωνία άμεσης καταβολής, ρύθμισης και αποκατάστασης ζημιάς, με συγκεκριμένες εγγυήσεις και εξασφαλίσεις με πραγματική είσπραξη. 
Η Νίκη έχει προτείνει τα πρόσθετα έσοδα που πράγματι εισπράττονται από τη μεγάλη φοροδιαφυγή να κατευθύνονται στην οικογένεια, στο δημογραφικό και στην προσιτή στέγη. Για να γίνει αυτό, πρέπει πρώτα να εισπραχθούν. Ο επαγγελματίας που εκδίδει κάθε απόδειξη και πληρώνει εκπρόθεσμα δικαιούται να ξέρει ότι το κράτος δείχνει την ίδια συνέπεια απέναντι σε όλους. Καταθέστε στη Βουλή έναν ετήσιο απολογισμό, πόσα καταλογίστηκαν, πόσα εισπράχθηκαν και σε πόσο χρόνο. Εκεί θα κριθεί αν οι έλεγχοι έχουν πραγματικό αποτέλεσμα για τον πολίτη ή απλά γίνονται καταλογιστικές. 
Ευχαριστώ πάρα πολύ. 
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Βορύλλα. 
Και να καλέσω τώρα στο Βήμα τον ειδικό αγορητή της Πλεύσης Ελευθερίας, τον συνάδελφο κ. Αλέξανδρο Καζαμία. 
ΑΛΕΞΑΝΔΡΟΣ ΚΑΖΑΜΙΑΣ: Θα μιλήσω από τη θέση μου, κύριε Πρόεδρε. 
ΠΡΟΕΔΡΕΥΩΝ (Αθανάσιος Μπούρας):  Ωραία. Κύριε Καζαμία, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ πολύ. 
Κύριε Πρόεδρε, κυρίες και κύριοι Βουλευτές, έρχομαι από τη Διάσκεψη των Προέδρων όπου υπήρξε μία αποκαλυπτική συνεδρίαση για την πρόταση της Νέας Δημοκρατίας και του Προέδρου της Βουλής να διοριστεί νέος Πρόεδρος στην Αρχή Προστασίας Δεδομένων. Ο κ. Κακλαμάνης πρότεινε τον κ. Δερβιτσιώτη, καθηγητή, ο οποίος είχε προταθεί από το ΠΑΣΟΚ για μια άλλη ανεξάρτητη αρχή, την Αρχή του Συνηγόρου του Πολίτη. 
Και από χθες, κύριε Πρόεδρε, η Πλεύση Ελευθερίας και η κ. Κωνσταντοπούλου αποκάλυψε αρκετά ενδιαφέροντα πράγματα, τα οποία εξέθεσαν το ΠΑΣΟΚ και οδήγησαν τελικά τον εκπρόσωπό τους στη Διάσκεψη των Προέδρων να πει ούτε ότι υπερψηφίζει την πρόταση της Νέας Δημοκρατίας που βασίζεται στη δική του πρόταση του ΠΑΣΟΚ, αλλά ούτε και να καταψηφίσει. «Δεν συμμετέχουμε», είπε, «στη διαδικασία».
Και δεν φτάνει αυτό. Η κατάσταση εξελίχθηκε έτσι ώστε ένας Βουλευτής του ΠΑΣΟΚ -που δεν βρίσκεται τώρα στην Αίθουσα εδώ, αλλά ήταν πάνω στη Διάσκεψη των Προέδρων- εξαπέλυσε δριμύτατη επίθεση στην Πλεύση Ελευθερίας, στην κ. Κωνσταντοπούλου και σε εμένα προσωπικά, γιατί δεν περίμενε -λέει- να καταψηφίσω. 
Και θα πρέπει να παρακολουθούν οι πολίτες και να καταλαβαίνουν τι είναι αυτά. Ο κ. Δερβιτσιώτης, κυρίες και κύριοι Βουλευτές, είναι καθηγητής πανεπιστημίου και υπήρξε στην τριμελή επιτροπή επιτήρησης του διδακτορικού, το οποίο δεν έχει τελειώσει -ποιανού άλλου;- του κ. Τσαβδαρίδη, ο οποίος εμπλέκεται από χθες σε ένα μεγάλο σκάνδαλο που απασχολεί το πανελλήνιο. 
Σκεφτείτε τώρα -γιατί αυτό μου ειπώθηκε από το ΠΑΣΟΚ- πώς είναι δυνατόν, λέει, εγώ να κατηγορώ το κόμμα της Αξιωματικής Αντιπολίτευσης για έλλειψη σεβασμού στη διαφάνεια, στην ανεξαρτησία των θεσμών. Γιατί εδώ μιλάμε για ανεξάρτητους θεσμούς -προσέξτε- και υπογραμμίζουμε τη λέξη ανεξαρτησία. Προτείνει έναν καθηγητή πανεπιστημίου, ο οποίος επιτηρεί το διδακτορικό Υφυπουργού της Κυβέρνησης της Νέας Δημοκρατίας, ο οποίος παρεμπιπτόντως χθες βρέθηκε στο επίκεντρο ενός σκανδάλου, πάλι η με μοριοδότηση σε σχέση με την παιδεία και την ανώτατη παιδεία και θέλει το ΠΑΣΟΚ εμείς να κάτσουμε με σταυρωμένα χέρια και να τους πούμε «βεβαίως, κάντε μια συναλλαγή με την Κυβέρνηση της Νέας Δημοκρατίας και εμείς θα συνεχίσουμε να σας βλέπουμε, δεν θα λέμε και πολλά και θα νομίζουμε ότι ασκείτε πραγματική αντιπολίτευση στη Νέα Δημοκρατία». 
Λυπούμαστε πάρα πολύ, αυτό το πράγμα εμείς δεν θα το κάνουμε. Και ως καθηγητής πανεπιστημίου θα πρέπει να σας πω το εξής: Σκεφτείτε τώρα εμένα να επιτηρώ διδακτορικό Υπουργού της Κυβέρνησης, ο οποίος εμπλέκεται σε σκάνδαλο, και να κάνω ταυτόχρονα αίτηση όχι για μία, αλλά για δύο ανεξάρτητες αρχές, να θέλω να είμαι και Συνήγορος του Πολίτη και Πρόεδρος της Αρχής Προστασίας Δεδομένων και με μισθό 8.000 ευρώ τον μήνα, χωρίς τις προσαυξήσεις και τα επιδόματα και τα λοιπά και να περιμένω να με βλέπετε ως ανεξάρτητο και να περιμένω να μη μου λέτε «είσαι εμπλεκόμενος μέχρι τα μπούνια»! 
Αυτοί είναι οι υποψήφιοι που προτείνει το κόμμα της Αξιωματικής Αντιπολίτευσης και ενάντια σε αυτό είναι που η Πλεύση Ελευθερίας δρα και έχει κάνει τα πάντα και είμαστε χαρούμενοι που καταφέραμε να μποϊκοτάρουμε αυτή τη συναλλαγή…
(Χειροκροτήματα από την πτέρυγα της Πλεύσης Ελευθερίας)
…και θα μποϊκοτάρουμε κάθε άλλη συναλλαγή, γιατί αυτά τα αίσχη δεν πρέπει να τα επωμίζονται οι πολίτες! Και αν οι Ανεξάρτητες Αρχές δεν θεωρούνται ανεξάρτητες από πολύ κόσμο, είναι γι’ αυτές τις πρακτικές και όχι για τους θεσμούς τους ίδιους, που θα έπρεπε να τους σεβόμαστε και θα έπρεπε να τους δίνουμε αρμοδιότητες και εξουσίες για να μπορούν να ελέγχουν τις καταχρήσεις της κυβέρνησης. 
Τώρα έρχομαι στο νομοσχέδιο, το οποίο μοιράζει ψίχουλα. Το είπα και στην πρωτολογία μου, το είπαμε και στις ομιλίες που κάναμε εδώ, στη διάρκεια της συνεδρίασης χθες και σήμερα. 
Κύριε Πρόεδρε, έχουμε έναν λαό με κλονισμένο ηθικό και είναι τόσο κλονισμένο το ηθικό αυτού του λαού εδώ και δεκαέξι χρόνια, ώστε ακούμε κόμματα της αντιπολίτευσης, τα οποία κυβέρνησαν στη διάρκεια αυτών των δεκαέξι ετών και του ΣΥΡΙΖΑ δυστυχώς και του ΠΑΣΟΚ να λένε πράγματα τα οποία δεν πρέπει να ακούγονται, αν πραγματικά θέλουμε να ανεβάσουμε το βιοτικό επίπεδο αυτού του λαού και να του αποκαταστήσουμε το ηθικό του. 
«Ό,τι και να δώσετε» λέει Βουλευτής της Αντιπολίτευσης «εμείς θα το ψηφίσουμε». Όχι! Δεν θα ψηφίζουμε ό,τι και να δώσετε! Δεν θα ψηφίζουμε ψίχουλα!
Ακούσαμε την εισηγήτρια της Νέας Δημοκρατίας να λέει ότι δεν πρέπει να κρίνουμε αν αυτά που μοιράζει το νομοσχέδιο είναι αρκετά. 
Με συγχωρείτε πάρα πολύ, δεν υπάρχει νομοσχέδιο το οποίο να βασίζεται σε μία υποτιθέμενη αναδιανομή -γιατί είναι πλασματική αναδιανομή- το οποίο να μην κρίνεται από το κατά πόσο αυτά που δίδονται είναι αρκετά. Ο λαός αυτός έχει φτάσει στις τελευταίες θέσεις της Ευρωπαϊκής Ένωσης. 
Στις 11 Νοεμβρίου, προχθές, βγήκε από την Eurostat πίνακας, ο οποίος δείχνει πως τα μισά νοικοκυριά -ένα στα δύο νοικοκυριά- της χώρας μας αν αντιμετωπίσει οποιαδήποτε έκτακτη ανάγκη ή κρίση, θα καταρρεύσει. Ο μέσος όρος στην Ευρωπαϊκή Ένωση είναι ένα στα τέσσερα νοικοκυριά. 
Το καταθέτω στα Πρακτικά. 
(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Τόσο κλονισμένα είναι τα νοικοκυριά στη χώρα από την οικονομική πολιτική της Κυβέρνησης! 
Πριν από μία εβδομάδα βγήκαν και οι μισθοί, οι μέσοι μισθοί. Προτελευταία θέση, λίγο πάνω από τη Βουλγαρία, και πολύ κάτω από τον μέσο όρο της Ευρωπαϊκής Ένωσης. 
Το καταθέτω και αυτό στα Πρακτικά. 
(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε μία τέτοια συνθήκη και με πληθωρισμό 5,7% που είναι σχεδόν διπλάσιος, μιάμιση φορά από τον μέσο πληθωρισμό της Ευρωπαϊκής Ένωσης, είναι ψίχουλα αυτά που μοιράζει η Κυβέρνηση με ένα νομοσχέδιο που στο σύνολό του στοιχίζει στην καλύτερη περίπτωση 2,27 δισεκατομμύρια, δηλαδή λιγότερο από το 1% της οικονομίας, τη στιγμή που έχουμε πληθωρισμό 5,7% και οι πολίτες χάνουν αυτό το εισόδημα κατά μέσο όρο τον χρόνο λόγω του πληθωρισμού. 
Για να μην αναφερθούμε και στις αυξήσεις των φορολογικών εσόδων που είναι άλλα 5 δισεκατομμύρια προβλεπόμενα στο προσχέδιο του προϋπολογισμού που συζητήσαμε. Ο πολίτης, δηλαδή, χάνει 8 και η Κυβέρνηση του δίνει 1 και του λέει κιόλας να είναι ευτυχής και να λέει και ευχαριστώ. Όχι! Οι πολίτες έχουν το δικαίωμα να διεκδικούν μία δίκαιη αναδιανομή του εισοδήματος και όχι ψίχουλα. 
Ο κ. Πιερρακάκης, ο οποίος τελευταία άρχισε να αρθρογραφεί, έγραψε ένα άρθρο το οποίο έχει τίτλο «Αβεβαιότητα είναι η νέα κανονικότητα». Πριν πέντε χρόνια, κύριε Πρόεδρε, είχα γράψει κι εγώ ένα άρθρο στην ιστοσελίδα του Πανεπιστημίου της Οξφόρδης με τίτλο «Η κρίση είναι η νέα κανονικότητα». Δεν είναι η αβεβαιότητα η νέα κανονικότητα. Είναι η κρίση την οποία διαιωνίζει η Κυβέρνηση με τις κακές πολιτικές της, η οποία πάει να επιβληθεί στους πολίτες ως νέα κανονικότητα. Δεν είναι δυνατό να ακούμε αυτά τα πράγματα στη Βουλή, όπως δεν είναι δυνατό, να περιμένουν οι συνταξιούχοι να στηριχθούν από μια Κυβέρνηση η οποία τους δίνει, λέει, 100 ευρώ αύξηση στην ενίσχυση και πρέπει να πανηγυρίζουν. Τα 100 ευρώ τον χρόνο είναι 8 ευρώ τον μήνα για τον μέσο συνταξιούχο, τη στιγμή που ο πληθωρισμός τον έχει και την έχει γονατίσει. Αυτά δεν είναι αποδεκτά πράγματα. 
Οι πολίτες αντιμετωπίζουν κάθε μέρα μια τεράστια κρίση ακρίβειας στα σουπερμάρκετ, στους λογαριασμούς του ρεύματος, του φυσικού αερίου, στα ενοίκια τα οποία έχουν εκτιναχθεί με βάση τα τελευταία στοιχεία, πάλι 7% από την αρχή του χρόνου, με αποτέλεσμα να μην μπορούν να ανταπεξέλθουν.
Εμείς, κύριε Πρόεδρε, δεν πρόκειται να εγκαταλείψουμε αυτούς τους πολίτες που αγωνίζονται καθημερινά παρά την ταπείνωση στην οποία τους υποβάλλει η Κυβέρνηση με την πολιτική της ενάντια στην ακρίβεια, όπως και δεν θα τους αφήσουμε όταν ζητούν περισσότερη δημοκρατία και διαφάνεια, όταν ζητούν να σταματήσουν τα σκάνδαλα και η διαπλοκή. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
 ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον συνάδελφο κ. Καζαμία.
Και τώρα καλώ στο Βήμα τον ειδικό αγορητή της Ελληνικής Λύσης, τον συνάδελφο Στέλιο Φωτόπουλο. 
Ορίστε, κύριε Φωτόπουλε, έχετε το λόγο. 
ΣΤΥΛΙΑΝΟΣ ΦΩΤΟΠΟΥΛΟΣ: Θα ξεκινήσω με κάτι το οποίο δεν συμβαίνει συχνά σε αυτήν εδώ την Αίθουσα, σε εμένα τουλάχιστον δεν έχει ξανατύχει σε αυτόν τον βαθμό στα τριάμισι χρόνια που είμαι Βουλευτής. 
Και στις τέσσερις συνεδριάσεις η Ελληνική Λύση μίλησε αναλυτικά για τα προβλήματα του άρθρου 51 και αποδείξαμε με τις εξηγήσεις που σας δώσαμε ότι είναι άλλο το λάθος και άλλο η απόκρυψη του τι συμβαίνει και ποια ήταν η βασική δομή και η λανθασμένη δομή του άρθρου 51. Ήταν άλλο, δηλαδή, αυτό που αντιλαμβάνεται ο καθένας μας ως λάθος και άλλο η φορολογική αμνηστία την οποία πήγε να περάσει η Κυβέρνηση, το γεγονός, δηλαδή, ότι επί δεκατρία χρόνια αυτόν που δεν θα δήλωνε ένα ακίνητο -ένα ολόκληρο ακίνητο ή πολλά ακίνητα- τον διαχωρίσαμε από εκείνον που θα είχε μια απλή μεταβολή. Προς έκπληξή μας η Κυβέρνηση το δέχτηκε. 
Επίσης, θέσαμε και το ερώτημα που έγκειται στο αν το συγκεκριμένο άρθρο του νομοσχεδίου, έτσι όπως ήταν γραμμένο, άνοιγε την πόρτα σε τράπεζες, funds και servicers να τακτοποιήσουν τα ακίνητα τα οποία δεν είχαν τακτοποιήσει επί δεκατρία χρόνια στο Ε9 τους σε συνδυασμό με την Απόφαση 1051 του Φεβρουαρίου του 2026 που τους υποχρέωνε να τακτοποιήσουν τις αποκλίσεις που είχαν μεταξύ του Κτηματολογίου και του Ε9, όπως αναδεικνύεται και σε εκθέσεις της Τραπέζης της Ελλάδος -και εδώ δεν μιλάμε για ένα ακίνητο, αλλά για πολλά ακίνητα- που ουσιαστικά θα τους υποχρέωνε να πληρώσουν διπλό ΕΝΦΙΑ για τα ακίνητα τα οποία είχαν κλειστά. Άρα, ήταν ένα ορθάνοιχτο παράθυρο πρώτον, για τους ασυνεπείς, γι’ αυτούς που δεν είχαν δηλώσει ποτέ ακίνητο χαρίζοντάς τους τον φόρο και τον ΕΝΦΙΑ και δεύτερον, για τα πιστωτικά ιδρύματα, τους servicers και τα funds. 
Η Κυβέρνηση με τη νομοτεχνική βελτίωση που κατέθεσε χθες άλλαξε αυτά τα δύο σημεία στο άρθρο. Άλλαξε, δηλαδή, και την απαλλαγή από τον ΕΝΦΙΑ, ώστε να αφορά μόνο διορθώσεις και όχι ακίνητα τα οποία εισάγονται πρώτη φορά και λαμβάνουν αριθμό ταυτότητας ακινήτου και δεύτερον, εξαίρεσε τα πιστωτικά ιδρύματα, τα funds και οι servicers από κάθε ευνοϊκή ρύθμιση, να μην υπάρχει, δηλαδή, καμία απαλλαγή από φόρο, πρόστιμα και προσαυξήσεις. Αυτή, λοιπόν, ήταν μία καλή επιλογή, μια καλή αλλαγή. Μακάρι να λειτουργούσατε έτσι σε κάθε πρόταση της Αντιπολίτευσης, σε κάθε πρόταση της Ελληνικής Λύσης. 
Υπάρχει και μία ακόμα πρόταση την οποία καταθέσαμε και την οποία δεν υλοποιήσατε και αφορά τον χρόνο που θα έχει στη διάθεσή του ο φορολογούμενος για να κάνει τις διορθώσεις. Εμείς ζητήσαμε δώδεκα μήνες και αυτή ήταν και η πρόταση της ΠΟΦΕΕ. Θα δείτε ότι εκ των πραγμάτων εκεί θα πάμε, γιατί δεν υπάρχει περίπτωση το μητρώο ιδιοκτησίας ακινήτων να έχει τακτοποιηθεί, να έχει μπει σε κανονική λειτουργία μέσα σε τέσσερις μήνες. Και αυτό το ξέρετε και από τον Κώδικα Φορολογίας Εισοδήματος από το προηγούμενο νομοσχέδιο το οποίο περάσατε. Ορθά βάλατε ως κριτήριο για τη λήψη της αντικειμενικής αξίας των ακίνητων το Ε1 και όχι το Ε9. Διότι πολύ απλά το ΜΙΔΑ δεν θα είναι έτοιμο για τις δηλώσεις φορολογίας εισοδήματος του οικονομικού έτους 2026. Και αυτή ήταν δική σας πρόβλεψη. Άρα, ούτως ή άλλως θα πάμε στους δώδεκα μήνες. 
Έρχομαι τώρα στο άρθρο 13 -για το οποίο σας μίλησα και χθες όσο πιο απλά μπορούσα- με το οποίο παρατείνετε ως στο τέλος του 2027 την αναστολή του άρθρου 41 του Κώδικα Φορολογίας Εισοδήματος που απαλλάσσει ουσιαστικά την υπεραξία από τη μεταβίβαση ακινήτων, από τον φόρο εισοδήματος. Πρόκειται για έναν νόμο που θα έπρεπε να είχε εφαρμοστεί ήδη από το 2015. Αυτή είναι η δέκατη τρίτη παράταση. 
Ας μιλήσουμε ειλικρινά, εμείς θα ψηφίσουμε και το συγκεκριμένο άρθρο, για να μην βρεθούν την 1-1-2027 προ εκπλήξεως δεκάδες χιλιάδες, δεν ξέρω, εκατοντάδες άνθρωποι οι οποίοι θέλουν να μεταβιβάσουν ακίνητα. Είναι κακή νομοθέτηση το γεγονός ότι ένας νόμος είναι σε αναστολή επί δεκατρία χρόνια και δημιουργεί μια μόνιμη αβεβαιότητα σε αυτούς που θέλουν να μεταβιβάσουν, αλλά και στους συμβολαιογράφους και τους επαγγελματίες.
Ωστόσο το κυριότερο, κάτι που σας ανέφερα από την πρώτη στιγμή, είναι πως αποτελεί ένα παράθυρο για ξέπλυμα βρώμικου χρήματος με δεδομένη τη μεταβολή που έχει γίνει στην αγορά ακινήτων και τη μεγάλη μετακίνηση ακινήτων, κάτι που καταλήγει βέβαια στη συνέχεια στο να ακριβαίνουν τα ακίνητα. 
Θα το πω για μία ακόμα φορά. Ελάτε να συζητήσουμε ακόμα και σήμερα, όσο έχουμε ακόμα χρόνο, τις προτάσεις που σας καταθέσαμε. Δεν είναι δυνατόν να μην φορολογούνται οι άνθρωποι οι οποίοι αγόρασαν ακίνητα και μετά από λίγο τα πούλησαν αποκομίζοντας κέρδος δεκάδων, εκατοντάδων ή και εκατομμυρίων ευρώ. Αυτό δεν έχει δημοσιονομικό κόστος. Αντίθετα, θα ενισχύσει τα δημόσια ταμεία, πέρα από την αίσθηση της νομιμότητας που θα φέρουμε στην ελληνική κοινωνία και οικονομία. 
Ελάτε, λοιπόν, να συζητήσουμε τα τέσσερα κριτήρια τα οποία σας θέτουμε. Το πρώτο είναι η μόνιμη απαλλαγή για τον απλό πολίτη. Η κύρια κατοικία, το ακίνητο που λαμβάνει από κληρονομιά, από γονική παροχή, να έχει απαλλαγή από την υπεραξία στον φόρο μεταβίβασης, ώστε να ξέρει ο πολίτης ότι για ένα ακίνητο το οποίο έχει πολλά χρόνια -και εδώ έρχεται το δεύτερο κριτήριο που βάζουμε, δηλαδή το χρονικό όριο- για δέκα, δεκαπέντε, είκοσι χρόνια δεν θα πληρώνει φόρο για την υπεραξία που κερδίζει. 
Το τρίτο κριτήριο είναι το αξιακό. Δεν μπορείς να κερδίζεις δεκάδες, εκατοντάδες ή και εκατομμύρια ευρώ και αυτό να είναι αφορολόγητο την ίδια στιγμή που ψάχνουμε τη γωνία στο δεκάρικο και οι πολίτες στενάζουν, την ίδια στιγμή που λέμε ότι δεν υπάρχει χώρος στον προϋπολογισμό για να δώσουμε 400 ευρώ σε αυτόν που είναι εξήντα τεσσάρων ετών -εδώ είναι το ηλικιακό όριο που λέγαμε για τα 400 το έτος- ή στον τρόπο με τον οποίον απέκτησε ο φορολογούμενος το ακίνητο. 
Αυτές οι τέσσερις επιλογές είναι πάνω στο τραπέζι, σας τις έχουμε θέσει. 


Είναι πολιτική επιλογή αν θα συνεχίσετε μια κατάσταση, δηλαδή αν θα έρθει η επόμενη Βουλή τον Δεκέμβριο του 2027, να ξαναδώσει πάλι μια παράταση και όχι απλά να ξαναδώσει μια παράταση σε έναν χώρο, ο οποίος έχει νομοθετηθεί από το 2013 και θα έπρεπε να ισχύει από το 2015, αλλά να αφήσετε ένα ανοικτό παράθυρο στην παρανομία, στο ξέπλυμα χρήματος και να έρθετε κάποια στιγμή και να ξαναπέσετε πάλι από τα σύννεφα όταν θα σκάσει μία οργανωμένη μορφή εκμετάλλευσης αυτής της τρύπας στη νομοθεσία, γιατί -επαναλαμβάνω- έχουν μεταβιβαστεί πάρα πολλά ακίνητα αγορασμένα στην αντικειμενική και πωλούμενα στην εμπορική. Έχουν γίνει μεγάλες μεταβιβάσεις, έχουν ξεπλυθεί με αυτόν τον τρόπο πάρα πολλά χρήματα και αυτή είναι μια τρύπα την οποία ως νομοθετικό σώμα θα έπρεπε να την έχουμε κλείσει προ πολλού. Και ευθύνη για αυτό έχουν όλοι όσοι κυβέρνησαν. Γιατί -επαναλαμβάνω- έπρεπε να έχει εφαρμοστεί από το 2015 και να μην φτάνουμε στο τέλος του 2026 και να συζητάμε ακόμα για την υπεραξία και τον φόρο στην υπεραξία μεταβίβασης ακινήτων. 
Σας ευχαριστώ, κύριε Πρόεδρε.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο, τον κ. Φωτόπουλο.
Και να καλέσω τώρα στο Βήμα τον ειδικό αγορητή του ΣΥΡΙΖΑ - Προοδευτική Συμμαχία, τον συνάδελφο τον Νίκο τον Παππά. 
Ορίστε, κύριε Παππά, έχετε τον λόγο. 
ΝΙΚΟΛΑΟΣ ΠΑΠΠΑΣ: Ευχαριστώ πάρα πολύ, κύριε Πρόεδρε. 
Θα ήθελα να κάνω ένα μόνο σχόλιο πριν μπω στα θέματα του νομοσχεδίου. Βλέπω ντροπαλούς πανηγυρισμούς για τις εξελίξεις στη νοτιοανατολική Μεσόγειο και το καλώδιο. Προσέξτε. Εξαλλοσύνες σαν τις δικές σας εμείς δεν θα κάνουμε, που μας κατηγορούσατε για προδότες όταν λύσαμε ένα μείζον εθνικό ζήτημα -και εννοώ το Μακεδονικό- και κραδαίνατε τη ρομφαία του πατριωτισμού και μας κατηγορούσατε και εγώ δεν ξέρω για ποια πράγματα.
Εδώ, όμως, υπάρχει ένα δεδικασμένο. Ποιο είναι το δεδικασμένο; Όταν η Ελλάδα ασκεί δικαιώματα σ’ αυτό το κομμάτι της Αποκλειστικής Οικονομικής Ζώνης, θα βάζει κάποιον τρίτο να δίνει ρηματική διακοίνωση στην Τουρκία και μετά να τα ασκεί. Αυτό δεν μπορείτε να το παραλείπετε. Εδώ είμαστε, λοιπόν και θα τα δούμε. Προφανώς, δεν τελειώνει το θέμα. Αύριο υπάρχει και η ενημέρωση από τον Υπουργό Εξωτερικών. Φαντάζομαι ότι θα μας κάνει σοφότερους. 
Σε ποιο πλαίσιο συζητάμε, κύριοι, του Οικονομικού Επιτελείου; Στο εννεάμηνο 11 δισεκατομμύρια πλεόνασμα Γενικής Κυβέρνησης. Ναι ή όχι; Στο εννεάμηνο 11 δισεκατομμύρια! Και παντρέψτε το αυτό με την ομολογία του Υπουργού Οικονομικών ότι τελικά ο δημοσιονομικός χώρος δεν είναι ανυπέρβλητο ταβάνι, είναι μία διαρκής διαδικασία διαπραγμάτευσης. Είχε μαλλιάσει η γλώσσα μας έξι μήνες να το λέμε; Πήγατε με αυτό το ψέμα μέχρι τη Διεθνή Έκθεση Θεσσαλονίκης; Ήρθατε μετά την πίεση τη δική μας να παραδεχτείτε ότι υπάρχουν περιθώρια επιστροφής των πλεονασμάτων στην κοινωνία; Όλα αυτά έγιναν. 
Ο ΣΥΡΙΖΑ, λοιπόν, δικαιώθηκε τη στιγμή που άλλα κόμματα, δυστυχώς, προσάρμοσαν το οικονομικό τους πρόγραμμα σε αυτό που ήρθατε εσείς οι ίδιοι να διαψεύσετε διά της πρακτικής κατ’ αρχήν και διά της ευθείας τοποθέτησης από αυτό εδώ το Βήμα εχθές και παραδεχτήκατε ότι τα 2,2 δισεκατομμύρια δεν είναι ανυπέρβλητο ταβάνι.
Αυτή, κυρίες και κύριοι Βουλευτές, είναι η βασική είδηση από τη συζήτηση του νομοσχεδίου. Διότι τα 2,2 δισεκατομμύρια εάν τα διαχωρίσουμε κιόλας, τι μένει για το 2026; Υπενθυμίζω 11 δισεκατομμύρια πλεόνασμα, 400 εκατομμύρια για τις μπαταρίες και την παρέμβαση για τους συνταξιούχους και αν μου διαφεύγει και κάποιο άλλο μέτρο, που θα είναι πολύ μικρότερης κλίμακας. Προσέξτε τώρα. Διαφημίσατε 2,2 δισεκατομμύρια, που δεν είναι ανυπέρβλητο ταβάνι και το 1,6 είναι για το ’27 και θα έρθουμε σε λίγες μέρες να ψηφίσουμε τον Προϋπολογισμό του ’27. Θα ξαναψηφίσουμε. Πανέξυπνο. Και μας απειλείτε με ονομαστική ψηφοφορία; Δηλαδή, τι θα αποδείξετε ακριβώς; Έχετε ομολογήσει ότι χτίσατε όλη την οικονομική πολιτική πάνω σε ένα ψέμα και μας δείχνετε με το δάχτυλο αν θα ψηφίσουμε κάποια επιδόματα ή κάποιες διευκολύνσεις. Ε και; 
Επειδή, παραδεχτήκατε, λοιπόν και είπε και υπερηφάνως ο κ. Πιερρακάκης από αυτό εδώ το Βήμα ότι ο κ. Πετραλιάς διαπραγματεύεται με τις υπηρεσίες της Ε.Ε. για να μπορέσουμε…
[bookmark: _Hlk231888640]ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Σας απάντησα.
ΝΙΚΟΛΑΟΣ ΠΑΠΠΑΣ: Βεβαίως, μας απαντήσατε. Θα σας πω τι μας απαντήσατε και θα επανέλθω. 
Εσείς μας εξηγήσατε πώς πήγαμε από το 1 δισεκατομμύριο στα 2,2 δισεκατομμύρια. Εμείς σας λέμε ότι υπάρχουν περιθώρια. Μην κοροϊδευόμαστε τώρα. Καταλαβαίνουμε τι λέμε. Καταλαβαίνουμε τι λέμε! Εγγράμματοι είμεθα αμφότεροι, κύριε Πετραλιά. 
Θέλουμε, λοιπόν, να μας καταθέσετε -και θα κάνουμε επισήμως διά του Κοινοβουλευτικού Ελέγχου- τον διάλογο που είχατε με τις υπηρεσίες της Ε.Ε., πότε συναντηθήκατε, ποια θέματα βάλατε, την αλληλογραφία. Δεν θα κοροϊδευόμαστε εδώ. Είπατε ότι διαπραγματευτήκατε. 
Δηλαδή, αφήσανε την Ιταλία να φορολογήσει τις τράπεζες και δεν αφήσανε εσάς; Δεν υπάρχει τέτοια περίπτωση. Αφήσανε τη Σλοβενία να φορολογήσει τις εταιρείες ενέργειας και δεν σας αφήσανε εσάς. Δεν υπάρχει τέτοια περίπτωση. Αφήσανε την Κύπρο να έχει μειωμένους συντελεστές ΦΠΑ στα τρόφιμα και δεν αφήσαν εσάς. Δεν υπάρχει τέτοια περίπτωση, λέμε εμείς. 
Δεν υπάρχουν δύο τινά εδώ, κατά τη γνώμη μου. Δεν μπορείτε να πείτε ότι ό,τι κατάφεραν όλες οι άλλες χώρες, δεν σας άφησε κάποια αόρατη ή μάλλον ορατή δύναμη να θεσπίσετε και βεβαίως δεν υπάρχει και το επιχείρημα ότι δεν υπάρχει το δημοσιονομικό περιθώριο. 
Σας έχουμε υπογραμμίσει και έχετε παραδεχθεί τις ευελιξίες του δημοσιονομικού κανόνα, ότι έχετε τα περιθώρια να στηρίξετε περαιτέρω και την υγεία και την παιδεία και τους συνταξιούχους και τους μισθωτούς και έρχεστε εδώ και μας επαναλαμβάνετε βαρετά, πρέπει να πω, το πώς λειτουργεί και πώς λειτούργησε ο δημοσιονομικός κανόνας στη δική σας αφήγηση για να πάτε από το 1 δισεκατομμύριο στα 2,2 δισεκατομμύρια. 
Άρα, κύριε Πετραλιά, δεν είναι ο κ. Πιερρακάκης στην Αίθουσα, σας παρακαλούμε πάρα πολύ, η Κοινοβουλευτική Ομάδα του ΣΥΡΙΖΑ θα πάει και διά της επίσημης οδού στον Κοινοβουλευτικό Έλεγχο, να μας πείτε τι ζητήσατε, τι προτείνατε, τι απερρίφθη και πώς τα καταφέρατε να μπορούν οι άλλες χώρες να κάνουν πολιτικές, όπως: Η Αυστρία, πρόσθετο φόρο στις τράπεζες, η Σλοβενία στις τράπεζες, η Ιταλία στον χρηματοπιστωτικό τομέα, η Κύπρος μείωσε τον ΦΠΑ, η Λετονία μείωσε τον ΦΠΑ, η Ιρλανδία μείωσε τον ΦΠΑ στην ενέργεια. Γιατί δεν μπορεί να τα κάνει αυτά η Ελλάδα; Η Ολλανδία έδωσε 8 δισεκατομμύρια, άπαξ, στο Ταμείο των Ενστόλων. Δεν γράφτηκε στις καθαρές δαπάνες. Εξαιρέθηκε. Τα προβλέπει αυτά ο δημοσιονομικός κανόνας. 
Άρα, κύριε Πετραλιά -και πριν τον Προϋπολογισμό παρακαλούμε την απάντηση, για να γίνει με ανοιχτά χαρτιά η συζήτηση- να μας φέρετε την ανάλυση και την έκθεση αυτών των διαπραγματεύσεων. Νομίζω είναι πάρα πολύ απλό. Ο κ. Πιερρακάκης μας είπε ότι διαπραγματεύεστε και συζητάτε. Να δούμε αν ζητήσατε μείωση του ΦΠΑ σε τρόφιμα και φάρμακα. Το κατάφεραν άλλες χώρες. 
Επαναλαμβάνω ότι δεν μπορείτε να μας πείτε ότι δεν φτάνουν τα λεφτά. Ανακοινώθηκαν τα αποτελέσματα και εσάς λογικά θα σας έχουν εντυπωσιάσει. Την 6η Νοεμβρίου ανακοινώθηκε 11 δισεκατομμύρια πλεόνασμα στο εννεάμηνο πάμε βουρ για τα 15 δισεκατομμύρια. Δεν τρέχει τίποτα. Μπορεί αυτή η οικονομία να παράγει πλεονάσματα εσαεί. Και να λέμε δεν έχουμε αρκετά για να στηρίξουμε τους δασκάλους μας στην επαρχία. Δεν έχουμε για να στηρίξουμε τους γιατρούς μας. Δεν μπορούμε να κάνουμε πρόγραμμα για την κοινωνική κατοικία. 
Ανοιχτά χαρτιά, λοιπόν, κύριοι και σας καλώ να αντιληφθείτε ποιο ήταν το μείζον πολιτικό και οικονομικό γεγονός από τη συζήτηση αυτού του νομοσχεδίου. Φέρατε τα μέτρα του 2027, για να έχετε να λέτε, θα τα ξαναφέρετε με τον Προϋπολογισμό, αλλά το κρίσιμο, αυτό που αλλάζει το τοπίο της συζήτησης και της σύγκρουσης επιχειρημάτων είναι ότι παραδεχτήκατε ότι ο δημοσιονομικός χώρος δεν είναι ανυπέρβλητο ταβάνι. 
Πάμε, λοιπόν, να δούμε τι πράξατε και τι δεν πράξατε και τι παραλείψατε. Ο ΣΥΡΙΖΑ, λοιπόν, με την κοινοβουλευτική του παρέμβαση επιβεβαιώνει ότι υπάρχουν οι δυνατότητες και οι υποχρεώσεις εντός του Κοινοβουλίου, οι οποίες μπορούν να φέρουν την Κυβέρνηση προ των ευθυνών της.
Κλείνω, κύριε Πετραλιά. Σας παρακαλώ πάρα πολύ, πολιτικά, αλλά και προσωπικά και ανθρώπινα, θα καταθέσουμε σχετικό εργαλείο κοινοβουλευτικού ελέγχου και θέλουμε την απάντηση γρήγορα. Ο Πιερακάκης  είπε ότι διαπραγματεύεστε. Θα μας απαντήσετε τι διαπραγματευτήκατε, τι δεν  διαπραγματευτήκατε, τι προτείνατε, τι απορρίψανε και θα δούμε τότε ποιες είναι οι προθέσεις τους.
Σας ευχαριστώ. 
ΠΡΟΕΔΡΕΥΩΝ (Αθανάσιος Μπούρας):  Ευχαριστούμε τον συνάδελφο κ. Παππά. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και τρεις συνοδοί εκπαιδευτικοί από το 6ο Γυμνάσιο Καλαμάτας.
Η Βουλή σάς καλωσορίζει και σας ευχόμαστε καλή πρόοδο. 
(Χειροκροτήματα από όλες τις πτέρυγες της Βουλής)
Καλώ τώρα στο Βήμα τον ειδικό αγορητή του Κομμουνιστικού Κόμματος Ελλάδος, τον συνάδελφο Χρήστο Τσοκάνη, από την ίδια με εμένα εκλογική περιφέρεια, τη Δυτική Αττική.
Κύριε Τσοκάνη, έχετε τον λόγο. 
ΧΡΗΣΤΟΣ ΤΣΟΚΑΝΗΣ: Λοιπόν, για να βάλουμε τα πράγματα στη θέση τους, να τινάξουμε και τη άχνη από τον κουραμπιέ και να μιλήσουμε για την ταμπακιέρα.
Μιλάτε για διαθέσιμο εισόδημα. Πώς προκύπτει το διαθέσιμο εισόδημα; Από τα τσακισμένα μεροκάματα, από τα τσακισμένα κορμιά των εργαζομένων ή των συνταξιούχων, από τις περικοπές μετά τη φοροαφαίμαξη, μετά από την προσπάθεια που κάνατε όλοι σας -ΣΥΡΙΖΑ, ΠΑΣΟΚ και Νέα Δημοκρατία- για να σώσετε δεκαετίες τώρα το σύστημα και έχει μείνει για να αναπαραχθεί η εργατική τάξη της πατρίδας μας. 
Και πάτε σε αυτόν που έχει ελάχιστο διαθέσιμο εισόδημα να του δώσετε δύο ψίχουλα να αντιμετωπίσει την καθημερινότητα, ενώ είναι αυτός που πληρώνει από το διαθέσιμο -το τσακισμένο- εισόδημα, το 95% των φόρων. Χωρίς να πειράξετε τους μεγάλους. Και όποιος είναι παλικάρι, να βγει να το πει εδώ πέρα, ότι θα φορολογήσουμε τους εφοπλιστές, τους βιομηχάνους, τους τραπεζίτες. Θα φορολογήσουμε τους κατασκευαστικούς ομίλους -που τους κάνετε δωράκια μέσα στο νομοσχέδιο. Ξεκάθαρα να βγείτε και να πείτε ότι θα φορολογήσουμε τους σουπερμακετάδες και θα τους αρπάξουμε το 45% για να το μοιράσουμε με τον λαό. Κανείς από εδώ δεν τολμάει να το κάνει, γιατί υπηρετείτε όλοι μαζί αυτό το σύστημα που λέγεται καπιταλισμός και στο επίκεντρό του έχει την κερδοφορία όλων αυτών των ομίλων. Και στον καπιταλισμό, ποιον τσακίζει η πολιτική των κομμάτων που υπηρετούν τους καπιταλιστές; Τους εργάτες, τους αυτοαπασχολούμενους, τους βιοπαλαιστές αγρότες, τους συνταξιούχους, τη νεολαία. 
Και αφού, λοιπόν, τους πήρατε το βόδι και το δώσατε στους καπιταλιστές, ξέρετε τι κάνετε σήμερα; Τους πετάτε τα κέρατα. Μα, καλά, πλάκα μας κάνετε;  Και ανεβαίνουν τον Γολγοθά καθημερινά, που έχουν αυξηθεί 30% και 40% όλες οι κοινωνικές δαπάνες, γιατί κατ’ εντολή ΗΠΑ, ΝΑΤΟ και Ευρωπαϊκής Ένωσης πρέπει να μειωθούν οι κοινωνικές δαπάνες σε υγεία, παιδεία -έχουμε και μαθητές εδώ σήμερα και ακούν- σε υποδομές, σε πρόνοια και να δοθούν στον πόλεμο. Αυτό ετοιμάζουν για τα παιδιά μας: Να γίνουν θυσία για τα κέρδη των ομίλων. Γιατί από τον πόλεμο, λόγω της συμμετοχής της χώρας μας στον πόλεμο, αφού κρατάτε εσείς τη σημαία με παραστάτες τα υπόλοιπα κόμματα μέχρι τα μπούνια, έρχεται και η φτωχοποίηση του λαού μας. Και γιατί συμμετέχουμε στον πόλεμο; Γιατί η αστική τάξη της πατρίδας μας θέλει να πάρει πόστο, να πιάσει καλύτερη θέση για να οικονομήσουν ακόμα περισσότερο οι καπιταλιστές της χώρας μας. Γιατί αυτές τις εντολές έρχεστε και υλοποιείτε σήμερα. 
Και γιατί πεινάει ο λαός μας και δυσκολεύεται σήμερα; Γιατί σήμερα, αντί να φορολογήσετε το κεφάλαιο -που είναι αφορολόγητο- φορολογείτε τον ελληνικό λαό, αυτοαπασχολούμενο από το πρώτο ευρώ. Και μπράβο στους αγρότες που σας βάλανε τα δυο πόδια σε ένα παπούτσι. Γιατί από φόβο είναι τα μέτρα. Από φόβο και στην προσπάθεια να τους κρατήσετε καθηλωμένους. Αλλά θα βγούνε στον δρόμο, για να βγάζουμε και τα συμπεράσματα του αποτελέσματος του οργανωμένου αγώνα, άσχετα αν πιάνει έναν στους πέντε αγρότες. 
Φορολογείτε τους συνταξιούχους. Δεν τους δίνετε ούτε καν τη δέκατη τρίτη, δέκα τέταρτη σύνταξη που την έχουνε δουλέψει. Την ίδια στιγμή, εχθές, ανακοινώθηκαν άλλα 82 εκατομμύρια στους εφοπλιστές. Και πρόσφατα, σωρηδόν το χρήμα στους εφοπλιστές -που είναι αφορολόγητοι- για υποδομές σε λιμάνια, για τις άγονες γραμμές: Αθήνα – Μύκονος, άγονη γραμμή. Να τους επιδοτήσουμε, να τους επιδοτήσουμε και για την ηλεκτροκίνηση, το ίδιο και για τις ενεργοβόρες επιχειρήσεις, να τις στηρίξουμε σε συνέδρια του ΣΕΒ και σε όλες τις συναντήσεις με αυτούς που συναντιέστε. 
Εμείς, όμως, συναντιόμαστε με τον ελληνικό λαό έξω από τα εργοστάσια, μέσα στους χώρους δουλειάς, τους αυτοαπασχολούμενους που συνεχίζουν να χρωστάνε και κινδυνεύουν να χάσουν και το μαγαζί τους, να χάσουν και το σπιτάκι τους λόγω του ενεργειακού κόστους και του δανεισμού. Συνεχίζουμε να συναντιόμαστε με αυτούς που τσακίζονται καθημερινά μέσα στους χώρους δουλειάς με επαγγελματικές ασθένειες, με τον κίνδυνο να χάσουν τη ζωή τους και τον κίνδυνο βιομηχανικού ατυχήματος, που γεννάει η ανάπτυξή σας. Αυτό λέτε: Ευημερία και ανάπτυξη. Αμ, δεν σας τα είπανε καλά. Ούτε εσείς μας τα λέτε καλά. Για ελάτε στη Δυτική Αττική να δείτε την ευημερία και την ανάπτυξη, να πάρετε έτσι δυο τζούρες καθαρού αέρα από τα μέτρα που φυλάνε το περιβάλλον και το προστατεύουν όλοι αυτοί οι όμιλοι ανακύκλωσης -logistics, βιομηχανίες και τα λοιπά. Ελάτε να περπατήσετε στις στρωμένες υποδομές που έχει εκεί ο Ασπρόπυργος, η Ελευσίνα, η Μάνδρα, τα Μέγαρα, τα Λιόσια, να δείτε πόσο ακίνδυνα είναι να προχωράς δίπλα σε τριαξονικά κ.λπ. ή ελάτε να δείτε τα σχολεία που είναι κοντέινερ. 
Από την άλλη πλευρά όμως; Από τη μία, είναι σε κοντέινερ τα σχολεία και από την άλλη, τι βλέπεις; Μεγαθήρια πολυτελείας, μόνο με ελικόπτερο δεν προσγειώνονται οι ιδιοκτήτες τους. Αυτός είναι ο κόσμος. Είναι ο κόσμος που πληρώνει και είναι και ο κόσμος που τα τσεπώνει. Είναι ο κόσμος που φορολογείται και είναι ο κόσμος που φοροαπαλλάσσεται. Είναι ο κόσμος που τσακίζεται, που δεν ξέρει αν θα βρει το παιδί του, αν θα φτάσει στο σπίτι σώος και βλάβης ο ίδιος και αν θα γυρίσει και το παιδί του και είναι και ο κόσμος ο οποίος κονομάει. Και εσείς όλοι σας -όλοι σαν ανεξαιρέτως- ξέρετε τι κάνετε; Απλά ανακατεύετε το γιαούρτι για να μην πιάσει πέτσα. Καταλάβατε; Αυτό κάνετε. Όλοι σας ανεξαιρέτως υπηρετείτε τον κόσμο που κερδίζει και αυτό το σύστημα που έχει φάει τα ψωμιά του, που έχει ονοματεπώνυμο και δεν μπορεί να δώσει τίποτα άλλο και λέγεται «καπιταλισμός».
Ακόμα και τον Κουμπαρά που λέτε σήμερα να φτιάξετε, θα σας πούμε γιατί τον φτιάχνετε. Δωράκι είναι στις ιδιωτικές ασφάλειες, γιατί σε ένα διαλυμένο σύστημα υγείας, ασφάλισης και συντάξεων -αφού έτσι όπως το πάτε 0,5% κόβετε κάθε χρόνο- στο τέλος δεν θα υπάρχουν καθόλου εισφορές για τα ασφαλιστικά ταμεία. Και τότε τι θα γίνει; Ο νέος θα βρεθεί αντιμέτωπος με ένα τεράστιο αδιέξοδο και θα πει, τουλάχιστον, να καλύψω την ιδιωτική μου ασφάλιση. 
Γιατί στηρίζετε τις τρίτεκνες οικογένειες; Θα σας το πούμε κι αυτό. Γιατί θέλετε εργατικά χέρια. Γιατί σας το ζητάνε οι όμιλοι. Για να τους ρουφήξουν την υπεραξία, για να τους αφαιμάξουν, για να τους φορολογήσετε και ακόμα περισσότερο για να τους θυσιάσετε και να τους ρίξετε βορά στον πόλεμο. 
Το ΚΚΕ λέει σήμερα ότι εκείνο που χρειάζεται και επιβάλλεται σε αυτά τα αδιέξοδα του λαού μας, είναι να καταβληθεί η δέκατη τρίτη και η δέκτη τέταρτη σύνταξη, ο δέκατος τρίτος και ο δέκατος τέταρτος μισθός. Εδώ δεν δίνετε δέκατο τρίτο και δέκατο τέταρτο μισθό εκεί που έχετε ξεπουλήσει και το τελευταίο κοινωνικό αγαθό, που είναι το νερό και που το έχετε κάνει ανώνυμη εταιρεία, σε εργαζόμενους με ιδιωτικές συμβάσεις εργασίας. 
Να καταργηθεί ο ΦΠΑ στα είδη ευρείας λαϊκής κατανάλωσης, αυτά που πληρώνει ο λαός και αφήστε τα εννιάευρα που κερδίζει για τις σερβιέτες και για τις πάνες ακράτειας. Γιατί στο τέλος, με όλο αυτό το άγχος και τα αδιέξοδα, όλοι με μια πάνα ακράτειας θα είμαστε και θα ξημεροβραδιαζόμαστε. 
Αφήστε αυτά τα ψίχουλα που δίνετε για να αποκτήσουμε -λέτε- χρηματοοικονομική κουλτούρα. Τι μας λέγατε παλαιότερα; Μας λέγατε ότι δεν έχει ο λαός μας κουλτούρα ψηφιακή. Ε; Και τι κάνατε; Ιδιωτικοποιήσατε, όλοι σας -ΣΥΡΙΖΑ, ΠΑΣΟΚ, Νέα Δημοκρατία- όλες τις υπηρεσίες που ήταν δωρεάν και δημόσιες. Και σιγά σιγά, αφού τις κάνατε ψηφιακές, αρχίζει και μπαίνει και το παράβολο. Τις έχουμε ψηφιακά, αλλά παραβολιαζόμαστε, βγάζουμε από την τσέπη μας για να παίρνουμε τα πιστοποιητικά. 
Μετά τι μας είπατε; Πρέπει να αποκτήσετε κουλτούρα πολέμου. Ωραίοι είστε, φίλοι μου. Ό, τι θέλει το κεφάλαιο. Να μάθουμε να δεχόμαστε και σε φέρετρα τα παιδιά μας, για να έχουμε λίγο βούτυρο στο ψωμί μας, για τις ανάγκες πάλι ποιανού; Των ομίλων. Και τώρα το απογειώνετε: Να αποκτήσουμε κουλτούρα τζόγου, κουλτούρα χρηματοοικονομική! Αν είναι δυνατόν! Απαράδεκτο. Η χρηματοοικονομική κουλτούρα θα μας δώσει υγεία, υποδομές στην παιδεία, υποδομές στην πρόνοια, υποδομές να μην καιγόμαστε, να μην πνιγόμαστε, να κυκλοφορούμε με ασφάλεια; Αυτά θα μας δώσουνε; 
Αλλά σε μια κοινωνία που έχει ως κέντρο της το κέρδος των ομίλων, τι να περιμένει κανείς; Υπάρχει, όμως, λύση και τη λέει το ΚΚΕ. Όπως εμφανίστηκε και το προηγούμενο διάστημα μέσα από τις μαζικές κινητοποιήσεις που γίνανε -και στα λιμάνια, που μπήκε σαν καρφί στο μάτι σε όλο τον πλανήτη, αλλά και στις προηγούμενες κινητοποιήσεις- έτσι έρχονται και οι επόμενες και είναι αυτές που θα καθορίσουν τις εξελίξεις. 
Έχει πείρα ο λαός μας. Μαζί με το ΚΚΕ μπορεί να τσακίσει και την πολιτική σας σήμερα και όλων των άλλων που εμφανίζονται σαν μεσσίες και να ανατρέψει αυτό το σύστημα και να μπορέσει, κάποια στιγμή, καταλαμβάνοντας η εργατική τάξη της πατρίδας μας, μαζί με τους συμμάχους της, αυτά τα έδρανα της Βουλής να μοιράζει στον λαό δίκαια τον πλούτο που παράγει και να ικανοποιούνται -τι πιο απλό- οι βασικές του, οι λαϊκές του, οι σύγχρονες ανάγκες του στον 21ο αιώνα.
Και αυτή η κοινωνία θα έχει όνομα και επώνυμο και θα λέγεται σοσιαλισμός. Γιατί στον σοσιαλισμό δεν τα ντανιάζονταν στην ουρά για να πάρουνε επιδόματα και να πάρουν επίδομα θέρμανσης. Είχαν δωρεάν θέρμανση από τις αρχές του φθινοπώρου. Γιατί στον σοσιαλισμό, που το 1960 πήγαιναν στο διάστημα και στην υπηρεσία του λαού, ήτανε μια κοινωνία που έβαζε σε προτεραιότητα τις ανάγκες του στην υγεία, την παιδεία και τις υποδομές και όχι να πηγαίνουν για διακοπές οι καπιταλιστές στο διάστημα. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Τσοκάνη. 
Τον λόγο έχει ο εισηγητής του ΠΑΣΟΚ-Κινήματος Αλλαγής και Αντιπρόεδρο της Βουλής, τον κ. Πάρι Κουκουλόπουλο. 
[bookmark: _Hlk224734574]ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Ευχαριστώ, κύριε Πρόεδρε.
Κυρίες και κύριοι συνάδελφοι, κύριοι Υπουργοί, τρία ζητήματα θα θίξω στη δευτερολογία μου. Πρώτον, ψηφίζουμε, φυσικά, το άρθρο 51, μετά τη ριζική αλλαγή του. Δεν ξέρω αν ήταν ένα νέο άρθρο 23. Θα το ψάξουμε. Πάντως, δεν έχει καμία σχέση αυτό που ψηφίζουμε με αυτό που ήρθε για συζήτηση ήδη από την πρώτη Επιτροπή, όπως και την τροπολογία. 
Δεύτερον, καταψηφίζουμε συλλήβδην τα δεκαοχτώ άρθρα που αναφέρονται στον περιβόητο «κουμπαρά». Έχουμε, όπως έκανα σαφές, τόσο στην Επιτροπή όσο και στην Ολομέλεια, πολιτική, προγραμματική και, εν τέλει, ιδεολογική αντίθεση με αυτό που επιχειρείται. Το πώς αντιλαμβανόμαστε αυτή την υπόθεση, το έχουμε κάνει σαφές ήδη από το 2018 με την πρόταση νόμου, τότε με Πρόεδρο την αείμνηστη Φώφη Γεννηματά. Δεσμευόμαστε από το Βήμα της Βουλής -γιατί η ιδέα είναι δική μας και την έχετε διαστρέψει πλήρως- ότι στις πρώτες εκατό μέρες της διακυβέρνησης με το ΠΑΣΟΚ στην κυβέρνηση, αυτός ο νόμος θα αλλάξει. Και μη μας ρωτήσετε, πού θα βρούμε τα λεφτά κατά το σύνηθες εξυπνακίστικο ερώτημα της Κυβέρνησης. 
Κύριε Υπουργέ -απευθύνομαι στον κ. Πετραλιά από το Γενικό Λογιστήριο- είχαμε εξήντα πέντε χιλιάδες γεννήσεις πέρυσι περίπου. Σε αυτήν την τάξη μεγέθους κινούνται οι γεννήσεις. Θέλω να πιστεύω ότι έχει προβλέψει 1.200 επί εξήντα πέντε η Κυβέρνηση τουλάχιστον δημοσιονομικό κόστος για τα επόμενα χρόνια. Δεν φαντάζομαι να προβλέψατε ότι οι μισοί δεν θα μπουν. Διότι αν το κάνατε αυτό, τότε ακόμα χειρότερα. Είναι ανοιχτή ομολογία του τι εννοείτε αν περιμένετε ότι οι μισοί δεν θα μπουν, για παράδειγμα. 
Άρα, λοιπόν είναι μία πρόταση χωρίς κανένα δημοσιονομικό κόστος αυτό που λέω. Είναι καθαρή δέσμευσή μας στο πρόγραμμα των εκατό ημερών ότι θα αποκτήσει τον χαρακτήρα που πρέπει για όλα τα παιδιά ανεξαιρέτως, με ειδικές προβλέψεις για τις ομάδες που ονομάζει εδώ και οκτώ χρόνια η πρόταση νόμου του ΠΑΣΟΚ. 
Έρχομαι στο τρίτο ζήτημα που είναι το πολυετές δημοσιονομικό πλαίσιο. Τι δεν καταλαβαίνετε, κύριοι Υπουργοί, και εσείς και ο κ. Πιερρακάκης, που αυτή τη στιγμή λείπει, και κάνατε όλη την αντιπαράθεση, χθες και με τον κ. Ανδρουλάκη και με τον κ. Γερουλάνο, με εμένα και όλους τους Βουλευτές του ΠΑΣΟΚ; Τι ακριβώς δεν καταλαβαίνετε; 
Θυμάμαι πέρσι το καλοκαίρι που ήρθε η ΑΔΕΔΥ στην Αίθουσα 111 και τη συναντήσαμε. Ήμασταν μαζί ο κ. Χρηστίδης, ο κ. Γερουλάνος.  Τότε μίλησε για τη σταδιακή απόδοση του 13ου μισθού ο Νίκος Ανδρουλάκης. Στη συνέχεια, μετά από μία ώρα εδώ, στην Ολομέλεια, συμφωνήσαμε με τον κ. Πετραλιά τα νούμερα ακριβώς πώς έχουν. Και λίγο μετά, ακούγαμε να μας λένε, πού θα βρείτε τα λεφτά. Ένα μήνα μετά, στην Έκθεση, ανακοινώθηκαν μέτρα που ήταν περισσότερα από τον 13ο μισθό. 
Κοιτάξτε, αυτά είναι παιχνίδια, όχι για προεφηβική ηλικία, αλλά για βρεφική ηλικία. Δεν είναι επιχειρήματα αυτά. Και στο κάτω κάτω, να πω και το σημαντικότερο, ο προϋπολογισμός θα ψηφιστεί σε λίγο από την παρούσα πλειοψηφία. Ό,τι γράψει θα γράψει. Δεν μπορεί να ξεγράψει φυσικά. Και από εκεί και πέρα, μιλάμε όλοι μας για την Ελλάδα του 2030, που έχουμε έναν δημοσιονομικό χώρο πάνω από δέκα, δώδεκα δισεκατομμύρια για τα επόμενα χρόνια. Κατά συνέπεια, μη μας στερείτε τους βαθμούς ελευθερίας. Γιατί οι βαθμοί ελευθέριας είναι πολύ περισσότεροι, όπως σας είπα. 
Εμείς βλέπουμε και την κοινωνία. Αυτό που δεν μπορείτε να αντιληφθείτε είναι ότι ένα μεγάλο μέρος της κοινωνίας, τα χαμηλά και μεσαία εισοδήματα, βρίσκονται τα δεύτερα στη ΜΑΦ, στη Μονάδα Αυξημένης Φροντίδας, και τα πρώτα, τα χαμηλά εισοδήματα, στη ΜΕΘ. Υπάρχουν εκατοντάδες χιλιάδες συμπολίτες μας που είναι με μηχανική υποστήριξη, διασωληνωμένοι. Μπορείτε να το καταλάβετε αυτό; Αυτό δεν μπορείτε να τον καταλάβατε; Είναι μιζέρια να βάζουμε το πραγματικό πρόβλημα των πολιτών, που δεν μπορούν να τα βγάλουν πέρα; Τι ακριβώς είναι αυτά που μας λέτε; Και όταν εμείς λέμε ότι θέλουμε να διαβαθμίσουμε ριζικά τη δημόσια υγεία και τη δημοσία παιδεία, αυτό είναι αναδιάταξη ριζική των πόρων των δημοσίων επενδύσεων. Δεν έχει κανένα δημοσιονομικό κόστος. 
Όταν λέμε να βάλουμε μπροστά τον σιδηρόδρομο με ηλεκτροκίνηση, αυτό αφορά το μεσαίο και χαμηλό εισόδημα και βέβαια, τις μεταφορές και άρα, την ανταγωνιστικότητα της οικονομίας. Όταν λέμε για ενεργειακή δημοκρατία, μιλάμε για αρωγή στον αγρότη για να είναι φθηνότερα και τα προϊόντα για τον καταναλωτή και αποφυγή της χρεοκοπίας για την τοπική αυτοδιοίκηση που αντιμετωπίζει απειλή χρεοκοπίας από το ενεργειακό κόστος. Και δεν χρειάζονται τα δωράκια του Πρωθυπουργού. Ενεργειακό χώρο χρειάζονται οι άνθρωποι. 
Το ίδιο ισχύει και για τη βιομηχανία. Τι σας είπε ο κ. Κοντολέων την ΕΒΙΚΕΝ προχθές; Τα 90 εκατομμύρια που ανακοίνωσε στον ΣΕΒ ο Πρωθυπουργός έχουν εξανεμισθεί ήδη από την επέλαση του φυσικού αερίου. Γιατί ούτε στη βιομηχανία δεν δίνετε τη δυνατότητα να κάνει διμερή συμβόλαια ή να έχει πρόσβαση στον ηλεκτρικό χώρο για να έχει φθηνότερη ενέργεια. 
Τι σημαίνει, λοιπόν, η ενεργειακή δημοκρατία; Σας μιλάμε χρόνια για την αποθήκευση και την αναβάθμιση του δικτύου και την ενεργειακή δημοκρατία. Θα είχαμε ένα ριζικά διαφορετικό δημοσιονομικό πλαίσιο. Σας μίλησα εγκαίρως για τον Άγιο Δημήτριο. Μιλάμε για εξοικονόμηση 1.2 δισεκατομμυρίων στο ισοζύγιο εξωτερικών συναλλαγών και εξοικονόμηση 70 εκατομμυρίων ευρώ φέτος και κιλοβατώρα φθηνότερη κατά 100 ευρώ. Δεν σας ενδιαφέρει; Θα τα πούμε αναλυτικότερα στον προϋπολογισμό. 
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ.  ΓΕΩΡΓΙΟΣ ΛΑΜΠΡΟΥΛΗΣ)
Ολοκληρώνω, κυρίες και κύριοι συνάδελφοι, με κάτι πολύ βασικό. Υπάρχει κι ένα τρίτο με το δημοσιονομικό πλαίσιο. Εμείς έχουμε πει τις προτάσεις μας. Τις ξέρει ο κ. Πετραλιάς και τις έχουμε συζητήσει επανειλημμένα. Έχουμε βάλλει μπροστά μια διαδικασία, την οποία ξεκίνησα ως αρμόδιος, φυσικά -είχα την τιμή και τη δυνατότητα ως αρμόδιος τομεάρχης και εισηγητής οικονομικών- στις Βρυξέλλες. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Τι λέει σήμερα το πολυετές δημοσιονομικό πλαίσιο; Λέει ότι η εθνική συμμετοχή στο Ταμείο Ανάκαμψης και στο ΕΣΠΑ δεν λογίζεται στο ταβάνι των δαπανών. Αν, δηλαδή, είναι πολύ το ΕΣΠΑ, όλη τη συμμετοχή σου δεν τη μετράει η Ευρωπαϊκή Ένωση. Όταν, όμως, μιλάμε για το εθνικό σκέλος του Προγράμματος Δημοσίων Επενδύσεων, τότε τη μετράει. 
Έθεσα αυτό το ζήτημα πριν δύο χρόνια στις Βρυξέλλες. Συγκέντρωσα τη σύμφωνη γνώμη δεκαεπτά Εθνικών Αντιπροσωπειών για αυτή τη θέση. Εδώ και ένα μήνα, έχουμε μια επίσημη τεκμηρίωση από το Γραφείο Προϋπολογισμού του Κράτους στη Βουλή -την παρουσίασε προχθές στη συνεδρίασή μας ο κ. Τσουκαλάς- όπου λέει ότι όταν δαπανήσεις για δημόσια κατανάλωση το ίδιο ποσό ή από την άλλη, για δημόσια επένδυση, τότε στη δεύτερη περίπτωση ο πολλαπλασιαστής φτάνει μέχρι και 2,25. Άκρως ενδιαφέρουσα. Δηλαδή αντί να δώσεις καθαρό ποσό από το πρωτογενές πλεόνασμα για να προεξοφλήσεις χρέος, μπορείς να το αποκλιμακώσεις πολύ καλύτερα και υγιέστερα, ανεβάζοντας τον παρονομαστή και μη ασχολούμενος μόνο με τον αριθμητή. 
Κυρίες και κύριοι συνάδελφοι, μοιάζει λίγο τεχνικό, αλλά έτσι είναι. Δυστυχώς, το πολυετές και στην αποκλιμάκωση του χρέους μετράει πιο πολύ τον αριθμητή και όχι τον παρονομαστή. Η αποκλιμάκωση όμως είναι δεδομένη και πολύ θεαματικότερη και υγιέστερη. 

 
Εμείς αυτή την πρωτοβουλία θα τη συνεχίσουμε ακριβώς στην ίδια λογική. Έχουμε κάνει σαφές ότι το καθιστούμε μαχητό. Έχει τεθεί αυτό και στις Βρυξέλλες σε διακοινοβουλευτική συνέλευση. Είχα πάλι την τύχη και αυτό να το κάνω εγώ, με την αρμοδιότητά μου. Ακριβώς το ίδιο επιδιώκουμε και για τον λάθος υπολογισμό όπου οι εισφορές και…
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η ειδική αγορήτρια της Νέας Δημοκρατίας, η κ. Μαρία Συρεγγέλα. 
ΜΑΡΙΑ ΣΥΡΕΓΓΕΛΑ: Ευχαριστώ, κύριε Πρόεδρε. 
Κύριοι Υπουργοί, κυρίες και κύριοι συνάδελφοι, άκουσα κάτι πιο πριν από τον ειδικό αγορητή του ΣΥΡΙΖΑ. Έλεγε ότι η ονομαστική ψηφοφορία είναι μία απειλή. Απειλούμε, λέει, με ονομαστική ψηφοφορία. Πραγματικά δεν ήξερα ότι κάθε φορά που ο ΣΥΡΙΖΑ έχει καταθέσει αίτημα ονομαστικής ψηφοφορίας, το κάνει για να μας απειλήσει, γιατί εγώ θεωρούσα ότι η ονομαστική ψηφοφορία είναι μία κοινοβουλευτική πρακτική που δηλώνουμε ο καθένας και η καθεμιά από εμάς δημόσια τι ψηφίζουμε ανά άρθρο. 
Παρακολούθησα αυτές τις δύο μέρες, καθώς και στις επιτροπές, με πολύ ενδιαφέρον τη συζήτηση και παρατήρησα ότι δεν υπάρχουν μεγάλες αποκλίσεις από την Αντιπολίτευση σε σχέση με αυτά που έλεγε στις συνεδριάσεις των επιτροπών. Έχει γίνει μια επιλογή, ώστε να ισοπεδώνεται κάθε προσπάθεια από την πλευρά της Κυβέρνησης και μάλιστα παρουσιάζεται πολλές φορές το ότι υπάρχει ένα μαγικό σεντούκι, το οποίο σεντούκι έχει χρήματα που μπορούμε με αυτά τα χρήματα να κάνουμε τα πάντα. 
Μόνο που εδώ, κυρίες και κύριοι, δεν βρισκόμαστε στη χώρα του ποτέ. Δεν είμαστε στο παραμύθι του Πίτερ Παν για να συμπεριφερόμαστε παιδιάστικα και χωρίς, φυσικά, να επωμιζόμαστε τις ευθύνες, ούτε υπάρχει βέβαια και κάπου κρυμμένος ο θησαυρός, όπως είπαμε του Κάπτεν Χουκ, για να χρηματοδοτεί κάθε υπόσχεση που ακούγεται από αυτό εδώ το Βήμα. 
Θα ήθελα λοιπόν να σταθώ στο ζήτημα του δημοσιονομικού κόστους που τέθηκε. Και μάλιστα εδώ χρειάζεται και μια απάντηση στον εισηγητή της Αξιωματικής Αντιπολίτευσης, που είπε ότι δεν πρέπει να μπούμε στο τρυπάκι του δημοσιονομικού κόστους. Θέλω εδώ να είμαι απόλυτα σαφής. Φυσικά και θα πρέπει και να υπολογίζουμε το δημοσιονομικό κόστος κάθε μέτρου και είναι υποχρέωση κάθε υπεύθυνης κυβέρνησης να γνωρίζει τις επιπτώσεις των αποφάσεών της, να κοστολογεί τις παρεμβάσεις της και να διασφαλίζει τη βιωσιμότητά τους. Άλλωστε η Ελλάδα στο παρελθόν το πλήρωσε αυτό πολύ ακριβά, με απουσία δημοσιονομικής πειθαρχίας και δεν έχουμε το δικαίωμα να επαναλάβουμε τα ίδια λάθη. 
Όμως υπάρχει και μία ουσιαστική διαφορά ανάμεσα στη δημοσιονομική υπευθυνότητα και στη δημοσιονομική ακινησία. Σαφώς η συζήτηση δεν μπορεί να εξαντλείται στο πόσο κοστίζει ένα μέτρο. Πρέπει να εξετάζουμε και τι προσφέρει στην κοινωνία και στην οικονομία. 
Τι σημαίνει δηλαδή για μια τρίτεκνη οικογένεια -μέτρο που περνάει αυτό το νομοσχέδιο- ο μηδενικός φορολογικός συντελεστής μέχρι τις 20.000 ευρώ; Τι σημαίνει για έναν επαγγελματία η μείωση της προκαταβολής φόρου από 55% στο 50%; Τι σημαίνει για έναν συνταξιούχο η αύξηση από 300 ευρώ σε 400 της ετήσιας συνδρομής; Τι σημαίνει για ένα άτομο με αναπηρία κάθε χρόνο να γίνεται αναπροσαρμογή του επιδόματός του; Αυτά δεν είναι αφηρημένοι δημοσιονομικοί αριθμοί. Είναι πραγματικές αλλαγές που αφορούν την καθημερινότητα των ανθρώπων. 
Η δημοσιονομική υπευθυνότητα σημαίνει ότι παίρνουμε μέτρα που μπορούμε να χρηματοδοτήσουμε, που έχουν πραγματικό αποτέλεσμα και δεν υποθηκεύουν το μέλλον της χώρας. Σημαίνει επίσης ότι δημιουργούμε περισσότερους διαθέσιμους πόρους μέσα από την ανάπτυξη, μέσα από την απασχόληση, μέσα από τη παραγωγική δραστηριότητα, από την αντιμετώπιση της φοροδιαφυγής. 
Όποιος και όποια διαβάζει την έκθεση της Τράπεζας της Ελλάδος, μπορεί να δει από πού έχουν προέρθει τα έσοδα αυτά. Έχουν προέλθει από αυτά ακριβώς, από την παραπάνω απασχόληση, από τη μείωση της ανεργίας, περισσότερες ασφαλιστικές εισφορές, περισσότερες φορολογικές. Έχουν προέλθει από την ψηφιοποίηση του κράτους. Όλα αυτά, λοιπόν, δεν είναι κάτι μαγικά που έχουν γίνει. 
Θέλω να επιστρέψω στο ίδιο το νομοσχέδιο, γιατί θεωρώ ότι αξίζει να δούμε και τη συνολική φιλοσοφία του και όχι να περιοριστούμε σε αποσπασματικές αναφορές. Πρώτα απ’ όλα, υπάρχει μια σαφής επιλογή υπέρ της οικογένειας και της αντιμετώπισης -ένα ακόμα βήμα- του δημογραφικού. Η φορολογική ελάφρυνση των οικογενειών με τρίτο παιδί, η αντίστοιχη πρόβλεψη για τους επαγγελματίες αγρότες, αλλά και η πρόσθετη ενίσχυση 1.000 ευρώ για κάθε εξαρτώμενο τέκνο από το τέταρτο και μετά, στέλνουν ένα ουσιαστικό μήνυμα ότι η πολιτεία αναγνωρίζει έμπρακτα τις αυξημένες ανάγκες των οικογενειών με παιδιά. 
Παράλληλα, η μείωση του ΦΠΑ στα προϊόντα γυναικείας υγιεινής από το 24% στο 13% αποτελεί μια σημαντική παρέμβαση για προϊόντα καθημερινής ανάγκης. Είναι ένα βήμα προς την κατεύθυνση της ελάφρυνσης του κόστους που επιβαρύνει τις γυναίκες και τις οικογένειες. Και ασφαλώς γνωρίζουμε πολύ καλά ότι, εφόσον το επιτρέψουν οι δημοσιονομικές δυνατότητες, μπορούμε να συζητήσουμε και για περαιτέρω μείωση, ακόμα και για μηδενισμό. 
Υπάρχουν επίσης ουσιαστικές παρεμβάσεις για τους συνταξιούχους, τους ανασφάλιστους υπερήλικες και τα άτομα με αναπηρία. Η αύξηση αυτή της ετήσιας ενίσχυσης των 400 ευρώ και η πρόβλεψη για ετήσια αναπροσαρμογή των αναπηρικών επιδομάτων ενισχύουν την προστασία ανθρώπων που έχουν πραγματικές ανάγκες. 
Για τους εργαζόμενους η μείωση των ασφαλιστικών εισφορών κατά 0,5% από τον Απρίλιο του 2027 αποτελεί ένα ακόμα βήμα για την αύξηση του διαθέσιμου εισοδήματος και τη μείωση του μισθολογικού κόστους και τις επιχειρήσεις. Και βέβαια υπάρχουν μέτρα για τους ελεύθερους επαγγελματίες, τους αγρότες, για τις μικρές επιχείρησες, η μείωση της προκαταβολής φόρου, οι φορολογικές ελαφρύνσεις, η σταδιακή κατάργηση του τέλους επιτηδεύματος και τα κίνητρα για επενδύσεις. 
Θα σταθώ κλείνοντας στον Ατομικό Επενδυτικό Λογαριασμό Ανηλίκων. Πρόκειται για μια παρέμβαση που έχει μακροπρόθεσμη προοπτική. Δίνεται η δυνατότητα να δημιουργείται από νωρίς ένα κεφάλαιο για κάθε παιδί, με τη συμμετοχή της οικογένειας, αλλά και του κράτους, το οποίο επιβραβεύει την αποταμίευση με αντίστοιχη συνεισφορά. Είπα και στην πρωτολογία μου ότι κανένας πλούσιος δεν περιμένει να πάρει από το κράτος 1.200 ευρώ το χρόνο. Είναι μια πολιτική που δεν κοιτάζει μόνο το σήμερα. Κοιτάζει την ενηλικίωση των παιδιών, τις δυνατότητές τους και την οικονομική τους αυτονομία. 
Κυρίες και κύριοι συνάδελφοι, η Αντιπολίτευση δικαιούται σαφώς -είναι αναφαίρετο δικαίωμά της, συνταγματικά κατοχυρωμένο- να ασκεί κριτική, να ζητά στοιχεία, να καταθέτει εναλλακτικές προτάσεις. Άλλωστε αυτός είναι και ο ρόλος της. Θα ήθελα όμως να ακούσω και ποιες συγκεκριμένες παρεμβάσεις θεωρεί ότι δεν πρέπει να γίνουν από αυτές που έχουμε προτείνει. Διαφωνεί με την ελάφρυνση των οικογενειών, με την ενίσχυση των ατόμων με αναπηρία, με τη μείωση των επιβαρύνσεων για τους εργαζόμενους και τις επιχειρήσεις, με τη δημιουργία ενός οικονομικού εφοδίου για τα παιδιά; 
Η πολιτική αντιπαράθεση χρειάζεται τεκμηρίωση και συγκεκριμένες εναλλακτικές προτάσεις. Γιατί ο στόχος μας πρέπει να είναι διπλός, και δημοσιονομική σταθερότητα, αλλά και κοινωνική πρόοδος, δηλαδή μια οικονομία που παράγει πλούτο, μια κοινωνία που προσφέρει ευκαιρίες και ένα κράτος που στηρίζει τον πολίτη σε κάθε στάδιο της ζωής του. 
Αυτό είναι το αποτύπωμα που φιλοδοξεί να αφήσει το νομοσχέδιο που συζητάμε. Σαφώς δεν μπαίνουμε ποτέ στη λογική να λέμε ότι τα λύνουμε όλα με ένα νόμο και ένα άρθρο, τουλάχιστον όμως γίνονται βήματα μπροστά. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Ευχαριστούμε. 
Θα δώσουμε τον λόγο στην Πρόεδρο της Κοινοβουλευτικής Ομάδας της Πλεύσης Ελευθερίας, την κ. Ζωή Κωνσταντοπούλου, για την παρέμβασή της. 
Κυρία Πρόεδρε, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα κάνω μία σύντομη παρέμβαση γιατί έχετε βάλει αυτές τις διαδικασίες του κόφτη. Θα χρησιμοποιήσω λοιπόν την τρίλεπτη παρέμβαση, γιατί θέλω να καταγράψω στα Πρακτικά της Βουλής αυτό το καταπληκτικό που συμβαίνει εδώ και περίπου -τι ώρα είναι, κύριε Καζαμία, μία η ώρα;- είκοσι τέσσερις ώρες. 
Τι συμβαίνει εδώ και περίπου είκοσι τέσσερις ώρες; Ο γνωστός Γκέμπελς της Κυβέρνησης, αρνητής του ολοκαυτώματος, αντισημίτης, αρνητής των νεκρών του Πολυτεχνείου, αρνητής της Γενοκτονίας σε βάρος των Παλαιστινίων στη Γάζα, αρνητής του εγκλήματος των Τεμπών, του εγκλήματος των υποκλοπών, του εγκλήματος του ΟΠΕΚΕΠΕ, έκανε μία ανάρτηση «ποταμό», στην οποία ισχυρίζεται ως συνήθως μια σειρά από αισχρά ψέματα. Και από την ώρα που ο Γκέμπελς της Κυβέρνησης έκανε την ανάρτηση «ποταμό», πάρα πολλά Μέσα Ενημέρωσης, από αυτά που έχουν πάρει πάρα πολύ χρήματα από την Κυβέρνηση με τη Λίστα Πέτσα και με πάρα πολλές απευθείας αναθέσεις και με άλλους ύπουλους τρόπους, αναπαράγουν σαν δήθεν αληθή την ψευδέστατη ανάρτηση του γνωστού Γκέμπελς, που δεν έριξε ένα δάκρυ για τις πέντε εργαζόμενες στη Βιολάντα, που κάηκαν ζωντανές από το εργοστάσιο του φίλου του. Γιατί φίλος του πρέπει να είναι ένας για τον οποίο βγαίνει πρώτος πρώτος ο Υπουργός και λέει «τι καλό που ήταν το εργοστάσιο», που δεν πληρούσε καμία προϋπόθεση και κάηκαν ζωντανές πέντε γυναίκες. 

Αναπαράγουν λοιπόν, τα ψέματα αυτού του τύπου που είναι γνωστό ότι συνδέεται και με άλλα πολλά σκάνδαλα, όπως το σκάνδαλο Παναγόπουλου στον συνδικαλισμό, με το οποίο προφανέστατα συνδέονται και άλλα πρόσωπα. Τα Μέσα Μαζικής Ενημέρωσης το αναπαράγουν, λοιπόν, σαν δήθεν αληθές και κανένας, πλην ενός μέσου που με πήρε σήμερα και είπα «Βεβαίως θα βγω», κανένας δεν αισθάνθηκε την ανάγκη να διασταυρώσει. Κανένας δεν αισθάνθηκε την ανάγκη να διασταυρώσει! Άλλωστε, γιατί να διασταυρώσεις όταν πέφτουν τα λεφτά; Κανένας δεν αισθάνθηκε την ανάγκη να καλέσει πολιτική Αρχηγό και να ρωτήσει «Κυρία Πρόεδρε αυτά που λέει ο Γκέμπελς Γεωργιάδης που έχει πει ότι σε σιχαίνεται, που έχει πει ότι θα σου κάνει το ένα, θα σου κάνει το άλλο κ.λπ…», δεν θα αναφερθώ στις γελοιότητες του πωλητή νανογιλέκων αλλά και αντισημιτικών βιβλίων- «…είναι αληθή; Ισχύουν, θα θέλατε να κάνετε μία δήλωση;». Κανένας. Ένας μόνο και είπα ναι, καθώς και μία κυρία που με πήρε αλλά ήμασταν στην Ολομέλεια και της είπα ναι, θα βγω στην επόμενη ευκαιρία. 
Διερωτήθηκε κανείς, τι ρόλο βαράει ένας Υπουργός που δεν νοιάζεται αποδεδειγμένα ούτε για τους εργαζόμενους, ούτε για τους ασθενείς που έχει διαλύσει το ΕΣΥ που δεν πηγαίνουν ποτέ τα ασθενοφόρα και πεθαίνουν άνθρωποι -στην Αίγινα κάθε χρόνο πεθαίνει άνθρωπος αβοήθητος- τι δουλειά έχει και λέει όλα αυτά τα ψέματα. Κανείς δεν αναρωτήθηκε, για να το λέει ο Γεωργιάδης, θα είναι αλήθεια! 
Μήπως αναρωτήθηκε κανείς αν το Νοσοκομείο ΓΕΝΝΗΜΑΤΑΣ εχθές εφημέρευε; Διότι διαβάζω για ένα περιστατικό που διακομίστηκε εκεί. Εφημέρευε το νοσοκομείο αυτό; Όχι, είναι η απάντηση. Εφημέρευε μόνο η Οφθαλμολογική και η Ψυχιατρική του Κλινική. Γιατί, λοιπόν, διακομίστηκε κάποιο, υποτίθεται, σοβαρό περιστατικό; Μα, γιατί είναι εκεί η κ. Παγώνη υποθέτω που νομίζω δεν είναι ούτε ψυχίατρος, ούτε οφθαλμίατρος, αλλά παρόλα αυτά έχει πάρει σβάρνα τα κανάλια. 
Δεν έχω χρόνο, θα απαντήσω δημόσια εκτενώς. Έξω οι ψεύτες, έξω οι κλέφτες! 
ΠΡΟΕΔΡΕΥΩΝ (Γεώργιος Λαμπρούλης): Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση του διαθέσιμου εισοδήματος, της αποταμίευσης και των επενδύσεων, φορολογικές, μισθολογικές, συνταξιοδοτικές διατάξεις και λοιπές διατάξεις κοινωνικής πολιτικής».
Προχωρούμε στην ψήφιση επί της αρχής, των άρθρων, της τροπολογίας και του συνόλου του σχεδίου νόμου και η ψήφισή τους θα γίνει χωριστά.
Έχει υποβληθεί αίτηση ονομαστικής ψηφοφορίας από Βουλευτές της Νέας Δημοκρατίας επί των άρθρων 4, 7, 8, 9, 14, 15, 16, 20, 21, 22, 23, 25, 28, 35, 37, 38 και 51.
Θα αναγνώσω τον κατάλογο των υπογραφόντων την αίτηση ονομαστικής ψηφοφορίας Βουλευτών της Νέας Δημοκρατίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. 
Ο κ. Μηταράκης Νότης. Παρών.
Η κ. Συρεγγέλα Μαρία. Παρούσα. 
Ο κ. Ακτύπης Διονύσιος. Παρών. 
Η κ. Αυγερινοπούλου Διονυσία-Θεοδώρα. Παρούσα.
Ο κ. Βλαχάκος Νικόλαος. Παρών.
Η κ. Βούλτεψη Σοφία. Παρούσα. 
Η κ. Ιατρίδη Τσαμπίκα. Παρούσα. 
Ο κ. Γιώργος Ιωάννης. Παρών. 
Ο κ. Καππάτος Παναγής. Παρών. 
Ο κ. Κόνσολας Εμμανουήλ. Παρών. 
Ο κ. Κοτρωνιάς Γεώργιος. Παρών.
Ο κ. Κωτσός Γεώργιος. Παρών. 
Ο κ. Λεονταρίδης Θεόφιλος. Παρών. 
Ο κ. Λιούτας Αθανάσιος. Παρών. 
Η κ. Λυτρίβη Ιωάννα. Παρούσα. 
Ο κ. Μπαραλιάκος Ξενοφών (Φώντας). Παρών. 
Ο κ. Παπασωτηρίου Σταύρος. Παρών. 
Ο κ. Πασχαλίδης Ιωάννης. Παρών. 
Ο κ. Μπαρτζώκας Αναστάσιος. Παρών. 
Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών της Νέας Δημοκρατίας. 
Συνεπώς, διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό. 
(ΔΙΑΚΟΠΗ)




(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Γεώργιος Λαμπρούλης): Κυρίες και κύριοι συνάδελφοι, επαναλαμβάνεται η διακοπείσα συνεδρίαση. 
Στο σημείο αυτό θα διεξαχθεί ονομαστική ηλεκτρονική ψηφοφορία επί των άρθρων 4, 7, 8, 9, 14, 15, 16, 20, 21, 22, 23, 25, 28, 35, 37, 38 και 51 του σχεδίου νόμου του Υπουργείου Εθνικής Οικονομίας και Οικονομικών.
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)
(ΚΑΤΑ ΤΗ ΔΙΑΡΚΕΙΑ ΤΗΣ ΨΗΦΟΦΟΡΙΑΣ)
ΠΡΟΕΔΡΕΥΩΝ (Γεώργιος Λαμπρούλης): Ώσπου να τελειώσει η ψηφοφορία, να ανακοινώσουμε και ένα σχολείο που μας τιμά με την παρουσία του.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τρεις συνοδοί εκπαιδευτικοί από το 6ο Γυμνάσιο Καλαμάτας, το Β΄ Τμήμα. 
Σας καλωσορίζουμε και εξ ονόματος όλων των συναδέλφων εδώ στην Αίθουσα σας ευχόμαστε καλή πρόοδο, παιδιά!
(Χειροκροτήματα από όλες τις πτέρυγες της Βουλής)
Μας πετύχατε στο τέλος της συζήτησης ενός νομοσχεδίου και συγκεκριμένα μας πετύχατε στη διεξαγωγή της ψηφοφορίας, γι’ αυτό υπάρχει αυτή η σχετική ησυχία. 

Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.
(Οι προαναφερθείσες επιστολές καταχωρίζονται στα Πρακτικά και έχουν ως εξής:




ΠΡΟΕΔΡΕΥΩΝ (Γεώργιος Λαμπρούλης):  Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
	

(ΚΑΤΑ ΤΗ ΔΙΑΡΚΕΙΑ ΤΗΣ ΗΛΕΚΤΡΟΝΙΚΗΣ ΚΑΤΑΜΕΤΡΗΣΗΣ)
ΠΡΟΕΔΡΕΥΩΝ (Γεώργιος Λαμπρούλης): Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα οχτώ μαθήτριες και μαθητές και τρεις συνοδοί εκπαιδευτικοί από το 5ο Πειραματικό Γυμνάσιο Κομοτηνής. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ )




(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.
Επί του άρθρου 4 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 244 Βουλευτές.
Κατά του άρθρου, δηλαδή ΟΧΙ, ψήφισαν 5 Βουλευτές.
ΠΑΡΩΝ εψήφισαν 35.
Συνεπώς, το άρθρο 4 έγινε δεκτό κατά πλειοψηφία. 
Επί του άρθρου 7 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 186 Βουλευτές.
Κατά του άρθρου, δηλαδή ΟΧΙ, ψήφισαν 38 Βουλευτές.
ΠΑΡΩΝ εψήφισαν 60.
Συνεπώς, το άρθρο 7 έγινε δεκτό κατά πλειοψηφία.
Επί του άρθρου 8 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 222 Βουλευτές.
Κατά του άρθρου, δηλαδή ΟΧΙ, ψήφισαν 15 Βουλευτές.
ΠΑΡΩΝ εψήφισαν 47.
Συνεπώς, το άρθρο 8 έγινε δεκτό κατά πλειοψηφία.
Επί του άρθρου 9 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 223 Βουλευτές.
Κατά του άρθρου, δηλαδή ΟΧΙ, ψήφισαν 15 Βουλευτές.
ΠΑΡΩΝ εψήφισαν 46.
Συνεπώς, το άρθρο 9 έγινε δεκτό κατά πλειοψηφία.
Επί του άρθρου 14 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 198 Βουλευτές.
Κατά του άρθρου, δηλαδή ΟΧΙ, ψήφισαν 30 Βουλευτές.
ΠΑΡΩΝ εψήφισαν 56.
Συνεπώς, το άρθρο 14 έγινε δεκτό κατά πλειοψηφία.
Επί του άρθρου 15 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 239 Βουλευτές.
Κατά του άρθρου, δηλαδή ΟΧΙ, ψήφισαν 9 Βουλευτές.
ΠΑΡΩΝ εψήφισαν 36.
Συνεπώς, το άρθρο 15 έγινε δεκτό κατά πλειοψηφία.
Επί του άρθρου 16 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 197 Βουλευτές.
Κατά του άρθρου, δηλαδή ΟΧΙ, ψήφισαν 12 Βουλευτές.
ΠΑΡΩΝ εψήφισαν 75.
Συνεπώς, το άρθρο 16 έγινε δεκτό κατά πλειοψηφία.
Επί του άρθρου 20 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 215 Βουλευτές.
Κατά του άρθρου, δηλαδή ΟΧΙ, ψήφισαν 10 Βουλευτές.
ΠΑΡΩΝ εψήφισαν 59.
Συνεπώς, το άρθρο 20 έγινε δεκτό κατά πλειοψηφία.
Επί του άρθρου 21 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 239 Βουλευτές.
Κατά του άρθρου, δηλαδή ΟΧΙ, ψήφισαν 38 Βουλευτές.
ΠΑΡΩΝ εψήφισαν 7.
Συνεπώς, το άρθρο 21 έγινε δεκτό κατά πλειοψηφία.
Επί του άρθρου 22 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 239 Βουλευτές.
Κατά του άρθρου, δηλαδή ΟΧΙ, ψήφισαν 31 Βουλευτές.
ΠΑΡΩΝ εψήφισαν 14.
Συνεπώς, το άρθρο 22 έγινε δεκτό κατά πλειοψηφία.
Επί του άρθρου 23 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 239 Βουλευτές.
Κατά του άρθρου, δηλαδή ΟΧΙ, ψήφισαν 15 Βουλευτές.
ΠΑΡΩΝ εψήφισαν 30.
Συνεπώς, το άρθρο 23 έγινε δεκτό κατά πλειοψηφία.
Επί του άρθρου 25 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 239 Βουλευτές.
Κατά του άρθρου, δηλαδή ΟΧΙ, ψήφισαν 10 Βουλευτές.
ΠΑΡΩΝ εψήφισαν 35.
Συνεπώς, το άρθρο 25 έγινε δεκτό κατά πλειοψηφία.
Επί του άρθρου 28 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 240 Βουλευτές.
Κατά του άρθρου, δηλαδή ΟΧΙ, ψήφισαν 8 Βουλευτές.
ΠΑΡΩΝ εψήφισαν 36.
Συνεπώς, το άρθρο 28 έγινε δεκτό κατά πλειοψηφία.
Επί του άρθρου 35 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 171 Βουλευτές.
Κατά του άρθρου, δηλαδή ΟΧΙ, ψήφισαν 102 Βουλευτές.
ΠΑΡΩΝ εψήφισαν 11.
Συνεπώς, το άρθρο 35 έγινε δεκτό κατά πλειοψηφία.
Επί του άρθρου 37 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 160 Βουλευτές.
Κατά του άρθρου, δηλαδή ΟΧΙ, ψήφισαν 103 Βουλευτές.
ΠΑΡΩΝ εψήφισαν 21.
Συνεπώς, το άρθρο 37 έγινε δεκτό κατά πλειοψηφία.
Επί του άρθρου 38 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 159 Βουλευτές.
Κατά του άρθρου, δηλαδή ΟΧΙ, ψήφισαν 103 Βουλευτές.
ΠΑΡΩΝ εψήφισαν 22.
Συνεπώς, το άρθρο 38 έγινε δεκτό κατά πλειοψηφία.
Επί του άρθρου 51 ψήφισαν 284 Βουλευτές
Υπέρ του άρθρου, δηλαδή ΝΑΙ, ψήφισαν 215 Βουλευτές.
Κατά του άρθρου, δηλαδή ΟΧΙ, ψήφισαν 20 Βουλευτές.
ΠΑΡΩΝ εψήφισαν 49.
Συνεπώς, το άρθρο 51 έγινε δεκτό κατά πλειοψηφία.
Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

	Ενίσχυση του διαθέσιμου εισοδήματος, της αποταμίευσης και των επενδύσεων, φορολογικές, μισθολογικές, συνταξιοδοτικές διατάξεις και λοιπές διατάξεις κοινωνικής πολιτικής

ΠΡΟΕΔΡΕΥΩΝ (Ιωάννης Πλακιωτάκης): Μετά την ολοκλήρωση της ονομαστικής ηλεκτρονικής ψηφοφορίας, προχωρούμε στην ψήφιση των υπολοίπων άρθρων, της τροπολογίας και του συνόλου.
(ΨΗΦΟΦΟΡΙΑ)
ΠΡΟΕΔΡΕΥΩΝ (Ιωάννης Πλακιωτάκης): Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.
(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:




(ΚΑΤΑΜΕΤΡΗΣΗ)
(ΜΕΤΑ ΤΗΝ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Ιωάννης Πλακιωτάκης): Συνεπώς, μετά την ολοκλήρωση της ψηφοφορίας, το σχέδιο νόμου του Υπουργείου Εθνικής Οικονομίας και Οικονομικών «Ενίσχυση του διαθέσιμου εισοδήματος, της αποταμίευσης και των επενδύσεων, φορολογικές, μισθολογικές, συνταξιοδοτικές διατάξεις και λοιπές διατάξεις κοινωνικής πολιτικής» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Το Σώμα παρέσχε τη ζητηθείσα εξουσιοδότηση.
Θα συνεχίσουμε τώρα με την ορκωμοσία του νέου συναδέλφου. 
Καλείται ο συνάδελφος κ. Γεώργιος Κυριακόπουλος να προσέλθει και να δώσει τον νενομισμένο από το Σύνταγμα και τον Κανονισμό της Βουλής όρκο ενώπιον του εκπροσώπου της Εκκλησίας.
(Στο σημείο αυτό προσέρχεται ο Βουλευτής κ. Γεώργιος Κυριακόπουλος και δίνει τον ακόλουθο όρκο: 
«Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστός στην Πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου.»)
(Χειροκροτήματα)
ΠΡΟΕΔΡΕΥΩΝ (Ιωάννης Πλακιωτάκης): Να συγχαρούμε τον κ. Κυριακόπουλο. Να είναι υγιής, καλότυχος και να έχει κάθε επιτυχία!
Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 16 Νοεμβρίου 2026:  
Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)
1. Η με αριθμό 207/2-11-2026 επίκαιρη ερώτηση του Βουλευτή Α΄ Ανατολικής Αττικής της Κ.Ο. ΝΕΑ ΔΗΜΟΚΡΑΤΙΑ κ. Γεωργίου Βλάχου προς τον Υπουργό Εθνικής Οικονομίας και Οικονομικών με θέμα: «Αυστηρότερος έλεγχος των επιχειρήσεων παραλαβής και εμπορίας ανακυκλώσιμων υλικών (SCRAP)».
2. Η με αριθμό 209/2-11-2026 επίκαιρη ερώτηση της Βουλευτού Λασιθίου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Αικατερίνης (Κατερίνας) Σπυριδάκη προς τον Υπουργό Αγροτικής Ανάπτυξης και Τροφίμων με θέμα: «Οι παραγωγοί του Οροπεδίου Λασιθίου παραμένουν χωρίς ουσιαστική στήριξη. Άμεση ανάγκη ειδικού μηχανισμού αποζημιώσεων και αναστολής υποχρεώσεων».
3. Η με αριθμό 230/9-11-2026 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Γεωργίου Λαμπρούλη προς τον Υπουργό Εσωτερικών με θέμα: «Επικίνδυνα επίπεδα ουρανίου νιτρικών, σιδήρου σε κοινότητες του Δήμου Ελασσόνας».
4. Η με αριθμό 212/3-11-2026 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κυρίας Μαρίας Αθανασίου προς τον Υπουργό Υποδομών και Μεταφορών με θέμα: «Ανάγκη επέκτασης του δικτύου δρομολογίων των οδικών αστικών συγκοινωνιών από τα βόρεια προάστεια των Αθηνών προς την περιοχή του Μαραθώνα της Ανατολικής Αττικής».
5. Η με αριθμό 214/4-11-2026 επίκαιρη ερώτηση του Βουλευτή Λαρίσης της Κ.Ο. ΝΙΚΗ κ. Γεωργίου Ρούντα προς την Υπουργό Πολιτισμού με θέμα: «Παραδόθηκαν οριστικά τα οστά του Σαμουήλ έναντι προσωρινής παραχώρησης ελληνικών κειμηλίων;».
6. Η με αριθμό 238/9-11-2026 επίκαιρη ερώτηση του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εξωτερικών με θέμα: «Γνώριζε η ελληνική Κυβέρνηση εκ των προτέρων ότι η Γαλλία θα έστελνε ρηματική διακοίνωση στην Άγκυρα για την πόντιση του καλωδίου GSI;».
7. Η με αριθμό 223/7-11-2026 επίκαιρη ερώτηση του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς τον Υπουργό Εθνικής Οικονομίας και Οικονομικών με θέμα: «Νέα δικαίωση της Παρασκευής Τυχεροπούλου - Θα αποκατασταθεί πλήρως και θα διερευνηθούν οι ευθύνες για την υπηρεσιακή της δίωξη;».
8. Η με αριθμό 226/8-11-2026 επίκαιρη ερώτηση του ανεξάρτητου Βουλευτή Μεσσηνίας κ. Αλεξάνδρου (Αλέξη) Χαρίτση προς τον Υπουργό Εθνικής Οικονομίας και Οικονομικών με θέμα: «Η ΑΑΔΕ αφαιρεί αρμοδιότητες από τις ΔΟΥ της περιφέρειας. Υποβαθμίζεται η ΔΟΥ Καλαμάτας».
9. Η με αριθμό 227/9-11-2026 επίκαιρη ερώτηση του ανεξάρτητου Βουλευτή Μεσσηνίας κ. Αλεξάνδρου (Αλέξη) Χαρίτση προς τον Υπουργό Εθνικής Οικονομίας και Οικονομικών με θέμα: «Συνεχίζεται το φιάσκο με το ΟΣΔΕ 2026 - Υπόλογοι κυβέρνηση και ΑΑΔΕ».
10. Η με αριθμό 237/9-11-2026 επίκαιρη ερώτηση της ανεξάρτητης Βουλευτού Β3΄ Νότιου Τομέα Αθηνών κυρίας Θεανώς Φωτίου προς τον Υπουργό Υγείας με θέμα: «Να σταματήσουν οι αυθαίρετες, αναγκαστικές και εκδικητικές μετακινήσεις εξειδικευμένου προσωπικού του Εθνικού Οργανισμού Πρόληψης και Αντιμετώπισης Εξαρτήσεων (ΕΟΠΑΕ) από τις δομές στεγνής θεραπείας προς άλλες υπηρεσίες του Οργανισμούς που διαλύουν πετυχημένα προγράμματα απεξάρτησης και επανένταξης».
Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)
1. Η με αριθμό 211/3-11-2026 επίκαιρη ερώτηση του Βουλευτή Ηρακλείου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Φραγκίσκου (Φρέντυ) Παρασύρη προς τον Υπουργό Αγροτικής Ανάπτυξης και Τροφίμων με θέμα: «Ασφυκτική πίεση στον πρωτογενή τομέα της Κρήτης: Ανάγκη άμεσης θωράκισης του ελαιολάδου από τις ελληνοποιήσεις, αντιμετώπισης των στρεβλώσεων στην αγορά και οικονομικής στήριξης των αμπελουργών μέσω de minimis».
2. Η με αριθμό 231/9-11-2026 επίκαιρη ερώτηση του Βουλευτή Αχαΐας της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Νικολάου Καραθανασόπουλου προς τον Υπουργό Προστασίας του Πολίτη με θέμα: «Να σταματήσει τώρα κάθε δίωξη σε βάρος των μελών του ΚΚΕ και της ΚΝΕ που δέχθηκαν τη δολοφονική επίθεση από φασίστες στην Πάτρα».
3. Η με αριθμό 236/9-11-2026 επίκαιρη ερώτηση του Βουλευτή Λαρίσης της Κ.Ο. ΝΙΚΗ κ. Γεωργίου Ρούντα προς τον Υπουργό Εθνικής Οικονομίας και Οικονομικών με θέμα: «Παραβίαση της νομοθεσίας από τον Διοικητή της ΑΑΔΕ στο θέμα της ταυτοποίησης των Ελλήνων πολιτών».
4. Η με αριθμό 220/5-11-2026 επίκαιρη ερώτηση της Βουλευτού Ηρακλείου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Ελένης Βατσινά προς την Υπουργό Κοινωνικής Συνοχής και Οικογένειας με θέμα: «Συνεχίζεται η έλλειψη εκπαιδευτή κινητικότητας - προσανατολισμού για άτομα με μειωμένη ή πλήρη απώλεια όρασης στην Κρήτη».
5. Η με αριθμό 233/9-11-2026 επίκαιρη ερώτηση του Βουλευτή Ηρακλείου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Εμμανουήλ Συντυχάκη προς τον Υπουργό Εσωτερικών με θέμα: «Για την κατάσταση του οδικού δικτύου στην περιοχή της Κοινότητας Πηγαϊδακίων στον Δήμο Φαιστού, ΠΕ Ηρακλείου Κρήτης και τα προβλήματα των κατοίκων της περιοχής».
6. Η με αριθμό 221/6-11-2026 επίκαιρη ερώτηση του Βουλευτή Δράμας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστασίου (Τάσου) Νικολαΐδη προς τον Υπουργό Εθνικής Άμυνας με θέμα: «Έντονη ανησυχία στην κοινωνία της Δράμας για το ενδεχόμενο κλεισίματος ή μεταστάθμευσης του 518 Μηχανοποιημένου Τάγματος Πεζικού και μεταστάθμευσης της 165 Μοίρας Πολλαπλών Εκτοξευτών Πυραύλων (165 ΜΠΕΠ)».
7. Η με αριθμό 234/9-11-2026 επίκαιρη ερώτηση του Βουλευτή Ιωαννίνων της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Νικολάου (Πάκου) Έξαρχου προς τον Υπουργό Υγείας με θέμα: «Για τις συνέπειες της τραγικής υποστελέχωσης των εργαστηρίων στο ΓΝ Χατζηκώστα Ιωαννίνων».
8. Η με αριθμό 224/7-11-2026 επίκαιρη ερώτηση του Βουλευτή Δωδεκανήσου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Γεωργίου Νικητιάδη προς τον Υπουργό Περιβάλλοντος και Ενέργειας με θέμα: «Διαχείριση πληθυσμού ελαφιών στην Ρόδο-Διαχρονική αδιαφορία και απαξίωση της Κυβέρνησης για τον πρωτογενή τομέα του νησιού».
9. Η με αριθμό 235/9-11-2026 επίκαιρη ερώτηση του Βουλευτή Μαγνησίας της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Βασιλείου Μεταξά προς τον Υπουργό Αγροτικής Ανάπτυξης και Τροφίμων με θέμα: «Δηλώσεις ΟΣΔΕ - καταβολή ενισχύσεων 2026».
10. Η με αριθμό 228/9-11-2026 επίκαιρη ερώτηση του Βουλευτή Δράμας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστασίου (Τάσου) Νικολαΐδη προς τον Υπουργό Περιβάλλοντος και Ενέργειας με θέμα: «Προβλήματα στη διάθεση καυσόξυλων για την κάλυψη των αναγκών θέρμανσης των κατοίκων της Π.Ε. Δράμας».
11. Η με αριθμό 232/9-11-2026 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Ελένης - Μαρίας (Μιλένας) Αποστολάκη προς τον Υπουργό Εθνικής Οικονομίας και Οικονομικών με θέμα: «Εκτός εξωδικαστικού μηχανισμού οι δανειολήπτες του πρώην Οργανισμού Εργατικής Κατοικίας (ΟΕΚ). Άμεση ανάγκη άρσης του αποκλεισμού».
ΑΝΑΦΟΡΕΣ-ΕΡΩΤΗΣΕΙΣ (Άρθρα 130 παράγραφος 5 του Κανονισμού της Βουλής)
1. Η με αριθμό 66/6-10-2026 ερώτηση του Βουλευτή Ιωαννίνων της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Νικολάου Έξαρχου προς τον Υπουργό Εσωτερικών με θέμα: «Για την απαράδεκτη και επικίνδυνη κατάσταση στέγασης των Ειδικών Σχολείων της Λευκάδας».
2. Η με αριθμό 54/9/6-10-2026 ερώτηση και αίτηση κατάθεσης εγγράφων του Ανεξάρτητου Βουλευτή Β΄ Θεσσαλονίκης κ. Σωκράτη Φάμελλου προς τον Υπουργό Περιβάλλοντος και Ενέργειας με θέμα: «Πώς χρησιμοποιεί η κυβέρνηση τα εκατοντάδες εκατομμύρια που αφαίρεσε από τους δήμους με το τιμωρητικό τέλος ταφής;».
3. Η με αριθμό 146/7-10-2026 ερώτηση του ανεξάρτητου Βουλευτή Φθιώτιδος κ. Ιωάννη Σαρακιώτη προς τον Υπουργό Αγροτικής Ανάπτυξης και Τροφίμων με θέμα: «Καταστροφή των καλλιεργειών μηδικής (τριφυλλιού) στο Κωπαϊδικό πεδίο από την έξαρση των τρωκτικών».
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
[bookmark: _Hlk245236928]Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 13 Νοεμβρίου 2026, οι επίκαιρες ερωτήσεις που θα συζητηθούν είναι οι εξής: 
1. Η με αριθμό 162/28/8-10-2026 ερώτηση κατ’ άρθρο 130 παράγραφος 5 του Κανονισμού της Βουλής θα απαντηθεί από τη Μόνιμη Υπηρεσιακή Υφυπουργό Εξωτερικών κ. Αλεξάνδρα Παπαδοπούλου.
2. Η με αριθμό 218/5-11-2026 επίκαιρη ερώτηση θα απαντηθεί από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση.
3. Η με αριθμό 208/2-11-2026, η με αριθμό 213/4-11-2026 και η με αριθμό 215/5-11-2026 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο. 
 Ξεκινάμε λοιπόν, με την πρώτη με αριθμό 162/28/8-10-2026 ερώτηση και αίτηση κατάθεσης εγγράφων του Ανεξάρτητου Βουλευτή Β3΄ Νότιου Τομέα Αθηνών κ. Νικολάου Βρεττού προς το Υπουργείο Εξωτερικών με θέμα: «Παράδοση των οστών του τσάρου Σαμουήλ στη Βουλγαρία έναντι μόλις σαράντα οκτώ κειμηλίων. Αποκλεισμός των οικείων Μητροπόλεων και απώλεια διαπραγματευτικού ερείσματος για τα χιλιάδες συληθέντα κειμήλια και χειρόγραφα της Βόρειας Ελλάδας». 
Παρακαλώ κύριε Βρέττε, έχετε τον λόγο. 
ΝΙΚΟΛΑΟΣ ΒΡΕΤΤΟΣ: Ευχαριστώ κύριε Πρόεδρε. 
Κυρία Υπουργέ, στις 7 Οκτωβρίου είχα καταθέσει στο Υπουργείο σας μια γραπτή ερώτηση με το θέμα που ανέφερε ο κύριος Πρόεδρος. Εν τω μεταξύ, χαρακτηρίστηκε αναπάντητη, γιατί δεν απαντήσατε. Θα μας πείτε τους λόγους. Όμως, έχει να κάνει με το μνημόνιο κατανόησης που υπέγραψαν οι Υπουργοί Πολιτισμού Ελλάδας και Βουλγαρίας. Τα πρωτόκολλα παράδοσης-παραλαβής υπεγράφησαν στη Θεσσαλονίκη τον Οκτώβριο, παρουσία των Πρωθυπουργών των δύο χωρών. 
Με τη Συμφωνία αυτή η Ελλάδα παρέδωσε στη Βουλγαρία τα οστά που αποδίδονται στο Τσάρο Σαμουήλ και η Ελλάδα παρέλαβε σαράντα οχτώ εκκλησιαστικά κειμήλια, τα οποία είχαν αρπαγεί το 1917 από τις εξαρχικές ομάδες των κομιτατζήδων από μονές της Ανατολικής Μακεδονίας. 
Η Κυβέρνηση παρουσίασε τη Συμφωνία ως ιστορική επιτυχία και οφείλει να το αποδείξει γιατί τα δεδομένα, όπως έχουν γίνει ήδη γνωστά, γεννούν σοβαρά ερωτήματα που με σαφήνεια και τεκμηρίωση έχουν κατατεθεί και από το Σεβασμιότατο Μητροπολίτη της Δράμας κ. Δωρόθεο με επιστολή προς την Υπουργό Πολιτισμού από τον Σύλλογο Ελλήνων Αρχαιολόγων, από σύσσωμη την Αντιπολίτευση ως κόμματα και ως Ανεξάρτητοι Βουλευτές, από σημαντικές πολιτικές, ακαδημαϊκές και πνευματικές προσωπικότητες και -με διακριτικό αλλά σαφή τρόπο- από το ίδιο το Άγιο Πατριαρχείο μας. 
Για όλους αυτούς τους λόγους: Επειδή κανείς από τους προαναφερθέντες δεν γνωρίζει ποιο ακριβώς είναι το περιεχόμενο του Μνημονίου Κατανόησης της 29ης Σεπτεμβρίου και των πρωτοκόλλων της 3ης Οκτωβρίου. Κανείς δεν γνωρίζει αν υπάρχει ρητή δεσμευτική υποχρέωση της Βουλγαρίας να επιστρέψει τα υπόλοιπα κειμήλια και χειρόγραφα με συγκεκριμένο χρονοδιάγραμμα. Αν όχι, κανείς δεν γνωρίζει σε τι ακριβώς στηρίζεται ο ισχυρισμός περί πρώτης φάσεως. Κανείς δεν γνωρίζει το νομικό καθεστώς. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Για όλους αυτούς τους λόγους σας ζητώ να καταθέσετε στην Ελληνική Βουλή τα εξής έγγραφα: Το πλήρες κείμενο του Μνημονίου Κατανόησης της 29ης Σεπτεμβρίου του 2026 και των πρωτοκόλλων παράδοσης-παραλαβής της 3ης Οκτωβρίου του 2026 με τα αντίστοιχα παραρτήματά τους, τον αναλυτικό κατάλογο των σαράντα οχτώ κειμηλίων με την προέλευση και την τεκμηρίωση του καθενός, τη γνωμοδότηση του Κεντρικού Αρχαιολογικού Συμβουλίου και κάθε αρμοδίου οργάνου, όπως και την υπουργική απόφαση για την παράθεση των ευρημάτων του Αγίου Αχιλλείου, τον κατάλογο των κειμηλίων, χειρογράφων και παλαιτύπων που η Ελληνική Πολιτεία διεκδικεί από τη Βουλγαρία και προφανώς -αν υπάρχει- την αλληλογραφία του Υπουργείου Πολιτισμού με τις Ιερές Μητροπόλεις Δράμας, Σερρών και Ξάνθης για το ζήτημα κατά το τελευταίο έτος. 
Το λέω αυτό, γιατί πλέον είναι δεδομένο ότι οι συνέπειες από όλη αυτή την πολιτιστική ανταλλαγή, ξεπερνούν τα όρια της πολιτιστικής διπλωματίας, δεδομένου ότι η ιστορική κληρονομιά του Σαμουήλ που παραδώσατε αποτελεί αντικείμενο διαμάχης μεταξύ Βουλγαρίας και Σκοπίων. 
Επομένως η ελληνική απόφαση…
 ΠΡΟΕΔΡΕΥΩΝ (Ιωάννης Πλακιωτάκης):  Ευχαριστούμε τον κ. Βρεττό. 
Θα απαντήσει η Μόνιμη Υπηρεσιακή Υφυπουργός Εξωτερικών κ. Αλεξάνδρα Παπαδοπούλου. 
Παρακαλώ, κυρία Υφυπουργέ, έχετε τον λόγο.  
ΑΛΕΞΑΝΔΡΑ ΠΑΠΑΔΟΠΟΥΛΟΥ (Μόνιμη Υπηρεσιακή Υφυπουργός Εξωτερικών): Η επιστροφή όλων των εκκλησιαστικών κειμηλίων που εκλάπησαν από τις βουλγαρικές στρατιωτικές δυνάμεις κατά τον Α΄ και τον Β΄ Παγκόσμιο Πόλεμο, αποτελεί ιδιαίτερα σημαντικό θέμα για την Ελλάδα και σημαντική προτεραιότητα που ανάγεται στο ιστορικό παρελθόν των δύο χωρών. 
Οι απαραίτητοι δίαυλοι μεταξύ Ελλάδας και Βουλγαρίας για την εξέταση του θέματος της επιστροφής των κειμηλίων της Ιεράς Μονής Εικοσιφοινίσσης Δράμας και Ιεράς Μονής Τιμίου Προδρόμου Σερρών, παρέμεναν πάντα ενεργοί, ενώ το ζήτημα ετίθετο προς τη βουλγαρική πλευρά κατά τις διμερείς συναντήσεις και επαφές και σε υψηλό πολιτικό επίπεδο. 
Η Ελλάδα πάντα επεδίωκε διευθέτηση που να συνάδει με την ιστορική αποκατάσταση, καθώς και με το ιδιαίτερα αναπτυγμένο επίπεδο των διμερών ελληνοβουλγαρικών σχέσεων, οι οποίες απολαμβάνουν τα τελευταία χρόνια το καθεστώς στρατηγικής εταιρικής σχέσης. Η πιο πρόσφατη εξέλιξη υπογραφής μνημονίου κατανόησης και αμοιβαίας παράδοσης πολιτιστικών αντικειμένων μεταξύ Υπουργείου Πολιτισμού της Ελληνικής Δημοκρατίας και Υπουργείου Πολιτισμού της Βουλγαρικής Δημοκρατίας είναι αποτέλεσμα των άοκνων προσπαθειών της Ελληνικής Κυβέρνησης, καθώς και των αναβαθμισμένων σχέσεων των δύο χωρών που επέτρεψαν να υπάρξει ο απαραίτητος πολιτικός χώρος συνεννόησης για το ζήτημα αυτό. 
Όπως χαρακτηριστικά ανέφερε ο πρωθυπουργός κ. Μητσοτάκης κατά την τελετή υπογραφής του Μνημονίου στη Θεσσαλονίκη, με τη συγκεκριμένη πράξη δύο χώρες θεμελιώνουν κάτι βαθύτερο από μια πολιτιστική ανταλλαγή, εκφράζοντας την πεποίθηση ότι η συνεργασία θα συνεχιστεί για την επιστροφή και άλλων κειμήλιων, δηλώνοντας με έμφαση ότι ο επαναπατρισμός σπουδαίων κειμηλίων της συλλογικής μνήμης σε Ελλάδα και Βουλγαρία, μετατρέπει τις δύσκολες στιγμές του παρελθόντος σε γέφυρες ενός κοινού μέλλοντος. 
Η υπογραφή του Μνημονίου αποτελεί ένα πρότυπο επιτυχημένου διαλόγου, αμοιβαίας κατανόησης, καλών κοινωνικών σχέσεων και σεβασμού μεταξύ των δύο χωρών, με κύριο σκοπό την ενίσχυση της πολιτιστικής τους συνεργασίας, την ανταλλαγή εμπειρίας και την προώθηση της συναφούς επιστημονικής γνώσης. Συμφωνίες και μνημόνια, όπως το συγκεκριμένο, αποτελούν τα τελευταία χρόνια αποδεκτά μοντέλα διακρατικής πολιτιστικής συνεργασίας στο πλαίσιο της διεθνούς πρακτικής, σε ό, τι αφορά στην επιστροφή ή αποκατάσταση πολιτιστικών αγαθών στις χώρες προέλευσης. 
Από πλευράς μας, θα ήθελα επίσης να επισημάνω ότι η Ελλάδα και η Βουλγαρία είναι όμορες χώρες και διατηρούν στενή συνεργασία σε πλήθος επιμέρους τομέων, η οποία υλοποιείται και μέσω του πυκνού συμβατικού πλαισίου που ρυθμίζει τις σχέσεις τους. Η διμερής συνεργασία βαίνει συνεχώς αναπτυσσόμενη, συμπεριλαμβάνοντας σημαντικό αριθμό τομέων, γεγονός που διευκολύνεται από τη συμμετοχή αμφοτέρων των χωρών στο ΝΑΤΟ και την ΕΕ, αλλά και στην Ευρωζώνη και τον Ενιαίο Χώρο Σένγκεν μετά την πρόσφατη ένταξη της Βουλγαρίας. 
Παράλληλα και οι δύο χώρες συνεργάζονται στο πλαίσιο πολυάριθμων περιφερειακών οργανισμών και σχημάτων συνεργασίας. 
ΠΡΟΕΔΡΕΥΩΝ (Ιωάννης Πλακιωτάκης):  Ευχαριστούμε την κυρία Υπουργό. 
Παρακαλώ κύριε Βρεττέ, έχετε τον λόγο. 
ΝΙΚΟΛΑΟΣ ΒΡΕΤΤΟΣ: Κυρία Υπουργέ, εκείνο που κατάλαβε ο καθένας που παρακολούθησε την απάντησή σας είναι ότι ποτέ δεν προτίθεστε όσο είστε στην Κυβέρνηση να δημοσιοποιήσετε αυτή τη μυστική συμφωνία. Είναι εντυπωσιακό γιατί φαίνεται ότι δεν θέλετε να λογοδοτείτε, κάτι παράδοξο αυτό για τα κοινοβουλευτικά σίγουρα και όχι συμβατό με τη δημοκρατική λειτουργία. 
Όμως, εσείς, εδώ στη Βουλή, έστω και εκτός μικροφώνου, είχατε δεσμευτεί πως θα το κάνετε όταν έρθει η ώρα. Μα, η ώρα έχει έρθει να τηρήσετε αυτήν τη δέσμευση. Αλήθεια, έχετε κάτι να φοβάστε; Μήπως τα κείμενα διαψεύσουν τις φανταχτερές δηλώσεις; Μήπως αποδειχτεί πως η άρνησή σας να υπηρετήσετε την αρχή της διαύγειας οφείλεται στη δυσανεξία σας προς την αρχή της διαφάνειας; Μήπως δεν θέλετε να φανερωθεί η αλήθεια; Διότι τώρα τελευταία στο ΥΠΕΞ έχει γίνει συνηθισμένη πρακτική η σκοτεινή για εμάς μυστική διπλωματία και αυτό φαίνεται στις ανυπόληπτες διεθνείς επιρροές και θέσεις που λαμβάνονται από τα άλλα κράτη. Παρόλο που για εσάς και το εσωτερικό κομματικό ακροατήριο δείχνουν δήθεν σπουδαίες στρατηγικές, αυτές κάθε φορά φέρνουν και μεγαλύτερη απογοήτευση στους Έλληνες πολίτες και τη χώρα σε δυσμενέστερη διαπραγματευτική θέση. 
Ας μην υποκρινόμαστε σε αυτή τη δύσκολη περίοδο εσείς πρέπει να αποδείξετε πως αγωνίζεστε αποτελεσματικά για τα δίκαια της πατρίδος και όχι να κρύβεστε από τον ελληνικό λαό πίσω από ρήτρες εμπιστευτικότητας που επιβάλλουν οι δήθεν στρατηγικές υψηλού χειρισμού και διεθνών πρακτικών.
Τα θέματα που έχουν να κάνουν με κλεμμένους θησαυρούς, κειμήλια, άγια λείψανα και τα τιμαλφή πολύτιμα είναι αυτά που αποδεικνύουν την ιστορική διαχρονική ελληνικότητα της Μακεδονίας -από το Μοναστήρι μέχρι και την Ανατολική Θράκη- και δεν μπορούν να παραχωρούνται κάτω από μυστικές συμφωνίες και να απεμπολούνται κατοχυρωμένα δικαιώματα μέσω διεθνών συμβάσεων. Σας το ζητάει αυτό σύσσωμη η Αντιπολίτευση, σας το ζητάει ο οικείος Μητροπολίτης Δράμας, σας το ζητά με προσεκτική φαναριώτικη διατύπωση το Άγιο Πατριαρχείο μας που ματωμένα κράτησε όρθιο το γένος της Ρωμιοσύνης απέναντι στους εξαρχικούς κομιτατζήδες. 

Σας το ζητούν οι Έλληνες πολίτες και οφείλετε τώρα να δημοσιοποιήσετε τη διακρατική συμφωνία και μη φοβάστε το φως, γιατί αυτό θα δικαιώσει τη δική σας εκδοχή και θα καταρρίψει τη βουλγαρική που επικαλείται πως τα κειμήλια τούς ανήκουν. Σίγουρα δεν μπορούν να ισχύουν και οι δύο εκδοχές. Καταθέστε αυτό το μνημόνιο για να το διαβάσουμε, να δούμε τι γράφει και αν γράφει αυτό που λέτε, θα διαψευστούν μαζί και οι Βούλγαροι και εγώ και όσοι άλλοι διαφωνούν με τους χειρισμούς σας.
 Όποιος έχει, κυρία Υπουργέ, αυτό το χαρτί, αυτά τα έγγραφα στο χέρι του και τα διαβάσει, τότε καταλαβαίνει ποιος έχει δίκιο, ποιος δίνει το δίκαιο και για ποιο λόγο κάποιος θέλει να κρύβει το δίκιο. Εσείς δεν πιστεύω να το κρύβετε. Άρα, μήπως αυτό το χαρτί δεν σας δικαιώνει; 
Οι πάντες γνωρίζουμε πως τα λείψανα των αγίων λείπουν από τις αγίες λειψανοθήκες τους και για εμάς τους ορθοδόξους είναι και αυτά πολύτιμος θησαυρός. Μπορεί για εσάς να είναι σημαντικά τα κουτιά τους, που είναι πολύτιμα έργα τέχνης, αλλά το πιο σημαντικό είναι τα Άγια Λείψανά μας.
Και θέλω πραγματικά να σας ζητήσω, έστω και αυτή τη στιγμή, να αλλάξετε την πολιτική και να καταθέσετε πραγματικά αυτά τα έγγραφα που δικαιώνουν τη δική σας πολιτική πρακτική, γιατί τελικά η μυστική διπλωματία, κυρία Υπουργέ, στη συνείδηση του ελληνικού λαού μοιάζει με σοβαρότατο ατόπημα και δεν μπορεί να επικαλείται αυτή ως άλλοθι λανθασμένων ή αναποτελεσματικών πολιτικών που πλήττουν τον πυρήνα της συνείδησης του Έλληνα πολίτη και αμφισβητούν τα δικαιώματα που με αίμα κάποιοι έχουν διεκδικήσει. 
Ευχαριστούμε. 
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ.  Βρεττό. 
Παρακαλώ, κυρία Υπουργέ, έχετε τον λόγο. 
ΑΛΕΞΑΝΔΡΑ ΠΑΠΑΔΟΠΟΥΛΟΥ (Μόνιμη Υπηρεσιακή Υφυπουργός Εξωτερικών): Ευχαριστώ.
Η υποχρέωση της Βουλγαρίας να επιστρέψει τα αρπαγέντα κειμήλια πηγάζει, όπως και εσείς επισημαίνετε στην ερώτησή σας, από το άρθρο 126 της συνθήκης του Νεϊγύ το 1919. Πρόκειται για μια υποχρέωση μονομερή, νομικά δεσμευτική και ανεπιφύλακτη. Επί δεκαετίες, ωστόσο, η διεκδίκηση της υποχρέωσης αυτής προσέκρουε σε τοίχο. Σήμερα με το μνημόνιο κατανόησης και τα σχετικά πρωτόκολλα πετύχαμε το αυτονόητο, αλλά μέχρι πρότινος ακατόρθωτο, την επιστροφή των πρώτων πενήντα τριών κειμηλίων. 
Η επιστροφή αυτών των κειμηλίων δεν είναι το τέλος της διαδρομής. Είναι η αρχή. Το διπλωματικό μας έρεισμα παραμένει ακέραιο και ισχυρό, ακριβώς επειδή για πρώτη φορά η βουλγαρική πλευρά αναγνωρίζει εμπράκτως μέσω της επιστροφής τη νομική της υποχρέωση.
Όπως τόνισα, το ζήτημα της επιστροφής των εκκλησιαστικών θησαυρών, χειρόγραφων και κειμηλίων των Ιερών Μονών της Κεντρικής και Ανατολικής Μακεδονίας και Θράκης, τα οποία αφαιρέθηκαν παράνομα από τις βουλγαρικές κατοχικές δυνάμεις κατά τη διάρκεια κυρίως του Α΄, αλλά και του Β΄ Παγκοσμίου Πολέμου, παραμένει προτεραιότητά μας. Σας διαβεβαιώνω ότι το ενδιαφέρον του Υπουργείου Εξωτερικών για το συγκεκριμένο ζήτημα παραμένει συνεχές και αμείωτο και θα συνεχίσουμε να εργαζόμαστε με μεθοδικότητα, σοβαρότητα και επιμονή, εξαντλώντας κάθε διπλωματική και θεσμική δυνατότητα. 
Η επιστροφή όλων των εκκλησιαστικών κειμηλίων αποτελεί ιδιαίτερα σημαντικό θέμα, καθώς το αίτημα επαναπατρισμού τους είναι διαρκές. Ας μην ξεχνάμε ότι χάρη στις επίμονες και συντονισμένες ενέργειες των συναρμόδιων Υπουργείων και άλλων φορέων, επαναπατρίστηκε τον Σεπτέμβριο του 2022 από το Μουσείο Βίβλου της Ουάσιγκτον ένα χειρόγραφο ευαγγέλιο του 10ου-11ου αιώνα, το οποίο είχε κλαπεί από την Ιερά Μονή Εικοσιφοινίσσης, γεγονός που αποδεικνύει ότι ο επίμονος συντονισμός και η προσήλωση στον στόχο αποφέρει καρπούς και δημιουργεί δεδικασμένο ηθικής τάξης. Η Ιερά Μονή Εικοσιφοινίσσης Δράμας και η Ιερά Μονή Τιμίου Προδρόμου Σερρών αποτελούν χαρακτηριστικές περιπτώσεις, αν και όχι μοναδικές.
Σε αυτό το πλαίσιο το Υπουργείο Εξωτερικών συνεργάζεται στενά με το Υπουργείο Πολιτισμού, ενώ από κοινού στηρίζουμε τις πρωτοβουλίες της Εκκλησίας. Για την Ελλάδα αποτελεί μια από τις σημαντικές προτεραιότητες που ανάγονται στο κοινό ιστορικό παρελθόν των δύο χωρών και ευελπιστούμε σε αίσια και συνολική ολοκλήρωση που θα συνάδει με το ιδιαίτερα ανεπτυγμένο επίπεδο των διμερών ελληνοβουλγαρικών σχέσεων, οι οποίες απολαμβάνουν τα τελευταία χρόνια το καθεστώς στρατηγικής εταιρικής σχέσης. 
Κλείνοντας τη δευτερολογία μου, επιτρέψτε μου να τονίσω ξανά ότι το μήνυμα που εκπέμπει η συμφωνία αυτή με τη Βουλγαρία είναι ένα: Η Ελλάδα με μεθοδικότητα, αυτοπεποίθηση και διπλωματική ωριμότητα κλείνει τις πληγές του παρελθόντος, δρομολογεί λύσεις για άλυτα επί δεκαετίες ζητήματα και προασπίζεται το εθνικό συμφέρον. Φέρνουμε πίσω την κληρονομιά μας, διατηρώντας παράλληλα ακέραιες τις θέσεις μας στο Διεθνές Δίκαιο και προάγουμε σχέσεις καλής γειτονίας και συνεργασίας με τους γείτονες και εταίρους μας. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κυρία  Υπουργό. 
Θα συνεχίσουμε τώρα με την τρίτη με αριθμό 218/5-11-2026 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της Κ.Ο. ΝΙΚΗ κ. Ασπασίας Κουρουπάκη προς την Υπουργό Παιδείας, Θρησκευμάτων και Αθλητισμού με θέμα: «Σοβαρά κενά θεολόγων στα σχολεία και καθυστερήσεις στην κάλυψη των διδακτικών αναγκών».
Παρακαλώ, κυρία Κουρουπάκη, έχετε τον λόγο.
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε. 
Κύριε Υπουργέ, η σχολική χρονιά έχει ήδη προχωρήσει και εξακολουθούν να διατυπώνονται σοβαρές καταγγελίες για ελλείψεις θεολόγων στα γυμνάσια και στα λύκεια της χώρας μας, προκαλώντας εύλογη ανησυχία για την ομαλή διδασκαλία των θρησκευτικών. 
Σύμφωνα με στοιχεία που δημοσιοποίησε η Πανελλήνια Ένωση Θεολόγων στις 7 Οκτωβρίου 2026, εκτιμάται ότι χίλιες εξήντα εβδομαδιαίες διδακτικές ώρες στη δευτεροβάθμια εκπαίδευση δεν καλύπτονται από θεολόγους. Παραμένει, συνεπώς, αδιευκρίνιστο πόσες από αυτές τις ώρες εξακολουθούν να μη διδάσκονται και πώς αντιμετωπίζονται οι αντίστοιχες ανάγκες των σχολείων. 
Παράλληλα, εκπαιδευτικοί του κλάδου ΠΕ01 επισημαίνουν προβλήματα στην καταγραφή των λειτουργικών κενών και ζητούν έγκαιρη πρόσληψη του αναγκαίου προσωπικού. 
Σύμφωνα με τα παραπάνω, ερωτάσθε: Ποια είναι σήμερα η πραγματική έκταση των λειτουργικών κενών θεολόγων ΠΕ01 στη δευτεροβάθμια εκπαίδευση και πόσες διδακτικές ώρες θρησκευτικών παραμένουν ακάλυπτες; Σε ποιες άμεσες ενέργειες προτίθεται να προχωρήσει το Υπουργείο για την κάλυψη των διαπιστωμένων κενών; Ποιο είναι το χρονοδιάγραμμα των αναγκαίων προσλήψεων και ποιος είναι ο συνολικός σχεδιασμός για την αξιοποίηση των εκπαιδευτικών ΠΕ01;
Θα ήθελα, επίσης, να σας επισημάνω τη σημασία της διδασκαλίας των θρησκευτικών στα σχολεία, η οποία συμβάλλει στη διαμόρφωση της προσωπικότητας, του χαρακτήρα και των αξιών των μαθητών. Επιπλέον, το μάθημα βοηθά τους μαθητές να κατανοήσουν καλύτερα την ιστορία, την παράδοση και τον πολιτισμό του τόπου μας. Μέσα από το μάθημα των θρησκευτικών τα παιδιά γνωρίζουν τη θρησκεία, την πίστη και σημαντικές αρχές, όπως η αγάπη, ο σεβασμός, η αλληλεγγύη, η συγχώρεση και η προσφορά προς τον συνάνθρωπο. Ειδικά σε μια περίοδο που η έξαρση της βίας των ανηλίκων είναι σε πάρα πολύ σημαντικά ποσοστά αυξημένη, είναι πολύ σημαντική η διδασκαλία των θρησκευτικών, διότι ενθαρρύνει τον διάλογο, τον προβληματισμό και την ανάπτυξη της κριτικής σκέψης. Στόχος είναι να δημιουργεί ανθρώπους με σεβασμό, κατανόηση, αγάπη και αποδοχή προς όλους. 
Τέλος, θα ήθελα να αναφέρω το άρθρο 16 παράγραφος 2 του Συντάγματος, που περιλαμβάνει την ανάπτυξη της θρησκευτικής συνείδησης στους σκοπούς της παιδείας. Η εκπλήρωση αυτής της αποστολής απαιτεί κανονική διδασκαλία και έγκαιρη στελέχωση. 
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Σας ευχαριστούμε, κυρία Κουρουπάκη. 
Θα απαντήσει ο Υφυπουργός Παιδείας, Θρησκευμάτων και Αθλητισμού, ο κ. Κωνσταντίνος Βλάσης. 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κύριε Πρόεδρε, κυρία συνάδελφε, θέλω κατ’ αρχάς να σας διαβεβαιώσω ότι η κάλυψη των διδακτικών αναγκών των σχολείων αποτελεί σταθερή προτεραιότητα του Υπουργείου Παιδείας και ασφαλώς σε αυτήν την προσπάθεια περιλαμβάνονται και οι εκπαιδευτικοί του κλάδου ΠΕ01, οι θεολόγοι μας. Δεν πρόκειται να ισχυριστώ ότι δεν υπάρχουν ελλείψεις. Για να είμαι ειλικρινής, υπάρχουν ανάγκες που εξακολουθούν να καταγράφονται και εργαζόμαστε για να μπορέσουμε να τις καλύψουμε. 
Είναι, όμως, εξίσου αναγκαίο η συζήτησή μας να λαμβάνει υπ’ όψιν και όλα όσα έχουν ήδη πραγματοποιηθεί τα τελευταία χρόνια. Θα ήθελα, λοιπόν, να σας παραθέσω ορισμένα συγκεκριμένα στοιχεία. 
Από το 2020 έως το 2026 έχουν πραγματοποιηθεί συνολικά πεντακόσιοι τριάντα τέσσερις μόνιμοι διορισμοί θεολόγων, εκ των οποίων οι πεντακόσιοι ένας στη γενική εκπαίδευση και οι τριάντα τρεις στην ειδική αγωγή και εκπαίδευση. Μάλιστα, μόνο κατά τα τρία τελευταία χρόνια διορίστηκαν εκατόν σαράντα εννιά θεολόγοι το 2024-2025, ενενήντα πέντε το 2025-2026 και πενήντα εννιά κατά το τρέχον έτος 2026-2027. Πρόκειται, δηλαδή, για τρακόσιους τρεις μόνιμους διορισμούς μέσα σε τρία σχολικά έτη, οι οποίοι αποτυπώνουν έμπρακτα την προσπάθεια ενίσχυσης του συγκεκριμένου κλάδου. 
Σε ό,τι αφορά τώρα τις προσλήψεις αναπληρωτών, κατά το τρέχον σχολικό έτος έχουν ήδη προσληφθεί εκατόν ογδόντα έξι θεολόγοι, εκ των οποίων οι εκατόν ογδόντα τρεις στη Γενική Εκπαίδευση και οι τρεις στην Ειδική Αγωγή. 
Αυτή, λοιπόν, είναι η πραγματική εικόνα των διορισμών και των προσλήψεων. Δεν σημαίνει ότι έχουν καλυφθεί όλες οι ανάγκες, όπως ανέφερα και στην αρχή της απάντησής μου, αλλά αυτό δεν επιτρέπει και το να υποστηρίζετε ότι ο συγκεκριμένος κλάδος έχει μείνει πίσω στον ευρύτερο σχεδιασμό του Υπουργείου Παιδείας.
Σε σχέση τώρα με τα λειτουργικά κενά στα οποία αναφέρεστε, θέλω να υπογραμμίσω ότι η διαδικασία κάλυψής τους είναι διαρκής, δυναμική και βασίζεται βέβαια στις καταγεγραμμένες ανάγκες των σχολικών μονάδων, όπως αυτές επικαιροποιούνται από τις αρμόδιες εκπαιδευτικές υπηρεσίες. Έχουμε ήδη προγραμματίσει τρίτη φάση προσλήψεων αναπληρωτών, η οποία μάλιστα πρόκειται να λάβει η χώρα τις αμέσως επόμενες μέρες, την επόμενη βδομάδα, για να είμαστε πιο ακριβείς. Στο πλαίσιο αυτό θα εξετάσουμε και τη δυνατότητα περαιτέρω προσλήψεων θεολόγων, με βάση τις ανάγκες που έχουν αποτυπωθεί και βέβαια πάντα με τις διαθέσιμες πιστώσεις. 
Θέλω όμως να είμαι σαφής και σε κάτι ακόμη. Οφείλουμε να αντιμετωπίζουμε τις ανάγκες του εκπαιδευτικού μας συστήματος στο σύνολό τους. Αυτό βέβαια δεν σημαίνει ότι πρόκειται για μια αξιολόγηση της σπουδαιότητας του ενός μαθήματος έναντι του άλλου, παρ’ όλα αυτά πρόκειται για υποχρέωση της πολιτείας να ιεραρχεί τις εκπαιδευτικές ανάγκες που υπάρχουν, με βάση τα αντικειμενικά κριτήρια, λαμβάνοντας υπόψη βέβαια και όσα ορίζει και το ισχύον θεσμικό πλαίσιο. Πάντως, όπως και να το πει ο οποιοσδήποτε, ο στόχος μας είναι ένας και νομίζω ότι είναι κοινός και αφορά όλους: Να περιορίσουμε όσο το δυνατόν περισσότερο τις ελλείψεις και να διασφαλίσουμε ότι οι μαθητές μας, όλοι οι μαθητές μας, σε όποια περιοχή της χώρας και να βρίσκονται, να έχουν την εκπαιδευτική υποστήριξη που δικαιούνται. Και αυτή την προσπάθεια θα συνεχίσουμε. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Έχετε τον λόγο, κυρία Κουρουπάκη.
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Υπουργέ, για τα στοιχεία που παρουσιάσατε, θα ήθελα όμως να μας ξεκαθαρίσετε κάτι. Οι αριθμοί που αναφέρατε αφορούν μόνο ώρες που παραμένουν αδίδακτες; Περιλαμβάνουν και ώρες που διδάσκονται και από άλλες ειδικότητες; Για τα κενά που απομένουν, πότε προβλέπεται να καλυφθούν από θεολόγους ΠΕ01;
Θα ήθελα επίσης να μας αναφέρετε κάποιους αριθμούς, δυο αριθμούς βασικά: Πόσες αναθέσεις Θρησκευτικών έγιναν φέτος σε φιλολόγους σε γυμνάσια και σε λύκεια και πόσες διδακτικές ώρες αφορούσαν αυτές οι αναθέσεις; Η δυνατότητα αυτή προβλέπεται μετά τις 30 Σεπτεμβρίου και υπό συγκεκριμένες προϋποθέσεις. Πριν γίνουν οι αναθέσεις ελέγξατε αν αυτές οι ώρες μπορούσαν να καλυφθούν με προσλήψεις ή με τοποθετήσεις θεολόγων; Οι εκπαιδευτικοί καταγγέλλουν ότι σε ορισμένες περιπτώσεις οι ώρες μοιράζονται σε διαφορετικά σχολεία και δυσκολεύει έτσι η πλήρης καταγραφή των κενών. Πείτε μας αν το ελέγξατε και τι βρέθηκε από τα στοιχεία που ελέγξατε. Γιατί αν μένουν ώρες έξω από την καταγραφή, με ποια στοιχεία αποφασίζετε πόσους θεολόγους θα προσλάβετε;
Θα ήθελα τώρα να πάω και στο μάθημα της Ηθικής. Το μάθημα έχει πρώτη ανάθεση στους θεολόγους στη δευτεροβάθμια εκπαίδευση. Θα ήθελα να μας ενημερώσετε πόσα τμήματα λειτουργούν, πόσες ώρες χρειάζονται. Θέλω να μας πείτε αν αυτές οι ώρες έχουν υπολογιστεί στον προγραμματισμό των προσλήψεων. 
Στο Δημοτικό, κύριε Υπουργέ, τα παιδιά διδάσκονται Θρησκευτικά από την Γ΄ έως την ΣΤ΄ Δημοτικού. Το ίδιο το πρόγραμμα των σπουδών αναγνωρίζει τον μορφωτικό και τον πολιτιστικό χαρακτήρα του μαθήματος, με αναφορά στην ορθόδοξη χριστιανική παράδοση. Οι θεολόγοι ζητούν να εξεταστεί αν μπορούν να διδάσκουν και στο Δημοτικό, με την κατάλληλη παιδαγωγική προετοιμασία και συνεργασία με τους δασκάλους. Εξετάσατε την πρότασή τους; Ζητήσατε εισήγηση από το Ινστιτούτο Εκπαιδευτικής Πολιτικής; Υπάρχει και η δυνατότητα μιας πιλοτικής εφαρμογής σε ορισμένα σχολεία. Έτσι θα φανεί στην πράξη τι προετοιμασία χρειάζεται, πώς θα οργανωθεί η συνεργασία με τους δασκάλους και ποιο θα είναι το αποτέλεσμα με τους μαθητές. 
Θα ήθελα να καταθέσω στα Πρακτικά το υπόμνημα των θεολόγων και τις σχετικές υπουργικές αποφάσεις και σας ζητώ, κύριε Υπουργέ, να δεσμευτείτε σήμερα εδώ στη Βουλή ως προς το εξής. Θα αναθέσετε στο Ινστιτούτο Εκπαιδευτικής Πολιτικής να αξιολογήσει την πρόταση για τη διδασκαλία των Θρησκευτικών από θεολόγους σε δημοτικά σχολεία; Αν ναι, πότε θα έχουμε την επίσημη απάντηση; Οι εκπαιδευτικοί δικαιούνται να ξέρουν πότε θα απαντήσετε στην πρότασή τους.
(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Τα σχολεία χρειάζονται σχεδιασμό με βάση τις πραγματικές ανάγκες και αποφάσεις που εφαρμόζονται. Δεσμευτείτε για συγκεκριμένο αριθμό πρόσθετων προσλήψεων ανά Διεύθυνση Εκπαίδευσης, συγκεκριμένες ημερομηνίες ανάληψης υπηρεσίας. Η πολιτική ευθύνη για την έγκαιρη κάλυψη των επιβεβαιωμένων αναγκών για το μάθημα των Θρησκευτικών βρίσκεται στην Κυβέρνηση. 
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε.
Κύριε Υπουργέ, έχετε τον λόγο.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κυρία συνάδελφε, πρώτα απ’ όλα με αριθμούς μίλησα προηγουμένως και φαντάζομαι ότι δεν μπορείτε να αμφισβητήσετε πως ο αριθμός των θεολόγων που διορίστηκαν την τελευταία εξαετία υπό δική μας κυβέρνηση δεν είχε κανένα προηγούμενο. Δηλαδή μέχρι το 2019 ήταν σχεδόν μηδενικές οι προσλήψεις, ενώ όλα αυτά τα χρόνια έχουν γίνει εκατοντάδες ΠΕ01 ακριβώς στους θεολόγους, δίνοντας ένα δείγμα τού πόσο σημαντική είναι και για εμάς αυτή η ειδικότητα μέσα στα σχολεία. 
Επιτρέψτε μου όμως, ακούγοντας όσα είπατε, να σταθώ και σε μια σημαντική διάσταση του ζητήματος. Η ύπαρξη των λειτουργικών κενών δεν μπορεί να ερμηνεύεται αυτομάτως ως έλλειψη ενδιαφέροντος της πολιτείας για τους θεολόγους ή ως υποβάθμιση του επιστημονικού και παιδαγωγικού τους ρόλου. Αυτό προκύπτει από συγκεκριμένες θεσμικές επιλογές του Υπουργείου μας και θα σας πω και ένα χαρακτηριστικό παράδειγμα. 
Ας δούμε τι κάναμε πριν λίγους μήνες, τον Μάιο του 2026, με την υπουργική απόφαση για τις αναθέσεις μαθημάτων στα γυμνάσια και στα λύκεια. Οι θεολόγοι διατηρούν, όπως είναι αυτονόητο, την πρώτη ανάθεση στα Θρησκευτικά, αλλά παράλληλα έχουν τη δυνατότητα να διδάσκουν με δεύτερη ανάθεση μαθήματα όπως η Φιλοσοφία στη Β΄ Λυκείου και η Κοινωνική και Πολιτική Αγωγή στο Γυμνάσιο, ενώ προβλέπεται και τρίτη ανάθεση της Ιστορίας στο Γυμνάσιο, σύμφωνα με τις προϋποθέσεις που ορίζει το σχετικό πλαίσιο. Αυτές οι αναθέσεις αποδεικνύουν εμπράκτως ότι αναγνωρίζουμε τις γνώσεις και την επιστημονική κατάρτιση των θεολόγων και σε αντικείμενα που συνδέονται με τη φιλοσοφική σκέψη, τις αξίες, την κοινωνία, τον πολιτισμό. Αντιλαμβανόμαστε, δηλαδή, τον ρόλο του θεολόγου στο σύγχρονο σχολείο μέσα από τις πραγματικές δυνατότητες που του προσφέρουν οι σπουδές και, βέβαια, η παιδαγωγική του συγκρότηση και θέλουμε αυτές οι δυνατότητες να αξιοποιούνται πάντα προς όφελος των μαθητών, γιατί νομίζω ότι αυτό έχει μεγαλύτερη σημασία.
Θα ήθελα, όμως, να σταθώ ιδιαίτερα και σε μια καινούργια απόφαση που αφορά το νέο μάθημα, την Ηθική, που δεν πρέπει κανένας να προσπερνάει. Από το τρέχον σχολικό έτος το μάθημα αυτό προβλέπεται, όπως γνωρίζετε, για τους μαθητές και τις μαθήτριες που απαλλάσσονται από το μάθημα των Θρησκευτικών. Η επιλογή, λοιπόν, του Υπουργείου ήταν να δοθεί η πρώτη ανάθεση της Ηθικής στους θεολόγους, στους εκπαιδευτικούς δηλαδή του κλάδου ΠΕ01. Πρόκειται λοιπόν για εμάς για μια συνειδητή θεσμική επιλογή που αναγνωρίζει τη συνάφεια του συγκεκριμένου γνωστικού αντικειμένου με τις θεολογικές σπουδές και αξιοποιεί βέβαια την επιστημονική κατάρτιση των εκπαιδευτικών μας. 
Δεν είναι τυχαίο άλλωστε ότι η συγκεκριμένη απόφαση έτυχε δημόσιας υποστήριξης και από τους εκπροσώπους του ίδιου του κλάδου. Στις 3 Ιουλίου του 2026 η Διοικούσα Επιτροπή του Παραρτήματος Αδιόριστων Θεολόγων της Πανελλήνιας Ένωσης Θεολόγων εξέφρασε τη στήριξή της στη διατήρηση της πρώτης ανάθεσης της Ηθικής στους ΠΕ01, αναγνωρίζοντας τη συνάφεια του μαθήματος με το επιστημονικό τους υπόβαθρο. 
Επομένως, δεν μπορούμε να παραβλέπουμε όλες αυτές τις θεσμικές παρεμβάσεις. Αντιθέτως, προσπαθούμε να αξιοποιήσουμε ουσιαστικά την επιστημονική τους κατάρτιση, διατηρώντας τον πρωτεύοντα ρόλο τους στη διδασκαλία των Θρησκευτικών και αναγνωρίζοντας τη συμβολή τους σε συναφή γνωστικά αντικείμενα.
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κύριο Υπουργό. 
Οι τρεις επόμενες ερωτήσεις απευθύνονται στον Υπουργό Περιβάλλοντος και Ενέργειας. 
Να ευχαριστήσω προκαταβολικά τον κ. Καραθανασόπουλο για την παραχώρηση της σειράς του στον κ. Γιαννούλη. 
Ξεκινάμε με τη δεύτερη με αριθμό 213/4-11-2026 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Χρήστου Γιαννούλη προς τον Υπουργό Περιβάλλοντος και Ενέργειας, με θέμα: «Ανάγκη δημόσιου ελέγχου των περιβαλλοντικών μετρήσεων της “Ελληνικός Χρυσός ΑΕ” στη Χαλκιδική».
Κύριε Γιαννούλη, έχετε τον λόγο. 
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε και βεβαίως ευχαριστώ και τον κ. Καραθανασόπουλο για την προτεραιότητα. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Δεν ήταν τίποτα σπουδαίο. 
ΧΡΗΣΤΟΣ ΓΙΑΝΝΟΥΛΗΣ: Κύριε Υπουργέ, γνωρίζετε ότι το τελευταίο διάστημα έχει ενταθεί η δραστηριότητα της εταιρείας «Ελληνικός Χρυσός». Ωστόσο, έχει κατά καιρούς συνδεθεί με πολύ σοβαρά προβλήματα, με περιβαλλοντικά προβλήματα, έχουν επιβληθεί πρόστιμα κοντά στα 2.000.000 ευρώ, συγκεκριμένα 1.734.000 ευρώ. Ειδικά για το Μεταλλείο Χαλκού και Χρυσού στις Σκουριές, που μόλις πρόσφατα ξεκίνησε την παραγωγική του λειτουργία, οι δασικές υπηρεσίες είχαν επισημάνει διάφορα προβλήματα εξαιτίας της ανοικτής και υπόγειας εξόρυξης και να προσθέσουμε, επίσης, επιστημονικούς φορείς, περιβαλλοντικές οργανώσεις, κινήματα πολιτών που εκφράζουν σοβαρές επιφυλάξεις για τις επιπτώσεις του έργου στο περιβάλλον, αλλά και για τη διαχείριση, για την πρωτογενή συλλογή δεδομένων, από ένα δίκτυο εφτακοσίων και πάνω σημείων ελέγχου που γίνονται από την ίδια εταιρεία. 
Το ερώτημα που θέτουμε αφορά κυρίως το πώς ελέγχεται η δημοσιοποίηση των στοιχείων, που αφορά το σύνολο των μετρήσεων από εφτακόσιους και πλέον σταθμούς, τις διασταυρώσεις που γίνονται και επαληθεύονται αυτά τα δεδομένα, τη συχνότητα των ελέγχων τακτικών και εκτάκτων. 
Και βέβαια το ερώτημά μας επεκτείνεται και για τον τρόπο λειτουργίας ενός ανεξάρτητου ελεγκτή, για τον οποίο διαπιστώνεται ή διατυπώνονται ενστάσεις για πώς μπορεί να λειτουργεί λογοδοτώντας στην εταιρεία που έχει την ευθύνη έναντι και πληρώνεται από αυτήν, όπως επίσης -και το τελευταίο ερώτημα- αν υπάρχει κατά τη γνώμη σας σύγκρουση συμφερόντων, ιδιαίτερα στη λειτουργία του ανεξάρτητου ελεγκτή, που σύμφωνα με τη σύμβαση απαιτείται τα φυσικά πρόσωπα με τα οποία συνεργάζεται να μην έχουν άμεσα ή έμμεσα οικονομικό συμφέρον, συμβατική ή άλλη προσωπική σχέση με το Δημόσιο ή την εταιρεία. 
Είναι ένας κύκλος ερωτημάτων και οι γνώσεις ή οι πληροφορίες σας θα ήταν πολύτιμες σε μία υπόθεση που σας βεβαιώ απασχολεί την τοπική κοινωνία, με όλο το πάνθεο, με όλο τον ορίζοντα που σας παρουσίασα, αλλά έχει πολύ σημαντική διάσταση και για την εθνική οικονομία και για τα περιβαλλοντικά ζητήματα που αφορούν την Κεντρική Μακεδονία ή και άλλες εξορύξεις που βρίσκονται ανά την Ελλάδα. 
Θα επανέλθω στη δευτερολογία μου, με βάση και το περιεχόμενο της απάντησής σας. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Γιαννούλη. 
Θα απαντήσει ο Υπουργός Περιβάλλοντος και Ενέργειας κ. Νικόλαος Τσάφος. 
Παρακαλώ, κύριε Υπουργέ. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Γιαννούλη, σας ευχαριστώ γι’ αυτή την ερώτηση και είναι ευκαιρία να απαντήσω.
Όπως ξέρετε κι εσείς, μιλάμε για μια τεράστια επένδυση -που πρόσφατα είχαμε την ευκαιρία με τον Πρωθυπουργό να εγκαινιάσουμε ως Κυβέρνηση-, μια πάρα πολύ σημαντική επένδυση που θα φέρει έσοδα στο κράτος και στις τοπικές κοινωνίες από τα μεταλλευτικά τέλη και που δίνει δουλειά σε εκατοντάδες και χιλιάδες εργαζόμενους. Αυτή λοιπόν η επένδυση διέπεται από μια αυστηρή περιβαλλοντική νομοθεσία που είναι εναρμονισμένη με το ενωσιακό δίκαιο και φυσικά διέπεται και από τους ειδικούς περιβαλλοντικούς όρους, οι οποίοι περιέχονται στην ΑΕΠΟ. 
Εδώ πέρα μιλάμε, για να το πω απλά, για τρία επίπεδα ελέγχου και στοιχείων:
Πρώτον, υπάρχουν τα στοιχεία που συλλέγει και δημοσιοποιεί η εταιρεία. Έχει ένα πρόγραμμα παρακολούθησης με μετρήσεις και καταγραφές. Είναι οι δείκτες, στους οποίους και εσείς αναφερθήκατε. Αυτοί δημοσιεύονται. Μπορεί κάποιος να πάει στο ίντερνετ -κι εγώ πήγα- και να δει όλα αυτά τα στοιχεία και μάλιστα δημοσιοποιούνται και πάρα πολλές εκθέσεις, που περιέχουν συνοπτικά τα αποτελέσματα από αυτές τις μετρήσεις. 
Σε δεύτερο επίπεδο υπάρχει ο ανεξάρτητος ελεγκτής περιβάλλοντος, ο οποίος αξιολογεί τη συμμόρφωση της εταιρείας με την περιβαλλοντική νομοθεσία και την ΑΕΠΟ. Πραγματοποιεί μηνιαίες επιτόπιες επισκέψεις σε όλα τα υποέργα των μεταλλείων Κασσάνδρας και διενεργεί ανεξάρτητες μετρήσεις και αναλύσεις και εκδίδει εκθέσεις, μεταξύ των οποίων και η ετήσια έκθεση, που επίσης μπορεί κάποιος να τα δει στο site της εταιρείας και να αξιολογήσει και το βάθος, αλλά και την τεκμηρίωση, η οποία παρέχεται από αυτόν τον ανεξάρτητο ελεγκτή περιβάλλοντος. 
Και στο τρίτο επίπεδο υπάρχει το ΥΠΕΝ, το Σώμα Επιθεώρησης Βορείου Ελλάδος, το Σώμα Επιθεωρητών Περιβάλλοντος που έχει μια υποχρέωση να κάνει τακτικές επιθεωρήσεις. Από το 2023 που έχουν εκδοθεί οι ΑΕΠΟ, έχουν γίνει -σύμφωνα με τις πληροφορίες που έχω- έξι επιθεωρήσεις, έξι έλεγχοι. Αυτοί οι έλεγχοι έχουν και ένα στοιχείο δειγματοληψίας, που μπορούν να διασταυρώσουν αν τα στοιχεία που παρέχει η εταιρεία και ο ανεξάρτητος ελεγκτής συνάδουν ή όχι με τα στοιχεία που φέρνει η Επιθεώρηση. 
Σε γενικές γραμμές έχει διαπιστωθεί σύγκληση μεταξύ των στοιχείων των επιθεωρητών και των άλλων στοιχείων. Έχει ολοκληρωθεί μια σειρά από ελέγχους. Σε μία περίπτωση υπήρχε μία παράβαση, η οποία διαπιστώθηκε. Θεωρούμε ότι αυτό είναι ένα σύστημα που ακόμα και η διαπίστωση κάποιας παράβασης δείχνει ότι υπάρχει ένας σοβαρός έλεγχος και προφανώς πάντα πρέπει να υπάρχει μια συνεχής δραστηριότητα για να βεβαιωνόμαστε όλοι μας ότι αυτά που συμβαίνουν στο μεταλλείο είναι σε απόλυτη εναρμόνιση με το τι προβλέπει η ΑΕΠΟ και με το δίκαιο.
Προφανώς, μιλάμε για μια τεράστια εξορυκτική δραστηριότητα -κι εμείς πήγαμε πρόσφατα να την επισκεφθούμε- που χρήζει συνεχούς ελέγχου. Θεωρούμε ότι υπάρχει αυτό το πολυεπίπεδο σύστημα εταιρεία-ανεξάρτητος-ΥΠΕΝ, που μπορούμε να έχουμε σε αυτά τα τρία επίπεδα τον έλεγχο και είναι κάτι που θα συνεχίσουμε να δουλεύουμε, έτσι ώστε να μπορεί να γίνει αυτή η εκμετάλλευση, που είναι τόσο σημαντική για τη χώρα, με τους υψηλότερους δυνατούς κανόνες περιβαλλοντικής ευθύνης. 
Σας ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης):  Κι εμείς ευχαριστούμε τον κύριο Υπουργό. 
Παρακαλώ, κύριε Γιαννούλη.
ΧΡΗΣΤΟΣ ΓΙΑΝΝΟΥΛΗΣ: Κύριε Υπουργέ, να συμφωνήσουμε ότι η αξιοπιστία των περιβαλλοντικών μετρήσεων είναι η μοναδική δικλίδα ασφαλείας για την προστασία του οικοσυστήματος και της υγείας των κατοίκων της περιοχής. Εσείς θεωρείτε ότι είναι μία από τις μεγαλύτερες και σημαντικότερες επενδύσεις. Ήσασταν λίγο υπερβολικός σε σχέση με το εκατοντάδες χιλιάδες θέσεις εργασίας. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Δεν εννοούσα αυτό. 
ΧΡΗΣΤΟΣ ΓΙΑΝΝΟΥΛΗΣ: Ας μην είμαστε τόσο υπερβολικοί. 
Στη δε αξιολόγηση βάλατε σε τρίτη αρίθμηση το Υπουργείο Περιβάλλοντος. Και θέλω να σας ρωτήσω ευθέως, βάζοντας το Υπουργείο Περιβάλλοντος πρώτο αριθμητικά και ουσιαστικά, μεταφορικά και ουσιαστικά, στον έλεγχο για να υπάρχει δεδομένο η αξιοπιστία των περιβαλλοντικών μετρήσεων, τα εξής:
Ξεκινώντας από το Υπουργείο Περιβάλλοντος, ως προς τον ανεξάρτητο ελεγκτή σας είπα και νωρίτερα ότι υπάρχει μία απορία. Ο ανεξάρτητος ελεγκτής, αν είναι πραγματικά ανεξάρτητος, γιατί λογοδοτεί μόνο στην εταιρεία και αμείβεται από αυτήν; Εάν προσθέσουμε και το στοιχείο που σας επισήμανα για τη σύγκρουση των συμφερόντων, που στηρίζεται αυτή η σύγκρουση στο γεγονός ότι δεν πρέπει να έχει άμεσα οικονομικό ή έμμεσα οικονομικό συμφέρον ή άλλη προσωπική σχέση με το Δημόσιο; Έχει προκύψει, υπάρχει ως δεδομένο -αν θέλετε, το διαψεύδετε- ότι μέλος του ανεξάρτητου ελεγκτή είναι ταυτόχρονα και επιστημονικός υπεύθυνος σε άλλη μεγάλη σύμβαση μέσω του Ειδικού Λογαριασμού Κονδυλίων Έρευνας στο Δημοκρίτειο Πανεπιστήμιο. 
Να μην μείνω όμως μόνος σε αυτό. Ο δημόσιος έλεγχος γίνεται πάντα μετά από ενημέρωση, έτσι ώστε να χάνετε το στοιχείο του αιφνιδιασμού; Είναι πράγματα που πιστεύω ότι το Υπουργείο Περιβάλλοντος θα πρέπει να ελέγξει και να γνωρίζει. Και οι εκθέσεις αυτού του ανεξάρτητου ελεγκτή πιστεύετε ή έχετε τη δυνατότητα να διαβεβαιώσετε ότι διέπονται στα στάδια, επιστημονικά και διαδικαστικά, που πρέπει; 
Θα ήταν ίσως ουτοπία να μιλήσω και για τη λογοδοσία ή την παρουσία της τοπικής κοινωνίας ή τη γνώση της τοπικής κοινωνίας για τα ζητήματα που συζητούμε. Έχω όμως κάποια κενά και απορίες για τη διαφάνεια, το αδιάβλητο αυτών των ελέγχων. Δεν κατηγορώ κάποιον, γιατί θα ήταν ανέντιμο και στην τοπική κοινωνία και στην περιοχή να το επιχειρήσουμε. 
Όμως, είμαι υποχρεωμένος να ζητήσω τη μέγιστη δυνατή διαβεβαίωση από εσάς ότι σε αυτή τη σειρά, στη διαβάθμιση του Υπουργείου, του Ανεξάρτητου Ελεγκτή, αλλά και της πρωτογενούς συλλογής στοιχείων από εφτακόσια σημεία παρατήρησης και συλλογής δεδομένων, δεν υπάρχει κάτι που δεν θα μετανιώσουμε για την οικονομική διάσταση της επένδυσης.
Θα μετανιώσουμε για το περιβαλλοντικό οικολογικό αποτύπωμα σε μία περιοχή που είναι από τις πιο ελκυστικές και όμορφες που έχει η χώρα μας, τη Χαλκιδική.
Στο παρελθόν έχουν γίνει πάρα πολλές έντονες συζητήσεις και έχουν συμβεί πάρα πολλά γεγονότα. Εν πάση περιπτώσει, δεν σημαίνει ότι διαγράφουμε τις ενστάσεις του παρελθόντος για το μέλλον, για να μην πέσουμε από τα σύννεφα μετά από λίγα χρόνια και όταν θα είμαστε μπροστά σε κάτι που θα είναι μη αναστρέψιμο. 
Όσον αφορά τις συγκεκριμένες ερωτήσεις και απορίες, θα ήθελα πραγματικά την πιο ειλικρινή και αληθινή σας απάντηση.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Γιαννούλη. 
Παρακαλώ, κύριε Υπουργέ, έχετε τον λόγο. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Γιαννούλη, προφανώς και δεν ήθελα να υπονοήσω ότι δούλευαν εκεί εκατοντάδες χιλιάδες. Ξεκίνησε από τα εκατοντάδες και εννοούσα χιλιάδες. Οπότε, θα ήθελα να το διορθώσω αυτό. 
ΧΡΗΣΤΟΣ ΓΙΑΝΝΟΥΛΗΣ: Εντάξει, το κατάλαβα. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κοιτάξτε, σας ανέφερα ένα, δύο, τρία όχι επειδή το Υπουργείο είναι λιγότερο σημαντικό, αλλά με τη συχνότητα και την πυκνότητα των δεδομένων. Και επειδή μιλήσατε αρκετά για τη δημοσιοποίηση των στοιχείων και νομίζω ότι εδώ έχει αξία..
ΧΡΗΣΤΟΣ ΓΙΑΝΝΟΥΛΗΣ: Για την αξιοπιστία κυρίως. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Ναι, αλλά είπατε και για δημοσιοποίηση των στοιχείων και τι ξέρει η τοπική κοινωνία. Εγώ, λοιπόν, θα ήθελα να παρατηρήσω -και αυτό το λέω λίγο πιο λαϊκά, δεν το λέω ως Υφυπουργός, γιατί δεν τα έχω ψάξει όλα- πως δεν νομίζω ότι έχουμε πάρα πολλά σημεία στη χώρα που να μπορεί κάποιος να μπει σε επτακόσια σημεία μετρήσεων σε ένα site σε πραγματικό χρόνο για να βλέπει τι γίνεται. Άρα, ας ξεκινήσουμε από μία πληθώρα στοιχείων που είναι δημοσιευμένα και τα οποία μπορεί να πάει να τα δει ο καθένας ανά πάσα στιγμή, κάτι που αποτελεί ένα επίπεδο διαφάνειας που δεν νομίζω -και το λέω πάλι με την επιφύλαξη ότι δεν ξέρω τι στοιχεία υπάρχουν σε πραγματικό χρόνο για όλα τα έργα της χώρας- ότι συνηθίζεται. Δεν είναι το στάνταρ, να το πούμε έτσι, για όλα τα έργα της χώρας. 
Πάμε τώρα στα ερωτήματα για τον ανεξάρτητο ελεγκτή, αλλά και για το Υπουργείο. Εγώ σας περιέγραψα ένα πλέγμα, στάδια ελέγχου και αξιοπιστίας των δεδομένων. Αυτό δεν σημαίνει ότι επειδή υπάρχει ένα δεν χρειάζεται το άλλο και γι’ αυτό στο τέλος της υπόθεσης αρμόδιο προφανώς είναι το Υπουργείο που έχει την αρμοδιότητα να κάνει αυτούς τους ελέγχους. Μάλιστα, σας έκανα μια αναφορά για μία σειρά από ελέγχους οι οποίοι μάλιστα είχαν οδηγήσει ακόμα και σε μια βεβαίωση παράβασης, κάτι που δείχνει ότι αυτοί οι έλεγχοι έχουν όντως μια αξιοπιστία και όντως μπορούν να βρουν αν υπάρχουν τυχόν πράξεις μη συμμόρφωσης με τα προβλεπόμενα. 
Όπως σας είπα και στην πρωτολογία μου, προφανώς και αντιλαμβανόμαστε ότι μιλάμε για ένα μεγάλο και σύνθετο έργο. Θα συνεχίσουμε να τηρούμε αυτά που προβλέπονται στην ΑΕΠΟ και να κάνουμε τα μέγιστα, έτσι ώστε αυτό το πολύ σημαντικό έργο να μπορέσει να αποφέρει τα μέγιστα στην τοπική κοινωνία, στην τοπική οικονομία, στην εθνική οικονομία και να το κάνει αυτό με όσο το δυνατόν μικρότερο αποτύπωμα στο περιβάλλον. Αυτός είναι ο στόχος μας. Έχουμε ένα συγκεκριμένο πλέγμα δράσεων σε διάφορα επίπεδα, προκειμένου να το διασφαλίσουμε αυτό και αυτό θα συνεχίσουμε να κάνουμε. 
Σας ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κύριο Υπουργό. 
Συνεχίζουμε τώρα με την πρώτη με αριθμό 208/2-11-2026 επίκαιρη ερώτηση πρώτου κύκλου του Βουλευτή Αχαΐας της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Νικόλαου Καραθανασόπουλου προς τον Υπουργό Περιβάλλοντος και Ενέργειας με θέμα: «Για την υπ' αριθ. ΥΠΕΝ/ΔΝΕΠ/94528/3232Β/24/08/2026 απόφαση του Υπουργού Περιβάλλοντος και Ενέργειας». 
Παρακαλώ, κύριε Καραθανασόπουλε, έχετε τον λόγο. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ πολύ, κύριε Πρόεδρε. 
Βεβαίως θα έπρεπε να είναι εδώ ο κύριος Υπουργός για να απαντήσει για τη δική του υπογραφή. Έτσι; Αυτό είναι το ένα κρατούμενο, μια υποσημείωση. 
Το έργο αυτό έχει μια μεγάλη ιστορία. Ξεκινάει από το 2017, από την αδειοδότηση τότε του Υπουργού κ. Φάμελλου του συγκεκριμένου αιολικού. Βεβαίως, το έργο αυτό έσπασε μετά σε δύο υποέργα στη θέση Ορνιθοκαθίσματα και στη θέση Μπαρμπάς του Παναχαϊκού, που είναι από τις ελάχιστες κορυφές που δεν έχουν αιολικά πάρκα στο Παναχαϊκό σε θέση Natura. 
Η ίδια η εταιρεία για λόγους τεχνικών δυσκολιών καταργεί το αιολικό πάρκο στο βουνό Μπαρμπάς και συνεχίζει μόνο για τη θέση Ορνιθοκαθίσματα με τις ίδιες γεννήτριες που στην αρχή ήταν έξι, μετά έγιναν τέσσερις, αλλά με την ίδια ισχύ, δηλαδή με 18 μεγαβάτ. 
Το 2022 η Αποκεντρωμένη Διοίκηση απέρριψε επί της ουσίας αυτή την αίτηση περιβαλλοντολογικών μελετών και δεν έδωσε την άδεια. Το 2026 επανέρχεται πάλι η εταιρεία για την ίδια θέση και με την ίδια ουσιαστικά ισχύ, αλλά με τρεις ακόμη μεγαλύτερες ανεμογεννήτριες. Και πάλι η  Αποκεντρωμένη Διοίκηση μετά από αγώνες -όλα αυτά έγιναν μετά από αγώνες πολιτών της ευρύτερης περιοχής, μετά από αγώνες φορέων- απορρίπτει για δεύτερη φορά αυτή την αίτηση. Μάλιστα, αυτό έγινε με μία απόφαση η οποία είναι ολοκληρωμένη και πλήρως τεκμηριωμένη. Δεν ξέρω αν την έχετε υπ’ όψιν σας, κύριε Υπουργέ, αλλά καλό θα ήταν να τη δείτε. Σπάνια υπάρχουν τέτοιες τεκμηριωμένες αποφάσεις από την Αποκεντρωμένη Διοίκηση.
 Η εταιρεία προσφεύγει ξανά στο Υπουργείο κατά αυτής της απόφασης τον Ιούνιο του 2026 και ο Υπουργός μέσα σε δύο μήνες έκανε δεκτή την προσφυγή της εταιρείας και ζήτησε από την Αποκεντρωμένη Διοίκηση να επανεξετάσει τη θέση της. Και παρότι στην ίδια την απόφαση του Υπουργού λέει ότι εμείς δεν εξετάζουμε το περιεχόμενο, αλλά το αν τηρήθηκαν νομικά οι προϋποθέσεις, ο Υπουργός μπαίνει στην ουσία της υπόθεσης. Μάλιστα, ανακαλύπτει ένα έγγραφο του Οργανισμού Φυσικού Περιβάλλοντος και Κλιματικής Αλλαγής το οποίο υποτίθεται ότι δεν είχε λάβει υπ’ όψιν η Περιφέρεια, η Αποκεντρωμένη Διοίκηση. Μόνο που αυτό το έγγραφο αφορούσε άλλη επένδυση και όχι τη συγκεκριμένη. 
Από αυτή την άποψη λοιπόν, κύριε Υπουργέ, δεν είναι έωλη η απόφαση του Υπουργού και επομένως πρέπει να ανακληθεί; 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Καραθανασόπουλο. 
Παρακαλώ, κύριε Υπουργέ, έχετε τον λόγο. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Καραθανασόπουλε, σας ευχαριστώ για την ευκαιρία που μου δίνετε να απαντήσω σε αυτό το θέμα, μιας και έχει γίνει και αντικείμενο δημοσιογραφικής έρευνας. Θα σας μεταφέρω, λοιπόν, τις πληροφορίες που έχω στη διάθεσή μου. 
Μιλάμε για ένα έργο το οποίο, όπως είπατε κι εσείς, είχε αδειοδοτηθεί στο παρελθόν και ο επενδυτής ζήτησε πρακτικά να μικρύνει το έργο, να μικρύνει σε μέγεθος και να αλλάξει και το καλώδιο της υψηλής τάσης που θα συνέδεε το έργο με το δίκτυο. Άρα, μιλάμε για κάτι το οποίο είχε αξιολογηθεί και θεωρηθεί ότι μπορεί να προχωρήσει και ένας επενδυτής έρχεται να μικρύνει πρακτικά το έργο αυτό και τον αντίκτυπο που θα έχει στο φυσικό περιβάλλον. Οπότε, το αίτημα για τροποποίηση, όπως ξέρετε και όπως είπατε κι εσείς, προς την Αποκεντρωμένη Διοίκηση δεν έγινε δεκτό.
Η εταιρεία προσέφυγε στο Κεντρικό Συμβούλιο Περιβαλλοντικής Αδειοδότησης, το οποίο γνωμοδότησε ομόφωνα υπέρ της μείωσης του μεγέθους του έργου, γιατί έτσι μειώνονται οι επιπτώσεις στο περιβάλλον. Η Αποκεντρωμένη Διοίκηση δεν συμφώνησε και προχώρησε στην επιβεβαίωση της τελικής απόφασης. Άρα, σε αυτή τη διαδικασία ο Υπουργός Περιβάλλοντος και Ενέργειας έκανε δεκτή την ιεραρχική προσφυγή που κατατέθηκε εναντίον της απορριπτικής απόφασης της Αποκεντρωμένης Διοίκησης για μία σειρά από λόγους με κυριότερη τη μη επαρκή αιτιολόγηση της απόφασης και ζήτησε την επαναξιολόγηση του έργου. 
Επειδή, λοιπόν, μιλάμε για πάρα πολλά διοικητικά πήγαινε-έλα, με αποτέλεσμα να είναι εύκολο να χαθεί ο κόσμος, νομίζω ότι το βασικό συμπέρασμα είναι πως είχαμε ένα έργο το οποίο είχε αδειοδοτηθεί σε μια μεγαλύτερη έκφανσή του και τώρα πάμε να το μικρύνουμε. Άρα, νομίζω ότι το ερώτημα που πολύ απλά γεννάται είναι πώς είναι δυνατόν να είναι συμβατό περιβαλλοντικά ένα μεγαλύτερο έργο και να μην είναι ένα μικρότερο έργο με μικρότερο αποτύπωμα. Αυτή είναι η ουσία του θέματος που έχουμε εδώ πέρα. 

Και να θυμίσω φυσικά ότι επειδή όλο αυτό γίνεται σε ένα ευρύτερο πλαίσιο, εμείς ήμασταν άλλωστε και η Κυβέρνηση που έφερε και ένα νέο ειδικό χωροταξικό πλαίσιο για τις ΑΠΕ, που ένας βασικός στόχος αυτού του πλαισίου ήταν και να βάλουμε και αυστηρότερους κανόνες για την χωροθέτηση αιολικών πάρκων, το οποίο αφορούσε συγκεκριμένες περιοχές της χώρας, νησιά, βουνοκορφές και αυστηρότερους κανόνες για την εγκατάσταση τέτοιων έργων σε περιοχές Natura.
Σας ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Και εγώ ευχαριστώ, κύριε Υπουργέ. 
Ορίστε, κύριε Καραθανασόπουλε, έχετε τον λόγο.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Κύριε Υπουργέ, καταλαβαίνω τη δυσκολία σας να δικαιολογήσετε μια έωλη απόφαση, γιατί όλα αυτά που είπατε δεν έχουν καμία απολύτως αξία. Γιατί δεν έχουν καμία απολύτως αξία; Γιατί το ’23, όταν έκανε τη δεύτερη αίτηση η συγκεκριμένη εταιρεία μιλούσε για τρεις ανεμογεννήτριες, αντί για τέσσερις που ήταν το ’22 που απορρίφθηκε, ίδιας ισχύος. Δεν άλλαξε τίποτα επί της ουσίας, γιατί το ’22 απορρίφθηκε για 18MW και το ’23 απορρίπτεται για 17,7ΜW. Η ίδια ισχύ, στην ίδια θέση είναι.
Και μάλιστα η απόφαση, την οποία πήρε η Αποκεντρωμένη βασίστηκε σε ένα έγγραφο του ΟΦΥΠΕΚΑ. Τι λέει αυτό; Λέει ότι είναι αρνητικό να εγκατασταθεί το συγκεκριμένο έργο, γιατί έχει σημαντικές επιπτώσεις σε είδη ορνιθοπανίδας και στους στόχους διατήρησης της οικείας ζώνης ειδικής προστασίας. Το λέει μέσα η απόφαση του Υπουργού. Αυτό είναι το έγγραφο. Και με βάση αυτό το έγγραφο στηρίχθηκε η απορριπτική απόφαση της Αποκεντρωμένης και όχι μόνο με αυτό και με μια σειρά άλλα έγγραφα, τα οποία έλαβε υπόψη. 
Και ξαφνικά ο Υπουργός ανακαλύπτει ένα καινούργιο έγγραφο του ΟΦΥΠΕΚΑ, μεταγενέστερο, λέει, μόνο που πρόκειται για άλλο έργο, σε άλλη θέση της Αχαΐας και όχι για το συγκεκριμένο, για 36 MW ισχύ και για πολύ περισσότερες γεννήτριες, που το ΟΦΥΠΕΚΑ είναι σχετικό, δεν εκφράζει αρνητική στάση. Και με βάση αυτό το κείμενο, το οποίο αφορά άλλο έργο, το Υπουργείο παραπέμπει την απόφαση, ζητά να αναθεωρηθεί η απόφαση, γιατί λέει ότι το ΟΦΥΠΕΚΑ έχει νεότερο έγγραφο. Και άρα η απόφαση της Αποκεντρωμένης, που στηρίχθηκε σε παλιό έγγραφο του ΟΦΥΠΕΚΑ, είναι λάθος. Μας δουλεύετε; Εκ παραδρομής έγινε όλο αυτό; Αν έγινε εκ παραδρομής εγώ να το δεχτώ ότι εκ παραδρομής μπήκε το έγγραφο που αφορούσε άλλη επένδυση και παραμένει η αρνητική η γνώμη του ΟΦΥΠΕΚΑ.
Θα πρέπει ο Υπουργός να αλλάξει αυτήν την έωλη απόφαση και να σταματήσει η όποια διαδικασία, άρα να κάνει αποδεκτή την απόφαση της Αποκεντρωμένης και να απορρίψει την προσφυγή της εταιρείας, γιατί δεν αλλάζει τίποτα επί της ουσίας. Συγκεκριμένο έργο, συγκεκριμένη αρνητική απόφαση του ΟΦΥΠΕΚΑ, συγκεκριμένη απόφαση της Αποκεντρωμένης και το Υπουργείο ξαφνικά ανακαλύπτει ένα καινούργιο έγγραφο. 
Αυτό είναι το πρόβλημα, κύριε Υπουργέ και ότι μπήκε στην ουσία, ενώ δεν έπρεπε να μπει το Υπουργείο, απλά τους νόμους να δει. Από τη στιγμή, όμως, που μπήκε στην ουσία και βγάζει μία διαφορετική απόφαση σε ένα έγγραφο, το οποίο δεν ισχύει, γιατί αφορά άλλη επένδυση, θα έπρεπε να την πάρει πίσω χωρίς δεύτερη κουβέντα. 
Από αυτήν την άποψη είναι καθαρό το ερώτημα. Θα πάρετε πίσω τη συγκεκριμένη απόφαση που αποδεχθήκατε την προσφυγή της εταιρείας, ναι ή όχι; Γιατί θα επιμείνουμε και θα ζητήσουμε και πάλι από την Αποκεντρωμένη να πάρει νέα αρνητική απόφαση, γιατί δεν έχει αλλάξει τίποτα απολύτως όσον αφορά τις προδιαγραφές της συγκεκριμένης επένδυσης.
Και η θέση Ορνιθοκάθισμα λέγεται έτσι, κύριε Υπουργέ, γιατί ακριβώς εκεί πάει και αράζει η ορνιθοπανίδα της περιοχής. Και είναι πρόκληση, δεν είναι τυχαία η ονομασία του, αυτό που λέει, δηλαδή, το ΟΦΥΠΕΚΑ στο πραγματικό του έγγραφο και γιατί είναι αρνητικό. 
Άρα, λοιπόν, ιδού η Ρόδος, ιδού και το πήδημα. Πάρτε τώρα πίσω τη συγκεκριμένη έωλη απόφαση του Υπουργού. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Καραθανασόπουλο.
Ορίστε, κύριε Υπουργέ, έχετε τον λόγο.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Ευχαριστώ, κύριε Πρόεδρε. 
Όπως σας είπα στην πρωτολογία μου, το βασικό ζήτημα εδώ πέρα είναι ότι μιλάμε για ένα μεγαλύτερο έργο, το οποίο πάει να μικρύνει. Και δεν είναι μόνο ότι πάει να μικρύνει από το πιο μικρό σε πιο μικρό, πάει και από την αρχική αδειοδότηση η οποία είχε δοθεί εξαρχής για αυτό το έργο. Αυτή είναι η βασική τεκμηρίωση. Το έγγραφο του ΟΦΥΠΕΚΑ, στο οποίο αναφέρεστε, δεν είναι το βασικό έγγραφο στο οποίο βασιζόμαστε για να καταλήξουμε σε αυτό το συμπέρασμα. 
Η βασική αιτιολόγηση…
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Εδώ είναι η απόφαση. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Το καταλαβαίνω. Και σας λέω ότι η βασική θεώρηση είναι ότι μιλάμε για ένα έργο το οποίο ήταν μεγαλύτερο και τώρα γίνεται μικρότερο. Θα πρέπει να τεκμηριωθεί πώς είναι δυνατόν το μεγαλύτερο έργο να έχει συμβατότητα και να έχει την περιβαλλοντική αδειοδότηση και όχι το μικρότερο. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Δεν ισχύει αυτό που λέτε. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Σας ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Δεν θα συζητηθεί η πρώτη με αριθμό 225/8-11-2026 επίκαιρη ερώτηση δεύτερου κύκλου του Βουλευτή Αχαΐας της Κ.Ο. ΝΙΚΗ κ. Σπυρίδωνος Τσιρώνη προς την Υπουργό Παιδείας, Θρησκευμάτων και Αθλητισμού, με θέμα: «Περιορισμός της ελεύθερης επιλογής της Β΄ ξένης γλώσσας και σοβαρή υποστελέχωση του κλάδου ΠΕ07 Γερμανικής Γλώσσας».
Θα ολοκληρώσουμε τη σημερινή συζήτηση των επίκαιρων ερωτήσεων με την τέταρτη με αριθμό 215/5-11-2026 επίκαιρη ερώτηση πρώτου κύκλου της Ανεξάρτητης Βουλευτού Κοζάνης κ. Καλλιόπης Βέττα προς τον Υπουργό Περιβάλλοντος και Ενέργειας, με θέμα: «Αποσαφήνιση των εργασιακών, περιβαλλοντικών και αναπτυξιακών όρων για την επένδυση Data Center στον Άγιο Δημήτριο Κοζάνης».
Ορίστε, κυρία Βέττα, έχετε τον λόγο.
ΚΑΛΛΙΟΠΗ ΒΕΤΤΑ: Ευχαριστώ, κύριε Πρόεδρε. 
Κύριε Υπουργέ, βρισκόμαστε για άλλη μια φορά σ’ αυτήν την Αίθουσα, κύριε Τσάφο, για να συζητήσουμε ένα σοβαρό ζήτημα αναπτυξιακής δικαιοσύνης, αλλά και την προστασία των πολιτών και των πόρων της Δυτικής Μακεδονίας. Αναφέρομαι, βέβαια, στην κατασκευή του Data Center στον Άγιο Δημήτριο Κοζάνης, για 300 MW αρχικά, με προοπτική να γίνει 1 GW. 
Να σας πω, για να μην έχουμε παρεξήγηση, ότι σαφώς είμαστε υπέρ επωφελών παρεμβάσεων, για την περιοχή τώρα, όμως, όχι αργότερα με δέσμευση για τα οφέλη, που θα έχει περιοχή και με τη διασφάλιση. Γι' αυτό προκύπτουν ορισμένα ερωτήματα και θέλω τις απαντήσεις σας, σήμερα, για όλο αυτό. 
Πρώτα απ' όλα, προέκυψαν ερωτήματα και μία -θα έλεγα- υπερεκτίμηση των πολλών θέσεων εργασίας και για την κατασκευή, αλλά και μετά για τη λειτουργία του Data Center. Και λέω ότι προέκυψαν και μετά την ενημέρωση που είχαμε από τα στελέχη της ΔΕΗ, στο Περιφερειακό Συμβούλιο της Δυτικής Μακεδονίας. 
Η διεθνής, όμως, πρακτική και εμπειρία, τι δείχνει; Δείχνει ότι στην κατασκευή η ένταση εργασίας κυμαίνεται συνήθως από 0,7 έως 1,3 εργαζομένων ανά MW κατά μέσο όρο. Και βέβαια, η ίδια εμπειρία δείχνει ότι χρειάζεται εξειδικευμένο προσωπικό κατά 70%. Συνήθως, είναι συνεργεία που είναι μεταφερόμενα από άλλα μέρη, άρα, μειώνονται οι αριθμοί. Βέβαια, μετά, στην ολοκλήρωση για μόνιμο προσωπικό, η διεθνής εμπειρία μιλάει για 0,18 έως 0,30 εργαζόμενους ανά MW λόγω υψηλής αυτοματοποίησης. Δηλαδή, μιλάμε για πολύ λιγότερους από όσους έχουν ανακοινωθεί, περίπου, 60 με 90 εργαζόμενους. Αυτοί είναι οι αριθμοί. 
Επίσης, τίθεται το κρίσιμο θέμα των περιβαλλοντικών όρων. Σε μια περίοδο, που κηρύσσεται η χώρα σε κατάσταση έκτακτης ανάγκης λόγω λειψυδρίας, πώς επιτρέπονται εγκαταστάσεις που απαιτούν εκατομμύρια λίτρα νερού, καθημερινά, για την ψύξη, χωρίς κανέναν δεσμευτικό όρο στο νόμο για τις τοπικές λεκάνες απορροής και βέβαια, δεν υπάρχει καμία σαφής υδρολογική μελέτη. 
Παράλληλα, να πω ότι η ισχύς έως 1 GW συνεπάγεται κατανάλωση έως 8 TWh, δηλαδή, είναι περίπου το 15% της κατανάλωσης της ετήσιας της χώρας μας και τα 300 MW της πρώτης φάσης απορροφούν, περίπου, 293 MW, δηλαδή αυτά που θα παράξει η μονάδα φυσικού αερίου, όταν θα καταργήσει την «Πτολεμαΐδα 5» και αφήνει και ένα έλλειμμα πολλών μεγαβάτ, 367 MW. 
Την ίδια ώρα, να σημειωθεί ότι απορρίπτετε σχεδόν εκατό αιτήσεις από ενεργειακές κοινότητες, γιατί δεν σας ενδιαφέρουν από ό,τι φάνηκε οι ενεργειακές κοινότητες και οι μικροί επενδυτές.
Θα ήθελα, να πω, επίσης, για την τηλεθέρμανση. Τι θα γίνει με την τηλεθέρμανση; Χάνονται, περίπου, 140 θερμικές MW…
ΠΡΟΕΔΡΕΥΩΝ (Ιωάννης Πλακιωτάκης): Έχετε και δευτερολογία.
Ορίστε, κύριε Υπουργέ, έχετε τον λόγο.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Σας ευχαριστώ πολύ, κυρία Βέττα, για αυτήν την ερώτηση.
Όπως είπατε και εσείς, η διοίκηση της ΔΕΗ έκανε μια διεξοδική παρουσίαση στο Περιφερειακό Συμβούλιο, όπου παρουσίασε κάποια πολύ σημαντικά δεδομένα για το Data Center. Παρουσίασε, όμως και πολύ σημαντικά δεδομένα, για το ευρύτερο επενδυτικό πλαίσιο, το οποίο σχεδιάζει η ΔΕΗ στην περιοχή.
Και το λέω αυτό, διότι όταν μιλάμε για επενδύσεις, για θέσεις εργασίας και κατά την κατασκευή αλλά και κατά την λειτουργία του έργου, δεν πρέπει να βλέπουμε μόνο το Data Center, γιατί όπως ξέρετε αυτό το Data Center γίνεται αφορμή για ένα ευρύτερο επενδυτικό πλάνο που έχει να κάνει και με τη Μονάδα Φυσικού Αερίου, τη μετατροπή της «Πτολεμαΐδας 5» σε μονάδα φυσικού αερίου, έχει να κάνει και με έργα αντλησιοταμίευσης και έχει να κάνει και με μια σειρά από άλλα επενδυτικά έργα στην περιοχή που θα δημιουργήσουν ένα οικοσύστημα ενεργειακό, το οποίο θα τροφοδοτεί αυτό το Data Center. 
Σε αυτήν τη συζήτηση παρουσιάστηκαν και συγκεκριμένα στοιχεία για το περιβαλλοντικό αποτύπωμα αυτής της επένδυσης, για τον θόρυβο, για το νερό και για τις άλλες επιπτώσεις. Επειδή μόλις την Τετάρτη ψηφίσαμε ένα νομοσχέδιο του Υπουργείου Περιβάλλοντος και Ενέργειας που αφορούσε τα Data Center και επειδή η κατανάλωση του νερού ήταν ένα από τα θέματα τα οποία συζητήθηκαν αρκετά στις Επιτροπές και στην Ολομέλεια, να πω μόνο ότι σύμφωνα με τα στοιχεία που παρουσίασε η ΔΕΗ μιλάμε για μια κατανάλωση λίγο πάνω από 200.000 κυβικά μέτρα το έτος, το οποίο ίσως ακούγεται αρκετά σημαντικό νούμερο, όταν ο Άγιος Δημήτριος, ο λιγνίτης που αντικαθιστά, που φεύγει από το σύστημα, είχε κατανάλωση που έφτανε μέχρι τα 30 εκατομμύρια. Άρα, αντιλαμβάνεστε ότι το να έχουμε ένα σύστημα λιγνίτη που στον Άγιο Δημήτριο κατανάλωνε 30 εκατομμύρια κυβικά μέτρα νερού το έτος και να ερχόμαστε σε ένα Data Center που θα καταναλώσει 200.000 και κάτι και στην πλήρη ανάπτυξη αυτό θα αυξηθεί λίγο παραπάνω και να συγκρίνουμε την κατανάλωση αυτή και να λέμε πώς είναι δυνατόν να κάνουμε δραστηριότητες που καταναλώνουν νερό όταν είχαμε δραστηριότητες στον λιγνίτη που κατανάλωναν υπερπολλαπλάσιο νερό, αντιλαμβάνεστε ότι η συζήτηση για το νερό θα πρέπει να γίνει με βάση αντικειμενικά στοιχεία.
Για τη θερμότητα την οποία αναφέρατε, νομίζω και αυτό έγινε αντικείμενο της συζήτησης από τη ΔΕΗ. Μιλάμε για μια θερμότητα που βγαίνει σε μια θερμοκρασία ικανοποιητική, αλλά όχι τόσο υψηλή για να είναι απαραίτητα χρήσιμη για τηλεθέρμανση. Θα μπορούσε να είναι χρήσιμη για άλλες χρήσεις για τις οποίες μπορεί αυτή η θερμότητα να αξιοποιηθεί, οπότε είναι κάτι για το οποίο -πάλι σας μεταφέρω τις πληροφορίες που είδαμε στην παρουσίαση και από τη γνώση μας- η ΔΕΗ θα διερευνήσει τρόπους έτσι ώστε αυτή η θερμότητα να μπορέσει να αξιοποιηθεί προς όφελος της τοπικής κοινωνίας και των επιχειρήσεων που υπάρχουν και θα δημιουργηθούν στην περιοχή. 
Τέλος, επειδή πάντα μιλάμε για τα οφέλη για την τοπική κοινωνία, να θυμίσω ότι στο νομοσχέδιο που ψηφίσαμε πριν από δύο μέρες είχαμε ρητή πρόβλεψη για ανταποδοτικά τέλη τα οποία θα πηγαίνουν στην τοπική κοινωνία, έτσι ώστε να μπορέσουμε να έχουμε ένα επιπλέον όφελος για την τοπική κοινωνία από την εγκατάσταση Data Center σε μία περιοχή. 
Αντιλαμβανόμαστε -και φυσικά τώρα που προχωράει στην υλοποίηση η επένδυση- ότι όλα αυτά θα είναι αντικείμενο της μελέτης περιβαλλοντικών επιπτώσεων,  θα είναι αντικείμενο δημοσίου διαλόγου, έτσι ώστε να μπορούν να ερωτηθούν και να απαντηθούν όλα τα ερωτήματα για τις περιβαλλοντικές επιπτώσεις αυτού του έργου. 
Σας ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κύριο  Υπουργό.
Παρακαλώ, κυρία Βέττα, έχετε τον λόγο. 
ΚΑΛΛΙΟΠΗ ΒΕΤΤΑ: Μας απαντήσατε, πάλι, γενικόλογες εξαγγελίες. Τα ξέρουμε όλα αυτά, αλλά ήθελα πιο εξειδικευμένα. 
Για τις θέσεις εργασίας δεν μας είπατε τίποτα συγκεκριμένο, αλλά επαφίεστε στο ότι θα δημιουργηθεί ένα οικοσύστημα και διάφορες άλλες επενδύσεις. Τίποτα αυτό δεν λέει για την περιοχή και για τους άνεργους, που έμειναν άνεργοι από τις δικές σας πολιτικές που κλείσατε τα λιγνιτωρυχεία. Δεν θέλω να επεκταθούμε σε αυτήν τη συζήτηση, γιατί την έχουμε κάνει πολλές φορές, για τις λιγνιτικές μονάδες. 
Σχετικά με την τηλεθέρμανση: Θα φεύγουν περίπου 200MW θερμικής ενέργειας από τα Data Center. Θα αξιοποιηθούν αυτά, διότι θα χαθούν από τη Μονάδα 5; Και ξέρουμε ότι δημιουργείται η ΣΗΘΥΑ -που σημαίνει φυσικό αέριο- δηλαδή πανάκριβο καύσιμο για να τροφοδοτηθεί η τηλεθέρμανση. Θα αξιοποιηθεί αυτή η θερμική ενέργεια που θα αποβάλλεται από τα Data Center; Τίποτα συγκεκριμένο δεν μας είπατε, ούτε για τις θέσεις εργασίας. 
Επίσης, δεν μας είπατε ουσιαστικά για τα περιβαλλοντολογικά. Για παράδειγμα, η ενιαία ΜΠΕ για το 1GW θα βγει; Θα βγει αυτή η μελέτη; Δεν την ξέρουμε, δεν την έχουμε δει, ούτε υδρολογική μελέτη υπάρχει. Λέτε ότι θα είναι διακόσιες είκοσι χιλιάδες περίπου κυβικά. Πού το ξέρετε αυτό; Δεν το ξέρετε. Ήδη έχουν δεσμευτεί από τον δήμο τόσα, αλλά συζητάνε και για άλλα τόσα. Λοιπόν, ένα είναι αυτό. 
Επανέρχομαι σχετικά με την θερμότητα του Data Center και να πω ότι στην Ευρώπη αξιοποιούνται. Στη Φινλανδία για παράδειγμα αξιοποιούνται κατά 80% από την Google. Στο Δουβλίνο, επίσης. Εσείς έχετε τέτοια πρόθεση για να δεσμεύσετε την Amazon να γίνει αυτό το πράγμα, ώστε να έχουμε οφέλη στην περιοχή από αυτήν την επένδυση; Γιατί δεν βλέπουμε τίποτα, παρά μόνο γενικόλογες εξαγγελίες, κύριε Τσάφο.
Βέβαια, το μυαλό σας δεν το έχετε στα οφέλη της περιοχής, το έχετε μάλλον στις ανατινάξεις, διότι 1η Νοέμβρη έγιναν κι άλλες ανατινάξεις. Και το λέω εδώ για να ακουστεί στον ελληνικό λαό ότι ανατινάξατε, πάλι, καδοφόρους εκσκαφείς, πολύ μεγαλύτερους από τους προηγούμενους, που ήταν σε λειτουργία. Και θα καταθέσω στα Πρακτικά αυτές τις φωτογραφίες που πήγατε, πάλι, να κρύψετε αυτό το πράγμα. 
(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Θα μπορούσα, βέβαια, πολλά να πω και για τον Ιατρικό Σύλλογο Κοζάνης που εξέφρασε τις ανησυχίες του για το θόρυβο, για τα χημικά που θα αποβάλλονται και ζητάει μόνιμο παρατηρητήριο δημόσιας υγείας. 
Να σας πω εδώ ότι δεν είμαστε σκεπτικιστές, κύριε Τσάφο, απέναντι στην τεχνολογική πρόοδο -γιατί φοβάμαι ότι θα μου απαντήσετε κάτι τέτοιο- ούτε στις επενδύσεις για τον τόπο, απλά είμαστε ενάντιοι σε ένα μοντέλο χωρίς ρήτρες τοπικής απασχόλησης, χωρίς υγειονομική θωράκιση, χωρίς δωρεάν τηλεθέρμανση, χωρίς μειωμένο τιμολόγιο ρεύματος και ψηφιακών υπηρεσιών που θα μπορούσατε να δεσμεύσετε την Amazon να δώσει ψηφιακές υπηρεσίες δωρεάν και ηλεκτρικό χώρο στις κοινότητες. 
Η ΠΕ Κοζάνης και η Δυτική Μακεδονία το έχουν πληρώσει πολύ ακριβά μέχρι τώρα. Έτσι δεν είναι; Ειδικά την τελευταία επταετία, τα αποτελέσματα είναι πολύ ζοφερά γιατί το ΑΕΠ της δυτικής Μακεδονίας μειώθηκε 18% την περίοδο 2019-2024-το είπα και χθες στην ομιλία μου- είμαστε η δεύτερη χειρότερη επίδοση στην Ευρωπαϊκή Ένωση.
Εν κατακλείδι, οι πολίτες της ΠΕ Κοζάνης απαιτούν ισονομία, διαφάνεια, ανταποδοτικότητα, σήμερα, όχι στο άδηλο μέλλον και με εξαγγελίες αόριστες. Και βέβαια να μην υπάρχουν δεδικασμένα και μη αντιστρέψιμα αποτελέσματα προς όφελος ξένων συμφερόντων μόνο.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Βέττα.
Παρακαλώ, κύριε Υπουργέ. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κυρία Βέττα, νομίζω ότι σε ένα μεγάλο βαθμό μπορώ να επαναλάβω την πρωτολογία μου, διότι μου είπατε ότι σας είπα γενικόλογα. 
Εγώ από όσο γνωρίζω ήρθε η ΔΕΗ και παρουσίασε -και τώρα το κοίταζα στο κινητό μου- εξήντα τέσσερα slides, με λεπτομέρειες για όλα τα θέματα τα οποία θίξατε. Πόσες θέσεις εργασίας θα έχουν από τις αντλησιοταμιεύσεις, πόσες θέσεις εργασίας από το ένα, από το άλλο, πόσο νερό εκτιμούν ότι θα καταναλώνουν, τι έχουν κάνει για τις εκτιμήσεις για τον θόρυβο, όλα τα θέματα, για την τηλεθέρμανση, για την χρήση της θερμότητας και πώς αυτή μπορεί να αξιοποιηθεί και για τι χρήση θα μπορούσε να αξιοποιηθεί. 
Άρα, σε έναν μεγάλο βαθμό, σχετικά με αυτό που μου λέτε ότι δεν απαντάω τίποτα και είναι γενικόλογα, οι πληροφορίες είναι εκεί. Και τι λέτε; Μα πού είναι η μελέτη για το Data Center του 1GW, το οποίο ακόμα δεν το έχουμε προχωρήσει. Η μελέτη θα έρθει για το 1GW όταν έρθει η ώρα για το 1GW. 
ΚΑΛΛΙΟΠΗ ΒΕΤΤΑ: Θα το δώσετε; Αυτό ρώτησα.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Αυτήν τη στιγμή υπάρχει μια μελέτη περιβαλλοντικών επιπτώσεων για τα 300MW που είναι η πρώτη φάση. Ρωτάτε για τον θόρυβο, για τη χρήση του νερού και για το δεύτερο σας απάντησα για τον λιγνίτη και δεν είπατε απολύτως τίποτα γι’ αυτό. Διότι πάλι γυρνάμε στο ότι θα καταναλώσουμε πολύ νερό. Δεν είπατε τίποτε για το γεγονός ότι είναι αυτά τα νούμερα σε σχέση με το ποια είναι τα νούμερα του λιγνίτη. Που και να μην πιστεύετε αυτά τα νούμερα, όταν μιλάμε για μια διαφορά εκατό φορές πάνω -γιατί αυτή τη διαφορά έχει το 200.000 με το 30 εκατομμύρια, είναι εκατό φορές πάνω, άρα και να είναι λάθος το 200.000 και να είναι 300.000, να είναι 400.000, όταν το άλλο είναι 30 εκατομμύρια και δεν υπήρχε συζήτηση για τη χρήση του νερού- αντιλαμβάνεστε ότι υπάρχει μια τεράστια απόκλιση μεταξύ της χρήσης νερού που έκανε ο λιγνίτης και τη χρήση νερού για τους οποίους βλέπουμε εδώ πέρα τα Data Center. 
Επειδή είπατε ότι θα σας κατηγορήσω ότι είσαστε κατά των επενδύσεων, να σας πω ότι εγώ δεν είχα κάποιον τέτοιον σκοπό. 
Απλά, όντως, παρατηρώ ότι οπουδήποτε συζητάμε για επενδύσεις, πάντα όλοι είναι υπέρ στη θεωρία, αρκεί να μην γίνεται τίποτα πουθενά. Γιατί όλα τα ερωτήματα που θέτετε είναι σε ένα βαθμό εύλογα ερωτήματα, τα οποία θα κριθούν και θα συζητηθούν στην περιβαλλοντική αξιολόγηση και στη δημόσια διαβούλευση, η οποία θα γίνει γι’ αυτό το έργο. 
Για όλα αυτά υπάρχουν συγκεκριμένα στοιχεία. Θα υπάρξει ένα συγκεκριμένο πάρε-δώσε με τις αρχές και με την τοπική κοινωνία, για να συζητηθούν όλα αυτά τα θέματα και να μπορέσουμε να διασφαλίσουμε οποιαδήποτε επένδυση γίνει, να έχει τα μέγιστα οφέλη για την τοπική κοινωνία και να ελαχιστοποιήσουμε τις οποιεσδήποτε αρνητικές επιπτώσεις και στο περιβάλλον, αλλά και στην αγορά της ηλεκτρικής ενέργειας, όπου όπως ξέρετε είχαμε συγκεκριμένα…
ΚΑΛΛΙΟΠΗ ΒΕΤΤΑ: Δεσμεύσεις θα υπάρξουν; 
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Μη διακόπτετε, σας παρακαλώ. 
Ολοκληρώστε, κύριε Υπουργέ. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Όπως ξέρετε, είχαμε συγκεκριμένες προβλέψεις για να διασφαλίσουμε ότι οι επενδύσεις στο data center δεν θα επιβαρύνουν με το κόστος τους καταναλωτές, αλλά θα είναι από τις επενδύσεις στο δίκτυο και τις δεσμεύσεις που υπάρχουν, έτσι ώστε τα data center να έχουν ένα μερίδιο και η κατανάλωσή τους να προέρχεται από νέα ενέργεια που θα έρχεται στο σύστημα. 
Όλοι αυτά και άλλα πράγματα που προβλέψαμε στο νομοσχέδιο που ψηφίσαμε, είναι η στρατηγική που έχουμε για να μπορέσουμε να…
ΚΑΛΛΙΟΠΗ ΒΕΤΤΑ: Η θερμότητα για την τηλεθέρμανση; 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Η θερμότητα για την τηλεθέρμανση, όπως σας απάντησα στην πρωτολογία μου -και είναι μέσα στα σλάιτ της ΔΕΗ- έχει μια συγκεκριμένη θερμότητα. Άρα, με τα στοιχεία που έχει η ΔΕΗ, είναι απαραιτήτως χρήσιμη για ανάγκες τηλεθέρμανσης, όπως το λέτε. Όμως, θα μπορέσει να αξιοποιηθεί για άλλες χρήσεις. Και ότι αυτό είναι…
ΚΑΛΛΙΟΠΗ ΒΕΤΤΑ: Μέτρα θα πάρετε; 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Μα, τώρα έχουμε την επενδυτική συμφωνία. Τώρα προχωράει το έργο και ξέρουμε ακριβώς το μέγεθος και τις προδιαγραφές. Τώρα θα γίνει η συζήτηση για το πώς αυτή η θερμότητα θα μπορέσει να αξιοποιηθεί. Το γεγονός ότι δεν έχουμε απαντήσει τα πάντα σε μια μελέτη περιβαλλοντικών επιπτώσεων, που τώρα προχωράει είναι λόγος για να κάνουμε περισσότερο διάλογο, όχι να λέμε ότι δεν υπάρχει τίποτα.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό. 
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. 
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Με τη συναίνεση του Σώματος και ώρα 16.45’ λύεται η συνεδρίαση για τη Δευτέρα 16 Νοεμβρίου 2026 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων. 
O ΠΡΟΕΔΡΟΣ                                                        ΟΙ ΓΡΑΜΜΑΤΕΙΣ 


 
